
Dedic această carte fratelui meu, în amintirea momentelor 
fără număr din anii copilăriei, în care am râs amândoi, în 
hohote. Ca să nu le uităm niciodată. 


INTERLOPUL ŞI SALVATORUL 


Mă gândesc că poate ar fi trebuit să iau un taxi, aşa cum 
m-a îndrumat prietena mea, Natalie. Nu pentru că am mult 
de mers pe jos până pe Las Ramblas, însă e cam târziu. 
Totuşi, ce rost are să mă îngrijorez? Am 27 de ani, cunosc 
Barcelona şi voi merge pe bulevarde bine luminate şi intens 
circulate. 


Într-adevăr, sunt câţiva trecători pe Passeig de Gracia. 
Trec prin dreptul Casei Mila şi îmi amintesc de Carlos, fostul 
meu iubit. O undă de regret mă tulbură pentru câteva clipe. 
Vreau să alung amintirea şi mă uit spre cer. 


E lună plină şi câțiva nori subțiri, cenuşii ascund o mică 
parte din ea. Lumina lunii trece difuz prin ei, creând o 
atmosferă ireală, de poveste. 


Cobor la timp privirea din înaltul cerului, pe stradă şi văd 
un bărbat încadrat de două femei tinere, la câțiva metri în 
fața mea. Încerc să-i ocolesc luând-o spre dreapta, apoi spre 
stânga, însă fără folos, pentru că şi ei se deplasează, exact 
ca mine, în aceeaşi direcție. 


E clar că nu vor să mă lase să trec şi mă opresc. Cele 
două fete râd mult şi nu par periculoase. La început, le 
zâmbesc şi eu pentru că oamenii par foarte veseli; poate că 
vor să fie ajutaţi cu informații sau or fi băut şi ei un pahar 
în plus. 


Mă uit mai bine la el şi-mi schimb părerea: are părul 
acoperit integral cu gel, iar vestimentația lui mă surprinde 
prin eleganța în stil mafiot. Omul adoră bijuteriile: gâtul, 
pieptul, urechile şi încheieturile mâinilor sunt placate cu 
aur. Are buze uriaşe, foarte cărnoase, un zâmbet desfrânat 
şi prea multă salivă. Ţine ochii pe jumătate închişi şi 
încearcă să-i privească de sus chiar şi pe cei mai înalți decât 
el. Spre deosebire de ele, bărbatul îmi pare destul de 
primejdios. 


— Vreau să te sărut, frumoaso! Te las să treci numai dacă 
mă pupi, pe gură! 


Îşi țuguie buzele şi apoi freamătă din ele într-un fel care- 
mi aminteşte de mârâitul unui animal întărâtat. Are aşa de 
multă salivă încât cred că dacă ar sufla, ar reuşi să umple 
spațiul dintre noi cu balonaşe; aproape pot să jur că a 
înghițit o gură de săpun lichid. 


— Hai, lasă-l să te pupe, mă roagă şi prietenele lui cu 
glasuri şăgalnice. 


Ori de câte ori cineva se comportă ciudat, imediat mă 
gândesc că e consumator de droguri. Doar aşa mintea mea 
poate să accepte bizareriile stradale ale necunoscuților. 


Una dintre fete, cea blondă, vine lângă mine şi mă 
mângâie pe păr, în timp ce insistă să mă las sărutată. Fac 
vreo câțiva paşi în spate şi încerc să îndepărtez mâinile 
adoratorului, în timp ce am mare grijă ca fața mea să nu 
arate lipsă de respect sau dispreț. 


— Nu te las să treci până nu-ţi bag limba în gură! mă 
amenință interlopul, în timp ce încearcă să-mi prindă capul 
cu mâinile. 


Doamne, buzele lui par enorme şi mă tem pentru o clipă 
că ar putea să-mi sugă fața ca pe-o acadea. Regret foarte 
mult că nu am ascultat-o pe Natalie. 


— Lasă-mă să trec! Dă-mi drumul! Lasă-mă! Şi încep să 
tip. Nu ştiam că pot tipa atât de strident. 


Mă strecor pe sub brațele lui şi o iau la goană. Aud 
exclamaţii greu de reprodus, râsete şi comentarii legate de 
comportamentul meu ciudat care-i face să se crucească. 


— Cred că-i drogată, o aud pe una dintre femei... 
— Eşti nebună de legat, târfo! Dementa naibii! 


Bărbatul e foarte indignat şi crede că numai nişte şocuri 
electrice mi-ar mai fi de folos. Apoi se răzgândeşte şi începe 
să mă înjure şi să-mi descrie în detaliu cam ce crede el că 
merit eu: e vorba de o pedeapsă sexuală pe care tare ar mai 
vrea să mi-o aplice, curvă proastă ce sunt. Preferă mult sex 
oral şi anal şi i-ar fi pe plac să mă vadă cerând îndurare în 
timp ce prietenii lui mi-ar face aceleaşi lucruri, concomitent 
sau pe rând. 


— Să nu mai ieşi din casă, nebuno! O idioată din asta 
poate să-ți pună viața în pericol; te bagă în puşcărie, 
nevinovat! 


Nu mai alerg şi încep să mă calmez. Sunt la mare 
distanță de ei. 


Îmi displace foarte mult acest peşte buzat, cu multe bale, 
care mă crede nebună pentru că nu vreau să devin una 
dintre fetele lui. 


Oare cum arăt? Mă uit repede într-o vitrină şi mi se pare 
că sunt în regulă, mai puțin decolteul pe care-l micşorez 
mult, modificând dimensiunile bretelelor. Nu e de mirare că 
omul a crezut că am potențial. 


Nici nu ştiu când am ajuns în fața casei în care locuiesc. 
Urc scările în fugă şi mă lipesc de uşa de la intrare ca să-mi 
trag sufletul. Trebuia să iau un taxi, ce naiba. Caut un 
pachet de țigări şi constat că nu mai am. Ştiu că fumez un 
pachet pe zi, însă niciodată nu mă îndur să cumpăr zece 
pachete o dată. Tot sper că o să mă las. Am o gândire 
puerilă, fără discuție! 


Îmi propun să suport, însă după câteva minute îmi dau şi 
eu seama că n-o să fiu în stare. Mă schimb repede în blugi 
şi mă îmbrac cu o bluză neagră, fără mâneci, la baza 
gâtului. Arăt decent şi îmi recapăt încrederea în mine. Caut 
bani în geantă şi constat că nu am. lau totuşi geanta, 
pentru că am un bancomat la 200 m distanţă şi o 
tutungerie în apropiere. E 11:52, dar străzile sunt luminate 
şi încă circulate. Stau într-o zonă centrală, chiar n-am de ce 
să mă tem. Întâmplarea ciudată de mai devreme este o 
excepţie, mă asigur eu cu curaj. 


Odată ajunsă pe stradă, orice îngrijorare dispare. Terasele 
au încă destui clienți şi pe Las Ramblas, suporterii echipei 
FC Barcelona sunt în culmea fericirii: ţipă, sar, dansează, 
aruncă tricourile de pe ei, ce mai: sunt ca ieşiţi din minți. 
Sper să nu mă intersectez cu ei la întoarcere, pentru că unii 
par cam chercheliți. 


Ajung la bancomat şi constat că softul îşi cere scuze în 
numele băncii. Găsesc repede altul, funcțional, şi mă 
îndrept spre tutungerie. Bine că e deschisă non-stop! 
Cumpăr 3 pachete şi mă înfurii pe mine când văd câţi bani 
dau. 


Intru pe strada mea şi exact înainte să bag cheia în uşa 
de la intrare cineva îmi smulge geanta de pe umăr cu atâta 
forță, încât trebuie să mă sprijin de zid ca să nu cad. 


— Hoţule! Dă-mi geanta, mă aud strigând. 


Nu ştiu de ce i-am cerut-o. Ştiu şi eu că nu se va întoarce 
cu ea. Mă văd apoi alergând după el. Sper să arunce geanta 
în care am toate actele, după ce ia banii. Îmi vine să plâng 
de ciudă. 


Mai are doar câţiva paşi de făcut până trece colțul străzii, 
când, dintr-o dată, un bărbat care vine din sens opus, 
încearcă să-l rețină pe nemernic apucându-l de un braț. 
Hoţul s-a înfuriat şi vrea să scape trăgându-i doi pumni 
necunoscutului în zona pieptului şi înjurându-l. În vârtejul 
schimbului de pumni, geanta mea cade pe trotuar. 


Amândoi sunt îmbrăcaţi cu bluze negre şi pentru câteva 
clipe nu mai sunt sigură că ştiu care-i hoțul şi cine-i 
salvatorul. Mă grăbesc să ajung lângă ei ca să-mi recuperez 
geanta căzută, însă mă opresc atunci când văd sclipind în 
lumina becului o lamă de cuțit şi simt cum teama îmi 
traversează întregul corp ca o undă de şoc. 


Hoţul flutură cuțitul rânjind hidos către celălalt bărbat 
care reuşeşte să se ferească la timp. Într-o clipă, rolurile se 
schimbă şi cuțitul sare pe asfalt. Văd cum bărbatul mai 
înalt îl loveşte pe hoț de câteva ori, cu o rapiditate uluitoare, 
în stomac şi peste cap. 


Gemetele de durere ale celui lovit, viteza atacului şi 
zgomotul înfundat al loviturilor m-au înlemnit. N-am mai 
văzut atâta violență decât în filme. 


Hoţul are ochii ieşiţi din orbite şi gura plină de sânge. 


— Dispari! 


Cel amenințat se strecoară uşor pe lângă zid cu brațele în 
sus, face câțiva paşi în spate şi dispare după colț. Bărbatul 
care rămâne se apleacă după geantă şi se îndreaptă spre 
mine, în timp ce-şi trece o mână prin păr. 


Învingătorul îşi aranjează ţinuta şi am timp să văd pentru 
o fracțiune de secundă, mânerul unui pistol, fixat la brâu. 
Doamne, îmi vine să o iau la goană! Salvatorul pare mai rău 
decât infractorul şi constatarea asta nu-mi face deloc bine. 


Se apropie de mine şi-mi întinde geanta. E un uriaş sau 
eu n-am o înălțime decentă. Mă grăbesc să-i mulțumesc cât 
pot eu de frumos . 


— N-a avut timp să deschidă geanta, însă e bine să 
verifici. Stai prin preajmă? Pot să te conduc. 


Vocea lui e foarte calmă, la fel ca întreaga lui atitudine: 
parcă-i alt om, însă nu pot să uit aşa de repede cât de 
periculos era mai devreme. Un bărbat care avea un cuțit în 
mână a fugit mâncând pământul. 


— Îți mulțumesc mult, stau la doi paşi... În cealaltă 
clădire... şi-i arăt cu degetul. Deschid totuşi geanta şi verific 
de formă conținutul. 


— Aştept să intri, bine? Îmi zâmbeşte şi am timp să-i văd 
trăsăturile care degajă un calm incredibil. 


O iau repede din loc şi mă grăbesc să bag cheia în 
broască. Înainte să intru îi mai mulțumesc încă o dată şi 
dispar, deşi parcă aş fi vrut să mai rămân. Salvatorul meu 
este foarte prezentabil. Totuşi, un bărbat cam periculos. 


Am citit de mai multe ori despre pacienţii care se 
îndrăgostesc de psihologi şi despre victimele care se 
amorezează de salvatorii lor. 


Sigur că n-am avut timp să mă îndrăgostesc şi de data 
asta, însă cred că multă vreme n-o să uit zâmbetul omului 
care mi-a recuperat geanta, şi nici privirea lui. 


Încep apoi să mă minunez de propriile-mi gânduri. Cum 
am putut să mă tem de un om care m-a ajutat? Omul ăsta 
nu doar că mi-a recuperat geanta, dar chiar m-a salvat de la 
o posibilă agresiune. Hoţul avea un cuţit... Poate că nu m-ar 
fi rănit, dar m-ar fi ameninţat cu el pentru că alergam ca o 
fraieră în urma lui. De fapt, pe necunoscut a încercat să-l 
rănească fără să clipească; cred că la fel ar fi făcut şi cu 
mine, iar eu n-aş fi ştiut să mă feresc la timp şi nici să-l 
dezarmez. Să-l bat măr şi să-l intimidez, n-aş fi reuşit nici la 
nivel de imaginaţie. 


S-ar părea că sunt situații în care vorba bună, 
colaborarea şi zâmbetul nu sunt de niciun folos. 


CARLA ŞI FABIO 


Astăzi sunt liberă, aşa ca mi-am petrecut o mare parte 
din zi citind. 
Cineva sună la uşă... Cine-o fi? O! E amica mea, Carla, 


care locuieşte în acelaşi imobil. Ne-am împrietenit acum 
patru ani, când m-am mutat aici şi ne vizităm destul de des. 


— Hei, bună! Poţi să vii până la mine, la un pahar de vin? 
Ştiu că acum patru zile a fost ziua ta, dar nu eram în 
Barcelona, iar mâine plecăm în concediu. 


Carla e foarte generoasă şi ea nu uită niciodată când e 
ziua mea de naştere. 


— Ooo, Carla! Da, cum să nu? Mulţumesc, vin în trei 
minute. 


— Te aştept, spune amica mea în timp ce urcă scările. 


Carla e actriță şi s-a căsătorit cu un bărbat pe care-l ştie 
din timpul liceului. Fabio e arhitect. Mă simt bine în 
prezența lor. Râdem mult, citim cam aceleaşi cărți, mai 
puţin pe cele de dezvoltare personală pe care s-ar părea că 
le citesc doar eu. O să am mare grijă să ascund acest lucru, 
pentru că n-aş vrea să-i dezamăgesc. 


Amica mea e îndrăgostită de meseria ei şi arătă foarte 
bine: minionă, păr negru, lung şi drept, ochi verzi, migdalați 
şi buze cu un contur perfect, de vedetă. Cândva va deveni 
celebră. Fabio e blond, înalt şi foarte suplu; chiar prea slab. 
Un bărbat foarte capabil, ambițios şi cu mult umor. 


Carla mi-a demonstrat şi continuă să o facă, ori de câte 
ori e supărată pe Fabio, că instituţia căsătoriei este deseori 
o povară. Mă sfătuieşte să nu fac pasul acesta prea curând. 


Eu cred că se iubesc, însă nu ştiu cum reuşesc să ajungă 
la certuri atât de des. La câteva am fost de față, chiar 
înainte să izbucnească şi pe toată durata desfăşurării lor. Li 
se pare nepoliticos să dau bir cu fugiţii, exact când ei se 
ceartă mai cu spor. În unele cazuri, cearta se întrerupe şi 
reizbucneşte după plecarea mea sau chiar a doua zi. Carla 
mă ţine la curent cu toate detaliile căsniciei sale. După 
fiecare ceartă, Carla îl acoperă pe Fabio cu sărutări şi am 
bănuiala că-l ţine în pupici pentru că nu poate să-l țină în 
pumnişori, aşa cum şi-ar dori uneori. 

Sper să nu se ciondănească şi astăzi pentru că n-aş vrea 


să-mi pun roba de judecător; este o sarcină foarte 
complicată, care îmi micşoreaza energia pentru câteva ore. 


Deşi amândoi insistă să-l arăt cu degetul pe vinovat, 
fiecare în parte simțindu-se victimă, totuşi eu le dau 
dreptate amândurora; ştiu şi eu că aşa ceva, în practica 
judiciară, nu-i posibil, însă asta este singura modalitate prin 
care reuşesc să-mi exercit prerogativele puterii 
judecătoreşti. 


Eu sunt singurul judecător care nu dă pedepse, pentru că 
n-are cui. La procesele mele sunt doar două victime. Amicii 
mei sunt prea mulțumiți de faptul că sunt exonerațţi de orice 
răspundere şi nu-mi pun niciodată judecata sub semnul 
îndoielii, deşi sesizează şi ei absența vinovatului. 


Ajung la uşa lor. Deschide Fabio care mă ia în brațe şi mă 
pupă scurt pe gură. E un moment puţin cam jenant... Nu mi 
se pare în regulă să mă pup pe gură cu soții prietenelor 
mele. „Ce naiba, omule? Ai băut prea mult?” 


Gândul rămâne acolo unde s-a născut. 

— Beatrice, la mulți ani! Viața-i scurtă, aşa că: încalcă 
regulile, pune-ţi întrebări, iartă repede, iubeşte cu adevărat, 
râzi fără rețineri şi nu regreta nimic din ce te-a făcut să 
zâmbeşti sau să simţi! 

— Mulţumesc, Fabio! Aşa am să fac. Ce urare frumoasă! 


Parcă am mai auzit undeva asta... Nu ştiu sigur, dar mi-a 
plăcut mult. 


Fabio e vesel şi-mi face semn să iau loc pe un scaun de la 
bar. 


— Carla e la baie, vine imediat, mă anunţă el. Cu ce să te 
servesc? Vrei Sangria sau o bere? 


— Sangria. 


Îmi umple repede o halbă uriaşă cu Sangria adăugând 
gheață şi multe felii generoase de măr şi portocală. Halba e 


adusă din Germania şi are o imagine cu Brandenburg Tor, 
din Berlin. 


După ce beau câteva guri, mă simt inspirată să le spun şi 
lor că vreau să-mi dau demisia. Am mai mărturisit asta şi 
altor prieteni, iar regretele au fost tardive, ca de obicei. N-am 
să le dezvălui că m-am apucat să scriu o carte, aşa ceva nu 
se spune, doar se face. Cu toate că am o strângere de inimă, 
totuşi, parcă nu mă pot abţine. N-am astâmpăr şi simt că 
trebuie. 


Mă întreb dacă atitudinea omului care găseşte satisfacție 
în propria-i suferință sau umilire nu cumva se numeşte 
masochism. Sigur că aşa se numeşte, dar eu nu sufăr de 
aşa ceva. Eu sufăr de nesiguranță, de asta tot caut aprobări. 


— Ce mai faci, Beatrice? 


Fabio e o gazdă perfectă, foarte preocupată de binele 
musafirilor săi. 


— Auzi, Fabio? Mă gândeam să-mi dau demisia. 
— Felicitări! Ce te-ai gândit să faci? 


Fabio îmi zâmbeşte senin şi mă încurajează să-i dau 
drumul, fără sfială. Mi-e prieten, ce naiba! 


— Mă gândeam să fac ceva pe cont propriu. 
— Ai bani puşi deoparte? 


Întrebarea mă ia pe nepregătite şi, deşi am o sumă de 
bani în cont, totuşi o consider prea mică pentru a aminti 
ceva de ea. 


— Nu prea, recunosc eu cu jenă... 


— Mhmm... Mai strânge şi tu ceva ca să ai o bază de 
pornire. Dacă-mi pică şi mie vreo idee, te ajut. Să cauţi o 
afacere de nişă! 


Să nu te superi pentru că-ţi dau sfaturi elementare! Îţi dai 
demisia fără să ai ceva asigurat, doar în cazul în care simți 
că ai un talent anume... Să zicem că ştii să pictezi sau să 
scrii. Dacă-mi spuneai că-ți dai demisia pentru că simți că 
poți să scrii o carte, chiar eu te încurajam să o faci cât mai 
repede. Chiar, te-ai gândit să te apuci de scris? Personal, 
cred că ai talent. 


Sufletul meu tresaltă de bucurie, dar tac chitic, de teamă 
să nu stric mirajul. Şi Carla mi-a mai spus că ar trebui să 
mă apuc de scris, acum un an şi am ascultat-o. Sunt aşa de 
bucuroasă că-mi vine să-l îmbrățişez şi să-l pup. Chiar şi pe 
gură, dacă aşa-i este pe plac de la o vreme... 


— M-am gândit la asta şi cred că... 
— La mulți ani, scumpeteeee! 


Carla e deja în spatele meu şi mă pupă pe obraz în timp 
ce-mi dă cadoul: un album cu castelele medievale din Anglia 
şi o cremă de corp de la Clinique. Sunt foarte emoţionată, e 
un cadou minunat; le mulțumesc şi-i pup pe amândoi. 


Fabio reuşeşte să mă pupe şi a doua oară pe buze, în 
timp ce Carla mă linişteşte spunându-mi că Fabio are 
dezlegare la buzele tuturor prietenelor ei şi că nu-i nimic 
dubios în asta. E doar un pupic ceva mai bărbătesc, după 
opinia ei. Bărbații trebuie să pupe femeile pe gură! E o teorie 
nouă cu care aş face bine să mă familiarizez. Fabio pare 
mulțumit şi mă întreb care dintre ei a născocit ideea asta. 
Nu ţin să aflu chiar acum, aşa că depăşesc cu demnitate 
episodul, răsfoind cu mare interes albumul. 


Depănam verzi şi uscate despre ultima lor vacanță din 
China, despre castelele din album pe care ei le-au văzut în 
mare parte, despre premiile Oscar decernate în acest an; 
tocmai beau a doua halba de Sangria şi mă gândesc să aduc 


vorba despre demisie, când Fabio mă întreabă dacă m-am 
împăcat cu Carlos, fostul meu iubit. 


— Nu cred că o să ne mai împăcăm vreodată. E o poveste 
încheiată. 


Mă simt puţin aiurea când trebuie să vorbesc despre 
asta... 


— N-am timp să mă întâlnesc cu nimeni, stau prea multe 
ore la serviciu. Nu mai suport slujba asta! Mă simt ca un 
hamster care aleargă de nebun într-un cilindru, după care 
cade frânt în propria-i cuşcă. 

— Dar dă-ţi o dată demisia de la nenorociţii ăştia! urlă la 
mine Fabio. Vrei să rămâi singură? Eşti frumoasă şi 
deşteaptă, dar anii trec... Acum eşti seducătoare, însă la 40 
de ani n-o să mai fii... Mă rog, n-a mai văzut nimeni până 
acum o babă irezistibilă... O băbăciune, înţelegi ce spun, 
nu? 


La 40 de ani o femeie este o babă? Nu-mi vine să cred că 
peste 13 ani voi deveni o băbăciune, din punctul lui de 
vedere. Ce mă fac, dacă toți bărbații gândesc la fel? 


— Băbăciune? mă indignez eu. 


— Da, se strâmbă la mine Fabio. Baba nu mai este 
atrăgătoare, nu mai este.. femeie. 


— Dar ce este? întreb eu panicată. 


— Nu ştiu, spune el ridicând din umeri. Femeia este o 
persoană căreia vrei să i-o tragi, bine? 


— Şi baba ce este? se oțărăşte Carla. 


— O făptură, acolo... ne lămureşte Fabio cu indiferență. 


Doamne! Pentru el bătrâna este o făptură jalnică, o 
vietate greu de definit? Mă întreb dacă o mai vede ca pe un 
om. 


— Un bărbat la 40 de ani este un moş? întreb eu cu 
amărăciune. 


— Sigur că nu e moş, spune Fabio cu iritare; ba din 
contră, e chiar în putere. Dar femeia se degradează mai 
repede; în plus, bărbatul de 40 de ani, asta dacă-l mai prinzi 
singur, va căuta o femeie mai tânără, nu de vârsta lui. 


— Fabio, mă uimeşti! sare Carla indignată. Credeam că 
m-am măritat cu un bărbat care are o minte deschisă; 
gândeşti ca un boşorog din secolele trecute. Eşti în secolul 
21, omule! O femeie poate arăta demențţial şi la 40 de ani. 


— Eu chiar n-am văzut aşa ceva până acum şi am 31 de 
ani. N-ai văzut nici tu, doar ai auzit şi, naivă cum eşti, ai şi 
crezut... 


— În concluzie, se zburleşte Carla, când eu o să împlinesc 
40 de ani, o să mă arunci la gunoi? 


— Doamne, iubito! Pentru mine vei fi frumoasă tot timpul, 
dar ştii de ce? Pentru că te cunosc de la 16 ani şi, pentru 
mine, schimbările aduse de vârstă nu vor fi la fel de vizibile 
ca pentru ceilalți. Cum să-ți explic? Dacă te îndrăgosteşti în 
tinerețe, nu vei vedea pe chipul persoanei iubite urmele 
trecerii timpului; nu în halul în care vor reuşi să le vadă toți 
ceilalți care te vor privi pentru prima dată. Pentru mine vei fi 
unică şi fermecătoare pentru că ne vor lega mii de amintiri. 
Chipul tău, chiar dacă va avea riduri, va fi frumos în ochii 
mei; daaaaar, adăugă Fabio lungind vocala a, ca să ne 
atenționeze că urmează ceva important, în acelaşi timp, 
pentru ceilalți nu vei fi decât o babă. 


Carla se strâmbă a neîncredere; teoria nu o convinge cine 
ştie ce, însă pare să o accepte. 


Poate că mi se pare, dar am sentimentul că “moş” sună 
mai puţin neplăcut, în timp ce cuvântul “babă” îmi striveşte 
timpanele şi-mi inundă creierul cu imagini de piei zbârcite, 
atârnânde şi gălbejite. 


— În concluzie, continuă Fabio netulburat şi uitându-se 
fix la mine, trebuie să găseşti pe cineva care să te iubească 
în perioada în care ai carnea tare. Cel care te va iubi va fi 
singurul care te va putea vedea într-un mod unic, până la 
sfârşitul zilelor tale. Când vei împlini 60 de ani, nimeni, dar 
absolut nimeni altcineva, în afară de el, nu va vedea altceva 
decât o hârcă; poate simpatică, însă doar o femeie bătrână, 
cu fața urâțită de apropierea morții. 


“Apropierea morții”? Înţelesul acestei expresii mă loveşte 
cu puterea unei palme zdravene, în plină față; mai precis, în 
zona gurii. Adierea unei mase de aer rece de la aparatul de 
aer condiționat mă ajută, mai mult decât mi-aş fi dorit, să 
înțeleg cu mare claritate, deznodământul tragic şi implacabil 
al omenirii. 


Deja am senzaţia că mă dor oasele de la un fel de 
reumatism care mă atacă mişeleşte, cuibărindu-se parşiv în 
zona şalelor. Venele de pe mâinile mele pulsează scandalos 
de urât şi mâna care dulce halba la gura mea pare a unei 
femei care a trecut de 60 de ani. 


Fabio mai ia o gură de băutură şi îşi continuă teoria: 


— Apropierea morții începe să-şi lase pecetea pe fiecare 
chip care trece de 25 de ani. Întâi se adâncesc cearcănele, 
apoi se accentuează ridurile de expresie, apar altele noi, 
unde nici nu te-ai fi gândit, pielea începe să-şi modifice 
culoarea şi să arate ca o cârpă. Exact ca cea cu care şterg 
eu motorul de ulei. 


Ştiu că are o motocicletă Harley Davidson şi tot timpul o 
lustruieşte. Imaginaţia mă ajută, însă tot aş vrea să văd 
cârpa. 


— Moartea, continuă el, e cea care-ţi dă de veste, de 
timpuriu, că te îndrepți cu paşi siguri spre mormânt; îţi 
spune clar că te aşteaptă! Te vizitează în fiecare zi şi rânjeşte 
hâd spre tine, ori de câte ori mai pune pe faţa ta un rid, o 
cută, un neg, o pată, un fir alb... 


Enumerând semnele îmbătrânirii, Fabio indică pe fața 
mea, cu arătătorul, locurile în care moartea rânjită va 
prefera să le aşeze. 


— Eşti sinistru, frate! concluzionează Carla care a rămas 
cu ochii pierduţi într-o oglinjoară. 


Mă întreb de unde a scos-o aşa de repede? 


Ştiu că am câteva riduri micuţe şi ingrate care apar 
atunci când râd. lau oglinda de la Carla ca să depistez 
pecetea morții. Concluzia e şocantă: moartea nu zâmbeşte la 
mine, ci râde în hohote! 


Încep să hlizeze prosteşte uitându-mă în oglindă, în timp 
ce ridurile se adâncesc şi mai tare; mi se pare că mă urâțesc 
pe măsură ce râd. Cum e posibil? Inainte era invers. 


— Uite ce riduri ai şi tu! 


Fabio mă priveşte surprins şi îngândurat, de parcă tocmai 
a descoperit că am cancer. Constatarea lui, cu nimic diferită 
de a mea, cade cu gingăşia unui buzdugan ţintit cu precizie 
în moalele capului. Râsul meu se transformă într-un fel de 
chicoteală disperată. Mă rog, are dreptate, însă n-am decât 
27 de ani, totuşi! 


— Fabio, n-am privit niciodată ridurile ca pe nişte 
avertismente pe care moartea mi le serveşte cu zâmbetul pe 


buze, ca să nu uit că într-o zi mă voi transforma în țărână. 
E o teorie interesantă, dar extrem de mizerabilă şi are şi 
ceva influențe misogine. Să nu-mi spui că mi se pare! Am 
un sfat pentru tine: să n-o spui niciodată unei femei care se 
apropie de 40 de ani! Îţi spun asta din prietenie, bineînţeles. 


— A! Păi, băbăciunile ştiu şi ele... De asta dau atâţia bani 
pe produse cosmetice şi pe operaţii estetice. Nimic mai jalnic 
decât să vezi o femeie trecută, făcând pe tinerica... 


— Nu mai spune băbăciune unei femei de 40 de ani, că 
mă enervez tare de tot! o aud pe Carla țipând. Şi să ştii că 
dau şi moşii bani pe produse cosmetice şi operații estetice. 
Ştiu eu un regizor de 62 de ani, care se îmbracă şi se 
comportă la fel ca un puştan. Se dă cu o tonă de parfum şi 
poartă pantaloni din piele sau cu turul lăsat; unde mai pui 
că a învățat o mulțime de gesturi pe care le vezi prin 
videoclipurile de succes, făcute de bărbați de maxim 25 de 
ani. Are şi un vocabular îmbunătăţit cu jargoane de 
adolescent rebel. E jalnic. 


— Stați un pic, mă grăbesc eu să clarific lucrurile: mi se 
pare lăudabil ca un om, indiferent de sex, să încerce să-şi 
păstreze frumusețea. Fiecare are dreptul să facă asta, aşa 
cum crede de cuviinţă, în funcție de convingerile pe care le 
are, în legătură cu ce înseamnă frumos pentru el. Atâta timp 
cât încercările sale nu fac rău nimănui, nu văd de ce un 
bărbat de 62 de ani n-ar putea să poarte şi pantaloni din 
piele... Dacă omul aşa se simte bine, ce avem noi cu el? 


— E exagerat, ar trebui să-l vezi, mă contrazice Carla. 


— El nu se consideră exagerat şi s-ar putea să mai existe 
şi alții care să-l admire. Asta nu poți să ştii... La teoria asta 
mai trebuie lucrat un pic, mai ales la partea care-l califică 
pe Fabio pentru poziția de misogin ipocrit. Peste două 


săptămâni, când o să vin la voi, aştept o prezentare mult 
îmbunătăţită. 

— Auziţi? La ce vârstă o femeie poate accepta să i se 
spună, verde în față, că este o babă - fără să înceapă să 
tremure de indignare, se interesează Fabio? 


N-am idee de ce crede că noi ar trebui să ştim asta. 
— Niciodată, îl edific eu. 


— Poate după 99 de ani, intervine şi Carla cu un răspuns 
ceva mai rezonabil. 


— Hai să schimbăm subiectul, oameni buni, pentru că 
deja încep să mă simt de 100 de ani. 


— Nu exagera! 


Sar amândoi să mă consoleze şi par foarte dispuşi să 
schimbe subiectul. 


— Am tot eu un subiect bun, anunţă Fabio cu emfază. 


Amândouă ne arătăm foarte interesate şi-l privim cu mult 
interes. Fabio se chiorăşte suspect la mine şi întreabă: 


— De când n-ai mai făcut sex?... De 3 luni, aşa-i? 

După fața mea, înțelege că a nimerit-o. 

— Doamne, vrei să o iei razna? Acum Fabio pare uimit şi 
spune pe nerăsuflate: 

— Du-te într-un club şi fă-ţi şi tu de cap, măcar o noapte! 

Mai stă un pic, îşi ia o față de sfătuitor plin de bunăvoință 
şi adaugă: 

— Mă bucur că nu vrei să te mai împaci cu Carlos. Nu era 


de tine. Era dus cu capul, dacă voia să te ducă pe Valea 
Amazonului. Mă tem să nu întâlneşti unul care, după vreo 


doi ani, să-ți spună că-l bate gândul să te ducă la Polul 
Nord, pentru că numai acolo s-ar putea simți el împlinit. 


Îşi trage sufletul, mai ia o gură de Sangria şi mă priveşte 
cu multă simpatie. 


— Vreau de ceva timp să-ţi prezint un prieten din 
copilărie: e un tip deştept, un bărbat bine şi are şi o firmă de 
construcții. Se descurcă excelent şi e un om extraordinar. V- 
ar sta foarte bine împreună. 


— Oameni buni, lăsați-mă, încep eu râzând. Aveţi 
încredere în mine, îmi revin eu. Pot să-mi găsesc şi 
singură... 

— Nu e genul ei, Fabio, îmi sare în apărare Carla. M-am 
gândit şi eu la el, dar nu... 


— Dar care-i genul ei? o întrerupe Fabio. Care-i genul 
tău, Beatrice? 


Carla răspunde în locul meu. 
— Şaten sau brunet, înalt, solid, ceafa groasă... 
— Gât frumos, o corectez eu... 


— “Gât frumos”? se miră Fabio. Dar de ce e aşa de 
important gâtul unui bărbat pentru tine? N-am mai auzit 
aşa ceva. Fabio râde în timp ce privirea lui exprimă o uimire 
sinceră. 

Carla zâmbeşte cu subințelesuri, sprijinindu-se cu o 


mână de colțul mesei şi mă îmbie să-i dau detalii lui Fabio. 
Ea ştie pentru că i-am spus cândva, tot la o Sangria. 


— Poate o să-ți spun, dar nu acum, încerc eu să mă 
fofilez. 


— Hai, termin-o! mă repede Fabio. Suntem prieteni, ce 
naiba! Spune-mi, că mor de curiozitate! Sunt subiecte pe 
care nu le poți trata cu noi? 


— Nu, nu sunt, recunosc eu. Şi ăsta este adevărul. 


Carla simte nevoia să intervină oferindu-mi o mână de 
ajutor; mai bine n-ar fi făcut-o! 


— Beatrice crede că un gât frumos, nici prea gros, dar 
nici subțire sugerează şi garantează un penis viguros. Gâtul 
tău e prea subțire, de exemplu. 


Carla începe să chicotească precum Scaraoțchi. 


Fabio arată ca jignit de moarte. Zâmbetul s-a şters de tot 
de pe fața lui, iar privirea i s-a întunecat profund. Nici dacă 
aş fi postat pe blogul lui informaţia că are penisul cât 
degetul mic de la picior şi ataşam şi o imagine, nu obțineam 
aşa o reacție. 


— Tu îţi alegi bărbaţii în funcție de grosimea gâtului 
pentru că ţi-a intrat în cap că doar aşa poți să dai peste o 
sculă bună? 


Bunul meu amic este extrem de indignat şi buzele lui 
sunt schimonosite de un rictus disprețuitor. Eu sunt şi mai 
indignată decât el, pentru că nu cred asta! Sunt o femeie 
educată şi îmi aleg bărbații în funcţie de alte criterii. 


— Nu există nici o legătură, continuă el. Ştiu eu unul 
care-i mai slab decât un ogar spaniol şi are ditamai penisul. 


Penis spun eu. El a spus varianta pe care n-o găseşti în 
niciun dicționar. Omul se simte insultat la el în casă şi 
reacționează ca atare. 


— Cine ţi-a băgat prostia asta în cap? Carlos? Ăla care a 
făcut o facultate doar ca să afle cum să facă disecţii pe 
broscuţe şi să înțepe fluturaşii în spinare cu ace? 


Arhitectul din el a devenit batjocoritor şi s-a apucat să 
defăimeze biologii. 


Vreau să mă disculp şi nu ştiu cum să fac asta cu finețe. 
Îmi amintesc ziua în care Carla mi-a arătat pe calculator 
nişte fotografii sexy cu ea; ştiu că printre ele s-a strecurat şi 
una în care penisul lui Fabio era falnic şi foarte artistic 
prins în imagine. 


— Ştiu, încep eu grăbită, că nu există nici o legătură şi nu 
cred că bărbaţii subțiri au penisuri jalnice... Eu caut şi 
altceva la un bărbat, ... adică alte calități... 


— Sper că nu spui asta din politeţe, sare ca ars Fabio, 
luându-şi aerul omului care nu are nevoie de compasiune. 
De atâta indignare se ridică în picioare, luând o pozitie 
semeață, care-i face gâtul să arate şi mai subțirel decât 
ştiam. 


Ştiu că dacă nu fac repede ceva, nu mă va putea ierta 
niciodată. E unul dintre ultimii oameni pe care aş vrea să-i 
jignesc. 

— Nu, Fabio, sincer! De altfel, pe-al tău l-am văzut. Şi e 
un monstru! 


Asta chiar nu trebuia să spun. 


S-a făcut linişte, apoi amândoi încep să râdă. Rânjesc şi 
eu. Fabio s-a înroşit la față; posibil din cauza râsului. Simt 
că devine dificil să mă mai uit în ochii lui şi îmi agăț cu 
disperare privirea de chipul Carlei, în care mi se pare că pot 
găsi tot sprijinul din lume. 


— Carla, i-ai arătat fotografii cu noi? 


Din felul în care-i zâmbeşte Carla, înțelege că da, mi-a 
arătat. 


— Eşti nebună, Carla? Nimeni nu trebuie să le vadă. 


— Numai ei i-am arătat una... şi oricum, din greşeală... 
Dă din mâini într-un fel care încearcă să o disculpe. 


— Din greşeală, o ajut eu, uitând-mă tot în ochii ei... 
Fabio, începe să devină greu să mă mai uit în ochii tăi... Poţi 
să pleci un pic? 


— Nici nu mă gândesc! Când ne întoarcem, îți prezint eu 
unul din ăsta, aşa cum îţi place ţie. I-am proiectat casa unui 
malac din ăsta. E un tip deştept, nu ştiu sigur ce învârte, 
dar mă interesez, bine? 


— Fabio, ai înnebunit de tot! Las-o în pace! 
Carla zâmbeşte cu simpatie către amândoi. 


— Cum adică s-o las în pace, dacă eu cred că pot să o 
ajut? Tu ce fel de prietenă îi eşti? 

Carla face o față vinovată şi simte nevoia să aducă ceva 
ajustări comportamentului său. 

— Dar la cine te referi? Îl ştiu? 


— Da, l-ai văzut. E cel despre care ai spus că te sperie. 
Omul are prestanță şi e mare cât uşa asta. 


— A, da. Cred că e pe gustul tău, Beatrice. Trebuie să-l 
vezi, neapărat! Cum de nu m-am gândit? Când ne 
întoarcem, trebuie să ţi-l prezentăm! Promiți că nu dai 
înapoi? 


— Are trăsături masculine, dure? mă interesez eu. 


— Ohooo, şi-ncă cum! Arată exact ca un recidivist. Poţi să 
juri că a văzut puşcăria pe dinăuntru de câteva ori. 


Fabio e sigur că aşa ceva chiar n-are cum să-mi displacă. 
Mă las înduplecată. 


— Bine, dar numai cu o condiţie: să nu ştie că am fost de 
acord cu codoşeala asta. Faceţi cumva să nu afle: să fie o 
întâlnire pur întâmplătoare. Altfel nu accept! 


— Da, ne ocupăm noi. N-avea grijă! Suntem oameni de 
cuvânt, ai încredere! 


Prietenii mei îşi freacă mâinile fericiți ca nişte copii care 
au dezlegare la dulciuri. 


— Auzi, batem palma. Şi peste două săptămâni, să nu 
aud că nu poți veni la întâlnire! Apropos: are un gât viguros, 
mă anunță Fabio. 


Îmi face cu ochiul în timp ce rânjeşte la mine. Gândul 
obraznic din spatele informaţiei îi distrează grozav pe amicii 
mei. Şi pe mine, ce-i drept.. 


Apoi Fabio se uită la ceas, se ridică brusc şi dispare în 
altă cameră. E un meci important de fotbal. Fotbalul e 
pentru Fabio ca Valea Amazonului pentru Carlos. 


Amica mea are mult umor şi foarte rar o supără ceva sau 
cineva; cu excepția lui Fabio, deşi pe el îl iubeşte cel mai 
mult. Probabil că exact asta-i cauza. 


Îl adoră pe Fabio, însă are şi un iubit secret. E chiar un 
coleg de serviciu, devenit prieten de familie. Ira e actor, este 
căsătorit şi joacă în aceeaşi piesă cu ea, de 5 luni. Soţia lui 
Ira e scenograf, iar Carla depune mari eforturi să se 
înțeleagă cu ea, de dragul lui. 


E prietena mea şi eu îmi aleg prietenii în funcție de 
nivelul intelectual şi de omenie, nu după numărul 
partenerilor de sex. Dacă acesta ar fi un criteriu de selecție, 
probabil că planeta ar fi plină de oameni singuratici. 


Desigur, asta nu înseamnă că eu sunt diferită. 


Nici poveste! Sigur că sunt la fel ca ei, doar ca eu încă nu 
am atins acelaşi nivel de dezvoltare. Poate cândva îi voi 
depăşi, cine ştie? 


Oamenii au încredere în mine şi-mi povestesc cele mai 
intime gânduri ale lor. Ar putea să nu mi le spună, situație 
în care eu aş putea presupune că nu se întâmplă. Ar putea 
să nu o facă? De unde mi-a venit gândul ăsta? Haida, de! 
Unde am trăit până acum? 


N-am ce să-i reproşez amicei mele, poate doar faptul că 
nu trebuie să-mi dea chiar toate detaliile, pentru că mă 
pierde printre ele. N-am găsit încă modul în care să-i spun 
acest lucru fără să o supăr. Pentru o astfel de observație, e 
posibil să nu existe un mod potrivit. 


Uneori, ar fi mai bine dacă mi-ar face o sinteză a tuturor 
conversaţiilor dintre ea şi iubitul secret. Atunci când mi le 
spune chiar pe toate, informațiile fiind stufoase şi cu sute de 
ramificații, pierd firul poveştii şi există şi riscul să mă 
gândesc la altceva... Măcar dacă ar renunţa la cele care nu 
sunt de mare interes şi foarte frecvente: “Bună! Ce faci? Te 
iubesc! Mi-e dor de tine! Doar cu tine pot vorbi aşa de liber. 
N-am mai spus asta nimănui... Doar tu mă aduci în starea 
asta... Cum reuşeşti? N-am mai simţit asta niciodată, cu 
nimeni... „etc. 


Apoi trebuie să trag eu concluziile din toată 
corespondența. Nu-i uşor, dacă vrea să-mi citească sau să- 
mi spună din memorie toate sms-urile din ultima 
săptămână. 

Uite, acum nu mai ştiu dacă atunci când i-a spus “mă 
înnebuneşti, sunt ca drogat”, a folosit messengerul sau sms- 
ul. Şi n-am reținut nici ziua. Cred că s-ar supăra dacă ar 
afla. Eu mă străduiesc să nu uit cumva lucrurile de bază: 


când, cu cine, unde şi de câte ori. Dar nu sunt sigură că nu- 
mi scapă ceva. Am un sentiment de culpabilitate. 


Micul nostru secret e întrerupt de Fabio care e în pauza 
dintre reprize. 


— Îţi povesteşte Beatrice secrete de-ale ei? Fii atentă, să 
nu mi-o strici pe Carla! 


Amica mea râde ca o fetiță vinovată, dar foarte bucuroasă 
că poate da vina pe altul, ca să scape de pedeapsă. 


— Fabio, influența mea asupra iubitei tale se opreşte 
exact acolo unde influența ta excelează. 


Nici eu nu ştiu sigur ce-am vrut să spun cu asta. 


— Bine, bine, linguşitoareo, spune amicul meu folosind 
un ton ca pentru un alint. 


Îl văd că-şi mai pregăteşte o halbă de Sangria, în timp ce 
Carla dispare la baie, cu tot cu telefonul mobil. Fabio îşi 
aprinde o țigară, deşi ştiu că s-a lăsat de fumat. 


— Te-ai apucat din nou de fumat? 
— Fumez doar una pe zi. 
— Aha... 


— Chiar crezi că aş putea să o “stric” pe Carla, întreb eu 
curioasă? 


— Ei, am glumit. Ştiu că poate altcineva m-ar crede un 
cretin, dacă m-ar auzi, însă eu am o încredere totală în 
Carla. Nu m-ar înşela niciodată! 


Faţa lui e foarte serioasă; exact la fel ca atunci când face 
calcule pentru rezistența materialelor de construcții. 


— Ea a primit o altă educație, decât noi. 


Oare şi la mine se referă când spune “noi”? Mă întreb de 
ce mă bagă în aceeaşi oală cu el? 


— E şi foarte pudică, iar sex-ul nu e chiar foarte 
important pentru ea. Nu ca pentru noi. 


Iarăşi “noi”? Oare ce-i povesteşte Carla despre mine? 
Probabil cam tot ce vorbesc eu cu ea, dar totuşi... 


— La teatru îi este foarte greu să joace în scenele în care 
trebuie să se sărute cu vreun coleg. Acum joacă într-o piesă 
în care trebuie să se sărute şi să se lase mângâiată de Ira. L- 
ai cunoscut pe Ira, luna trecută, la vernisajul soţiei lui... 


— A, da, bărbatul ăla înalt şi brunet cu ochii negri... A...! 
Păi ei nici nu-i plac bruneţii, spun pe nerăsuflate... 


— Nici nu poate să-l suporte, râde Fabio. Îi este atât de 
antipatic, încât scena aia a devenit un coşmar pentru ea. 
Efectiv, nu poate să-l înghită! Abia aşteaptă închiderea 
stagiunii... Se înțelege bine cu nevasta lui, care-i scenograf... 
o ştii. Minionă, blonduţă, foarte simpatică. De dragul ei a 
acceptat rolul, altfel ar fi avut scandal cu regizorul. E ceva 
de groază! 


Fabio dă din cap încântat ca un tată care, deşi îşi 
dojeneşte odrasla, îşi ascunde cu greu sentimentul de 
mândrie. Apoi privirea lui devine vinovată şi-mi mărturiseşte 
că el nu-i la fel. Uite că s-a încurcat cu una, nu-i ceva 
serios... O fostă colegă de facultate, o femeie superbă. În 
studenție, Camila nici nu se uita la el. L-a invitat la ea într-o 
seară şi habar n-are cum au ajuns în pat. Nu ştie sigur dacă 
mai continuă, probabil că nu. Şi oricum i-a spus şi Camilei, 
că el la Carla nu renunţă, să nu se aştepte la aşa ceva!.. În 
fine, speră el că tipa a înţeles. 


— Doamne fereşte să afle Carla, îmi spune el grăbit. 


— Ştii că eu nu mut vorba. 


— Nu la tine m-am referit, spune Fabio... Te ştiu. Carla 
însă are un talent nemaipomenit de-a mă bănui, ori de câte 
ori e ceva pe cale să se întâmple. Mi-a citit un sms de la 
Camila săptămâna trecută. Am scăpat ca prin urechile 
acului. Nu vreau să sufere pentru că ea n-ar înțelege, la fel 
ca noi. 


Iarăşi “noi”... nici nu ştiu dacă să mă mai mir... 


— Ar crede că nu o mai iubesc sau că vreau să mă 
despart de ea, îmi spune Fabio cu o mină speriată. 


— Da, îți dai seama, sunt eu repede de acord. 


Simt nevoia să-mi găsesc o preocupare, aşa că deschid 
albumul primit în dar, exact când Fabio primeşte un sms. 
Sunt foarte bucuroasă pentru că e ocupat cu citirea lui. 


— Ceeee? Ia fii atentă aici! Am primit un sms de la un 
număr necunoscut, nu-l am în agenda. Cine naiba o fi asta? 
“Te doresc atât de mult, încât simt cum vaginul meu se 
deschide pentru tine. Nu ştiu cum o să pot trăi fără să te 
ating, două săptămâni. Te ador!” 


— Mamăăă! zic şi eu în timp ce mă apuc de râs. A greşit 
numărul de telefon, îți dai seama. Destinatarul n-o să ştie 
niciodată cât e de dorit. 


— Unde eşti, tâmpito? Vai de capul tău! Mai bine că nu l- 
a primit. Mie dacă mi-ar spune una aşa ceva, nu cred că mi 
s-ar mişca vreun fir de păr. E aiurea tare sms-ul ăsta! Ce 
retardată! 


Fabio manifestă un dispreț vecin cu scârba. Îmi întinde 
telefonul ca să mă conving. Întâmplător, îmi cade privirea şi 
pe numărul de telefon de la care a fost expediat. În acel 
moment mă apucă un râs prostesc, iar Fabio devine repede 
partenerul meu de chicoteală. 


Numărul de telefon este al Carlei, dar este secret. Are un 
dual SIM şi în loc să-i trimită sms-ul lui Ira, i l-a trimis lui 
Fabio. Acum înțeleg de ce se tot duce la baie. 


Carla a revenit lângă noi şi vrea să afle de ce râdem... Eu 
nu mă pot opri şi stau cu capul pe masă ca să pot râde în 
voie. Nu sunt în stare să-i spun nimic, nu pot articula 
niciun cuvânt. Din când în când ridic ochii spre Carla, din 
respect pentru ea. Fabio găseşte în el suficiente resurse ca 
să-i poată explica fetei care-i treaba cu sms-ul de la 
anonimă. Carla ia telefonul din mâna mea şi stă cu ochii 
măriți şi pupilele dilatate pe display. Toţi suntem îndoiți de 
râs, Carla se ține cu mâna de burtă, Fabio îşi dă capul pe 
spate şi se uită spre tavan minunându-se de prostia fără 
margini a unor muieri demente şi-n călduri. 


— Doamne, mare-ţi e grădina! concluzionează Fabio, în 
timp ce se grăbeşte să ajungă la a doua repriză, în timp ce 
eu rămân cu Carla. 


— Era cât pe ce, spune amica mea muşcându-şi buza de 
jos cu dinții ei albi şi frumoşi, în timp ce clatină din cap. 


— Mda, spun şi eu... 


— M-a zăpăcit SIM-ul ăsta dual. Trebuie să închid şi să 
repornesc telefonul după ce comut de pe un număr pe altul. 
Trebuie să fiu foarte atentă! Altă dată s-ar putea termina 
rău. 

— Doamne! mă cutremur şi eu... 

De mult n-am mai râs în halul ăsta. M-am distrat grozav 
cu prietenii mei. 

— Ți-am spus că l-am prins pe Fabio că se întâlneşte cu 
una? Mamă, ce i-am făcut! M-am umplut de draci! Cică e o 


fostă colegă de facultate care-l chemă la ea la ora unu 
noaptea ca să o ajute la un proiect. I-am arătat eu proiect! 


Până când nu mi-a jurat că n-o să se mai vadă cu ea 
niciodată, nu l-am lăsat. l-am spus că divorțez. Şi nu 
glumesc! 


— Dar când s-a întâmplat asta? Când i-ai spus că 
divorțezi? 


— Acum cinci zile, îmi spune amica mea. 
— Şi el ce a făcut? întreb şi eu curioasă. 


— Nu i-a venit să creadă! A început să plângă. Eu ştiu 
sigur că nu s-a culcat cu ea, îl simt. Ştiu eu, ăsta nu e în 
stare să facă pasul ăsta... Nu e genul. Dar dacă aia-l mai 
cheamă noaptea pe la ea, s-ar putea să am de ce să îmi fac 
griji. Răul trebuie rupt din rădăcină, îmi spune Carla 
zâmbind dulce, nu-i aşa? 


— Da, da, confirm şi eu. 


— S-a făcut târziu, spun. Ar cam trebui să plec. La ce oră 
trebuie să ajungeţi mâine la aeroport? 


— La ora 14. 
— V-aţi făcut bagajele, nu? 


— A! Stai liniştită! Le-am făcut. Mâine dimineață doar mai 
verificăm un pic... Abia aştept! Dar o să-mi fie şi tare dor, 
adăugă ea în şoaptă, în timp ce îmi face cu ochiul, zâmbind 
ştrengăreşte. 


Îmi iau la revedere de la prietenii mei, le mulțumesc de 
câteva zeci de ori pentru cadou şi tot am sentimentul că n- 
am făcut-o suficient de bine; mă străduiesc să le fac cea mai 
frumoasă urare pentru călătoria care-i aşteaptă, ne pupăm 
mult şi ne îmbrățişăm, de zici că n-o să ne mai vedem câțiva 
ani, şi abia apoi mă simt în măsură să mă îndrept spre uşa 
de la intrare, cu sufletul împăcat şi cam zglobiu de la atâta 
Sangria. 


Ajung în apartament şi mă trântesc în pat. 


Încep să mă gândesc la prietenii mei care vor merge în 
Suedia, Norvegia şi Finlanda, pentru două săptămâni. Va fi 
o excursie frumoasă, n-am nicio îndoială. 


Le place mult să călătorească şi sunt întotdeauna foarte 
bine informați. Ei ştiu cu exactitate ce anume vor să vadă în 
fiecare oraş de pe traseul foarte bine pus la punct de 
amândoi. 


Sunt foarte deştepţi şi mă mândresc cu ei. Unde mai pui 
că sunt interesați de binele meu pe toate planurile. Vor să- 
mi găsească un iubit pe gustul meu. Un bărbat care să-mi 
placă. Ce frumos ar mai fi! 


Rămân cu gândul la prietenii mei şi la relaţia lor. Stau cu 
ochii în tavan şi încerc să-mi amintesc cam când am început 
să adun motivele care-i determină pe oamenii care formează 
un cuplu să experimenteze câte ceva din deliciile unei relații 
extraconjugale. Cam acum şapte ani? 


Ce naivă eram atunci! Cum puteam eu să cred că înşeli, 
doar dacă te îndrăgosteşti de altcineva, şi nu ai curaj să-i 
spui partenerului, fie din prea multă bunătate, fie din 
teamă? Acum ştiu că partenerul poate fi înşelat la fel de 
bine şi cu şi fără un motiv bine definit. Am aflat asta din 
realitate, din cărți, documentare şi filme. 


Dacă eşti femeie poţi înşela pentru că: el se comporta 
prea urât ori prea frumos, s-a îndrăgostit de televizor, devine 
surdo-mut când intră în casă, are coşuri pe fund, nu-şi taie 
la timp unghiile de la picioare, nu-şi pune chiloţii purtaţi în 
coşul de rufe, îşi roade unghiile, cumpără cadouri 
neinspirate sau nu mai cumpăra deloc, luna de miere a fost 
un eşec şi se plânge mult când are guturai; nu-şi epilează 
testiculele, deşi i-ai spus cât e de important sau şi le 
epilează, deşi pe tine te lasă indiferentă treaba asta; nu face 


sex la fel ca-n filme, deşi ai sperat că va învăţa o dată şi o 
dată, se balonează prea des sau a început să-şi sugă dinții; 
nu mai are performanţe profesionale; în sfârşit, ei i se 
năzăreşte că l-a găsit pe cel la care a visat toată viața. 


Bărbatul are şi el un set de motive: sânii n-au mai crescut 
deloc în ultima vreme, magnetismul sexual şi-a modificat 
polii, freza din zona inghinală nu-i pe gustul lui, sutienul nu 
se asortează cu chiloţii, nu geme frumos şi nici la timp, a 
devenit frigidă după naştere, a început să râdă urât de ceva 
vreme, trage pârțuri la micul dejun, vrea sex exact în timpul 
meciurilor din Liga Campionilor, el vrea doar sex oral, în 
timp ce ea se face că nu înţelege, fata populară din liceu i-a 
dat o şansă la diva din ea or colega cea sexy de la serviciu i- 
a făcut o ofertă care nu poate fi refuzată; partenera n-a 
învățat cum să îmbătrânească fără riduri şi asta-l obliga să 
râvnească la cărniță tânără de ceva vreme şi parcă ceva îi 
spune că nu mai are timp de pierdut. 


Partenerul poate fi înşelat şi dacă obţine performanţe 
sexuale cu alții şi tu nu eşti de acord. 


Poţi să te culci cu altcineva şi fără să te încurci de 
vreunul din motivele astea, pentru că mai ai la îndemână şi 
altele, cum ar fi: din curiozitate, din plictiseală sau chiar din 
greşeală. 


E posibil să o faci şi pentru că ai băut peste măsură, ai 
încercat un drog nou sau nu mai ai nici un pic de 
discernământ. 


Se poate să te simți chiar obligat să o faci pentru că ţi-a 
intrat în cap că trebuie să ai cât mai mulți parteneri, altfel 
nu te poţi simţi om întreg. 


Dacă eşti un explorator, atunci nu-ți vei găsi liniştea 
decât în momentul în care organele tale sexuale se vor uza 


complet, pentru că doar astfel vei avea sentimentul că n-ai 
trăit degeaba... 


Te poate împinge dracu’ să-ți înşeli partenerul doar 
pentru că tare te temi că va veni o zi în care, mai mult ca 
sigur te va înşela, şi te gândeşti să fii prevăzător. În felul 
ăsta măcar afli dacă e mai bine decât cu actualul, aşa cum 
bănuieşti. 

În fine, i-o iei înainte pentru că, nu de alta, dar chiar nu 
vrei să trăieşti cu regrete şi nerăzbunat. 


Poţi să faci nebunia de-a te arunca în brațele altui 
partener, chiar net inferior celui pe care-l ai deja, doar 
pentru că noul partener îţi face intens curte şi pentru că te 
convinge, temporar, că eşti cel mai sexy om de pe Terra. Îţi 
spune că doar cu tine poate atinge extazul, iar tu vrei să-i 
demonstrezi că se păcăleşte. Eşti încredințat că poţi să-l 
aduci într-o stare, cu mult peste nivelul extazului şi pentru 
care ştii că nu s-a inventat încă o definiție. 


Dacă ai deja convingerea că eşti extrem de sexy şi că 
senzualitatea e un dar al tău, unic pe lumea asta, atunci nu 
mai ai nevoie de alt motiv. 


La urma urmei, poţi să înşeli pur şi simplu, pentru că aşa 
ai chef. 


Iar dacă eşti un om cerebral, n-o să-ți pierzi vremea 
născocind motive. Asta-i o treabă vrednică doar de cineva 
slab de înger care nu poate călca strâmb, deşi tare-şi mai 
doreşte, până când nu reuşeşte să-l încarce pe partener cu 
toate defectele din lume, făcându-l atât de vinovat în ochii 
cunoscuților încât, toți să fie de acord că a meritat-o sau 
chiar a cerut-o. 


Dacă râvneşti la statutul de vedetă, pentru că-ţi plac 
avantajele popularității şi îți doreşti produse şi servicii de 
care să te bucuri şi pe care să le prezinţi lumii întregi, 
atunci ştii că înşelând te vei bucura nu doar de mult succes, 
ci şi de multă toleranță din partea omenirii. 


Dacă eşti o persoană competitivă, îţi va fi peste puteri să 
suporţi amantlâcurile prietenilor la care te raportezi şi pe 
care vrei să-i depăşeşti oricând şi în orice. 


Când ai atins deja un anumit nivel financiar, este aproape 
exclus să nu faci asta. Vezi şi tu că adevărata prosperitate 
vine la pachet cu un partener ispititor şi necesar. Statutul 
potențţei financiare trebuie păstrat orice ar fi, chiar şi 
călcându-ți pe suflet. 


Daca ai un partener pe care-l iubeşti foarte mult şi care 
vrea sex în grup, deşi tu nu ai aplecări spre treaba asta, te 
vei sacrifica şi vei încerca lucruri noi, din iubire şi respect 
pentru persoana iubită. 


Este posibil să fii tipul de persoană care nu poate spune 
nu niciodată sau care răspunde pozitiv la orice ofertă pentru 
care se insistă de două ori. 


Poate eşti doar un om foarte curios şi, deşi ceva îți spune 
că nu e bine, totuşi vrei să afli cum este, măcar o dată în 
viață. 

Vrei să promovezi şi crezi că ai descoperit metoda cea mai 


eficientă pentru asta sau tocmai ai fost promovat şi simți 
cum cota ta de farmec a crescut o dată cu banii din cont. 


Eşti o persoană putred de bogată, ai îmbătrânit şi ai 
devenit şi foarte înțeleaptă. Acum ştii că nu-ți mai pasă, 
pentru că nu mai ai nimic de pierdut. 

O faci pentru că nu poţi să te decizi uşor. Pur şi simplu 
iubeşti pe toată lumea şi ai devenit o persoană foarte 


generoasă în ofertele tale. Aşa te-ai educat şi doar aşa te poți 
suporta. 


Eşti foarte sigur că nu-ţi va ridica nimeni vreo statuie 
pentru fidelitate, iar asta te indignează suficient de mult, 
încât să te revolți făcând ceva necugetat. 


Nu-ţi mai plac unele lucruri din viața ta şi vrei ceva 
schimbări care să alunge rutina. Alegi, astfel, întâmplător, 
ceva ce pare fermecător şi la îndemână. 


Ţi-a luat Dumnezeu minţile, temporar. 


Consideri că al doilea partener este cheia înțelegerii 
Universului, exact ce-ţi trebuie ca să-ți accepți mai uşor 
imperfecțiunile şi viața. 


Adevăratele tale dorințe nu s-au îndeplinit şi compensezi 
cu asta. Un alt partener nu te vindecă de eşecuri, dar te 
alină atât de bine! Recunoştinţa ta este pe măsura alinării. 


Crezi că este singura soluţie care te poate despăgubi de 
lipsa de pasiune a partenerului actual. Stă în firea lucrurilor 
să dai vina pe el, cine n-ar face asta? 


Doar aşa ai învățat să te simți viu şi plin de energie. 


Adori să fii o persoană care poate fermeca oricând, pe 
oricine. Doar aşa te simți cu adevărat împlinită. 


Partenerul este prea ocupat să aducă prosperitatea în 
familie şi tu ai prea mult timp liber. Singurătatea este 
principala vinovată. 


Eşti un om foarte echilibrat şi cu mult discernământ, 
însă, cum nimeni nu este perfect, îţi accepţi scurtele 
perioade de slăbiciune care apar din doi în doi ani sau chiar 
din deceniu în deceniu. 


Aşa te-ai născut tu şi îți accepţi această imperfecţiune 
care te obligă să fii fericit doar când ai doi parteneri în 
acelaşi timp, unul stabil şi altul variabil. 


Eşti atât de fascinat de noutate, încât ideea unui singur 
partener vechi te copleşeşte şi te baga în depresie. Faci ce 
faci doar pentru că-ţi place să trăieşti în armonie cu valorile 
tale, să te bucuri de viaţă şi să-ți păstrezi sănătatea mintală. 


Poate că te numeri printre cei care sunt copleșiți de 
numărul mare de oferte şi oricât de dur şi intransigent te 
ştii, tot te vei simți obligat să accepţi din când în când 
măcar una, ca să-ți poți păstra părerea de om bun despre 
tine. 


Oricâte reuşite ai în viață, tot nu poți să-ți consolidezi o 
stimă de sine stătătoare. Partenerii multipli îți sunt necesari 
pentru confirmarea valorii personale şi ca să scapi de 
sentimentul copleşitor de nesiguranță. E de înțeles. 


Te simți un om al secolului tău sau chiar al viitorului. 
Vrei să trăieşti în conformitate cu standardele actuale, 
lipsite de inhibiții de prost gust şi total inutile. 


Faci parte dintr-un grup de elită, unde lipsa amantului 
este un minus care te împiedică să ajungi în vârful ierarhiei. 
Te sacrifici. 


Habar n-ai de ce vrei încă un partener, dar din moment ce 
aproape toți din jurul tău au aşa ceva, te simți şi tu obligat 
să-i urmezi. Din respect pentru ei, desigur. Avantajele vor 
veni în timp, ştii asta. 


Toţi ne bazăm pe anumite calități în viață, unii pe 
creativitate, alții pe forța fizică, tu pe anumite organe care-ţi 
funcționează excesiv de bine. În sfârşit, ai ocazia să dai 
înapoi acestei lumi multe bucurii şi satisfacţii, ceva din ce 
ştii să faci cel mai bine. Eşti un om recunoscător şi generos. 


Poate hormonii tăi au luat-o razna şi în loc să te duci la 
doctor, cauţi alinare prin unele paturi, altele decât cele de 
spital. Aşa ai crezut că obţii vindecare şi scăpare. 


Cineva de încredere te-a sfătuit să faci asta. Tu nu voiai, 
dar te-ai lăsat convins să încerci şi acest leac nou. Cine n-a 
fost naiv măcar o dată în viață? 


Ai fost primul din clasă şi de curând ai cunoscut un 
terapeut de tip nou care promovează metode vindecătoare şi 
aducătoare de prosperitate, doar dacă încerci satisfacţii 
sexuale aparte cu alți parteneri. Dorinţa de-a fi primul într- 
un domeniu a ajutat atâta lume de-a lungul timpului şi tu 
ştii asta încă din clasele primare. 


Poate camera în care ai fost cazat nu era încălzită şi ai 
găsit un partener care să te ajute să treci cu bine peste o 
noapte friguroasă. E vorba de o necesitate aici. 


E posibil ca un prieten care are încredere deplină în tine, 
să te fi rugat să ai grijă de soţia lui cât timp e plecat din 
țară. Nu e vina ta pentru că ai devenit un om atât de săritor. 
Iar dacă ai fost şi rugat, chiar eşti absolvit de orice vină. 


Dacă vecinul tău se plânge de indiferența soţiei sale, n-o 
să te condamne nimeni dacă-l alini aşa cum numai tu ştii. 
Vecinul chiar este un om bun şi nu merită să fie ignorat. 
Nobleţea ta este adorabilă. 


Credinţa că cel puţin doi parteneri pot oferi, cât de cât, o 
viața sentimentală normală şi relativ satisfăcătoare va fi un 
motiv excelent pentru a continua ce ai început. 

Ai îmbătrânit şi ai nevoie de validări noi. Vrei să ştii sigur 
dacă, în afara de partenerul tău stabil, care te iubeşte încă, 
mai există şi altcineva care ar putea să te iubească şi la 
vârsta asta ingrată. Adevărul te va elibera. 


Te-ai îndrăgostit de soția vărului sau de soțul verişoarei. 
Acum chiar ai un motiv bun să-ţi ajuţi rudele, chiar şi pe 
cele care nu-ți plac deloc. 


Ai o minte deschisă şi echilibrată şi crezi că e corect să îţi 
doreşti atât satisfacţii sentimentale, cât şi materiale. Nu e 
vina ta pentru că partenerul actual nu le poate oferi pe 
amândouă. 


Citeşti mult şi ai aflat că cei din generațiile vechi 
însuflețeau viața amoroasă a cuplului prin schimbarea 
temporara a partenerei. Este absolut remarcabil felul în care 
ştii să alegi cele mai potrivite idei, de la fiecare generație. 


Poate ai devenit o persoană supărăcioasa şi-l pedepseşti 
pe şeful tău furându-i iubita sau îl pedepseşti pe soțul tău 
fermecându-l pe şeful lui. Până la urmă oferi doar iubire, 
din mărinimie. 

Îţi place mult să dansezi şi o petrecere pe cinste înseamnă 
să te pricopseşti şi cu un nou partener. Deşi pare riscant, 
totuşi, ideea de-a muri în patul tău ți se pare de-a dreptul 
respingătoare sau chiar ruşinoasă. 


Mama ta te-a învățat să apreciezi şi să tratezi femeile ca 
pe nişte flori. Acum ai o grădina cu cele mai frumoase 
exemplare. Grădinăritul e doar un hobby inocent, relaxant şi 
terapeutic. 


Pur şi simplu ai apucături de infractor şi vrei neapărat să 
furi de la altul ceva ce vrei şi tu, dar nu poți obține altfel. 


Ai o meserie care promovează frumusețea, eşti dependent 
de adrenalină sau îți place să lucrezi sub acoperire. 


Eşti un om sincer şi un prieten de nădejde. Cauţi 
parteneri noi doar pentru că vrei să ai ce să le povesteşti 
amicilor tăi care te consideră un model inspirațional. Nu-ţi 


place să dezamăgeşti pe nimeni şi nu vrei să pierzi o 
reputație câştigată cu atâta trudă. 


Poate îți doreşti să intri în Cartea Recordurilor şi să-i 
depăşeşti pe cei mai renumiți seducători ai lumii. Chiar 
dacă nu mai poți fi un pionier, tot vei fi admirat pentru 
temeritatea ta. 


Este posibil să fii o persoană care chiar vrea să verifice 
eficiența mijloacelor contraceptive descoperite până în 
prezent. E remarcabilă dorința ta de a ajuta ştiinţa. 


Ţi se pare convenabil să ai o amantă sau chiar mai multe, 
cât timp partenera ta inocentă şi iubitoare nu află. E de la 
sine înțeles că, dacă nu află, e ca şi cum nu s-ar întâmpla. 
Totuşi, dacă peste ani, partenera ta va face aceeaşi poznă şi 
îşi va găsi un ibovnic, asta o să te supere foarte tare şi 
pentru că te înşală şi pentru că ai aflat. 


Ce fel de inimă ar putea avea cineva ca să-ți ceară să o 
ierți şi pe ea, exact cu aceeaşi indulgență cu care te iertai pe 
tine, în anii tinereții? Doamne Dumnezeule, e strigător la 
cer! Chiar nu vede nimeni că e vorba de o altă situație aici, 
că nu e nicio asemănare, că e un supliciu? 


Viaţa nu e doar capricioasă, ci şi nedreaptă câteodată. 


Îţi plac vorbele de duh, iar cea care te-a informat că sexul 
este aspirina săracului, te inspiră să cauţi leacul şi prin alte 
dormitoare. Nu ai idee de ce răceşti atât de des şi nici nu 
eşti vinovat pentru răspândirea pandemiilor. 


Eşti o persoană calculată şi cu principii stabile în 
comunitatea ta, aşa că te abațţi de la calea dreaptă, călcând 
strâmb, doar peste hotare. Până la urmă, câți oameni obțin 
slujbe bine plătite care presupun şi multe drumuri în 
străinătate? Te numeri printre norocoşii planetei şi tu ştii să 
fii recunoscător cerului pentru asta. 


Ţi s-a urât cu binele. 


Te laşi copleşit de neputinta de-a ignora o femeie 
frumoasă. 


Ideea pe care o promovezi - nu mă pot abtine — te salvează 
de orice acuzaţie şi te face şi simpatic în ochii cunoscuțţilor 
tăi, puţin invidioşi, dar foarte toleranți față de încântătoarea 
ta sensibilitate la frumos. 


Îţi cauţi o soţie şi toate cele care ţi se lipesc de suflet sunt 
în mod paradoxal soțiile altor bărbaţi. Nu mergi câine surd 
la vânătoare. Tu ştii exact în ce cămine să găseşti vânatul. 


Eşti doar un om deosebit de iubitor. Alungi partea amară 
a vieții, promovând iubirea prin lume, prin dedulciri 
constante. Te dedulceşti doar vara, cu discreție, şi numai în 
vacanțe. Oricine ar fi înduioşat de inocența ta. 


Ai o meserie care arunca asupra ta bănuieli dintre cele 
mai bizare. Când nedrepte, când corecte. Dacă eşti expert în 
sexologie, asta nu înseamnă că faci tot ce-i înveţi pe alţii. Tu 
chiar ştii să alegi şi ai şi cea mai bună acoperire. Cum să 
acuzi un om pe care-ţi vine doar să-l feliciți? 


Umbli numai cu soții altor femei, pentru că vrei să te 
răzbuni pe ele. Din cauza lor, cei mai buni bărbați nu mai 
sunt liberi. 


Ai perfecționat ideea de împrumut ducând-o pe culmi noi 
şi nebănuite. Tu ai descoperit că se poate împrumuta 
absolut orice. Chiar şi un om. Numai dacă e frumoasă şi 
vecinul nu-i acasă. Nu oricine poate fi atât de inovator. 


Eşti atât de frumoasă, încât nu poți tolera şi existența 
altora, la fel de fermecătoare. Vei cuceri partenerul altei 
femei, doar ca să-ți demonstrezi că eşti mai seducătoare 
decât ea. Cum reuşeşti să ai dreptate de fiecare data? 


Ai aflat că partenera ta te înşală şi te revolți căutând o 
altă doamnă, mai potrivită. E foarte bine pentru tine că ai 
găsit ce căutai. Însă cel mai bun lucru care ţi se întâmplă e 
că n-o să afli niciodată că actuala doamnă a fost părăsită 
din acelaşi motiv pentru care ai intrat tu în revoltă. Unele 
adevăruri chiar nu sunt necesare. 


Cam din cinci în cinci ani îți permiți luxul să dai vina pe 
crizele vârstei. Nu-i treaba nimănui să te întrebe de ce ai 
crize cincinale. Numai tu ştii cât de greu este să le îndeseşti 
ca să devină lunare! 


Ai descoperit de curând că păcătuirea cu gândul e la fel 
de vinovată precum fapta păcătoasă. În sfârşit — slavă 
Domnului! — poţi trece direct la fapte fără acel acut 
sentiment de vinovăţie care te chinuia înainte de iluminare. 
Te simți complet eliberat şi e firesc, deoarece cunoaşterea 
are şi acest dar. 


Vrei să te îndrepți şi hotărăşti să-l înlocuieşti pe bărbatul 
însurat cu alta, cu unul necăsătorit şi liber pentru tine. Nu 
e vina ta pentru că noul iubit îşi ascunde cu dibăcie atât 
căsătoria, cât şi amanta stabilă. Aşadar, fără să ştii, vei 
renunța la statutul de amantă de rangul întâi, pentru a 
deveni cu bucurie şi nerăbdare o amantă de rangul doi. 


Este posibil să te pricopseşti cu alt partener, nu pentru că 
ai căutat, ci pentru că ţi s-a întâmplat. Doar hazardul face 
să fie mai tânără decât tine cu 25 de ani. 


Totuşi, nu diferența de vârstă te bagă în belele. Iubita mai 
tânără chiar ştie să-ți prețuiască inteligența, meritele, 
farmecul personal şi umorul, cu adevărat şi într-un mod 
unic şi fermecător. 


Şi soţia ta te admiră, însă, de când ai devenit milionar, 
parcă banii tăi se bucura şi ei de o mare considerație din 
partea nevestei. Cum să nu apreciezi la splendida ta iubită 


faptul că nu dă nicio importanţă banilor? De asta nici nu-şi 
risipeşte timpul şi tinerețea câştigându-i şi nici nu aruncă 
banii primiţi de la tine pe haine. Adevărul e că arată 
demential fără ele. 


Norocul tău că ai aflat că-i plac maşinile puternice şi 
vilele bine făcute. Slavă Domnului, acum chiar ştii cu ce fel 
de cadou să o surprinzi de ziua ei. 


Eşti doar o persoană chinuită de probleme lombare şi 
care merge la masaj de două ori pe săptămână. E meritul 
tău dacă ai bani şi-ţi permiţi o plată suplimentară pentru un 
masaj total, pentru absolut fiecare milimetru al corpului 
tău. Toată lumea ştie cât de benefice sunt masajele, iar tu 
chiar mai bine decât oricine. 


Îţi place să-ţi păstrezi sănătatea şi-ţi desăvârşeşti 
frumusețea corpului mergând la sală. Acum corpul tău 
arată atât de bine, încât ţi-e drag şi ție de el. E firesc să le 
placă şi altora să te admire sau să te atingă. Faci excepţii şi- 
i tolerezi şi pe admiratorii rătăciți prin alte cupluri. Nu orice 
om frumos poate fi şi generos. 


Nu ai toate ţiglele pe casă şi ştii asta. Acum ai găsit pe 
cineva care să ţi le pună, iar specialistul în acoperişuri te-a 
scutit de plată oferindu-ți inima lui. 


Habar nu ai cum ai ajuns în situația asta, mai ales că ani 
de zile i-ai blamat pe toţi cei care o dădeau în bară. Cum 
poate cineva să descrie motivul tău, când tu eşti primul şi 
cel mai mare nedumerit? 


Decât să ajungi să te disprețuieşti, mai bine îţi extinzi 
granițele toleranţei, atât fața de tine, cât şi față de ceilalți. O 
greşeală, oricât ar fi ea de blamată, nu va anula toate 
lucrurile bune pe care le-ai făcut până acum. Cunoaşterea 
şi bunăvoința ne eliberează pe toţi, aproape oricând şi cam 
în orice situație. 


Totuşi, cele mai nerealiste motive sunt, de departe, cele 
din filme. 


Mă gândesc apoi la cel mai frecvent tipar cinematografic: 
n-are nicio importanţă cine-i înşelat, femeia sau bărbatul, 
însă cel care va înşela e motivat foarte bine de către regizor. 
Partenerul ispititor e din imediata apropiere: coleg de 
serviciu, prieten sau vecin; e al naibii de fermecător, n-ai 
cum să-i rezişti, iar calitățile lui sunt atât de multe, încât 
mă mir de fiecare dată că le poate avea un singur om. 


Cel care urmează a fi înşelat musteşte de defecte, iar dacă 
o fi având şi calități, Dumnezeu mai ştie, pentru că regizorul 
are mare grijă să le ascundă cu dibăcie. 


În acest caz, monstrul e ucis cu violență sau băgat în 
puşcărie. Ca spectator, îmbrățişezi imediat destinul celui 
înşelat; la cât de nenorocit era, nu merita altceva, 
nemernicul naibii! Ai aşa o ciudă pe el, încât puşcăria ţi se 
pare o idee prea blândă sau o greşeală de regie. Doar când e 
scos de tot din film te mai linişteşti şi tu. 


Dacă totuşi, în marea lui mărinimie, regizorul, îi atribuie 
vreo calitate încornoratului, atunci sigur i se pregăteşte o 
altă variantă de excludere din cuplu: moartea prin-un 
accident stupid; eveniment foarte convenabil şi de dorit 
pentru noii iubiți, cărora chiar nu le rămâne altceva de 
făcut, decât să se iubească nestingheriți. 


Ca spectator accepţi cu mult firesc şi varianta aceasta 
care a venit aşa, ca de la sine. Accidentul e văzut ca o 
pedeapsă divină, şi dacă nu venea mai repede, trebuia 
provocat cumva. Cei care rămân în viață sunt, fără discuție, 
făcuți unul pentru altul; se vede de la o poştă! 


Spectatorul rămâne cu gura căscată, tânjind şi el, în 
străfundul sufletului său, ca măcar o dată în viață să fie şi 
el mistuit de focul unei astfel de pasiuni. Până atunci, 


acceptă fără elan, îmbrăţişarea lipsită de vlagă a omului de 
alături, frânt de oboseală şi măcinat de aceleaşi gânduri. 


Totuşi, nu înțeleg de ce regizorul ține cu tot dinadinsul, 
să mă convingă de faptul că pot trăi o pasiune puternică, 
numai şi numai dacă am deja o relație statornică. Regizorii 
nu-mi dau de ales. În calitatea mea de spectator candid nu- 
mi rămâne decât să accept că nu-i posibil să trăiesc o 
pasiune nimicitoare cu cel pe care l-am ales pentru o relaţie 
stabilă. N-a mai văzut nimeni aşa ceva la cinema, ce naiba? 


Dacă totuşi mă macină tare dorința de-a mă arunca 
visceral într-o relație care să-mi fiarbă măruntaiele, să-mi 
pună inima pe frigare şi tălpile pe jarul unei pasiuni 
mistuitoare, atunci tot ce am de făcut e să mă apuc de 
căutat cu ardoare şi ambiţie un partener senzațional în 
imediata vecinătate... Ar fi de preferat ca partenerul fatal să 
facă parte din primii 100 cei mai sexy oameni ai lumii; 
trebuie cumva să demonstrez cunoscuțţilor, că n-aveam cum 
să-i rezist, deşi numai eu ştiu cât m-am canonit ca să mi-l 
scot din minte. 


Şi încă ceva: nu trebuie să-mi placă doar mie, trebuie să 
fie râvnit de toate, dar el să nu aibă ochi decât pentru mine. 


Toate astea doar dacă am deja un partener de ceva vreme. 
E o condiție indispensabilă. N-are rost să mă apuc să-mi 
caut alt partener după ce o rup cu actualul. Dacă fac asta, 
n-o să mă aleg cu altceva decât tot cu o relaţie de lungă 
durată, şi deja regizorii au demonstrat că în asemenea 
condiții nu se poate naşte o iubire focoasă care să mă facă 
din om neom. 


Adevărul este că un film din ăsta îți poate transforma 
creierii în câlți. 

Culmea e că în viața reală un partener abandonat sau 
doar înşelat, poate deveni în scurt timp obiectul unei 


pasiuni devastatoare şi de nestăvilit pentru un altul, dintr- 
un alt cuplu, în care viața sexuală îşi pusese pirostriile. 
Ultima concluzie la care m-a dus firul gândurilor mă intrigă 
un pic şi pe mine, aşa că mai poposesc un pic asupra ei 
încercând o nouă abordare, pentru o mai bună clarificare. 


Cu alte cuvinte, îmi spun eu, un partener dintr-un cuplu 
care nu mai este solicitat din punct de vedere sexual şi care- 
şi foloseşte organele genitale doar pentru a urina poate 
deveni peste noapte omul care a fost aşteptat toată viața de 
către un altul şi se va metamorfoza rapid într-o maşină 
infernală de făcut sex. 


Da, da. Aşa este. Ce naiba, doar am văzut asta de atâtea 
ori... Mă rog, n-am văzut-o, doar am auzit-o. 


Eu sigur am să trăiesc pasiunea vieții mele cu un bărbat 
fantastic, fără discuţie, şi o să am mare grijă să nu trec cu 
tancul peste inima altuia. Ştiu şi cum să fentez soarta şi să 
sparg tiparul: o să caut direct amantul. 


NATALIE ŞI CARLOS 


E dimineaţă şi după ce fac un duş şi iau un mic dejun 
subțire, mă apuc de citit dintr-o carte motivațională. Vreau 
să o termin astăzi. După nici două pagini citite sună 
telefonul. E Natalie, prietena mea din adolescenţă. 


— Bună, Natalie! Ce mă bucur... 


— Ce faci acum? Eşti acasă sau la serviciu? 


Întotdeauna apelul începe aşa pentru că vrea să ştie cât 
de mult se poate întinde la telefon. Dacă sunt la serviciu, 
ştie că nu poate să-mi răpească mai mult de un minut. 


— Sunt liberă! 
— Ce bine-mi pare! Fii atentă! Vii cu mine la ora 17 la o 


expoziție de pictură? Am două invitații. Să te îmbraci în 
rochie, te rog! 


— Da, vin, cum să nu? Să mă îmbrac frumos, zici? 

— Păi, da! şi eu mă voi îmbrăca la fel. 

— Bine şi unde ne vedem? 

— Vin eu să te iau, iubito! 

— S-a făcut. Îţi mulţumesc mult! La ora 16:30 voi fi jos, 
în fața clădirii. 

— Hai, abia aştept! Te pup. 

Oooo! Ce grozav! 

Totuşi, sper să nu ratez acest vernisaj, din acelaşi motiv 
care-o forțează pe amica mea să întârzie de fiecare dată, cu 
nevinovăție. Parcă n-aş vrea să ajung la o oră după ce se 
închide galeria. 

N-am mai văzut-o pe Natalie de o lună şi prefer, de 


departe, întâlnirile la ea acasă. După ce aflu că deja e 
înăuntru. In acest fel mă asigur că nu poate întârzia. 


Nu i-am atras atenţia niciodată, deşi mi-am propus de 
multe ori. Cu puţin timp înainte să ajungă, ea află cumva că 
a întârziat, apoi îşi ia o față neprihănită şi se scuză atât de 
mult, încât regret de fiecare dată că nu sunt în stare, încă 
de la început, să-i arăt că nu mă deranjează nici cât negru 
sub unghie. Şi chiar aşa şi este, în momentul în care o văd 


că apare uit în mod miraculos tot ce am gândit neplăcut 
despre ea, cât timp am aşteptat-o. 


Odată, chiar am mințţit-o că a întârziat doar un sfert de 
oră, când de fapt ajunsese după treizeci de minute. A fost 
foarte mulțumită, deoarece pentru ea, 15 minute nu 
înseamnă întârziere şi nici nu s-a mai scuzat. 


Cea mai neruşinată întârziere a fost de o oră jumătate, 
când o aşteptam la mine acasă cu somon şi fructe de mare. 
În fine, acum ştiu că oricare ar fi ora de întâlnire eu trebuie 
să mai adaug 45 de minute, plus o întârziere rezonabilă de 
30 de minute. 


E o fată extraordinară, însă are meteahna asta, cu 
caracter pregnant de îndestulare. În fine, e un cusur minor 
şi ştiu că şi alții suferă de tot felul de imperfecțiuni, mult 
mai dificil de tolerat. 


Până la urmă, chiar şi eu am defectele mele; momentan, 
nu-mi amintesc nici unul. O fi posibil să nu am? 


Partea cea mai rea este că, dacă totuşi am şi nu ştiu de 
ele, nici nu le pot corecta. Simțul realității îmi spune că 
dacă prietenii nu-mi reproşează nimic, asta nu înseamnă că 
nu am niciun defect, ci că ei au foarte mult bun simț. Cine 
se aseamănă se adună. Până la urmă sunt şi ei la fel ca 
mine, imperfecți. 


Mi-era şi dor de ea. Natalie ştie că eu am o colecţie de 
cărți, albume şi reviste despre marii pictori ai lumii şi e şi 
singura dintre prieteni care mi-a văzut picturile. Fac asta de 
4 ani şi îmi place foarte mult. Mă relaxează, mă ajută să 
gândesc optimist şi să-mi clarific gândurile. E o activitate la 
fel de frumoasă ca şi cititul unei cărți şi de care mă pot 
bucura până la sfârşitul zilelor mele. 


Natalie e manager financiar la o firmă care face investiții 
imobiliare. E foarte deşteaptă şi întotdeauna a avut un 
talent ieşit din comun pentru materiile exacte: matematică 
şi fizică. Am crezut că va alege o facultate tehnică, nu una 
de finanţe. Ne leagă foarte multe amintiri şi am mare 
încredere în judecata ei. E un om echilibrat, serios, dedicat, 
generos, optimist şi sincer până la cruzime... ce-i drept doar 
uneori şi numai cu alții. 


În ce mă priveşte, sinceritatea ei căpătă forme mult 
îndulcite. Sunt prietena ei şi simte nevoia să mă menajeze. 


S-a făcut ora 14 şi mă gândesc să cobor ca să-mi cumpăr 
câteva fructe şi legume proaspete. Merg pe jos pentru că 
piața este aproape. lau repede pe mine blugii şi o bluză alba. 
E foarte cald, ar fi trebuit să ies mai devreme. Străzile sunt 
pline de turişti; mă uit la oameni şi încerc să-mi dau seama 
din ce țări provin. Apoi constat că mă uit mai mult la 
bărbaţi decât la femei. 


În drumul meu e o terasă, aşa că iau decizia de-a bea un 
fresh de portocale şi o cafea. Mă aşez la o masă şi sunt 
servită rapid, dar standard; fără prea mult fast. Angajaţii 
sunt plictisiți deja de numărul mare de clienţi; n-au de ce să 
ofere servicii aparte, probabil. Nici eu nu voiam să leg vreo 
prietenie cu cineva din personal, aşa că trec cu înțelegere 
peste asta. 


Pentru mine, întreaga frumusețe stabilă a acestei lumi e 
concentrată în trei spaţii, în permanenţă la fel de 
spectaculoase, oricând şi oriunde mă aflu: cerul, formele de 
relief şi vegetația. Aşa că ridic privirea spre cerul senin de 
vară şi admir cei câțiva nori albi care-şi schimbă formele cu 
grație şi lentoare. Prețuiesc splendoarea cerului de când mă 
ştiu, din copilărie. Urmăresc avioanele care brăzdează cerul 
şi încep să le număr în timp ce mă bucur de mângâierea 


unei adieri uşoare de vânt care-mi ridică uşor pletele de pe 
umeri. Cobor pe urmă privirea spre vârfurile palmierilor şi le 
preamăresc graţia şi farmecul, în timp ce glorific măiestria 
celor care-i îngrijesc. 


După aceea îmi îndrept atenţia din nou către oameni. Îmi 
plac şi oamenii, da, îmi confirm eu şi încep să-i urmăresc pe 
cei care îmi rețin atenţia. Îmi plac cuplurile în vârstă care se 
țin de mână, doamnele elegante, domnii care acordă atenţie 
aspectului şi vestimentațţiei, indiferent de vârstă, mămicile 
tinere şi grijulii, adolescenții indiferenți şi blazați, 
perfecțiunea copiilor şi veselia lor molipsitoare. 


Privirea îmi este atrasă de un cuplu frumos şi tânăr. Ea e 
suplă, cu părul lung, roşcat, ca de irlandeză. Capul ei 
ajunge până la umărul bărbatului şi are un braţ trecut în 
jurul taliei lui; pare foarte îndrăgostită. El e înalt, şaten, 
bronzat, tuns scurt şi destul de sexy. Vin dinspre faleză, 
chiar spre terasa la care mă aflu. Vreau să văd şi pe fața lui 
cam cât e de înflăcărat. Deocamdată nu-i văd trăsăturile 
pentru că-i destul de aplecat spre ea; o pupă încontinuu. 
Acum s-au mai apropiat un pic şi pot să văd şi fața 
bărbatului. 


Doamne, bărbatul este fostul meu iubit, Carlos! 


Fără voia mea bătăile inimii iau avânt, neliniştea creşte şi 
se revarsă ca un tsunami care-mi blochează mintea. Țigara 
îmi sare dintre degetele care au început să tremure. O ridic 
repede de jos şi o sting în scrumieră. 


Mă aşez şi stau nemişcată. Sunt cu ochii plânşi pe 
dinăuntru şi nu pot opri lăcrimarea internă. Mă străduiesc 
din răsputeri să nu las nimic la vedere. Nu ştiu dacă 
reuşesc, însă hotărăsc să suport tot ce simt, să strâng din 
dinți şi să aştept să-mi treacă. 


Îmi observ gândurile şi emoţiile confuze care trec cu viteza 
unui asteroid prin sufletul meu şi-l pârjolesc până la 
incandescență. Gândurile şi stările mele sunt multe şi 
variate, însă disting gelozia care-mi întunecă sufletul şi-l 
bagă în beznă. Îmi urmăresc sentimentele şi le cântăresc 
hidoşenia şi sălbăticia, apoi doar le urmăresc pe măsură ce 
apar şi le dau nume: gelozie, neputinţă, mânie, dorință, 
răzbunare, atracție nebună şi multe altele sau aceleaşi, dar 
în ordine diferită. 


Pentru o secundă privirile ni se întâlnesc, însă Carlos 
întoarce capul şi-l văd că se opreşte cu spatele înspre mine. 


Acest gest are asupra mea efectul unui calmant. Nu-mi 
dau sema de ce, doar constat că îmi convine. 


Amorezii schimbă direcția şi am destul timp să o văd mai 
bine pe roşcată. E şefa lui, o femeie mult mai în vârstă decât 
mine; are 38 de ani. Sigur, arată foarte bine, nimic de zis, 
dar totuşi! Să mă schimbe pe mine pentru o babă??? Mai 
are puțin şi împlineşte 40 de ani, ce naiba? Fabio s-a 
înşelat: bărbaţii preferă babele! 


Apoi mă gândesc că sunt incorectă: omul e liber să aleagă 
pe cine vrea, nu mai suntem iubiți de mai bine de 4 luni, 
nu? De fapt, chiar eu i-am spus că ar fi bine să luăm o 
pauză şi el n-a făcut altceva decât să fie de acord. 


Ei, bine, putea şi el să mai alerge puţin după mine, să mă 
roage să mă răzgândesc, să se tăvălească pe la uşa mea de 
durere, să-mi trimită sms-uri disperate sau să mă amenințe 
că-l bate gândul sinuciderii. Nu consider că am pretenții 
foarte mari sau nerealiste, pentru că acum 3 ani a făcut 
cam toate astea. 


Când ne-am separat am fost convinsă că am făcut ce 
trebuia. După o lună am început să cred că m-am grăbit, iar 
acum sunt mai confuză ca oricând. 


Ştiam că mai toate cunoştinţele mele s-au culcat cu foşti 
sau foste; e o practică frecventă care te poate ține departe de 
experiențele sexuale catastrofale. Dacă tot vrei să te culci cu 
cineva, măcar fă-o cu unul de la care ştii ce poţi obține, 
vorba Carlei. 


Am refuzat această variantă, un timp, deşi numai eu ştiu 
de câte ori m-a vizitat acest gând şi cât de puţin mi-a lipsit 
să-l sun şi să-l rog în genunchi să vină la mine, pentru o 
noapte. 


În toată perioada aceasta nu l-am mai întâlnit decât o 
singură dată. Nu pentru că nu mi-ar fi fost dor, dar am 
crezut că o va face el. Şi oare dacă ar fi făcut-o, m-aş mai fi 
întors, în condiţiile în care el voia să plece neapărat într-o 
aventură periculoasă pe Valea Amazonului, pentru nu se 
ştie câţi ani, în căutarea fapturilor care nu au apărut încă în 
niciun manual de biologie de pe Terra? E un biolog pasionat 
şi lucrează la acelaşi institut de cercetare cu roşcata. 
Probabil că vor pleca împreună peste câteva luni. 


Achit nota de plată şi mă îndrept spre piață. Mă 
răzgândesc rapid şi aproape alerg, aşa de grăbită sunt să 
mă văd în casă. Intru şi mă aşez jos, lângă uşă. 


Stau acolo ghemuită, ca să mă liniştesc. Încep să îmi 
aduc aminte, a mia oară, de ultima întâlnire, la mai bine de- 
o lună de la separare. Îmi amintesc toate detaliile, de parcă 
s-au petrecut ieri. La cât le-am repetat, nu-i de mirare. 


Eram pe strada din spatele imobilului în care locuiesc, 
mă îndreptam tot spre piață, însă făcusem un ocol, ca să-mi 
cumpăr nişte pensule din păr de samur. Cele din păr de 
veveriță lăsau fire pe pânză... 


Parcă simt şi acum emoția de atunci, când l-am văzut la 
un metru de mine. Revăzându-l, m-a cuprins o dorință fizică 
greu de controlat. Era irezistibil şi am ştiut că trebuie să-l 


ating, orice-ar fi! Ce schimbat mi s-a părut! Era mai bine 
făcut şi se vedea că face sport, îşi schimbase tunsoarea şi 
era îmbrăcat foarte modern, chiar şic... Îmi amintesc tot 
dialogul... 


— Ce faci Beatrice? Arăţi foarte fresh... Eşti...frumoasă.. 


— Bună, Carlos... Mulţumesc! Eu, voiam să trec pe la... 
prin... Ştiu că am început să mă bâlbâi... Eşti liber sau eşti 
în pauza de masă? 


— Sunt în pauza de masă, de ce? 
— Vrei să bem o cafea? 
— Da. Uite, e o terasă mai în spate... 


— Vrei să bei cafeaua la mine, suntem aproape, l-am 
întrerupt eu. 


Imediat ce-am spus asta, am început să mă îngrijorez că o 
să mă refuze şi o să mă simt mizerabil. Fața lui a devenit 
brusc serioasă, iar privirea extrem de intimidantă, preț de 
câteva secunde; apoi i-a apărut un zâmbet mic, în colțul 
buzelor şi m-a luat de mână. Era Carlos al meu, dar tare 
diferit; într-o variantă mult îmbunătățită. Căpătase între 
timp, un fel de încredere în forțele proprii, demnă de toată 
admirația mea. 


— O, desigur. E o idee foarte bună. Tu faci o cafea 
excelentă. Abia aştept!... şi a mai spus şi alte fleacuri din 
care eu am înțeles că şi el avea aceleaşi gânduri ca şi mine. 
Ştiu că am ajuns la uşă şi cheia nu voia să intre în 
broască... Nu ştiu ce avea. 


— Lasă-mă să te ajut, Beatrice! 


Îmi amintesc ce am simţit când şi-a pus mâna ferm, dar 
cu blândețe peste a mea, cea care forța broasca... apoi 
sărutul, farmecul şi nerăbdarea îmbrățişărilor. 


Am fost prieteni 3 ani şi în tot acest timp n-am fost în 
stare să descopăr ce bărbat şarmant am avut lângă mine. 
Totul a fost intens, ireproşabil, tulburător, greu de uitat. 
Oare de ce n-a fost aşa şi înainte? Unde am greşit sau ce 
mi-a lipsit? 


Şi când te gândeşti că pe cei mai mulți din jurul meu îi 
aud spunând că doar la începutul unei relații simți emoţii 
puternice şi fluturaşi în stomac! Cine m-ar crede dacă aş 
spune că eu am trăit toate astea şi mai mult decât atât, abia 
la sfârşit? Niciodată nu l-am dorit aşa înainte, când era la 
îndemână şi mă întreb de ce? Nici el n-a mai fost aşa până 
atunci şi nu mă mai întreb nimic, de teamă că s-ar putea să 
nu-mi placă ce-o să aflu. 


Îmi amintesc cum de ziua mea, anul trecut, visasem la o 
seară romantică şi plănuisem totul în detaliu. Din păcate, 
Carlos a mai rămas două zile în Ungaria, unde era deja de 
două săptămâni, ca să studieze modul unic în care 
cuibăreşte vânturelul de seară. După ce mi-a spus că 
programează şi o plecare în America de Sud pentru câțiva 
ani, mi-a fost foarte clar că el nu vrea să cuibărească în 
viitorul apropiat. 


Cât a fost cu mine nu prea avea timp de sală... S-ar părea 
că iubita lui actuală e mai pretențioasă decât mine. Mi-a 
spus de ea atunci, după ce am făcut sex şi ideea că a 
înşelat-o cu mine m-a amuzat aşa de tare, încât chiar am 
început să chicotesc. 


— De ce râzi? m-a întreabat Carlos în timp ce-şi strângea 
cureaua. 


N-am vrut să-l supăr, aşa că am ascuns cu dibăcie 
gândul mizerabil pe care l-am avut. 


— Râd de mine... 


Carlos m-a privit cu simpatie, m-a tras la marginea 
patului şi mi-a spus că sunt o fată minunată şi frumoasă şi 
că nu am de ce să mă condamn. Am făcut ce mi-am dorit şi 
ar trebui să mă felicit pentru asta... 


— Regreţi pentru că m-ai invitat? 
— Nu, nu regret. 


Eram sinceră. Şi ce bine mă ungea la suflet gândul că nu- 
i era credincios.. 


— Să nu regreți niciodată ceva care te-a făcut să zâmbeşti 
sau să simți. 


Cam aşa ceva a spus şi Fabio, aseară... Ştiam eu că am 
mai auzit asta, cândva. Or fi citit aceeaşi carte... 


Înainte de a ieşi pe uşă mi-a spus că va veni oricând voi 
avea nevoie de el şi că eu voi avea întotdeauna un loc aparte 
în inima sa. A fost frumos din partea lui pentru că mi-a 
spus asta, însă ştiam amândoi că aşa ceva n-o să se 
întâmple. 


Atunci mi-am jurat că n-o să mai judec pe nimeni, 
niciodată, cu asprime. Am constatat că ori de câte ori nu 
înțeleg o situaţie în care se află o persoană, şi mă întreb 
“cum a fost posibil, pentru că eu, dacă aş fi fost în locul ei, 
aş fi procedat altfel”, mi se întâmplă să ajung într-o 
conjunctură similară şi să fac aproximativ la fel ca cel de 
care mă miram de mama focului. S-ar părea că Dumnezeu 
sau Universul mă ajută să-mi depăşesc neputința la nivel de 
înțelegere, dându-mi un exemplu practic, suficient de 
edificator. 


Aşadar, ce am fost eu acum 3 luni, în condiţiile în care 
fostul meu iubit avea o nouă parteneră? O amantă! Aha! 
Bine că m-am lămurit. Ba, mai bine spus, am fost o 
aventură de 45 de minute. 


Cred că unele lucruri trebuie să se întâmple. Şi mai cred 
că e vina mea dacă nu descopăr motivul evenimentelor pe 
care le trăiesc sau nu deprind nici o învățătură din ele, chiar 
dacă par greşeli sau eşecuri. 


Probabil că astăzi l-am revăzut pe Carlos ca să-mi fie clar, 
o dată pentru totdeauna, că nu mai trebuie să cochetez cu 
gândul unei împăcări peste ani, când el se va întoarce în 
țară, plin de glorie. Femeia de lângă el are asupra lui o 
influență mai mult decât benefică, chiar dacă nu-mi place 
să recunosc. În plus, îi înţelege pasiunea pentru că şi ea o 
are. Nimic mai potrivit decât să-şi petreacă restul zilelor 
împreună. Îmi vine să-mi plâng de milă, dar mă răzgândesc. 
Am mai făcut asta şi ştiu că nu mă aleg decât cu dureri de 
cap, plus ceva indispoziţii prelungite. 


Mă uit la ceas şi văd că e 15:45. Rememorând ce s-a 
întâmplat, am sentimentul că n-am făcut altceva decât să 
deschid o uşă către o cameră a poftelor de tot felul. 


Mă duc să fac un duş, dau drumul la muzică şi încerc să 
blochez firul amintirilor gândindu-mă la cele citite. Peste 30 
de minute mă întâlnesc cu Natalie şi acestă idee îmi face 
bine. 


Mă urc pe cântarul din baie pentru că vreau să văd cât 
am slăbit. Am 54 de kg. E bine, atâta trebuie să am pentru 
înălțimea mea de 1,64 m. Aveam 58 de kg când stăteam cu 
Carlos. Şi nici măcar n-am ţinut vreo cură de slăbire. 
Slăbesc fără efort, ce noroc pe mine! 


Mă îmbrac cu o rochie lungă, galbenă, cu decolteu 
îndrăzneț, mă încalț cu sandalele albe cu toc înalt şi mă 
machiez discret. Îmi las părul pe spate şi mă gândesc să trec 
mâine pe la un coafor pentru a mai lua din vârfuri. 


E 16:25. Cobor în fața clădirii. 


Natalie e înfloritoare; o văd venind spre mine cu mersul ei 
mândru şi sigur. Ne pupăm şi ne admirăm reciproc. E 
punctuală. Sper să nu i se fi întâmplat ceva. 


În maşină are timp să-mi povestească unele lucruri 
despre iubitul ei cu care locuieşte de mai bine de doi ani. 


— Roberto a devenit indiferent şi neglijent. Suntem un fel 
de colegi de cameră, mă pupă pe frunte înainte de culcare, 
după o săptămână în care a fost mult prea obosit ca să mai 
facă şi sex. Relaţia asta e pe ducă şi cred că el aşteaptă ca 
eu să fac primul pas... Ştii cât e de educat! Cred că dacă 
mâine aş dechide subiectul, s-ar grăbi să-l finalizeze în locul 
meu. Mi-ar lua vorba din gură... Aşa simt. Tu te-ai mai 
văzut cu Carlos? Ţi-ai găsit pe altcineva sau măcar ţi-ai 
căutat? 


— L-am văzut pe Carlos, chiar acum trei ore; arăta 
demențial şi era împreună cu una .. 


— E tot cu aia sau e cu alta? 


— Tot cu aia. L-am văzut de la distanță şi când a dat cu 
ochii de mine s-a întors cu spatele. 


— Ce dobitoc! Natalie afişează multă scârba când spune 
asta. 


— Lasă, că e mai bine aşa, pentru toți trei. 
— Ce ai simţit când l-ai văzut? 


— Am intrat într-un fel de panică, dar m-am calmat când 
l-am văzut că s-a întors cu spatele. 


— Te admir pentru curajul tău, îți spun sincer! 
— Chiar n-ai de ce să mă admiri, spun eu cu amărăciune. 


— Ba, am! Uită-te la mine: stau într-o relație care a 
amorțit de mult, pentru că mi se pare că mai pot face ceva, 


uneori. Pentru că nu sunt sigură că vreau să renunţ, pentru 
că m-am săturat de începuturi, pentru că mă tem că o să 
dau peste altcineva cam la fel. Mai mult, mă tem să nu fiu 
nevoită să scad standardul... Deşi mă enervează cam totul la 
el, totuşi arată aşa de bine când doarme! E aşa de dulce! 
Când doarme, nu mă supără cu nimic; e tot ce ştie el să facă 
fără reproş în ultima vreme.. 


Natalie pufneşte în râs în timp ce parchează maşina şi 
zâmbesc şi eu. 


Privirea ei nu cadrează cu zâmbetul. Ochii ei frumoşi au o 
tristețe cum am văzut doar în ai mei, după ce am plâns. 


Îmi pare rău să o ştiu aşa de nefericită. Situaţia mea pare 
ceva mai bună, însă nu chiar atât de spectaculoasă încât să 
o încurajez să-mi urmeze exemplul. 


— Tu ce-ai mai făcut în ultima vreme? 


— Nimic deosebit, însă mă gândesc serios să-mi dau 
demisia. Munca pe care o fac nu mi se mai potriveşte. Imi 
pierd vremea alergând pe loc. 


— Am un prieten care are mare nevoie de oameni bine 
pregătiți în posturi de conducere. Şi-a deschis un call center 
acum doi ani, iar de câteva luni firma a fost cumpărată de 
un investitor american. Chiar m-a întrebat acum o 
săptămână dacă pot să-i recomand pe cineva pentru un 
post de manager. Trimite-mi CV-ul şi eu îl sun pentru a 
stabili un interviu. Ai şanse foarte mari, te interesează? Te 
recomand cu toată încrederea. 


Cam toți cei din jurul meu au posturi de conducere şi 
cam toată lumea crede că spre o astfel de poziţie ar trebui să 
aspir şi eu. 


— Aş vrea să scriu o carte, Natalie, şi să-mi deschid o 
firmă. Vreau să fac ceva pe cont propriu, ceva legat de... 


— Mi se pare o idee foarte proastă. Hai să-ți spun de ce! 


Mă doare sufletul să o aud spunându-mi că am idei 
proaste. 


— Nu mă înţelege greşit. Vreau doar să te ajut. Nu vrei să 
încerci măcar să candidezi? E un post bine plătit şi tu ai o 
experiență îndelungată la o firmă de prestigiu. Te-ar primi 
cu brațele deschise. Hai, mă, încearcă şi tu! Dacă vrei, după 
un an, timp în care mai aduni ceva bani, poţi să-ți dai 
demisia... Te retragi undeva prin sudul Franței şi te apuci de 
scris... Ce spui? Îmi trimiţi CV-ul în seara asta?? 


— Ți-l trimit, cu tot cu scrisoarea de intenție. 


— Bine, s-a făcut. Ce bine-mi pare! Ai luat-o pe drumul 
cel bun şi am încredere în tine. 


Totuşi, gândul că eu am idei idioate mă incomodează. Mă 
mâhneşte faptul că o prietenă de încredere îmi poate spune 
că am idei proaste, aşa în față! N-am ce face şi-i atrag 
atenția. Natalie e pe cale să facă un infarct de atâta 
indignare. Ea vrea să mă ajute şi eu mă leg de modul de 
exprimare? Dacă altă dată mai am gânduri din astea, mă 
roagă din tot sufletul ei să nu i le mai spun, pentru că-i fac 
foarte mult rău. 


— Uite, acum mă simt foarte prost. Nici nu mai pot să 
mai vorbesc de teamă că cine ştie cu ce te mai supăr. 
Natalie dă în bâlbâială... 


Încerc să-i explic mai bine ce anume mă tulbură, dar mai 
mult încurc lucrurile, aşa că sfârşesc prin a mă scuza. Până 
la urmă nu-mi cere mare lucru: altă dată, când ceva mă 
deranjează, să nu-i mai spun pentru că-i face rău, îi 
provoacă palpitaţii, stări de sufocare şi o face se se simtă 
prost fără motiv. Eu, în schimb, mă pot simţi aşa cum 
poftesc. N-o priveşte atâta timp cât nu află. 


Cu toate acestea, parcă ceva nu-mi sună bine la 
raționamentul prietenei mele. Păi dacă pe ea o doare foarte 
tare numai când află, eu ce să mai spun pentru că suport 
direct? Adică nici să-i atrag atenția nu se cuvine? 


Ştiu că în copilărie, dacă loveam un copil din greşeală, tot 
trebuia să-mi cer scuze şi să promit c-o să-mi ţin greşelile 
sub control. În fine, o să mă mai gândesc la treaba asta, dar 
nu acum. 


Natalie e o fată extraordinară şi e foarte mulțumită pentru 
că mă comport ca o persoană cu picioarele pe pământ. În 
sfârşit, o să am funcţia pe care ea crede că o merit de multă 
vreme. Părerea mea e un pic diferită, dar cine ştie? 


Din păcate, expoziţia a fost amânată din cauza unei 
inundații de la etajul superior, aşa că ne-am hotărât să 
mergem la o terasă, însă nici asta n-am mai apucat să 
facem pentru că a apărut o urgenţă la firma la care este 
manager Natalie. Promit de câteva ori că voi merge la 
interviu, mâine. 


INTERVIUL, ARMANDO ŞI BLANCA 


Mă pregătesc pentru interviu şi mă îmbrac aşa cum scrie 
la carte: cămaşă albă, sacou, fustă până la genunchi, 
pantofi în culoare neutră, cu toc mediu, machiaj discret, 
aspect îngrijit. Pun CV-ul şi scrisoarea de intenție într-o 
mapă elegantă şi pornesc la drum. lau un taxi pentru că 
plouă şi nu vreau să ajung cu încălțările pline de apă. 


Ajung în 30 de minute. Sediul firmei e destul de micut şi 
cu un aspect cam neglijent. Lifturi vechi, mochete murdare, 


scaune jerpelite. Prima impresie nu-i grozavă, dar nu vânez 
postul pentru că vreau interioare luxoase, ci pentru că îmi 
doresc un salariu mai bun. La interviu o să am grijă să spun 
ce trebuie, făcând referire la cât de mult mă motivează 
dezvoltarea personală, provocările, ideea de schimbare, 
construirea echipelor, motivarea oamenilor, bucuria de a 
găsi soluții ingenioase, de a respecta deadline-urile şi de a 
depăşi target-urile. 


O să spun că factorul uman mă preocupă foarte mult, 
loialitatea mă caracterizează şi că nu o să am linişte până 
când echipa mea nu va obține performanţe cu mult peste 
nivelul aşteptărilor bla, bla, bla. Sper să joc bine rolul 
omului încrezător în forțele proprii, care-i gata să-şi suflece 
mânecile dând din pinteni, pentru că moare de nerăbdare să 
înfrunte cele mai dificile situații din lume. 


Nimic n-o să mă sperie, nimic n-o să mi se pară dificil, 
totul va fi incitant şi extrem de interesant; voi fi doldora de 
idei inovatoare şi îmi propun să nu uit cumva să spun 
provocare oricărui termen care înseamnă piedică sau 
obstacol. 


De altfel, vin de la o companie renumită. 


Baza de date a celor pentru care candidez nu reprezintă 
nici 10% din totalul informaţiilor cu care sunt obişnuită să 
lucrez. În mod normal, tot ce înseamnă provocare pentru ei, 
pentru mine ar trebui să fie o bagatelă. 


Am ajuns la etajul trei şi, înainte să ies din lift, mă 
gândesc să-mi oțelesc un pic privirea pentru a sublinia 
gravitatea şi determinarea care mă caracterizează. Mai că 
încep să arăt ca un manager de marcă! Hmm... Sper să nu 
dureze mult interviul ăsta! 


Ajung în sala indicată de un domn simpatic de la recepție. 
Aştept. Totuşi, au trecut 35 de minute de când stau şi mă 


gândesc să mă ridic şi să plec. Exact când sunt pe punctul 
de a pune în practică ideea, uşa se deschide şi intră o 
doamnă foarte grăbită care se scuză în timp ce-şi pune 
bagajele pe birou. Îmi dau seama că o cunosc. E e o fostă 
colegă. Mă ştie şi ea, parțial, pentru că-mi spune Blanca. O 
informez în legătură cu numele meu corect şi-i înmânez CV- 
ul. Aflu că e manager la relații cu clienții şi că va deveni în 
curând director. Nu mă aşteptam să o găsesc aici şi nici pe 
poziția aceasta. Când eram amândouă la aceeaşi firmă, era 
ocolită cam de toți colegii mei... Când ieşea în pauză înjura 
pe toată lumea: clienți, şefi, colegi, rude, oameni 
necunoscuți, mobilier, mai exact tot ce se afla prin preajmă. 


Îmi amintesc apoi că a fost dată afară din cauza unor 
apeluri lipsite de profesionalism. Sunt bulversată total şi 
dorința de-a mă angaja la această firmă s-a cam evaporat. 
Gândul că această persoană s-ar putea să mă evalueze pe 
mine, îmi dă senzații de mâncărime la nivelul scalpului. 


— Blanca... 
— Beatrice... 


— Să ştii că eu aş fi vrut să angajez un bărbat, unul din 
compania mea, format de mine; nu-mi plac femeile şi nu mă 
înţeleg cu ele. Cu bărbaţii mă înţeleg perfect. În fine, tu eşti 
o excepție. 


E adevărat că 90% dintre femeile pe care le-am cunoscut 
de-a lungul vieții au afirmat că se înțeleg mai bine cu 
bărbații. Asta înainte de căsătorie. Şi după căsătorie femeile 
spun că se înțeleg mai bine cu bărbaţii din orice 
colectivitate, mai puțin cu soțul. Nu-i nimic neobişnuit 
pentru mine, însă mă mir să aflu că, între timp, şi ea a găsit 
pe cineva cu care să se înțeleagă. Apoi devin meschină şi mă 
întreb de ce unii oameni nu ştiu să păstreze pentru sine 
unele impresii sau măcar o parte dintre gândurile neplăcute 


pe care le dezvoltă despre alții. Ce-ar fi să dau şi eu frâu 
liber părerilor supărătoare despre ea? N-ar fi rău, aş putea 
să plec mai repede. 


— Blanca... 
— Beatrice... 


Simt cum încep să pierd părți importante din atitudinea 
de manager cu care am intrat aici. 


— Aşa, că tot timpul uit. Da, eu te ştiu pe tine... Unde 
lucrezi acum, tot acolo? Nu se uită pe C.V., pentru că n-are 
rost. 


Încep să-i răspund cu profesionalism, însă mă întrerupe 
pentru că vrea să avem o discuţie “deschisă şi amicală”, 
deoarece i-am fost “recomandată”. A spus recomandată cu 
tonul necesar pentru băgată pe gât. Deşi ea nu e de acord 
cu aducerea oamenilor din afară, preferând să promoveze 
profesioniştii din echipa sa. Aflu apoi că postul este de 
team-leader, nu de manager, şi asta mă dezumflă destul de 
mult, pentru că salariul va fi chiar cu 100 de euro mai mic 
decât cel actual. Ultima informaţie are darul de a mă 
demotiva complet. 


Mă uit la ea şi văd că se mişcă încontinuu pentru a-mi 
arăta că are dinamismul în sânge. Îmi aminteşte mult de 
filmele de acțiune, în care oamenii ocupați, energici şi cu 
atenție distributivă, merg sprințar de colo până colo, stând 
de vorbă, delegând, luând decizii etc. În fine, e un om de 
acțiune, aşa cum îi cere poziția actuală. 


— Tu eşti relaţia lui Ronaldinio, aşa că nu ne mai 
formalizăm. Eşti ca şi angajată. Discuţia asta e aşa, ca să 
nu spunem că n-ai avut un interviu. 


Din liniştea mea sufletească a mai rămas doar o fărâmă 
care se risipeşte împotriva voinței mele. 


Îmi prezintă multe date despre evoluţia ei, apoi îmi spune 
că voi avea nevoie de cel puțin doi ani ca să mă formeze ea 
ca team-leader. O, Doamne! În compania în care deja lucrez, 
durata e de 3 luni. În plus, aici voi sta şi câte 14-17 ore, 
dacă-i nevoie, mă avertizează ea. Overtime-ul nu se plăteşte 
în compania ei. În schimb, are meritul de-a fi obligatoriu. Ce 
noroc pe mine! 


Am pierdut orice brumă de motivare şi de bun-simt. 


Asta-i o firmuliță, eu vin aici ca să-i învăţ pe alții cum să- 
şi facă treaba ca la carte. În general, mă comport cu 
modestie, dar în cazul de față, sfioşenia simplităţii mi-e 
nefavorabilă. 


— Eu am venit pentru un post de manager la relații cu 
clienții, spun folosind un ton neutru. 


Aida Sancios ridică o sprânceană la mine şi stă aşa preț 
de câteva secunde, după care pufneşte în râs cu discreţie şi 
dă din cap precum omul căruia nu-i vine să creadă că i se 
întâmplă aşa ceva. Simt că depune un efort ca să nu spună 
lucrurilor pe nume. Situaţia i se pare ridicolă şi se osteneşte 
să găsească o formulare mai puţin înjositoare. Asta pentru 
că i-am fost recomandată, altfel îşi prezenta poziția într-o 
manieră proprie şi eficientă. 


— Cine a fost idiotul care ţi-a spus asta? 


— Ronaldinio, investitorul... Zâmbesc şi eu cu gura până 
la urechi. 


— Cred că s-a creat o confuzie, îmi spune ea repede, 
pentru că nu-i dă mâna să-l considere idiot pe patron. 


— Am nevoie şi de un manager, însă peste două luni când 
eu voi deveni director şi, oricum, am deja un om pentru 
acest post; acum am nevoie de doi team-leaderi. Să înțeleg 
că nu te interesează poziția de team-leader? 


Îmi zâmbeşte cu indignare. Pare şocată şi o văd cum îi 
vine să râdă pentru că mă vede strâmbând din nas la o 
slujbă, către care mi-a fost dat să pot visa, doar pentru că 
mi-a pus Dumnezeu mâna în cap. Doar oamenii formați de 
ea au competențele necesare pentru a accede la aşa o 
poziție. Ce-o fi cu mine? 


M-am hotărât să renunţ la excesul de politețe şi să dispar 
repede ca să nu mă enervez şi să spun ceva necugetat. Cred 
că am început să ţin la mine. 


— Nu, mulțumesc. E o poziție pe care o consider 
inferioară celei pe care o am deja. 


Mă ridic să plec în timp ce-i spun că nu are rost să ne 
consumăm inutil timpul. li mulțumesc şi dau să ies. Sunt 
indispusă şi vreau să uit cu totul acest interviu de circ. 


— O poziţie inferioară e cea pe care te afli acum, mă 
anunţă ea. 


— Din punctul meu de vedere, analizând gradul de 
responsabilitate, poziția mea actuală este superioară celei de 
team-leader. Încă nu a aflat în ce departament lucrez şi nici 
n-o interesează. 


— Dacă asta crezi e chiar mai bine. Oamenii nemotivaţi n- 
au ce căuta la mine-n firmă. Rămâi acolo unde te afli! Nu 
toți oamenii sunt făcuți pentru a conduce şi nu-i nimic rău 
în asta. Firmele au nevoie şi de executanți. 


Cei mai buni sunt tot la ea în firma, formați de ea, n-am 
nici o îndoială. 

Din păcate, mă însoţeşte până la ieşirea din clădire 
pentru că vrea totuşi să mai afle câte ceva despre cei care-i 
erau “duşmani” în vechea companie şi mă pune să le 
transmit salutări din partea ei. Ar fi foarte mulțumită să ştie 
că le transmit pupicei şi celor pe care nu putea să-i înghită. 


Apoi îmi confirmă că a plecat din companie dată afară, dar 
ce face acum “îi place de moare”, pentru că asta i se 
potriveşte ca o mănuşă. E făcută pentru poziția de 


conducere. Asta este! Unii aşa se nasc, cu şefia în gene. 


Între etaje, un team-leader vrea să o întrebe ceva, însă un 
respect gigantic îl împiedică să fie el însuşi. E încurcat şi 
doamna manager îl ajută să intre în apele lui, încurajându-l 
cu grație. 


— Hai, mai repede, mototolule! Nu vezi că mă grăbesc? 
Auzi, mai bine sună-mă peste câteva minute, da? N-am timp 
acum. Fără mine sunteți toți terminați. Of! 


Buzele ei schițează o mişcare uşoară care-i înseninează 
fața, în semn de îngăduință. Vrea să-i arate că a glumit cu 
el. Team-leader-ul nu înțelege gluma şi-i confirmă 
indispensabilitatea, zâmbind nătâng, în timp ce se retrage 
mergând cu spatele. 

Când ajungem la uşa de la ieşire devine foarte grăbită 
pentru că şi-a amintit că e prinsă în foarte multe proiecte şi 
nu mai are timp de pierdut. 


Ies din curte în timp ce şterg numărul de telefon al lui 
Ronaldinio din agendă. O sun pe Natalie. 


— Draga mea, postul e de team-leader, nu de manager. 
— N-am ştiut, dar nu te interesează? 

— Nu. 

— Obţii experienţă... 


— Scuteşte-mă, te rog! Cea care mă va evalua pe mine 
este o fostă colegă care a plecat din companie dată afară. 


— Ronaldinio mi-a spus că e omul lui de bază. Ce 
importanţă are cum era ea acum un an; oamenii evoluează. 
Nu cumva ţi-e teamă de o funcție de conducere? 


— Prefer să rămân unde mă aflu. Pentru poziția de team- 
leader pot candida şi la firma actuală, pe un salariu ceva 
mai mare. De fapt, te-am sunat ca să-l anunțţi pe amicul tău 
că mi-am găsit altceva, în altă parte. 


Sunt cam deprimată şi eu nu am mai fost aşa de multă 
vreme. Chiar mă întreb ce m-a apucat? 


— Hai, nu fi supărată! Îmi pare rău... 


— Natalie, ştiu că ai vrut să mă ajuţi. Te pup şi mai 
vorbim. 


Nu mai plouă, aşa că mai merg un pic pe jos gândindu- 
mă la fosta mea colegă. E posibil să mă înşel în privința ei? 
Probabil că a evoluat mult între timp şi nu mai există nimic 
din persoana de altă dată. Caracterul mi-e clar că a rămas 
intact, dar asta n-are nimic de a face cu deprinderea noilor 
competenţe. 


Bănuiesc că eu sunt pentru ea genul de bleagă care îşi 
imaginează că poate coordona o echipă bazându-se pe stimă 
şi colaborare. Stilul agresiv, de tip dictatorial, e singurul 
care-i este pe plac şi-n care îşi pune toată nădejdea. 
Probabil crede că dictatura generează competență. Cei ca 
mine, care defilează cu colaborarea, nu-i inspiră încredere 
şi-i întăresc convingerea că nu vor obţine performanțe 
superioare. 


Adevărul e că unor oameni nu le poți schimba părerea, 
orice ai face. Te vor considera incapabil, indiferent de 
evoluția ta. N-are niciun rost să încerci să le demonstrezi că 
greşesc. Oricare ar fi rezultatele tale, nu vei fi în ochii lor 
decât un prost cu mult noroc care-a fentat soarta print-un 


fel de impostură. Chiar şi eu fac exact acelaşi lucru, în 
momentul de față. Faptul că îmi recunosc vina, nu mă face 
mai demnă de stimă. Mă amăgesc cu gândul că nu sunt nici 
singura şi nici ultima persoană care comite erori când n-are 
ce face şi îi judecă pe cei din jur. 


Până la urmă, cam toți oamenii pe care-i ştiu emit păreri 
similare despre minim trei indivizi nedemni de-a le stă 
alături: unul pentru că e vai de mama lui, altul pentru că e 
un mare nemernic şi ultimul pentru că e un prost cu noroc. 
Adică: cel pe care-l dispreţuiesc, cel de care se tem şi cel pe 
care-l invidiază. 


Am avut ocazia să aflu că aceste etichete sunt relative, ca 
mai toate lucrurile în viață. Cel care e considerat un mare 
nemernic de către un individ, poate fi văzut ca pâinea lui 
Dumnezeu de către vecinul lui; cel care-i vai de mama lui, 
poate fi văzut ca un om foarte capabil pentru un coleg de 
serviciu, iar prostul cu noroc poate fi, pentru un prieten 
apropiat, un om foarte muncitor care a răzbit în viață prin 
forțe proprii. 


S-ar părea că oricât de bun eşti pentru unii, oricând va 
exista cel puțin un individ care să nu dea doi bani pe tine. 
Lasă-l aşa pentru că n-ai ce-i face! La rândul lui prețuieşte 
un alt om care-i disprețuit de alții şi aşa mai departe. 


Am văzut şi situaţia în care mai multe persoane pot vedea 
acelaşi individ prin lentile diferite. Colegii mei privind acelaşi 
om, adică pe şefa noastră, o pot descrie în moduri variate. 
Nu mai spun că şi eu am părerea mea, mult diferită de a lor. 


Cea mai bizară situaţie e cea pe care am conceput-o chiar 
eu. Am reuşit performanţa de a trece aceeaşi persoană prin 
trei roluri diferite, în mai puţin de patru ani. Astfel, individul 
care era vai de mama lui a devenit peste ani prostul cu noroc 
şi apoi l-am transformat într-un mare nemernic. Nu sunt 


sigură că ultimul rol e definitiv; e posibil ca peste alți patru 
ani să-l trec în rândul prietenilor mei. 


Probabil că şi alții mă încadrează în tipare la fel de puţin 
măgulitoare. Nu-i cunosc pe toți pentru că nu țin neapărat 
să aflu, însă îmi amintesc de un prieten de-ai lui Carlos 
căruia-i era foarte drag să aibă dreptate întotdeauna. 


Părerea lui despre mine era jalnică, se vedea cu uşurinţă 
şi o dată chiar s-a trezit fălindu-se cu felul lui de-a fi şi 
condamnând modul meu de manifestare. Nu direct. Aşa, la 
modul general. Întâmplarea făcea ca eu să mă încadrez 
milimetric în descriere. 


După opinia lui, cei care nu-şi susțin punctul de vedere 
cu tărie, nefiind dispuşi să-şi sacrifice relaţiile de prietenie 
pentru a dovedi că au dreptate, sunt fie blegi ori de-a 
dreptul proşti. 


Ce n-a aflat el niciodată era că eu îl lăsăm să câştige 
fiindcă pentru el era o chestiune de viață şi de moarte, în 
timp ce pentru mine era mai potrivit să mă ştiu 
mărinimoasă. Ar fi fost foarte nefericit să piardă. În plus, 
nici nu mai apucam să spun ceva pentru că avea mare grijă 
să mă împiedice. Se enerva puternic dacă cineva avea 
argumente bune şi îşi ridica genunchii la gură în semn de 
revoltă. Sigur că poza într-un om cu o minte deschisă şi 
încuraja exprimarea părerilor personale, atât cât să le poată 
contrazice pe toate. Ne spunea că are respect pentru opiniile 
noastre, chiar dacă, pe undeva, le găsea idioate. Nu ne mai 
vedem. Mama mea avea dreptate: ce-i de aruncat pentru 
unul, poate fi comoara altuia. Mă gândesc că e minunat să 
am şi eu câțiva prieteni. 


Şi ce prieteni buni am! Mă număr printre norocoşi. 


Rătăcesc aiurea pe străzile Barcelonei. N-am cu cine să 
mă întâlnesc şi tare aş vrea să stau la o terasă de vorbă cu o 


persoană dragă sau cu un bărbat atrăgător, de care să fiu 
îndrăgostită. 

Îmi sun cunoştinţele şi toate sunt ocupate, fireşte. Mă 
îndrept către casă şi decid să mă aşez până la urmă la o 
terasă cochetă de unde comand o cafea şi o înghețată. Nici 
nu mi-am dat seama cât timp a putut să treacă de când mă 
plimb. Sună telefonul. E Blanca, o prietenă dragă. 


— Beatrice, ce faci? Ştii că a rămas să ne vedem astăzi 
însă, din păcate, va trebui să stau mai mult la serviciu, aşa 
că o să amânăm. A apărut o urgenţă, e un nou proiect... 


Cum am putut să uit? Bine că m-a sunat! 


— Nu-i nimic, ne vedem altă dată, spun eu foarte 
mulțumită pentru că m-a ajutat să evit o gafă. 


— Nu te superi, insistă ea, ca de obicei. 
— Nu, stai liniştită, o asigur eu, cu multă toleranţă. 


Oare m-am ticăloşit, de ce nu i-am spus că şi eu am 
uitat? 


— E posibil să ies pe la ora 20, nu ştiu sigur. Te sun să-ți 
spun dacă ies mai devreme şi dacă mai vrei şi tu, ne putem 
vedea. 


— Da, nici o problemă. Sună-mă când poți şi vedem 
atunci, bine? 


Vreau să recunosc că uitasem de întâlnirea de astăzi, ca 
să-i iau o piatră de pe suflet, însă închide chiar înainte să 
apuc să spun ceva, pentru că o strigă şeful, îmi spune ea, şi 
nu se cuvine să-l ignore. 


Blanca e regina amânărilor şi reprogramărilor. Foarte rar 
ne vedem chiar în ziua şi la ora în care se face planificarea. 
E manager la o firmă de softuri. Are un serviciu stresant, în 


care urgenţele vin ca pe bandă şi unde şedinţele se 
programează la ore ciudate, cum ar fi 20 sau 21. Uneori mi 
se pare că exagerează. E prea scrupuloasă. Adevărul e că la 
unele companii nimic nu e imposibil când e vorba de timpul 
angajatului. 


Poţi să-l deranjezi la orice oră doreşti, cu tot felul de 
cereri, iar el nu se va supăra decât în gândul lui sau pe 
furiş; e destul de neplăcut să tot audă, în cazul în care 
strâmbă din nas, că nimeni nu e de neînlocuit sau că CV- 
urile stau în teancuri uriaşe la HR. Totuşi, parcă Blanca e 
din cale afară de conştiincioasă şi prea asuprită. 


Cred că ea se oferă să facă lucruri pe care nu i le cere 
nimeni, doar pentru că nu se poate prețui altfel. In fine, aşa 
e ea, foarte implicată în toate proiectele companiei. 


Să nu fi învățat să spună nu şi altora? Ştiu că pe mine 
mă poate refuza destul de uşor. 


Şi eu mă implic, însă doar în proiectele cele mai 
importante pentru departamentul meu. Şi pentru şefii mei; 
pentru ei ideea de refuz e totuna cu incompetența. 


N-aş vrea să fiu în locul ei, îmi ajunge cel în care mă aflu. 


Uitându-mă întâmplător, în partea stângă, dau cu ochii 
de ea... Ce? Blanca???!!! 


E la masă cu un bărbat. Parcă spunea că e la serviciu 
până târziu astăzi... De ce naiba m-a mințit? Mă înfurii 
foarte tare, dar depun eforturi colosale ca să mă calmez. 
Stau cuminte şi continuu să mănânc înghețată. Mă simt 
jisnită. Chiar a crezut că eu n-o să înțeleg asta? Situaţia e 
penibilă şi nu îmi doresc să dea cu ochii de mine, pentru că 
vreau să o protejez de consecințele minciunilor sale. Aşa că 
plătesc şi o iau în sens opus, ca să nu mă observe, deşi, 


dacă ar fi să merg direct către casă, ar trebui să trec chiar 
pe lângă ea. 


Când mă ridic, mă mai uit încă o dată în direcția mesei la 
care e aşezată Blanca, pentru că sunt foarte curioasă să-l 
văd mai bine pe bărbatul misterios. 


Ce surpriză! 


E Ira, amantul Carlei. Deci el este “noul proiect”? 
Doamne, înseamnă că Blanca a coborât cu picioarele pe 
pământ şi s-a despărțit de soțul verişoarei ei, exact aşa cum 
am sfătuit-o. Doar că schimbarea pe care a făcut-o nu are o 
anvergură satisfăcătoare. Înseamnă că Ira şi-a încropit un 
mic harem, cu trei femei frumoase: nevastă-sa, Carla şi 
Blanca. Dar pot să fiu sigură că astea-s toate? Cine ştie câte 
femei suspină după armăsarul ăsta? 


Merg pe stradă şi mă întreb ce să fac? Ar trebui să-i spun 
Blancăi sau Carlei? Să le avertizez pe amândouă? Oare cum 
ar fi corect? Blancăi nu pot să-i spun pentru că ar trebui să- 
i dezvălui că ştiu ceva despre minciuna cu programul. Şi 
chiar dacă Blanca mi-ar povesti ceva despre Ira, tot nu voi 
putea să-i spun că mai are o iubită. Şi nu o iubită oarecare, 
ci chiar o prietenă de-a mea, care mi-a dezvăluit un secret, 
în speranța că o să fiu în stare să-l păstrez. 


În acest moment, Blanca poate fi văzută de jumătate din 
populaţia Barcelonei cu Ira la terasă; totuşi, dacă ea îmi va 
povesti mâine ceva despre el, va fi cu siguranţă un alt 
secret, pe care va trebui să-l păzesc cu străşnicie. 


Pe de altă parte, nici Carlei nu pot să-i spun că l-am 
văzut pe Ira cu o altă femeie, pe care o cunosc bine, fiind tot 
o prietenă de-a mea, pe care m-am hotărât s-o dau în gât, 
pentru că mă animă o sinceritate excesivă. 


Ia uite ce dureri de cap îmi fac eu! N-o să spun nimic şi 
cu asta basta! N-am nicio obligație şi nicio vină. 


Şi dacă-i aşa, atunci de ce mă simt atât de inconfortabil? 
Of, Doamne! O să mă fac şi eu că n-am văzut nimic. Şi chiar 
aşa s-ar fi întâmplat, dacă mă duceam direct spre casă. 


Uite ce pățesc dacă umblu pe străzi aiurea! 


Odată ce am hotărât cum o să procedez, mă liniştesc 
treptat. După câteva minute mă simt chiar împăcată. 


— Bună, ce faci? Ţine bine geanta, domnişoară! 


Bărbatul de lângă mine este cel care mi-a recuperat 
geanta, salvatorul meu. 


— Armando, se prezintă el, zâmbind. 


— Beatrice, mă prezint eu grăbită şi plină de 
recunoştinţă. 


M-am înşelat în privinţa lui. Era întuneric şi nu l-am 
văzut bine. E de-a dreptul fermecător. Tipul de bărbat 
sportiv, visul oricărei femei în toata firea. 


— Mă plimbam un pic... 


— Vrei să ne plimbăm împreună? Mai am o oră până 
intru în sală. 


Omul e antrenor de Wing Chun şi e dispus să piardă 
vremea cu mine. 


— Da, aprob eu cu entuziasm. 


Nu găsesc niciun motiv să-l refuz şi nici nu vreau asta. 
Acum nu mi se mai pare periculos, dar nici nu pot să spun 
că sunt chiar în largul meu. Sunt un pic încurcată şi ştiu şi 
de ce, nu are rost să mă mint: Armando arată incredibil de 
bine, plesneşte de sănătate, iar perfecțiunea corpului 
antrenat la sală îmi stârneşte admiraţia. 


Arunc spre el un potop de mulțumiri şi îmi arăt toată 
recunoştinţa admirându-i sincer abilitățile de luptător. 
Salvatorul meu manifestă multă modestie. 


Mă asigură că i-a fost uşor să mă ajute şi că devine foarte 
generos oricând e necesar să împartă pumni. Găseşte 
săptămânal cel puţin un solicitant. Da, unii chiar sunt 
nebuni, mă asigură el. 


Are ochii frumoşi, negri şi ceva din privirea lui mă anunţă 
că nu-i sunt chiar indiferentă. 


Stăm de vorbă şi aflu repede multe lucruri interesante 
despre el. E patronul unei firme care importă piese de 
schimb pentru maşini, mai exact Toyota Land Cruiser 
Prado. Şi el arată le fel ca maşina asta - fabulos. Este expert 
în arte marțiale. Se antrenează în fiecare zi. Călătoreşte mult 
şi iubeşte banii, fotbalul, maşinile scumpe şi femeile 
frumoase. 


Are şi o soție frumoasă. Dar e nevoit să divorțeze. Ceee? 


E însuraaat!? E plină lumea de bărbaţi însurați arătoşi. 
Visul meu s-a năruit; nu mai vreau să-l cunosc şi parcă 
începe să-mi devină şi antipatic. 


— Nu mai stăm împreună de mai bine de un an. Îţi spun 
asta, ca să nu-ţi faci griji pentru că umbli pe stradă cu un 
bărbat însurat. Nu pari genul care să se încurce cu bărbați 
cu stare civilă incertă. 


Zambeste el, zâmbesc şi eu. 
— Mă înşel? 
— Nu, nu te înşeli. 


— Nici mie nu mi-ar plăcea să accepțţi. Niciodată nu mi- 
au plăcut duplicitarii. O femeie care acceptă o astfel de 


situație nu se prețuieşte. Iar o femeie care nu se prețuieşte, 
nu va fi respectată nici de ceilalți. 


Nu-mi pare total sincer. Privirea şi zâmbetul lui îmi spun 
că de fapt nu crede nicio iotă din tot ce-a spus în ultimele 
secunde. 


Am bănuiala că dacă eu aş fi avut altă părere, s-ar fi 
grăbit să o îmbrățişeze cu multă indulgență. Acum ştiu că 
nu-i de mine şi nici eu de el, dar e o companie deosebit de 
plăcută! Îmi dă o carte de vizită şi mă invită la sală. 

— Te-ar ajuta mult... Câteva reguli simple şi uşoare de 
autoapărare. 


— Sunt de acord, dar cred că e cam târziu pentru mine. 


— Glumeşti! Wing Chun e o artă care poate fi învățată 
oricând şi de oricine. Îmi spune că această artă a fost 
inventată de o femeie, că înseamnă Primăvara Eternă şi că 
acest stil de luptă deţine un loc de frunte în lume ca nivel de 
agresivitate. Efortul concentrat, combinat cu viteza maximă, 
poate învinge un adversar mai înalt sau mai puternic. Aha, 
acum înțeleg mai bine ploaia de pumni cu care l-a doborât 
pe hoț. 


— Nu trebuie să ai statura mea ca să te poți descurca 
într-un conflict. In plus, cred că orice femeie ar trebui să 
înveţe să se apere. 


— Îți mulțumesc, o să mă mai gândesc. Eu o iau pe aici... 
şi-i indic cu mâna strada pe care trebuie să merg. 


— Mi-a făcut plăcere să te revăd. Vino şi la sală! Găseşti 
programul pe Net. Mi-ar plăcea să ne mai vedem, poate la o 
cafea. 

Şi mie mi-a făcut plăcere să-l revăd şi aş lua oricând o 
cafea cu el, însă numai după ce divorțează. 


Doar că n-o să divorțeze. Dar parcă pot să-i spun asta? 
— O zi frumoasă, Armando, şi mulțumesc încă o dată! 


O iau spre casă şi mă întreb de ce oare soția lui vrea să 
divorțeze de el. Merg pe stradă şi încep să mă gândesc dacă 
totuşi o să merg vreodată la sală. Nu, n-am să merg! 
Relaţiile cu bărbaţii însurați sunt mizerabile. 


Ştiu sigur asta. Din cărți, documentare şi din experiența 
de viață a cunoştinţelor mele. Toate femeile care mi-au 
povestit câte ceva din experiențele lor mi-au spus că 
însurații vorbesc, de regulă, destul de ofensator despre 
nevestele lor de care vor să divorțeze. Neaparat, doar la 
început. Toţi îşi doresc divorțul din tot sufletul. Şi cât mai 
repede cu putință. Cu excepția lui Fabio. 


Însă, dintr-un motiv sau altul, se tot întâmplă câte ceva şi 
divorțul se tot amână şi nu o fac nici în anii care urmează. 
Motivele invocate sunt multe şi apar în permanenţă altele 
noi, pe măsura trecerii timpului: mi-e milă de copii, ea nu 
semnează decizia de divorţ, e o rea şi vrea să mă lase pe 
drumuri, mama mea e bolnavă de inimă, prietenii mei mă 
sfătuiesc să nu fac asta, încă sunt confuz, dar pe tine te 
iubesc cu adevărat, ea n-a ştiut să mă păstreze alături, nu e 
la fel de cochetă ca tine, are nevoie de preludiu prea lung, s-a 
îngrăşat urât, e cicălitoare şi nu mă mai prețuieşte... Şi 
oricum, doar tu eşti femeia pe care mi-o doresc, doar cu tine 
mă simt bărbat. Bla, bla, bla... 


Şi apoi ce dovezi de dragoste mai vrei când vezi că şi-a 
lăsat nevasta însărcinată singură, doar ca să petreacă două 
ore cu tine? Şi cât de nonşalant o minte la telefon, de dragul 
tău! 

Acum, cel puţin pot să înțeleg că e posibil să te 
îndrăgosteşti şi de un bărbat însurat, asta dacă vrei 
neapărat ori ţi s-a urât cu binele sau nu ştii ce stare civilă 


are. Nu chiar de la prima întâlnire, cum era să mi se 
întâmple mie, însă, dacă insişti să te tot vezi cu el, e posibil. 
Apoi te obişnuieşti, iar obişnuința e chiar mai puternică 
decât iubirea. 


Până la urmă, oricine e liber să aleagă, nimeni nu-i forțat 
să intre în vreo relație, indiferent de reputația ei. Şi totuşi... 
şi mie îmi plac bărbaţii, şi eu îmi doresc unul cu ardoare. 
Oare unde-l pot găsi pe cel care şi-ar dori să se însoare cu 
mine? 


Ajung acasă şi exact când sunt pe punctul de a intra în 
baie, mă sună Blanca. Probabil vrea să se scuze şi să mă 
consoleze cu o minciunică inocentă.. 


— Bună, spun eu cu voioşie. Am ajuns acasă şi... 


— Auzi, de când îl cunoşti pe Armando? Mai bine zis, de 
când te întâlneşti cu el? 


Uluirea mă amuţeste pentru câteva secunde şi tonul ei 
nu-mi place deloc. 


— De ce mă întrebi şi de ce eşti aşa de nervoasă? 


— Sunt aşa de tulburată, încât nici nu ştiu sigur ce vreau 
să te întreb... Oh, Beatrice! Ştii că e însurat?? 


Când mă întreabă asta deja ţipă la mine. 
— Da, răspund la fel de tare. 


Răspunsul meu o face să creadă că accept situația, 
probabil. 


— Te credeam o femeie cu picioarele pe pământ; o tipă 
echilibrată, un model pentru mine. Erai singura mea 
prietenă normală. Ai măcar idee cine este tipul ăsta, ştii 
ceva despre el? 


Vocea ei trădează multă îngrijorare şi aproape dă în 
plâns. 


— Da, în mare: e bărbatul care l-a bătut măr pe hoțul 
care mi-a furat geanta. Ne-am întâlnit întâmplător şi ne-am 
plimbat cam o oră. 


Amica mea face o mică pauză şi apoi întreabă aproape în 
şoaptă: 

— Ai de gând să te mai vezi cu el, îți place? Eu ştiu ceva 
despre el, vreau să văd ce ţi-a spus ţie. 


Vocea ei e sfâşietoare, chiar atât de mult îi pasă de 
fericirea mea? 


— Nu, pentru că e un bărbat însurat. Nu mă interesează 
să fiu pe locul doi o perioadă lungă din viața mea până se 
decide el să divorțeze. Personal, nu cred că va divorța 
vreodată. 


Am o teorie elaborată acum mai bine de 30 de minute şi 
sunt foarte sigură de cele afirmate. Blanca e mută. 


— Alo, mai eşti acolo? Unde m-ai văzut cu ăsta? 


— Da, mai sunt; am ieşit mai devreme, însă am avut o 
întâlnire cu un bărbat şi am uitat să te sun... lartă-mă! 


— Nu-i nimic, te iert, ce pot să fac?! 


E prietena mea şi e corectă, aşa cum ştiam. Nu mă mai 
simt trădată. Blanca tace din nou. Tac şi eu. 


— De ce crezi că nu va divorța? Ţi-a spus asta? 


— Dar cine este individul ăsta de mă tot întrebi atâtea 
despre el? Aşa cred eu, chiar dacă a afirmat altceva. Nu mă 
pune să-ți aduc dovezi sau argumente ştiinţifice, pentru că 
n-am de unde. 


— Armando cu care tu te-ai văzut astăzi este Armando al 
meu. Când l-am văzut cu tine, am fost sigură că încearcă să 
te cucerească... şi să mă înlocuiască... 


Mă simt îndreptăţită să intru într-un moment prelung de 
muțenie. Deci el este soțul verişoarei! De unde naiba să fi 
ştiut eu asta? Ce mică-i lumea! Tare aş vrea să o întreb de 
Ira! 


— Eşti tot cu el şi ai crezut astăzi că ţi l-am luat eu? Trec 
sub tăcerea invitaţia la cursul de Wing Chun, cartea de 
vizită... 

— Da. 


— Ei, bine, poţi să stai liniştită: e tot al tău! Dar parcă 
ziceai că renunți la el, Blanca. Meriţi ceva mai bun, mă rog, 
un bărbat doar al tău, ce naiba? În timp ce spun asta 
mototolesc şi arunc la coş cartea de vizită. 


— Încerc, dar nu reuşesc. În plus, spre deosebire de tine, 
eu cred că va divorța, cândva... Astăzi m-am întâlnit cu un 
alt bărbat, tot însurat, dar asta n-are nici o importanţă, 
dacă mă ajută să scap un pic de pasiunea pentru Armando. 
Am dreptate, nu? 


Ce rost are să scape de o relație complicată pentru alta, 
exact la fel? Care-i logica? 


— Blanca, nu prea văd câştigul... N-ai putea să găseşti 
altul, doar pentru tine? 


— Când o să găseşti tu unul doar pentru tine, o să fiu 
sigură că pot şi eu, până atunci mă mulțumesc cu ce am 
sau cu logica mea absurdă. Bine? 


Blanca râde şi crede că asta-i soarta ei. Pe de altă parte, 
are dreptate. Cum am îndrăznit eu să-i spun cu cine să facă 
sex, în condițiile în care eu nu fac sex deloc? Cred că din 


punctul ei de vedere sunt mai jalnică decât ea. Are 
convingerea fermă că o viață sexuală întreruptă poate duce 
la forme bizare de nebunie. Mi-a împărtăşit-o de 
nenumărate ori ca să mă aducă pe calea cea bună. Probabil 
că astăzi, văzându-mă cu Armando, s-a gândit că, în sfârşit, 
am ascultat-o şi s-a îngrozit. O fi posibil să aibă dreptate? 


Apoi îmi povesteşte mai bine de-o oră câte ceva despre 
farmecul lui Ira. Bine, ea s-a îndrăgostit din nou şi e foarte 
bucuroasă pentru că poate vorbi cu cineva despre asta. Nu 
are habar că eu am aflat deja cam tot ce-i de ştiut despre 
Ira, de la Carla. Per ansamblu, am reținut o particularitate: 
Ira se exprimă la fel şi când vorbeşte cu ea. Din nefericire, 
Blanca nu ştie că vrea să-l părăsească temporar pe 
Armando, nedorind să-l mai împartă cu nevastă-sa, pentru 
a se uni cu Ira, pe care-l va împărți cu alte două femei care, 
la fel ca şi ea, se consideră unice în viaţa lui. Aşadar, va 
renunța la statutul de amantă de rangul întâi, pentru a 
deveni cu bucurie şi nerăbdare o amantă de rangul doi. 


Ne luăm la revedere şi hotărâm să ne vedem săptămâna 
viitoare, luni sau marți. 


Încă nu au făcut sex şi e foarte curioasă să afle cum va fi. 


Eu ştiu deja, de la Carla, dar voi afla din nou, luni sau 
marți. O să mă comport aşa cum se cuvine. 


Acum ştiu că trebuie să-mi găsesc repede un iubit perfect, 
nu doar pentru sufletul meu, ci şi pentru binele prietenelor 
mele care mă vor ca model. 


După duş, îmi pun un film pe care tot vreau să-l văd de 
vreo două luni. Mi l-a recomandat Carla: Closer, cu Clive 
Owen, Julia Roberts şi Jude Law. Filmul prezintă două 
frumoase poveşti de iubire. Frumoase până în momentul în 
care bărbatul dintr-un cuplu se îndrăgosteşte de femeia din 
celălalt cuplu. Din acel moment filmul devine o paradă de 


defecte, iar personajele par şi ele contrariate şi nemulțumite 
când îşi descoperă neputințele. 


Nici lor nu le place ce-au devenit, dar se comportă ca şi 
cum n-ar avea de ales. 


Mă simt liniştită şi nu mai am nici un dubiu în privința 
corectitudinii hotărârii mele, de a păstra tăcerea în privința 
țesăturii de relaţii în care sunt implicaţi Ira, Carla, Blanca şi 
în care era să mă încurc şi eu. Întotdeauna am crezut că 
filmele care aspiră la Oscar ar trebui să se inspire din 
realitate; regizorii şi-ar dubla şansele. 


VERNISAJUL, HANIBAL 
ŞI MUNCITORII 


Mă întorc după o zi obositoare de la serviciu şi aleg să 
merg pe jos, în drum spre vernisajul la care m-a invitat 
Natalie, acum doua zile. Ne vom întâlni chiar acolo. 


În faţa mea, pe trotuar, îmi atrage atenţia o doamnă 
înaltă şi solidă care plimbă un bichon cochet, într-o lesă cu 
o flexibilitate sporită. Amândoi au adoptat acelaşi stil 
vetimentar; sacou gri din stofă subțire, cu croială 
militărească, la două rânduri de nasturi. Mă depăşesc şi 
sunt acum la vreo cinci metri în fața mea. Stăpâna lui 
vobeşte mult cu bichonul. În catalană. 


— Vrei să te odihneşti un pic? îl întreabă. 


Mă uit la bichon şi aştept să-i răspundă, printr-o reacție 
vizibilă. Căţeluşul o ignoră, în schimb mârâie tare supărat la 
o frunză care-l stânjeneşte cumva. 


— Uite ce e, Hanibal, pe mine să nu mă ignori! Spune-mi, 
ce vrei? întreabă cu interes stăpâna lui. 


Probabil glumeşte, nu se poate să aştepte un răspuns. Şi 
dacă-l cheamă Hanibal, de ce naiba l-a îmbrăcat ca pe un 
ofițer nazist? 


Bichonul stă acum încremenit într-o poziție de mare 
încordare; pare să audă ceva ce urechile mele nu reuşesc să 
prindă. Lesa e prea lungă, totuşi. Împiedică trecătorii; pe 
mine, mai ales! 


Nu pot să-i depăşesc decât dacă fac un ocol gigantic. Nu 
mă grăbesc, aşa că aştept ca bichonul să dea dovadă de 
puțin discernământ şi să-i spună stăpânei lui ce-l frământă, 
în ce limbă i-o fi pe plac. 


— Hanibal, ce-i cu tine? Nu te recunosc! Hmmm! Nu 
cumva te-ai îndrăgostit? 


Glasul doamnei are inflexiuni care semnalează un 
consimțământ subtil în ale codoşelii. Bichonul nu mai 
scoate niciun sunet, nici măcar pe limba lui. În schimb, stă 
cu nasul în văzduh; simte mirosul atrăgător de femelă, cine 
ştie? 


La un moment dat începe să sară şi să se jelească timid, 
cu mici întreruperi; scâncetele lui mă conving şi pe mine că 
suferă de ceva, dar nu din dragoste. Pare îngrijorat, chiar 
dacă nu spune asta cu claritate. Mă hotărăsc să-i depăşesc, 
şi exact când ajung în dreptul animalului, ceva-l împinge cu 
puterea unui resort, direct în brațele mele, schelălăind 
tulburător. Îl prind din instinct. Bichonul e îngrozit. Şi eu la 
fel, când văd printre faldurile rochiei mele capul unui dog 
argentinian care ține cu tot dinadinsul să ajungă cu nasul la 
făptura terorizată din brațele mele. Mă întreb daca fiara asta 
o fi fată? 


Dulăul sau poate chiar Scipio Africanus îmi arată caninii 
îngălbeniți, în timp ce mârâie sau horcăie. La gura lui apar 
şi câteva bale care fac nişte clăbuci. Doamne, o să-mi păteze 
rochia! 


Stăpâna bichonului zbiară la unison cu mine către 
stăpânul dog-ului argentinian care trage cu putere de lesa 
acestuia. Cu greu, printre țipete şi lătrături, înapoiez 
animăluțul stăpânei care trece prin diverse stări emotive. 


Bischonul e mut, în timp ce stăpâna lui încă mai latră 
ceva, cu ultimele puteri, către cel mai mic japonez din lume, 
stăpânul dog-ului. E un asiatic foarte calm; la fel de tăcut 
precum bichonul, dar ceva mai înalt decât acesta. 


— Nu te mai uita la mine, gălbejitule! Te dau în judecată! 

Pune-i botniță, idiotule! 

Femeia e ca ieşită din minţi; doar când pupă bichonul în 
zona şalelor, trăsăturile ei se mai destind. 

— Domnişoară, ne-au invadat! — îmi spune gâfâind. Mă 
simt străină şi în pericol în țara mea! 

Eu nu mă simt invadată şi nici înstrăinată, aşa că mi-e 
greu să empatizez cu ea. Câteva şuvițe cad răzvrătite pe 
fruntea doamnei şi, dintr-o parte, parcă aduce un pic cu 
Adolf Hitler. 

— S-a speriat, spun eu mângâind capul drăgălaş al 
bichonului. 


— Nu s-a speriat, el e Hanibal şi e un luptător! 
Interlocutoarea mea s-a enervat din nou. 


— Da, spun şi eu. A avut nevoie de mult curaj ca să sară 
în braţele mele. 


Îmi dau seama cu întârziere, că ce-am spus poate fi 
interpretat. 


— A fost o strategie, domnişoară. Hanibal a ales o zonă în 
care duşmanul nu şi-a mai putut desfăşura forțele după 
bunul plac. Apoi l-a învăluit! 


Spune asta cu o voce înciudată şi descrie în aer, cu un 
braț, un arc de cerc. Mă priveşte pătrunzător ca să vadă 
dacă am priceput. 


— Dacă ar fi sărit în brațele mele, completează ea, ar fi 
trebuit să lupte cu o singură forță; indică spre ea, 
împungându-şi pieptul cu un deget. 


— Şi-a dublat trupele de atac alegându-te pe dumneata. 
Acelaşi deget indică spre mine. 


Deci, în concluzie, eu şi ea suntem trupele de atac ale 
bichonului... 


— Da, spun eu gânditoare. Îşi merita numele. 


Nicicând nu m-am gândit că cineva m-ar putea recruta ca 
mercenar. Mă simt măgulită, chiar dacă angajatorul meu 
nu-i decât... o javră. 


Mă îndepărtez de cartaginez şi de trupă, zâmbind. Trupa 
îşi divinizează generalul. De fapt, se pupă şi se ling reciproc. 


În copilărie, bunicii mei au avut un Golden Retriever, care 
a murit de bătrânețe. Se numea Attila. Un nume cam 
nepotrivit pentru cât de blând era. Nu ştia să tragă cu arcul 
în galopul calului, se înțelege. Sigur că avea multe calități: 
era inimos, frumos, foarte istet şi de neîntrecut la jocul “de- 
a v-aţi ascunselea”, dar cam atât. Şi eu vorbeam cu el tot în 
catalană. Nu mai țin minte cum îmi răspundea, dar ştiu că 
ne înțelegeam. A murit de bătrânețe, într-o zi de vară. Am 
plâns după el. 


N-ar fi fost în stare să facă rău nici unui pui de găină. N- 
ar fi putut să-l ucidă pe Bleda, niciodată! Şi oricum, Attila 
nu era decât un câine. 


Ajung la intersecția dintre Ronda de Sant Pere şi Las 
Ramblas. Aştept la semafor. În stânga, la câţiva metri de 
intersecție, se construieşte sau se repară ceva; mi-e destul 
de greu să fac diferența. E un zgomot infernal făcut de un 
utilaj de construcții. 


Trei muncitori răcnesc fără sunet şi dau din mâini către 
al patrulea, mai voinic, care le aruncă priviri de ocară, în 
timp ce scuipă cu dezgust într-o groapă aflată la cel puţin 
trei metri. L-a depăşit chiar şi pe verişorul meu care la 
vârsta de 9 ani putea scuipa la o distanță de două 
morminte. Doar în cimitir putea să exerseze în tihnă. Ştiu de 
la el că nu-i de ici de colo să aduni atâta spută, dacă nu ai 
vreo boală la plămâni. 


Până la urmă, dacă nu te nimereşte, poţi accepta că nu-i 
decât un mod rustic de manifestare a dezacordului sau 
disprețului. 


Cei trei colegi se căznesc mult, vociferând simultan la 
colegul lor îndărătnic. Fac apel şi la o gamă bogată de 
gesturi belicoase care ar trebui să sprijine procesul de 
persuasiune. Un răspuns tot au obținut şi ei: un rânjet 
batjocoritor şi un gest obscen. E limpede că uriaşul nu-i 
uşor de convins sau de intimidat. Maşina infernală s-a oprit 
şi nu mai scoate nici fum. 


Oamenii se răstesc în altă limbă, cred că în română. 
Apare de după utilaj al cincilea muncitor care nu trece cu 
mult peste cotul voinicului. Are salopeta curată. Se 
îndreaptă spre el înfruntându-l cu curaj şi strisându-l de 
trei ori pe nume. 


— Bă! Băă! Băăă! 


După nici zece cuvinte, spinarea uriaşului se îndoaie şi-l 
aud cum spune ceva care seamănă cu un scâncet gâtuit; 
face exact la fel ca bichonul, doar că nu sare şi în brațele 
mele. Înseamnă că ultimul venit e şeful; ascendentul moral 
e evident. Statura nu-l recomandă pentru poziția de dulău, 
dar gradul de agresivitate poate destrăma într-o clipă chiar 
şi reputația unui pitbull. 


S-a aprins culoarea verde a semaforului şi pot să 
traversez. 


S-ar părea că oricât de dur te ştii, oricând se va găsi 
cineva care să-ți aducă umerii la nivelul genunchilor. Dacă 
nu te evaluezi bine. Am mai văzut asta la serviciu, uneori. 


Apoi încep să mă avânt în direcţia reflecţiilor cu 
anvergură măruntă, de flecuştețe. 


Mă gândesc la ce înseamnă puterea şi la sursele care o 
generează: cunoaşterea, coerciția şi banii. Şi la cât e de 
râvnită de toată lumea. 


Dar şi dragostea poate genera putere, mă entuziasmez eu 
cu istețime. Mda... Poate măcar la forma asta de putere o să 
am şi eu acces, cândva. 


Apoi mă gândesc că indiferent de sursa ei, deținătorul 
puterii va face o demonstrație de forță, mai devreme sau mai 
târziu. Oare eu chiar mă vreau în acest rol? Dacă-i dai 
motive, puterea se va manifesta în toată splendoarea ei şi 
nimeni nu se va mira; dacă nu sunt motive, deținătorul 
puterii tot va încerca să-şi pună uşor talpa pe un grumaz 
disponibil, pentru că nu se poate abține. Nu se cade să uiţi 
cine e şeful. Desigur, mai sunt şi excepţiile. Dar poate oare 
cineva să-mi garanteze că eu aş putea fi una dintre excepții? 


Şi mai este şi obişnuința! Cum să uit ce putere imensă 
are obişnuința? Din păcate, cu puţine excepții, puterea 


obişnuinței o deținem cu toții, mai devreme sau mai târziu, 
însă puţini sunt cei care ar vrea să o şi păstreze. Unii 
oameni ca mine au obişnuinţe bizare, cum ar fi să fumeze. 


Vernisajul se ţine la parterul unei vile luxoase din Barrio 
Gottico. Imobilul este al unui galerist excentric, despre care 
Natalie ştie foarte multe lucruri. E un client pe care îl 
cunoaşte personal. Ăsta e tipul de eveniment la care invitații 
sunt aleşi pe sprânceană. Eu sunt o excepție, se înțelege. 


Ne întâlnim la intrare şi suntem primite cu toată atenția 
de către domnul galerist, un bărbat trecut de 60 de ani, 
extrem de elegant şi foarte excentric. Are o înălțime medie şi 
un zâmbet fermecător care lasă la vedere un incisiv gravat 
cu aur. Are o pleşuvie impozantă, care-i expune jumătate 
din pielea capului; cealaltă jumătate e acoperită de un păr 
blond, lăsat să fluture cu mândrie pe spinare. E corect 
bărbierit şi de la perciuni pornesc în jos doi favoriți 
roşcovani, subțiri şi cocheți, care se intersectează şic pe 
bărbie, unde formează un X perfect. 


Mă întreb dacă are un bărbier anume sau dacă ideea şi 
execuția îi aparțin. Costumul negru îi vine impecabil, stofa e 
de maximă calitate, n-are nici o cută, iar croiala sacoului e 
la fel de ingenioasă ca şi tunsoarea domnului, dar în sens 
invers: partea din față e mult mai lungă decât cea din spate. 


Poartă o cămaşă galbenă, scoasă cu o neglijență artistică 
din pantaloni. Pantofii sunt un picuţ cam exagerațţi, ca 
dimensiuni şi formă, însă compensează prin culoarea lor 
galbenă care se asortează perfect cu cămaşa şi pereții. Doar 
despre pantaloni aş putea spune că sunt clasici, dacă n-ar 
avea două tăieturi laterale, de la genunchi în jos. E foarte 
degajat şi curtenitor. 


— Juliano Verdanez, se prezintă el şi-mi pupă mâna 
aplecându-se incredibil de mult, dar neluându-şi privirea 
din ochii mei. 

— Beatrice, încântată de cunoştinţă, spun şi eu, 
emoționată. 


Un chelner timid apare cu două cupe de şampanie, la un 
semn discret făcut de domnul Verdanez. 


Tocmai când vreau să fac şi eu un compliment în legătură 
cu eleganța casei, îl văd pe amfitrion scuzându-se pentru că 
e nevoit să ne părăsească, pentru a primi alți doi invitați 
valoroşi şi foarte conştienţi de vrednicia lor. 


Mai bine, cine ştie, poate că mă pomeneam intrând în 
pielea unei doamne cu gusturi impecabile, obişnuită cu 
astfel de interioare, încă de la naştere. Ori de câte ori mă 
aflu în încăperi elegante, în care opulenţa şi bunul gust sunt 
îngemănate, mă apucă o dorință involuntară de-a mă 
comporta altfel decât de obicei. M-am surprins odată, într- 
una dintre oglinzile de la Versailles, afişând o ţinută 
simandicoasă, demnă de un personaj ilustru. Dacă Maria 
Antoaneta ar fi putut să mă vadă, cred că m-ar fi invidiat. 
Deşi, cred că mai degrabă ar fi ordonat tăierea capului meu. 
În fine, să mă controlez, aşadar! 


Natalie este abordată de un cuplu tânăr, aşa că mă 
îndrept, cu grație, făcându-mi loc printre cei prezenți, către 
pereţii plini de picturi. Sorb din pahar şampania roz şi mă 
întreb dacă, în afară de mine, mai există cineva în aceste 
saloane care să nu cunoască marca băuturii. 


Sunt foarte multe persoane, e aglomerat şi nu reuşesc să 
văd decât jumătăţi din tablourile expuse. Merg încet pe 
lângă pereți şi-mi caut un loc mai liber. Găsesc unul chiar 
în fața portretului unei mame care-şi ține în braţe cu multă 
dragoste, bebeluşul dezbrăcat. Femeia din portret radiază 


atâta bunătate şi seninătate, încât o îndrăgeşti din prima. E 
un tablou foarte frumos, făcut numai în nuanţe de 
cărămiziu. Trec de la un tablou la altul, încet, făcându-mi 
loc printre invitaţii prinşi în discuții aprinse. E o paradă de 
haine de firmă. Câteva femei foarte înalte aruncă priviri 
arogante şi supărate, exact ca pe podium, la paradele de 
modă. Încă nu am aflat de ce n-au voie să zâmbească sau 
să-şi mai îndulcească un pic privirile. Poate din cauza 
machiajului? Ca să nu-şi deranjeze conturul buzelor? 


Toţi sunt eleganțţi, distinşi, respectabili şi mulțumiți că se 
află în acest loc. Unii sunt atât de prinşi în discuţii de tot 
felul, încât nu mai găsesc răgazul de-a mai privi şi picturile. 


E posibil să se cunoască între ei pentru că îşi zâmbesc 
mult, cu excepţia fetelor înalte care afişează o solemnitate 
neclintită. Apoi constat că am greşit; oamenii zâmbesc la fel 
şi către mine, iar eu ştiu sigur că nu i-am mai văzut în viața 
mea. 


Timp de 30 de minute văd toate tablourile. Pe Natalie n- 
am mai prins-o liberă, aşa de ocupată a fost. Mi-a plăcut 
expoziția; a avut foarte multe lucrări reuşite. 


M-am străduit să înțeleg combinaţia de culori şi să 
întrezăresc tehnica folosită pentru a obţine luciul apei şi 
transparența dintr-un tablou, chiorându-mă de aproape, 
fără rețineri. 


Doar pictura modernă n-a fost la înălțimea aşteptărilor. 


N-am rezervat nici cinci minute salonului care le-a 
găzduit. Doar unul mi-a plăcut şi, sinceră să fiu, nu înțeleg 
ce căuta în acelaşi salon cu celelalte: un vitraliu spart prin 
care puteai admira cerul. Foarte reuşit, făcut de aceeaşi 
mână care le-a realizat şi pe celelalte. 


Cel puţin unul dintre ele, numit “Geneza”, fără exagerare, 
arată de parcă e chiar cârpa cu care eu îmi şterg pensulele 
de vopsea. Mă întreb dacă cineva de aici ar vedea diferența, 
în cazul în care mi-ar da prin gând să o pun în ramă şi să o 
strecor alături de celelalte aiureli. Poate doar creatorul ei, 
sper... pentru că eu le-aş încurca. 


Alături de tabloul catalogat de mine ca fiind “o cârpă 
murdară”, stă un altul cu un titlu la fel de ingenios ca şi 
imaginea: “Cele trei destine”; e o pânză albă, netratată, pe 
care sunt trase trei linii strâmbe, pe toată lățimea, în trei 
nuanțe de roşu. 


În fața operei “Geneza” stau doi bărbaţi de ceva vreme. i 
văd cu coada ochiului: unul scund care transpiră mult şi 
unul înalt care stă cu brațele pe piept şi cu picioarele 
desfăcute. E nepoliticos să mă întorc, însă tare sunt 
curioasă să le văd expresiile şi chiar să le aud părerile... 
Apoi îl văd pe cel înalt că vine în spatele meu pentru a 
admira capodopera cu cele 3 linii strâmbe. 


— Ce părere aveţi? aud dintr-o dată vocea bărbatului din 
spatele meu. Personal, cred că pictorului i-a luat mai mult 
timp ca să găsească titlul, decât să facă lucrarea. 


Cam la fel cred şi eu, însă mi se pare nepoliticos să 
recunosc. 


— Vi se pare un titlu potrivit pentru mâzgălitura asta? 
continuă necunoscutul. 


— Bine, cred că putea să aleagă şi altceva: cum ar fi: 
“Cele 3 grațţii”, “Cele 3 drumuri”, “Cele trei sensuri”... când 
spun asta mă şi întorc politicos către interlocutorul meu 
cârcotaş. 


— Perfect adevărat, mai puţin “Cele 3 sensuri”— după 
cum observați cele trei linii sunt paralele... 


— Tony, spune repede, întinzând o mână spre mine. 
— Beatrice. 


— Îmi plac opiniile sincere şi deschise despre artă. Pun 
pariu că domnul care stă de câteva minute în fața celui mai 
monstruos tablou pe care l-am văzut în viața mea, sigur va 
scrie mâine o cronică laudativă de proporții, din care noi, 
cititorii, n-o să înțelegem mare lucru, dar care va demonstra 
cât de educat este criticul. 


Zâmbesc şi dau neîncrezătoare din cap. Tony face un pas 
la dreapta şi-l întreabă dacă-i critic de artă. Omul răspunde 
la o altă întrebare neadresată şi spune că n-a mai văzut o 
operă atât de complexă de mulți ani; pur şi simplu e uimit 
de complexitatea ei. Deşi o analizează de mai bine de zece 
minute, tot n-a reuşit să-i prindă toate sensurile. 


— Care dintre sensurile depistate până acum vă 
fascinează cel mai mult? întreabă foarte serios Tony. 


Omul, mare admirator de artă de orice fel, începe o 
pledoarie despre curentele avangardiste moderniste şi ne 
trece rapid prin toate, în mai puțin de un minut: de la 
simbolism şi naturalism până la constructivism şi 
suprarealism; este un mare iubitor de neologisme şi le 
aruncă într-un şuvoi năvalnic, parcă îngrijorat că o să-i 
scape vreunul important şi noi o să ne facem o părere 
greşită despre el. 


Tony pare amuzat şi îşi ține o sprânceană ridicată, în 
semn de mirare, în timp ce iubitorul de artă şi-a luat rolul în 
serios; pare foarte mulțumit că cineva e dispus să-l asculte. 
Are înfăţişarea şi atitudinea unui profesor universitar de 
modă veche, puțin tulburat. 


Omul e foarte instruit şi îşi descarcă şi el sufletul copleşit 
de frumusețea tabloului. Nu cred că mai poate fi oprit uşor. 
Tony reuşeşte să-l întrerupă, totuşi. 


— Pe scurt şi pe înțelesul nostru, ce credeţi că a 
reprezentat pictorul în această pânză? 


Între timp, observ că s-a făcut un cerc în jurul nostru. 
Mai mulți gură cască sorb cuvintele cunoscătorului; şi ei vor 
să afle ce-i cu pânza asta; o zăresc şi pe prietena mea, 
Natalie, care se uită la mine admirativ şi cu multă simpatie. 
Mă întreb de ce, pentru că eu nu scot nici un sunet; am 
doar înfăţişarea politicoasă a unui student sârguincios. 


— Trebuie să vă spun că aceasta pânză reprezintă o 
reacție împotriva impresionismului, fără ca Art Nouveau să 
aibă vreun rol. 


Acum expertul face o pauză trecând cu privirea de la un 
ascultător la altul, ca să vadă dacă ne-am prins, dar şi 
pentru a marca importanța celor care urmează. 


— În esenţă, stilul în care tabloul a fost conceput, 
reprezintă sfârşitul concepției iluzioniste asupra formei şi o 
reacție împotriva dezvoltării liniei. 


Cu excepția lui Tony care nu pare deloc impresionat, toți 
ceilalți îl privesc cu un infinit respect. Am mai văzut asta la 
enoriaşii din San Pedro, cu ocazia slujbei de Crăciun. 


— Acest germene, contopit organic cu forța imuabilă, 
universală — continuă el în timp ce ne indică într-un colț al 
pânzei o pată mică şi urâtă, verde închis, — are o importanță 
intrinsecă pentru chintesența conținutului; e de la sine 
înțeles. 


Criticul de artă ne aruncă priviri pline de simpatie peste 
rama ochelarilor. Remarc la câțiva membri din auditoriu, că 
nu li se pare chiar de la sine înţeles. Ba unii s-ar părea că 


au, la fel ca mine, sentimente de mare confuzie, chiar cu 
accente de neputinţă ruşinoasă. 


— Prin modul în care forma nedefinită stăpâneşte 
metafizic atmosfera sugestivă şi prin intermediul efectului 
indubitabil, artistul reuşeşte să prefigureze şi să evoce o 
valoare ornamentală de natură dialectică. Lucrarea, per 
ansamblu, ne revelează intenția unui oximoron, în timp ce 
complexitatea părților ne dezvăluie sinergia lor către o 
bogăție infinită de sensuri, cu accente oculte tainice. Ultimul 
cuvânt e spus pe şoptite. 


Câţiva ascultători dau din cap cu multă înțelegere. Pentru 
ei totul e limpede ca lumina zilei, în timp ce alții par 
tulburațţi vizibil de profunzimea şi complexitatea tabloului. 


Deşi cunosc semnificaţia fiecărui termen, totuşi, înțelesul 
îmi scapă pentru totdeauna. Ăsta e un paradox nemaîntâlnit 
sau capacitatea mea de pricepere şi-a atins limita. Cum e 
posibil? 


În timp ce eu mă gândesc aiurea şi caut motive în 
trecutul meu ca să mă pot respecta, expertul ne oferă cu 
măiestrie crâmpeie din colosala lui erudiție. În loc să mă 
concentrez pe cele auzite, pierd vremea mirându-mă de 
disproporția dintre mărimea capului expertului şi corpul 
său mărunțţel. Omul ăsta are creier, nu glumă! 


Când eram copil ştiam că am o ţeastă cam micuță şi un 
pic turtită în moalele capului. 


Pentru că am deprins arta camuflării acestui defect, 
folosindu-mă de părul meu vâlvoi, am uitat că un cap mic 
înseamnă implicit creier mai puţin. Dacă cineva mi-ar rade 
tot părul de pe cap şi m-ar aşeza alături de acest critic de 
artă, atunci capul meu ar fi ca un măr micuţ pe lângă un 
dovleac ajuns la maturitate. Nu e de mirare că el, cu creierul 
lui uriaş, poate să vadă şi să desprindă înţelesuri aparte. 


— Genomul primordial care este indisolubil legat de forța 
transcendentală a Universului intră în al 3-lea ciclu al 
facerii şi repetă magnific imperfecţiunea blestemată a 
lanţului vetust şi omniprezent, sintetizat cu o uimitoare 
profunzime în planul diametral opus. 


Acum omul indică, pentru o clarificare deplină, un alt colț 
al tabloului, în care ochii mei needucați văd doar o pată 
lăbărțată de culoare maronie. 


Puterea mea de înțelegere a fost pusă la cea mai grea 
încercare din toate timpurile. Inteligența moştenită, şi cu 
care nu mă ştiam în conflict, a devenit minusculă, aproape 
invizibilă şi vrăjmaşă; încep apoi să dezvolt un fel de dispreț 
față de înzestrarea mea intelectuală. Mă enervează 
nevolnicia neuronilor personali şi puținătatea lor. 


Cred că genomul din care provin eu - şi care reprezintă 
chintesența forței mele comprehensive,— a suferit ceva 
mutații irecuperabile de-a lungul mileniilor şi această 
mirobolantă pledoarie i-a tras lovitura de grație, cu semețţie, 
în mod indubitabil... şi metafizic, pe deasupra. 


Constat că exprimarea mea s-a contopit indisolubil cu cea 
a domnului cult şi instruit, chiar dacă n-am priceput o iotă 
din ce-a spus. Ideile mele recente, ştiute doar de mine — 
slavă Domnului! — au chiar şi vocea criticului de artă. 


Această constatare declanşează o reacție degradantă 
pentru frânarea căreia pun la bătaie toată forța mea 
interioară dictată de educaţia primită din copilărie până în 
prezent. Totul este zadarnic: mor de râs şi nu mă pot abtine. 
Râd de gândurile mele şi-mi pun palma dreaptă peste gura 
nesimţită care vrea să mă bage în belele. Nu vreau cu nici 
un chip să fiu văzută de expert şi mă întorc disperată către 
un colț liber în care să nu am pe nimeni în față. 


Trebuie să fac ceva ca să opresc mişcarea muşchilor 
facilali, dar nu reuşesc. Umerii mei se mişcă uşurel şi-mi 
sar lacrimi din ochi. În disperare de cauză, mă lipesc cu fața 
de pieptul lui Tony, pentru că-l simt tolerant şi sper să 
manifeste înțelegere față de reacțiile mele nepotrivite. 


Lacrimile îi udă cămaşa frumoasă. La început a încercat 
să mă îndepărteze puţin ca să mă liniştească, neînțelegând 
despre ce-i vorba. Pe urmă s-a convins că nu-i încă 
momentul şi s-a hotărât să mă mângâie pe păr, ocrotitor şi 
cu o compasiune plină de gingăşie. 


— Chiar aşa de tare te-a impresionat ce-a spus domnul? 


Tony e un bărbat extraordinar, dacă nutreşte gânduri aşa 
frumoase despre mine. li sunt atât de recunoscătoare, încât 
îl strâng în brațe, dând din cap afirmativ. 


Câteva voci din preajma mea încep să depene momente 
similare de mare emoție artistică trăite în diferite etape ale 
existenței lor. 


— Uite aşa am pătțit şi eu când am ascultat pentru prima 
dată “Parsifal”— de Wagner. 


— Eu am plâns când am văzut “Casa Blanca” spune o 
voce tremurândă de bătrânică. 


— Mie mi-au dat lacrimile, spune un bărbat, când am 
văzut sculptura lui Rodin, “Tipătul”. 


— Eu şi astăzi plâng la documentarele despre Holocaust 
şi nu sunt evreică... 


Expertul este acuzat drăgăstos şi cu multă prețuire, de 
câțiva fani, că e vinovat de suferința mea. Omul se 
dezvinovățeşte şi începe un fel de monolog futurist care 
abundă în neologisme mai puțin obişnuite. 


Natalie e lângă mine şi mă mângâie cu gingăşie pe 
spinare. Parcă mi-a mai trecut un pic, însă mă tem să-mi 
desprind fața de pe cămaşa lui Tony. Dacă mă apuca din 
nou şi stric mirajul extazului lacrimogen pentru care sunt 
admirată, invidiată şi în centrul atenţiei? 


Îmi îndrept privirea către Natalie, în speranţa că mă poate 
salva, redându-mi ceva din demnitatea pierdută. Tony îşi 
înclină capul într-o parte ca să-mi vadă faţa. 


— Sunt foarte surprins de reacţia ta, spune el. Eu n-am 
trăit aşa ceva niciodată, dar în momentul ăsta îmi doresc. 
Adevărul e că şi eu am fost impresionat de discurs, adăugă 
el cu seriozitate. Ce-i drept, n-am mai auzit pe cineva care 
să bată câmpii în halul ăsta, comentează el în urechea mea. 
Asta ar numi un prieten de-al meu, care-i doctor în 
psihologie, „masturbare verbală”. 


Aceste fraze liniştitoare au asupra mea efectul gazului 
turnat pe foc. Tony râde şi el, dar nu în hohote; omul are 
bun simt. 


— Uite, ştii ceva? Mie îmi place totuşi să cred că râzi cu 
lacrimi. Chiar nu cred că cineva poate să plângă aşa de 
frumos... şi nu din motivul ăsta... Se uită la mine cu 
simpatie şi înțelegere. 


N-am cum să-l mint, aşa că încerc să mă dezvinovăţesc. 


— Nu ştiu ce m-a apucat! Am râs de gândurile mele care 
aveau vocea lui, dacă-ţi poţi imagina aşa ceva... Îți 
mulțumesc frumos pentru că m-ai salvat şi pentru că mi-ai 
permis să mă sprijin de tine, Tony! Ţi-am udat cămaşa... 


— Nu-i nimic! Puteam să pun un pariu cu tine şi 
câştigam, vezi? Ceea ce eu cred că-i o pictură urâtă, domnul 
crede că-i o mare capodoperă. Tu cu cine eşti de acord, cu 
mine sau cu el? 


— Cred că pictura cu vitraliul spart este foarte reuşită şi 
dacă aş cunoaşte pictorul, l-aş ruga să-mi spună şi ce 
reprezintă acest tablou controversat. Artistul e singurul în 
măsură să aibă o opinie realistă şi poate ceva mai clară. 


— Habar n-am de ce cred că părearea lui nu-i cu mult 
diferită de a mea, adaugă Tony zâmbind la mine cu toți 
dinții. Constat că e foarte simpatic atunci când râde. 


Natalie vorbeşte la telefon şi mi se pare destul de 
supărată. Îmi face semn că vrea să mergem; s-a întâmplat 
ceva la firma la care lucrează. Un client important vrea 
informații financiare în clipa asta. 


Desigur, sunt de acord; am văzut tot ce era de văzut. 
Tony e strigat de domnul Verdanez, galeristul. 
L-am pierdut şi pe ăsta. Poate ne mai vedem, cine ştie? 


Natalie e foarte grăbită şi o rog să mă lase pe Passeig de 
Gracia; de acolo mă descurc eu. Vreau să merg un pic pe 
jos. În drum spre maşină mă întreabă de unde-l cunosc pe 
Antonio Basta. 


— Habar n-am cine-i ăsta. De ce crezi că-l cunosc pe 
Antonio Basta? 


— Şi dacă nu-l cunoşti, de ce-ai stat cu nasul în cămaşa 
lui? Natalie râde foarte amuzată. 


Aşadar, el e autorul picturii controversate? 
— N-am ştiut. S-a prezentat Tony. 


Cum naiba, omul ăsta a râs de pictura lui împreună cu 
mine? Apoi cad pe gânduri şi reanalizez evenimentul, din 
altă perspectivă, nu neapărat mai realistă. 


Natalie e foarte încordată, aşa că n-o mai deranjez dând 
glas gândurilor mele şi o rog să oprească maşina, unde 
poate. 


ÎNTÂLNIREA CU NATALIE - GHIDUL 
NURORILOR 


După câteva minute de plimbare, Natalie mă sună din 
nou. 


— Am rezolvat, gata! Unde eşti, Beatrice? 

— Acum am intrat pe La Rambla, merg spre casa. 
— Hai la o terasă, vrei? 

— Cum să nu? Unde vrei să mergem? 


— Nu contează... Întoarce-te şi aşteaptă-mă la intersecția 
dintre Gran Via şi Rambla de Catalunya. Eu ajung acolo în 
cinci minute. 


Ce noroc pe mine! Mă grăbesc un pic şi în şase minute 
ajung la locul de întâlnire. li văd imediat maşina, o Toyota 
Avensis nou-nouţă, bej. Astăzi eu am întâziat. Un minut. 


— Ştiu eu o terasă deschisă de curând pe Gran Via, 
spune Natalie în timp ce mă strecor în maşină. 


Şi ea locuieşte tot pe Gran Via, aşa că va lăsa maşina în 
parcarea obişnuită şi se va întoarce acasă pe jos. Vrea şi ea 
să bea alcool. 


Terasa aleasă de Natalie este foarte elegantă. Multe flori, 
fotolii albe, felinare din fier forjat lucrate cu măiestrie, mese 
din lemn cu picioare sculptate. 


Natalie vrea neapărat să-mi facă cinste. Aşa că hotărăsc 
să iau ceva care să nu-i uşureze de tot buzunarele: un 
cappuccino şi o bere Leffe. Mai târziu voi lua şi o paella cu 
fructe de mare. 


— Când intri în concediu, mă întreabă Natalie? 
— În august şi în septembrie. 


— Unde o să mergi? Poate mergem împreună... Spune tu 
prima ce destinații preferi şi spun şi eu după aceea. 


E foarte veselă şi are un tonus excelent. Mă bucură 
dispoziţia ei şi simt cum se amplifică şi a mea. 


— Egipt, spun eu cu multă însuflețire. 


N-am avut ce face. Cum am putut să uit revolta ei 
împotriva fanatismului islamic? Sper ca măcar discuţiile pe 
tema feminismului să reuşesc să le evit. 


— Doamne, Beatrice! Tu chiar vrei să fii strânsă cu 
mătura de lângă Sfinx? De câte atentate are nevoie creierul 
tău ca să-ţi iasă din cap Egiptul ca destinație turistică? 


— De doi ani n-a mai avut loc nici un atentat 
semnificativ... 


— Semnificativ? Cum adică? Dacă moare un singur 
turist, pentru tine atentatul este nesemnificativ? Dacă ar 
exploda o bombă care ar ucide copii sau femei egiptene, să 
înțeleg că tu ţi-ai vedea mai departe de excursie, hlizindu-te 
la piramide de pe cămilă? Ce statistică e pentru tine 
semnificativă? Câţi morți, mai exact? 


Mă bosumflu foarte tare. Cum să mă întrebe aşa ceva? 
Aproape m-am înecat cu o gură de bere şi mă apuc de tuşit 
ca să-mi revin. Am lacrimi în ochi, de la tuse. Nici nu ştiu la 
care întrebare să răspund mai întâi. Mai bine la nici una. 


— Am vrut să spun că de doi ani n-au mai existat 
atentate. Asta înseamnă că grupările fundamentaliste sunt 
ținute sub control şi... 


— Şi chiar ar fi cazul să se mai producă un atentat, de 
preferință unul de proporții care să compenseze această 
absență, îmi continuă fraza Natalie cu o satisfacție 
răutăcioasă. Ce naiba, de doi ani chiar nimic important, în 
condiţiile în care acum patru ani au avut loc două 
“semnificative”: în Sinai, cu 34 de morți şi 171 de răniți, La 
Hotel Hilton cu doar 31 de morți şi 151 de răniți şi numai 
câteva acum trei ani care au adunat 88 de morți şi 150 de 
răniți. 

— Cum naiba poți să ţii minte atâtea cifre? 


Mirarea mea e sinceră. Nu mai ştiu pe cineva care să 
memoreze cu atâta acuratețe numărul morților şi răniților 
din toate calamitățile din lume. 


— Ar fi bine dacă ţi le-ai nota şi tu pe undeva. Uită-te la 
tine, eşti blondă cu ochi verzi: sari în ochi de la o poştă! 
Dac-aş fi fundamentalist şi mi-aş propune să răpesc pe 
cineva, pe tine te-aş alege. Faţa ta o cere! Ai idee ce i se 
poate întâmpla unei femei tinere? Clatină din cap la mine 
un fel de nu micut şi impertinent. 


Nu prea mi-a plăcut inflexiunea malițioasă din vocea ei, 
când a făcut referire la nu ştiu ce însuşire îndoielnică 
exprimată de fața mea. 


— Cum adică “fața mea o cere”? o întrerup eu. 


Nu-mi răspunde, pentru că i se pare lesne de înțeles. E 
vorba de o evidenţă care-mi scapă momentan, din prea mult 
subiectivism. 


— Egiptul este pentru mine o destinație de vis, încă din 
copilărie, spun eu oftând. Dar tot am să merg! Asta spun 
doar în gândul meu. 


— Nici nu te-aş lua în Egipt, o ameninț eu. Poate în 
China. Natalie strâmbă din nas. 


— Suedia sau Anglia? întreabă ea ridicând din sprâncene. 
— Australia sau SUA? mă avânt cu speranță. 

— Prea departe ... 

— India sau Africa de Sud? spun grăbită. 

— Doamne, Beatrice! Eşti incurabilă! 


Natalie râde şi ştiu că n-o să mergem în afara granițelor 
prea curând. Ne rămâne doar Franţa care ne place la fel de 
mult amândurora. lubeşte Franţa, dar nu şi francezii; ei îi 
plac doar englezii. O Franță populată de englezi ar fi un 
tărâm de vis pentru Natalie. Ce vrei, lumea e imperfectă! 


Natalie îmi atrage atenția asupra mesei din partea stângă. 
E de neîntrecut la trasul cu urechea. Mă uit şi văd un cuplu 
trecut de prima tinerețe. Nimic sugestiv pentru mine. 


Femeia stă cu ochii pe masă şi arătă un fel de supuşenie. 
După atitudinea lui belicoasă cred că o critică sau o ceartă. 
În orice caz, ce aude nu-i convine, însă nu-i obişnuită să se 
revolte, ci doar să suporte. Poate au existat şi revolte, 
cândva, însă toate au fost înăbugşite. Natalie turuie mai 
departe. 


— Uită-te la ea! E obişnuită să spună da tot timpul. 
Moşul îi reproşează faptul că dunga de la mâneca stângă 


nu-i perfectă, iar ei nici prin gând nu-i dă să-i spună că ar 
putea să-şi calce chiar el cămaşa, exact aşa cum doreşte. Şi 
perfect! 


— Mda, mormăi şi eu. 
— Ce i-aş spune eu vreo câteva boşorogului! 
Natalie e dezgustată. 


— Eu n-am să mă mărit niciodată! M-am convins că nici 
un bărbat nu-şi păstrează respectul pentru partenera lui 
mai mult de doi ani, în cel mai fericit caz. 


— Hai, că exagerezi, Natalie! protestez eu. 


— Exagerez? Dă-mi un exemplu în care femeia nu e 
aservită bărbatului! Abia aştept să aflu că trăiesc într-o 
lume pe cale să devină mai bună. 


Îmi store creierii şi-i spun că am eu doi prieteni: Fabio şi 
Carla. Nu i-a cunoscut. 


— De câte ori iese în oraş fără el? 
— De multe ori. 


— Cine spală, găteşte, calcă şi cine face cumpărăturile, 
cine duce gunoiul? Fabio? 


— Au o femeie care le face cam pe toate; gunoiul habar n- 
am cine-l duce. 


— Cine plăteşte femeia, asigurările, chiria, excursiile? 
— Fabio. 


— Pe bune? Dacă e aşa, înseamnă că-şi va găsi o amantă 
foarte curând. 


— Doamne, de unde îţi vin gândurile astea, mă indignez 
eu? 


— E adevărat, mă iscodeşte ea? 
— Habar n-am dacă-şi caută o amantă. 
Bine că nu m-a întrebat dacă are deja una. 


În timp ce îmi aprind o țigară, Natalie începe să 
născocească teorii despre toate cuplurile din raza noastră 
vizuală. Unora le prevede cu exactitate data divorțului, 
altora le prognozează anul în care viața lor sexuală va intra 
în declin şi pentru aproape toate semnalează relația de 
subordonare existentă în care femeia este, fără niciun 
dubiu, aservită, mai mult sau mai puțin. 


Chipul prietenei mele indică multă milostenie şi, dacă ar 
putea, ştiu că tare ar mai vrea să le ofere sprijin în lupta lor 
împotriva bărbaților opresori. Din fericire, nu începe niciun 
război. 

Manifestă multă compasiune pentru femeile care îşi dau 
seama de nedreptatea fără seamăn a discriminării sexuale, 
dar care rabdă totul în tăcere, imaginându-şi că asta-i 
soarta lor. În acelaşi timp, o irită consoartele care au 
credința fantezistă că anumite treburi gospodăreşti le sunt 
predestinate sau cele care au convingerea că unele treburi 
sunt sub demnitatea unui soț, cum ar fi: să pregătească 
cina sau să schimbe scutecele copilului. Oricum, 
concluzionează Natalie, bărbații poartă întreaga vină. Ei le- 
au îndoctrinat ca să le poată manevra judecata cu uşurinţă. 


Apoi se indignează pentru că nu ştiu ce reclame făcute la 
detergentii de rufe manipulează gândirea colectivă. Nu mă 
mir să aflu că doar femeile manevrează rufele murdare şi 
detergentii din reclame. 


Aflu de la amica mea că întreaga industrie alimentară e 
coruptă până-n măduvă. Cu mici excepții, reclamele la 
produsele alimentare o indică pe ea, pe femeie adică, să le 


cumpere, să le prepare şi să le servească cu eleganță şi 
dragoste întregii familii. Berea e doar pentru bărbați, n-am 
remarcat? A! Desigur, doar reclamele englezeşti prezintă şi 
femei cu sticle de bere la gură. Dar englezii, aşa cum am 
aflat tot de la ea, sunt evoluați. 


Până când şi industria farmaceutică e băgată până peste 
cap în treaba asta. A văzut tot ea o altă reclamă în care un 
medicament de durere de cap este recomandat celui care 
iese afară cu copiii. Nu mă mir să aflu că tot femeia trebuie 
să înghită pastile, dacă o apucă din senin vreo durere, 
taman când trebuie să scoată plozii afară. Dacă femeia are o 
funcție de conducere, experții în arta manipulării îi 
recomandă consumul de magneziu, iar dacă e subordonată, 
trebuie să ia direct calmante. Nu ştiu reclamele? De ce nu 
mă uit deloc la televizor? Bărbaţii nu au nevoie de calmante 
naturale, pentru că ei prin natura lor fac față stresului; doar 
femeia, cu creierul ei neputincios, are nevoie de aşa ceva. 
Apoi mă avertizează în legătură cu fluorul din pasta de dinți 
care ne transformă pe toţi în nişte idioţi sau, oricum, 
devenim senili înainte de termen. Să nu mai cumpăr pastă 
de dinţi cu fluor. Îmi propun să nu uit. 


Îşi mai comandă o bere şi revine apoi la tema ei favorită, 
unde e de neîntrecut: feminismul. 


— Mama are o mătuşă care crede cu tărie că soțul trebuie 
servit toată viața din respect pentru superioritatea sex-ului 
bărbătesc. Prin urmare, trebuie să-i pui totul la dispoziție: o 
casă bine administrată, şosete şi chiloți curațţi, copii 
sănătoşi şi educați, care să nu-l deranjeze seara cu țipetele 
lor. Să nu-l plictiseşti forțându-l să rețină care copil e răcit 
şi ce medicamente-i dai. Lui să-i spui când l-ai vindecat. 
Omul e obosit, trebuie hrănit şi lăsat în pace să se relaxeze 
în fața televizorului, la un meci de fotbal sau la ce i-o plăcea. 
De asemenea, nu trebuie să-ţi dea prin gând să te superi pe 


el, dacă nu mai are puterea de-a mai discuta cu tine despre 
nimicurile care te preocupă sau dacă-i sare țandăra, pe 
drept, pentru că ai uitat să-i aduci furculița favorită sau 
daca-i serveşti mâncarea la alta temperatură decât cea 
agreată de el. 


— Mătuşa mamei mi-a pus în mână “cheia fericirii” într-o 
căsnicie. Sigur că din dorința ei sinceră de-a mă vedea 
căsătorită şi fericită, mi-a înmânat cu drag acest neprețuit 
set de reguli, de o colosală însemnătate. Ce baftă pe mine! 


Faţa prietenei mele afişează compasiune şi dispreț în 
acelaşi timp. 


— Fii atentă şi ține minte, înregistrează-mă sau notează! 
Oricum, fă cumva să nu uiţi! 


Avertismentul ei mă pregăteşte pentru ceva ce sigur nu ar 
vrea să rețin. 


— Aşadar, un bărbat te poate certa şi tu nu trebuie să te 
superi sau să ridici glasul, dacă vrei să ai o căsnicie fericită. 


El te poate mustra pentru că ai pierdut cheile de la casă 
sau de la trusa cu scule, deşi mai există cel puţin un rând, 
de rezervă. E posibil să-ţi spună că întotdeauna faci aşa, 
chiar dacă e pentru prima dată. Trebuie să treci cu 
înțelepciune peste ideea puțin cam bizară, prin care-ţi cere 
să o mai răreşti, în condiţiile în care ai greşit o singură dată. 


Aaaa! lată ceva deosebit de important: soțul are dreptate 
întotdeauna! El are de departe, cele mai bune opinii politice, 
economice, sportive, gospodăreşti, religioase, chiar şi în 
domeniile neinventate sau doar intuite, inclusiv SF sau 
OZN. 


Amica mea face o mică pauză şi acum are mina omului 
care face un efort de memorie ca să-şi amintească totul, 


cuvânt cu cuvânt, ca nu cumva să omită vreun detaliu şi să 
ştirbească înțelesurile pline de miez. 


— După vreo câteva luni îşi va începe observațiile 
prieteneşti cu “aşa eşti tu”, “de câte ori să-ți mai spun” sau 
“chiar nu gândeşti?” Dacă eşti o femeie deşteaptă, n-o să te 
indispui şi nici n-o să începi un scandal pentru că nu ai 
învățat să ignori cu gratie şi uşurinţă încărcătura de sens a 
expresiilor de început. Nici măcar nu-i greu, că doar nu te 
insultă, nu? Asta înseamnă să fii şmecheră! 


Natalie ridică un deget în aer, cam în dreptul ochilor, 
pentru a puncta o idee de mare valoare. 


— Cică, dacă poţi să treci şi peste cele mai dese aprecieri 
ale lui despre tine, cum ar fi: “habar n-ai”, “ştii că nu te 
pricepi, lasă-mă pe mine”, “treaba asta nu-i de tine, îți spun 
eu” şi ultima, “nu înţelegi nimic”, te-ai aranjat! N-o să ai nici 
o problemă, căsătoria ta va fi de vis şi un exemplu pentru 
toți cunoscuții voştri. Cât poate fi de greu? 


— Bine, continuă Natalie, pentru ca totul să meargă ca pe 
roate, ar trebui să te mai ocupi şi de ceva treburi 
gospodăreşti, de preferință de toate, şi să ai grijă să sari în 
întâmpinarea obişnuinţelor lui, care nu pot fi foarte multe, 
adică: mâncare şi sex. Sex doar dacă vrea el! Na, aşa era pe 
vremea ei. Cică să nu-i faci niciodată observații, decât cu 
multă blândețe şi numai după ce l-ai lăudat suficient. Să-i 
apreciezi toate preocupările. Dimineaţa să-i pregăteşti micul 
dejun pe gustul lui, cât mai nesănătos cu putință. Să-i oferi 
mai mult decât pretinde; te scoli înaintea lui şi faci cafeaua. 
Bărbatului aşa-i place, ca nevasta să-l trezească uşor, cu 
mângâieri şi ceva trebuie să sfârâie într-o tigaie. Ziarul, 
acum telefonul, să-l aştepte lângă ceaşca de cafea, hainele 
să-i fie pregătite - mare grijă să nu uiţi ceva! şi copiii să nu 
plângă! Îl pupi înainte de a pleca. 


Să te ocupi de toate treburile pe care ţi le dictează înainte 
de a pleca de acasă, să te îmbraci aşa cum i se pare lui 
decent şi să râzi cu măsură. 


Acceptă orice musafir care este pe gustul lui, îndrăgeşte-i 
toți cunoscuții, exact aşa cum sunt, şi fii cu zâmbetul pe 
buze întotdeauna! 


Să nu asculți vocile înveninate ale prietenelor tale care 
din invidie vor încerca să te pună împotriva soțului tău, 
îndemnându-te să-i ceri să facă lucruri care nu sunt pentru 
un bărbat şi deloc pe placul lui. Cam asta-i tot! Şi cică dacă 
reuşesc să fiu aşa de “şmecheră”, mătuşa mea îmi 
garantează că-l voi cuceri pentru totdeauna, că nu va putea 
trăi fără mine, că nu mă va înşela şi îmi va pune la picioare 
toată agoniseala lui lunară. De poştaş. 


— Asta a fost meseria unchiul tău? mai întreb şi eu, de 
parcă mai era nevoie. 


— Mda. Doar n-ai crezut că era vreun milionar! 


— Chiar crezi că ea a făcut toate lucrurile astea? mă 
minunez şi eu 


— Daaaaaa, şi a fost fericită! 
— N-a ştiut că poate fi fericită şi altfel, domnişoară. 


Ne întoarcem amândouă şi vedem chipul plin de riduri al 
unei doamne în vârstă; cred că are peste 90 de ani. 


— Îmi cer scuze pentru că am tras cu urechea, spune ea 
zâmbind, în timp ce bărbia-i tremură uşor. 


E singură la masa din spatele nostru. Amândouă-i 
răspundem zâmbind şi-o asigurăm că nu ne deranjează. 
Acum stăm întoarse către ea. Se vede că a fost o mare 
frumusețe: ochii albaştri şi-au păstrat culoarea şi 
vioiciunea, nasul mic şi forma buzelor. 


Doamna se prezintă, Mirabella Voia şi ne invită cu 
timiditate, pentru câteva minute la masa ei, dacă ne face 
plăcere. E singură la masă şi patronul este nepotul ei, 
locuieşte în casa de vis-a-vis. 


— Unchiul tău mai este în viață? 
— Nu, a murit acum cu cinci ani. 


— Eram sigură, spune bătrânica. Să n-ai nici o îndoială 
că l-a iubit mult. Educaţia primită de ea a fost alta decât cea 
primită de tine. Când vei avea vârsta mea, ideile tale despre 
fericire şi independenţă vor fi şi mai evoluate decât cele 
actuale. Dar chiar şi aşa, femeile tinere din viitor te vor 
considera demodată, amuzantă şi chiar caraghioasă. 


Bătrânica râde cu multă simpatie. Nu citesc nici o urmă 
de ironie în glasul ei. 


— Dumneavoastră credeţi că trebuie să devin o sclavă ca 
să fiu fericită? 

— Sigur că nu, Natalie, dar de ce am sentimentul că te 
simți inferioară bărbaţilor? 


Doamna Voia zâmbeşte senin către amica mea, în timp ce 
mie îmi face din ochi. Natalie pare şocată şi nu-şi găseşte 
cuvintele de atâta indignare. 


— Nu mă cred inferioară, ei se cred superiori şi vor să ne 
demonstreze asta oricând. Lumea e condusă de bărbați. 


Sper doar să nu înceapă să ne spună câte ceva despre 
teoria conspirației mondiale masculine. 


— Nu te supăra, fetițo, nu te supăra! Cred că indiferent 
care ar fi părerea celorlalți despre tine, dacă tu ai o opinie 
bună despre persoana ta, nu te vei simți atât de jignită încât 
să simți nevoia să intri în luptă ca să demonstrezi ceva. 
Crezi că femeile nu fac asta? 


— Nici într-un caz! 

Natalie e încredințată că are dreptate. Eu am însă ceva 
îndoieli. 

— Tu ce crezi, Beatrice? 


Doamna Voia îşi păstrează zâmbetul cu naturalete, în 
timp ce Natalie depune un efort ca să mai păstreze o urmă 
de zâmbet. 


— Cred că poți fi tratat incorect de către orice persoană, 
dacă interesele tale intră în conflict cu ale ei. 


— Păi, da! Sare şi Natalie. Sunt de acord, însă niciodată o 
femeie nu va trata pe o alta cu aceeaşi nesimţire cu care o 
fac unii bărbaţi. Din simplul motiv că fiecare femeie ştie să- 
şi rezolve problemele gospodăreşti singură, aşa cum a fost 
învățată, în timp ce bărbatul aşteaptă să fie servit, eventual 
cu supunere. 


— Doar el, Natalie?... 


Micuța doamnă zâmbeşte, de parcă tocmai şi-a amintit 
ceva, apoi adăugă: 
— Uite, chiar am găsit ceva în completarea teoriei tale... 


Sunt puţin contrariată, în timp ce Natalie se grăbeşte să o 
încurajeze. 


— Suntem numai ochi şi urechi! spune Natalie zglobie şi 
nerăbdătoare. 


— În completarea teoriei tale ar mai trebui adăugată şi 
detaliată relația cu mama soțului, spune doamna Voia. Este 
extrem de importantă! 


Prezentarea drăguței doamne include îndrumări 
sentențioase, la persoana a doua singular, reunite cu 


iscusință într-un compendiu care ar putea avea titlul “Tot ce 
ai de făcut pentru ca soacra ta să te poată suporta ceva mai 
uşor”. 


Mama lui, adică soacra, este intangibilă. N-ai voie să o 
atingi nici măcar cu o privire nepotrivită. E inviolabilă şi cu 
asta, basta! E contraindicat să întrebi de ce. Mă gândesc că 
ar fi fost mai potrivit să i se spună Sacrosanctus. 


Aşadar, să nu te superi pe ea niciodată! Doamne fereşte 
să o critici sau să-i faci vreo observaţie! 


Poţi, în schimb, să o lauzi încontinuu. N-o să-ți fie peste 
puteri să faci asta, pentru că, aşa cum vei afla şi tu, ea este 
cel mai informat om de pe Terra. 


Dacă n-ai apucat să faci vreun curs de actorie, nu te 
îngrijora! Orice laudă va fi binevenită şi-ţi va tolera cu grație 
neajunsurile legate de felul în care vei alege să o adulezi. 


Să ştii că imunitatea pe care a primit-o o data cu intrarea 
ta în familie, e valabilă pe toata durata vieții ei. 


Niciodată să nu cazi în păcat bănuind-o că se amestecă în 
viața ta sau că îți dă sfaturi de care n-ai nevoie. 


Sigur că ai nevoie de aceste îndrumări şi îți recomand să 
le urmezi, mai ales în chestiunile care te pun într-o lumină 
mai puțin favorabilă. 


Dacă o să fii orgolioasă şi n-o să faci asta, o să ratezi 
ocazia de-a o admira pe soacra ta, exact când va arăta ca un 


om care se simte împlinit pentru că şi-a găsit menirea în 
viață. 

Chiar şi când îţi va adresa o întrebare, tu trebuie să ştii 
că tot ea îşi va dori să răspundă prima. 


Să fii sigură că nu se va răsti la tine, ci doar va ridica 
tonul, pentru că are probleme cu auzul şi nici nu te va 
întrerupe, ci doar va vorbi peste tine, pentru că tocmai şi-a 
amintit ceva de mare însemnătate şi mult mai important 
decât ideile cu care o plictiseşti, taman când îi este şi ei 
lumea mai dragă. 


În chestiunile în care se va simți vulnerabilă, îşi va călca 
pe suflet şi te va alege drept confidentă. 


Ca să te dovedeşti de încredere, chiar din clipa în care va 
începe să se plângă de lumea asta “nedreaptă, urâtă şi rea”, 
ar fi de preferat să empatizezi cu râvnă şi să aplici la 
milimetru toate metodele specifice atenţiei active. 


N-ar fi rău să te grăbeşti să cauţi repede un vinovat pe 
care să-l blestemi împreună cu ea. Dacă nu ai unul la 
îndemână, dă şi tu vina pe clasa politică, pe conspiraţiile 
mondiale, pe conjuncturile nefaste sau pe destin. Adică 
exact cum face chiar ea. 


Orice gând care o va indica pe ea ca vinovată principală, 
trebuie redus la tăcere pentru totdeauna. Ideile care susțin 
teoria conform căreia suntem rezultatul alegerilor noastre, 
ar fi bine să le ţii pentru tine. 


Dacă dintr-un simț al sincerităţii, prost înţeles, vei da glas 
unui astfel de gând, vei avea ocazia să afli cum se simte un 
condamnat la moarte pe nedrept. 


Dorinţele şi visele tale sunt importante doar pentru tine. 
Să n-o împovărezi pe ea cu grija lor! Nu trebuie să fii 


absurdă şi să aştepţi să te felicite pentru că ai terminat cu 
brio nu ştiu ce curs sau pentru că ai fost promovată. 


Vei avea ocazia să o vezi foarte emoţionată şi extrem de 
mândră, ori de cate ori copiii ei vor face lucruri deosebite, 
cum ar fi: găsirea unor noi iubiți sau prepararea unei salate. 


Si, oricum, promovările nu se mai fac acum pe merit, ca 
altă dată, iar şcoala nu mai e ce-a fost cândva; mai exact, pe 
vremea ei, când cartea era carte. Va admite ideea că mai 
sunt şi excepţii, dar să nu-ţi faci iluzii că tu eşti înscrisă 
printre ele. 


Să nu vorbeşti neîntrebată, să fii cu adevărat docilă şi să 
nu te superi, pentru că, uneori, o să-ți arate indirect — şi 
direct, doar dacă ai noroc — cât de nepotrivită eşti pentru fiul 
ei minunat. Nu poți să nu fii de acord cu ea: fiul ei chiar 
este minunat, de asta te-ai îndrăgostit de el. 


Când o să devii mamă, o să descoperi şi tu că pentru 
odorul tău este exclus să se mai nască vreo făptură cât de 
cât asemănătoare. Cât despre una potrivită, nici nu poate fi 
vorba. Nu pe planeta asta, oricum. 


Să te asiguri că mama lui are câte un rând de chei de la 
uşa de la intrare şi de la toate dulapurile tale. În acest fel n- 
o vei constrânge să-şi încalce principiile şi să-şi facă singură 
rost de ele. 


Tot ce cumperi pentru tine ar fi indicat să corespundă 
gusturilor sale şi să fie la cel mai mic preț de pe piață. Să 
faci de aşa natură încât lucrurile tale să pară mai puţine 
decât ale soțului tău, ca să n-o obligi să-ți amintească faptul 
că dai banii aiurea. 


Există şi o excepţie, desigur, de care te vei bucura doar 
când vei cumpăra cadouri pentru ea sau copiii săi. Atunci 
chiar îşi va călca pe suflet şi nu se va supăra pentru că ţi-ai 


dat banii pe lucruri de calitate şi de la firme renumite. Până 
la urmă, calul de dar nu se caută la dinți. 


Orice lucru pe care-l vei achiziționa pentru decorarea 
casei tale trebuie să fie negreşit în directă conformitate cu 
stilul ei. Aşa cum vei observa, casa ta va fi şi casa ei — 
reciproca nu-i valabilă - şi ar fi lipsit de logică să-i ceri să 
locuiască într-o casă care ar putea să-i jisnească simțul 
estetic; de altfel, fără cusur. 


Să nu te încăpățânezi cumva să adopți metode moderne 
în administrarea casei tale; cele din vremurile străvechi vor 
fi oricând mai bune. Nu se mai fac acum lucrurile ca 
altădată, ăsta-i adevărul! 


Ea o să-ţi arate cu răbdare cam cât de imperfect faci orice 
lucru despre care o să ai nesăbuința să crezi că l-ai făcut 
bine. 


N-o să fii niciodată o soţie la fel de bună ca ea, iar ca 
mamă n-ai nicio şansă de egalare. Copiii făcuți de tine vor 
trăi fericirea de-a fi salvaţi de ea, orânduind şi reparând la 
timp tot ce vei strica tu în educația lor. 


Ar fi indicat să nu fii şi invidioasă acum. În plus, să ştii şi 
tu că tot ce faci mai poate fi îmbunătățit. 


Înţelepciunea şi toleranța o vor îndruma să afirme că ştie 
că n-a existat vreodată soția ideala şi nici nu va exista în 
viitorul apropiat sau îndepărtat. 


Doar prezentul are un exemplar unic de soție ideala şi tu 
trăieşti privilegiul de-a sta de vorba cu acesta, chiar acum 
când se cațără pe postament. 


La gătit chiar trebuie să ştii că absolut nimeni de pe acest 
pământ nu o va depăşi vreodată, cu atât mai puţin tu. Poţi 
să-ți iei adio şi de la ziua în care speri să o egalezi. 


Chiar dacă soțul, copiii sau musafirii voştri vor arăta 
mare încântare gustând din bunătățile preparate de tine, ea 
nu va reuşi să-ţi dea o notă de trecere, oricât de bune ar fi 
toanele în care se va afla. 


Trebuie să recunoşti că uneori, musafirii cam exagerează 
cu laudele, iar soțul şi copiii nu prea au de ales sau vor să 
te încurajeze. 


Dacă un timp vei sta în altă localitate sau poate în altă 
țară, departe de ea, te vei bucura şi de bănuiala că poate nu 
mai găteşti deloc. Cum să-şi explice altfel pofta cu care 
mănâncă soțul tău când e la ea în vizită? Tu n-ai gândi la fel 
ca ea? 


Poate soțul tău va avea o scăpare consfințită şi o va 
contrazice, exact aşa cum făcea cu mult timp înainte să-l 
cunoşti tu. Ei, bine, atunci o să aibă toate motivele să tragă 
concluzia că tu îl frustrezi cumva. 


Nu trebuie să-ți mai spun că dacă vreun copil de-al tău, 
ajuns la vârsta adolescenţei, va comite vreo nepoliteţe față 
de ea, atunci chiar va avea dovada clară a faptului că eşti şi 
o mamă sub orice critică. Cum să n-o înţelegi când 
adolescentul tău iubit reuşeşte să te enerveze chiar şi pe 
tine, uneori chiar zilnic? 


E de la sine înțeles că la ordine şi curățenie se va situa pe 
o poziţie la fel de înaltă ca cea care o califica pentru poziția 
de Master Chef Intergalactic. Ce fel de om eşti dacă râvneşti 
să-i iei toate premiile şi toate medaliile? 


Ar fi de preferat să arăţi foarte mult entuziasm şi să te 
laşi cuprinsă de bucuria surprizei plăcute, ori de câte ori va 
veni în vizită la tine, pe neaşteptate. 


Nu cumva să uiţi să o suni şi să o inviți la tine în restul 
timpului, chiar dacă, de obicei, te va răsfăța oferindu-ți 
avantajul vizitelor sale neprevăzute. 


Să te interesezi de sănătatea ei, în fiecare zi, şi să o scoţi 
din noianul nemulțumirilor în care va intra frecvent şi în 
mod surprinzător. 


Şi ar mai fi ceva: adoră să fie rugată ori de câte ori i se 
face vreo favoare şi la fel de mult să o rogi şi când o vei 
invita în vacantele tale anuale. Chiar dacă va fi greu de 
convins, tu să nu renunti! Fără ea vacanţele n-ar mai avea 
acelaşi farmec. 


Să fii convinsă că se va revanşa față de tine, invitându-te 
la ea acasă, în cele mai importante sărbători din an. 
Absenţele sunt excluse cu desăvârşire. Oricum sunt sigură 
că politețea ta înnăscută te va ajuta să iei decizia corectă; 
aceeaşi, an de an. 


Nu poţi să nu apreciezi dorința sa de a reuni familia. 
Părinții tăi vor înţelege absenţa ta şi te vor crede când le vei 
spune că vei merge, poate şi la ei, la anul. 


Pentru că are certitudinea că nu se poate bizui pe tine, se 
va întrista uneori; intuiţia o va avertiza în privința intențiilor 
tale lipsite de autenticitate; va simți că nu o placi destul, că 
n-o asculți cu destulă atenţie sau că nu o respecţi aşa cum 
se cuvine. Oricum, ceva o va deranja, chiar dacă tu o să ai 
falsa convingere că nu ai greşit cu nimic, încă. 


Să nu crezi că invocă motive lipsite de temei, că face 
mofturi sau umblă cu fandoseli, ci să te străduieşti să-i 
demonstrezi contrariul până vine soțul acasă, altfel rişti să 
se afle că e nefericită din cauza ta. Tu eşti vinovată dacă nu 
ştii cum să-i arăţi cât de impresionată eşti de măreţia sa. 


Nu cumva să-ți pierzi răbdarea când îţi va promite că va 
sta cu copiii tăi şi apoi se va răzgândi, deseori chiar în 
ultimul moment, pentru că nu-i va sta în putere să refuze 
întâlnirea cu o cunoştinţă de care nu mai ştie nimic de mai 
bine de zece ani, dar de care o vor lega mii de amintiri, încă 
din perioada preistorică. Prietenii adevărați sunt greu de 
găsit şi doar ştii că o relaţie bună trebuie întreținută, chiar 
şi din deceniu în deceniu. 


Să ştii că îşi va dori foarte mult să te ajute exact atunci 
când tu vei crede că nu ai deloc nevoie şi nu va putea sub 
nici o formă să-ţi ofere sprijin, atunci când o vei ruga în 
genunchi. 


Dacă ceva îți va spune că există şi varianta renunţării la 
relația nemulțumitoare cu ea, e bine să-ți iei gândul de la 
asta. 


Au mai încercat-o şi alte nurori de-a lungul mileniilor şi 
n-a mers decât pe perioade de scurtă durată. Incă n-a aflat 
nimeni de ce. Adevărul e dincolo de noi. 


Este posibil ca rugămințţile soţilor să fi fost foarte fierbinţi 
sau poate că nurorile rebele au beneficiat de o educaţie 
temeinică, cu vânătăi. Unii soți, sub îndrumarea mamelor 
lor, pot căpăta abilități didactice aparte. 


Să nu uiţi să deprinzi arta de a deveni invizibilă la orice 
eveniment important din viața ta. Să o laşi pe ea să conducă 
şi să organizeze totul; te vei implica şi tu, prin măiestria 
executării tuturor ideilor ei, mult diferite de ale tale. 

Are şi ea meteahna asta: vrea să fie în centrul atenției, 


pentru că e una dintre puţinele plăceri care i-au mai rămas. 
In plus, eşti încă atât de tânără şi ai atâtea alte bucurii! 


Câteodată va accepta să vină la tine, făcând un efort 
supraomenesc; doar ca să îți dea câteva sfaturi. Pentru că 


eşti, din păcate, extrem de nepricepută, va obosi foarte tare 
povăţuindu-te şi va avea nevoie de câteva ore de odihnă 
pentru recuperare fizică, psihică şi intelectuală. 


Sper să nu-ți ia Dumnezeu minţile şi să dai în morbul 
suspiciunii, năzărindu-ţi-se că tu ai făcut totul, în timp ce 
ea s-a plâns de oboseală, în locul tău, şi nici să nu te 
indignezi pentru că le va spune tuturor cât de multe a făcut 
pentru tine. E vina ta pentru că nu ştii să-i apreciezi efortul 
şi ar fi bine să-ţi iasă din cap ideea că-i este uşor să stea 
degeaba! 


Deşi va fi cu voi aproape în permanenţă, uneori se va 
simţi singură şi neglijată de fiul ei care, dintr-o eroare, a 
devenit şi soțul tău. 


Probabil că din cauza ta greşeşte față de ea, neoferindu-i 
la timp suficiente vizite şi dovezi de iubire. 


Trebuie să intervii cu toată forța pentru a corecta această 
abatere! Ea îți va mărturisi, cu tristețe, că pur şi simplu nu- 
şi dă seama cu ce a greşit în educaţia lui. 


E şi foarte sigură că Dumnezeu l-a pedepsit pentru asta, 
dându-i o căsnicie de doi lei; are convingerea de 
nezdruncinat că fiul ei este nefericit cu tine, însă dintr-un 
simț al loialității exagerat şi datorită copiilor, îți va rămâne 
alături, chiar dacă acum ştie şi el că a făcut o mare greşeală 
însurându-se cu tine. 


În fine, uneori va găsi în ea puterea de-a trece cu bine şi 
peste asta, chiar dacă nu va afla niciodată cum ai reuşit să-l 
păcăleşti. 

Dacă vei afla de prin vecini că te ridică în slăvi pentru că 
i-ai subjugat băiatul folosindu-te de un soi de măiestrie 


sexuală degradantă, să nu te superi! Nu oricine poate crea 
impresia că e fantastică la pat. 


Uneori va crede că e vorba despre blestemul săptămânii 
oarbe sau de mâna destinului, cine ştie? Viața-i nedreaptă. 


Vei trăi şi zile în care te va considera de încredere şi-ţi va 
povesti câte ceva din viața ei de noră chinuită de o scorpie 
deghizată în femeie. Sper că ai aflat că nici nurorile astea de 
tip nou nu le mai pot egala pe cele care-au fost cândva. 


Vei afla cât a suferit şi cât de mult şi-a dorit să fie altfel: o 
soacră bună, săritoare, amabilă şi discretă, exact aşa cum 
crede că este. Nu trebuie să-ți mai spun că trebuie să o 
recunoşti din descrierea pe care şi-o va face singură! 


Părerea ta nu interesează pe nimeni, în plus vei avea şi tu 
ocazia să devii chiar mai bună decât ea, în clipa în care vei 
îmbrățişa rolul de soacră modernă cu vederi deschise. 


Dacă soacra ta mai are şi alt băiat, vei şti care este copilul 
ei favorit; în mod paradoxal, nu va fi cel care s-a însurat cu 
tine. Trebuie să înţelegi că stă în firea lucrurilor ca nepoții 
favoriţi să fie făcuți tot de către copiii favoriți. 


Dacă ai şi vreo cumnată, nu te certa cu ea, fă-ți-o 
prietenă! 


Nici prin gând să nu-ţi dea să o consideri ciudată, frivolă 
arogantă sau nepoliticoasă! 


Sora lui îţi va face o favoare ori de câte ori va veni la tine 
în vizită, să nu uiţi asta niciodată! E posibil să ai noroc şi să 
dea dovadă de suficientă bunăvoință, încât să-şi facă timp 
ca să-ți amintească acest lucru. 


Să nu crezi că ce-i este permis cumnatei tale îţi va fi 
permis şi ţie! Ea este fetița soacrei tale. Ce, tu nu eşti fetița 
mamei tale? 


În plus, cumnata ta, spre deosebire de tine, va avea 
întotdeauna meritul sinceritaţii şi te va avertiza că e 


tributară acestei calităţi, ori de câte ori va vorbi cu tine. Aşa 
va fi ea, foarte directă şi sinceră: nu se va abate de la 
această regulă niciodată, iar adevărul ei, prin repetare, va 
deveni cu timpul şi adevărul tău. 


Vei şti sigur că i-ai adoptat ideile sincere pe care le va 
avea despre tine, atunci când încrederea în forțele proprii şi 
respectul de sine vor deveni la fel de uşor de găsit, precum 
fata Morgana. 


Să înveţi să apreciezi toleranța cu care vei fi tratată de 
către sora şi mama soțului. 


Până la urmă, să ştii că nu-ţi vor spune lucruri neplăcute 
decât în mod indirect, greu de dovedit, asta dacă nu le 
provoci. 


Dacă totuşi vei deveni neglijentă şi le vei stârni fără voie, 
s-ar putea să ai surpriza să afli despre tine nişte lucruri pe 
care nu le vei mai putea uita câte zile vei mai avea. 


În fond, să ştii că şi lor trebuie să le fie greu să te 
înțeleagă, şi de fiecare dată vor face un efort ca să te 
suporte. Numai când vor fi singure, se vor mai linişti şi ele şi 
vor putea discuta deschis şi-n tihnă, despre orice-i în 
neregulă cu tine. 


Chiar dacă apropourile nu te măgulesc prea mult, nici nu 
trebuie să ai astfel de pretenţii; până la urmă, aşa e normal, 
ca pe toată durata căsătoriei tale să ai sentimentul unei 
intruse, de stirpe plebee, care s-a stecurat mişeleşte în 
sânul unei familii de patricieni veritabili. 


Copiii tăi vor moşteni integral latura nobilă, să nu ai nicio 
îndoială, şi vor semăna leit cu soțul, chiar dacă o să ţi se 
pară că aduc un picuțţ şi cu tine, în zona ochilor. 


Ar fi de preferat să eviți discuţiile cu prietenele tale despre 
soacrele lor, pentru că rişti să ai impresia bizară că ele 
vorbesc despre aceeaşi persoană: soacra ta. 


Chiar dacă o să ţi se pară că soacrele lor au manifestări 
identice cu cele ale soacrei tale, să ştii că nu-i deloc aşa. 
Până la urmă, nu le trage nimeni la copiator. Asemănările 
sunt iluzorii. 


Doar tu şi celelalte nurori ale lumii veți vedea 
asemănările, toţi ceilalți le vor vedea într-un mod unic şi 
realist. Dacă ai dubii, consultă cea mai avizată opinie despre 
ea, adică cea a soțului tău, şi vei vedea cât de diferită este 
de a ta. 


În plus, să ştii că ideea că soacra ta ar fi de fapt “cea mai 
cea” dintre toate e aberantă, din simplul motiv că aproape 
toate nurorile cred acelaşi lucru. Până la urmă, “cea mai 
cea” nu poate fi decât una singură. 


Care dintre ele ocupă această poziție fruntaşă, nimeni nu 
va şti vreodată cu certitudine, pentru că niciun cercetător 
nu s-a angajat să facă un astfel de studiu la nivel mondial. 


S-ar putea să-ți dea prin gând ideea că mai devreme sau 
mai târziu se va ajunge la un conflict. Ei, bine, vei avea 
dreptate. Te vei certa cu ea. Doar în mintea ta. Chiar de mai 
multe ori pe zi. 


Să nu crezi că ai înnebunit! Până la urmă ai şi ceva 
avantaje practicând metoda aceasta: poţi să-i spui orice îți 
trece prin minte, nu te judecă nimeni pentru cât de 
nedreaptă eşti şi vei învinge de fiecare dată. 


Dacă vei vrea să consulți un psiholog, fă-ți favoarea de-a 
nu alege un bărbat căsătorit, pentru că o va asocia pe 
soacra ta cu mama lui, şi-ţi va recomanda să laşi de la tine 
şi mai mult decât faci deja. 


Dacă-i femeie căsătorită, deci tot o noră, va face teste pe 
tine, punându-te să-i faci şi să-i spui soacrei tale cam tot ce 
nu îndrăzneşte să facă ea însăşi cu soacra sa. 


Poate doar cărțile de psihologie aplicată te vor ajuta ceva 
mai mult, cine ştie, încercarea moarte n-are. 


Şi-apoi, peste vreo 20 de ani şi tu o să ai acest privilegiu, 
după ce copiii tăi se vor căsători. 


Dacă vei avea băieți, probabil că se vor căsători fără 
acordul tău deschis sau nurorile tale vor fi chiar sub orice 
critică; adică mult diferite de cum eşti tu acum. 


Dacă vei avea fete, atunci vei ajunge să înţelegi de ce nu 
vor mai avea timp să treacă şi pe la tine. 


Amica noastră a tăcut brusc. Îşi masează tâmplele cu 
blândeţe şi priveşte prin noi; parcă nici n-am fi la aceeaşi 
masă. 


Natalie are un zâmbet trist. Şi eu la fel. Doamna Voia ne-a 
demonstrat că nu trebuie neapărat să ai un penis ca să 
subapreciezi femeia. E suficient să fii soacră. 


— Câţi ani aţi fost noră, mă aud întrebând? 
— Doar 18 ani, draga mea. 
Mi se rupe sufletul când mă uit la ea. Sărăcuța, câte a 


îndurat ea, atâţia ani! Mă mir foarte tare pentru că mai pare 
în toate mințile. 


— Aţi fost o noră bună, întreabă şi Natalie. Adică, se 
corectează ea repede, ați respectat toate aceste reguli ? 


— O! Cam un sfert şi regret foarte mult faptul că atunci 
tinerețea şi lipsa de experiență m-au îndepărtat de restul. 
Acum aş face totul ca la carte, cu zâmbetul pe buze. A fost 
vina mea... 


Faţa bătrânei indică un regret sincer. Sunt un pic 
bulversată. Cum vine asta? I se pare în regulă să fie călcată 
în picioare? 


— De câți ani sunteţi soacră? o întreabă Natalie. 


Întrebarea ei are răsunetul unei palme. Mă întorc spre 
prietena mea şi nu-mi vine să cred că o întreabă aşa ceva. 


— De 45 de ani, drăguţo. Am doi băieți care s-au însurat 
cam repede, şi unul dintre ei chiar fără acordul meu. 


Nora s-a metamorfozat în soacră într-o clipă. Nu mai sunt 
sigură că vorbim cu aceeaşi persoană. Natalie o priveşte cu 
răceală. Privirea mea habar n-am cum este. Şocul mă lasă 
fără cuvinte. Natalie nu pare uşor de intimidat, aşa că 
întreabă: 


— Bănuiesc că nurorile dumneavoastră respectă întocmai 
setul de reguli. 


— Ooo! Sigur că nu! Sunt femei moderne, aproape la fel 
de moderne ca voi. Ne respectăm reciproc şi le ofer toată 
atenția mea. 


Ne zâmbeşte senin şi apoi continuă cu naturalețe. 


— Eu nu sunt o soacră nesuferită, sunt o femeie cu o 
minte deschisă şi nurorile mele sunt, slavă Domnului, 
destul de... drăguțe; fiii mei, însă, sunt absolut 
extraordinari! Din păcate, n-au prea avut noroc. 


Nici prin gând nu-mi dă să cred altceva. 


Apoi se ridică de la masă cu vioiciune, ne spune că i-a 
făcut mare plăcere să stea de vorbă cu noi şi îşi ia rămas 
bun cu multă curtoazie. 


— Aţi vrut să-mi daţi o lecţie? Natalie încă mai crede că 
poate să se dumirească şi-i admir voința. 


— Sunt la vârsta la care ştiu că unele lecţii nu se învață 
niciodată. Mai bine zis, le înveţi şi nu le aplici, pentru că nu- 
ți mai dă mâna. Ai răbdare, Natalie, ai răbdare! 


O femeie de vreo 60 de ani a răsărit ca din pământ şi-i 
oferă un braț pentru sprijin şi un şal pentru umeri. E foarte 
grijulie. Apoi o auzim pe amica noastră cum începe să se 
plângă de singurătate, cum îi reproşează că a abandonat-o 
şi altele asemănătoare... O fi nora, o fi fiica? 


Probabil nora, după cât de săritoare este. 


Ne-am întors la masa noastră, iar amica mea pare 
complet debusolată. Tocmai a aflat că nu de bărbați trebuie 
să fugă, ci de prigoana mamelor acestora. După câteva clipe, 
Natalie izbucneşte. 


— Îţi vine să crezi? Nora călcată în picioare de către o 
soacră nesuferită se poate transforma după căsătoria fiului 
său într-o soacră la fel de detestabilă. 


— Stai un pic! Habar n-ai cum se comportă ea cu 
nurorile. 


— A spus despre ele cu multă greutate că sunt “drăguţe”, 
în timp ce fiii ei sunt extraordinari şi fără noroc, sărăcuții... 
s-au însurat cu nişte femei nepotrivite, mă rog, “drăguțe”. 


— Draga mea prietenă, acum ai de furcă şi cu soacrele, 
nu doar cu bărbaţii. Mă apuc de chicotit... Mi se pare foarte 
comic. 


— Mda, ai foarte mult umor... mă ironizează Natalie. 


— Încă nu s-a născut o mişcare socială care să fie 
recunoscută în mod oficial şi care să susțină egalitatea în 
drepturi a nurorilor în raport cu soacrele... Deşi se 
manifestă în fiecare casă în care există cel puţin un fiu 


însurat, totuşi, nurorile nu s-au gândit să-şi unească 
forțele. 


Fiecare noră se războieşte pe cont propriu şi fără sorți de 
izbândă, cu soacra personală. Tu poţi crea o doctrină care 
să propage emanciparea nurorilor din întreaga lume. Ai 
ocazia să lupţi ca o leoaică pentru extinderea drepturilor lor. 
Să te gândeşti la un nume potrivit... Hhm!... Nurorism - ți- 
ar fi pe plac? 


Ştiu şi eu că ar trebui să-mi şterg rânjetul şi să-l 
înlocuiesc cu un zâmbet inocent, însă e peste puterile mele. 


Prietena mea îmi zâmbeşte cu toleranță, apoi începe şi ea 
să chicotească. 


— Nu-i o idee rea. O să iau în considerare sugestia. Mi se 
pare destul de demnă pentru luptătoarea din mine. 


— Păi, vezi! Dar mai întâi trebuie să te măriți, Braveheart, 
o provoc eu. Te căsătoreşti şi după aia te stabileşti în altă 
țară, departe de mama soțului. Doar dacă îţi faci tabăra 
departe de “duşman” poți să-ți stabileşti strategiile de luptă 
şi să-ți aduni armata. 


— Dar tu, tu cum o să ieşi din încurcătură? 


Natalie vrea să vadă dacă am tupeul să cred că o să mă 
descurc mai bine decât ea, când viitoarea soacră mă va 
urgisi. 

— Eu? Aaaa! Eu o să mă căsătoresc cu un orfan. 

Momentan, mi se pare o soluție foarte bună. 


— Aş vrea să ajung acasă, mă anunţă din senin Natalie. 
Acum o oră, când bătrânica părea în toate minţile, mi s-a 
părut că mai pot face ceva cu relația mea şi cu mine. 


După ce Natalie achită nota de plată, ne ridicăm şi o luăm 
în direcții diferite. Nu înainte de-a ne pupa şi de a stabili 
următoarea întâlnire. 


De data asta iau un taxi spre casă. 
Nu-mi pot lua gândul de la bătrâna doamnă. 


Îmi amintesc de o cunoştinţă care a ajuns la divorț în 
urma relaţiei toxice pe care a avut-o cu soacra sa. Îi găsise 
cu timpul şi un nume de alint: Dracul de Babă. O alinta 
mult în povestirile ei. Peste un an, o altă persoană care a 
ajuns să o cunoască pe diavoliță spunea despre aceasta că 
este “o scumpă şi o dulceaţă”. Aşadar, Sarsailă defila în 
straie de scumpete sau Satana chiar se transformase în 
heruvim. 


Cine ştie cum o să gândesc şi cum o să mă comport când 
o să devin soacră? O să fiu cum o să mă văd eu, cum o să 
mă vadă nora sau media părerilor tuturor? Ori o să am un 
comportament diavolesc cu nora şi îngeresc cu ceilalți? 


Adevărul e că orice noră va trece în tabăra soacrelor, cu 
multă grație, după vreo 25-30 de ani de la naşterea copiilor. 


Cred că am greşit crezând că se poate naşte o mişcare 
socială. Nu se poate, pentru că n-a mai văzut nimeni aşa 
ceva: o armată din care toți soldații dezertează mai devreme 
sau mai târziu... Mai corect, toți devin trădători şi trec în 
tabăra duşmanului îngroşându-i rândurile. 


Aşa ceva nu s-a mai văzut în toată istoria umanității. 


Să nu uit să o anunț pe Natalie. Să se limiteze la 
feminism. Şi-a creat deja o reputaţie, şi-ar fi păcat să-şi 
piardă vremea cu idei sterile. 


INSTALATORUL - ZELIKA 


Acasă mă aştepta o inundație la baie. Printr-o fisură 
aproape invizibilă curgea multă apă, încontinuu, direct în 
cadă. Sun proprietara care mă asigură că instalatorul va fi 
la uşa mea în câteva minute. Îmi spune c-ar fi de preferat să 
evit discuţiile cu această persoană. Deşi vorbeşte catalana, 
cică n-o să pricep mai nimic din ce-mi îndrugă. O asigur pe 
gazda mea că eu o să mă descurc. 


Instalatorul apare destul de repede la uşa mea. E o femeie 
minionă şi bine făcută. Natalie ar fi foarte mândră să vadă 
că aşa o meserie a putut inspira o femeie. Are o salopetă 
albastră şi o bluză portocalie; e blondă şi e tunsă scurt. Nu 
are mai mult de 30 de ani. E foarte drăguță. Depistează 
repede cauza şi după două drumuri la vecinul de deasupra, 
revine ca să mai verifice ceva în apartamentul meu. 


— V-am pregătit un suc de portocale, spun eu. 
— Vă mulțumesc! 


Femeia dă să plece după ce bea sucul, iar eu n-am ce face 
şi-i dau un bacşiş de 10 euro. Mă priveşte cu simpatie şi mă 
refuză. 


— [a-i de aici, se poate?! Nu se cade... lăsați... 


Apoi, exact în timp ce mă refuza cu indignare, s-a 
răzgândit repede, a luat banii şi i-a ascuns în sutien. 


— Sunt tare obosită... 


Femeia nu mai vrea să plece şi se aşază confortabil pe un 
scaun. 


— Am avut o zi tare grea astăzi. Şi copiii e bolnavi. E 
răciți. Amândoi face înot şi se zvântă la aer condiționat. 


Mă ajută să înţeleg făcând spre mine gesturi care 
exemplifică mişcările de rotaţie ale unei elice. 


— Au rămas cu soțul? 


— Nu! E un animal, a plecat de-acasă de un an. Stă 
soacra cu ci... Arde-l-ar focu’ de jigodie! A fugit cu cea mai 
bună prietenă de-a mea; două javre. 


Buzele ei frumoase arată mult dezgust şi pentru câteva 
clipe aduc destul de bine cu cifra opt. 


— Bine că vă poate ajuta soacra, mă avânt eu să precizez 
latura buna a situaţiei 


— Eehhh! E o mizerabilă, la fel ca fii-su. Îmi mănâncă 
ficaţii, scorpia... Ah! Oamenii de lângă mine nu mă înţelege, 
farmacistele m-a alungat şi doctorii de la urgență m-a 
ocărât, de parcă am vreo vină că e răciți copiii... Am făcut 
tot ce-am putut, muncesc de dimineața până seara, şi una 
şi alta, şi aia şi ailaltă... 


După o pauză de câteva secunde, vorbeşte din nou. 


— Dimineaţa asta, la farmacia de lângă mine, o ştii... E 
lângă casa lui Vârtosu, zis şi Libelulă, mă lămureşte ea... 
Baştanul din Barceloneta, mă ajută din nou. 


Eu nu ştiu cine este “Vârtosu” şi nici unde îşi are el casa, 
în cartierul La Barceloneta... 


Doamna instalator îmi face o favoare şi îmi spune că 
Vârtosu' este numele unui foarte cunoscut om din lumea 
interlopă, chiar nu citesc nici un ziar? E un recuperator de 
marcă, foarte înstărit, cu relații sus puse şi cu mari aspirații 
către arena politică... Scoate ceva lovele şi din prostituție, 
dar nu foarte mult. La penitenciar e ca la el acasă; intră des 
şi iese repede. Îl ştie din copilărie, de când erau prieteni la 
cataramă. Pentru că ea a făcut o greşeală în tinerețe, 


căsătorindu-se cu prietenul lui cel mai bun, acum, deşi 
Vârtosu este tot “leşinat” după ea, totuşi o evită, n-are curaj 
să o agaţe din nou. Ea are nişte regrete foarte mari, dar nu 
îndrăzneşte să-i spună că se simte jumătatea lui, a 
Vârtosului. 


— În fine, că dau din una-n alta... Farmacistele era toate 
ocupate şi vorbea, de toate, ba una , ba alta... ştii, ca 
femeile. Şi eu simțită cum mă ştii, aştept şi stau şi stau şi 
ele nu mă vede. Şi m-am chitit eu, că poate nu înțeleg şi zic: 
Alooo! Care-i treaba aici? Pe cine tre' să pup în cur ca să mă 
bage în seamă? Am fost amabilă şi cu haz, da' nu-mi ardea 
mie de ştrengăreală. Şi mă chitesc eu din nou, ca s-o dibui 
pe aia mai cu suflet... Uite care-i treaba, îi zic, eu sunt o 
femeie simplă şi-i spun clar, uite aşa, aşa , aşa... În fine, ca 
să fiu exactă: copilaşii mei are febră mare de ieri şi oţetul 
din şosete degeaba, descântecele a fost fără efect, 
rugăciunile n-a fost ascultate de Dumnezeu... nu ştiu de ce 
mă pedepseşte, poate-s păcătoasă... 


Le-am spus, domnişoară, tot, tot, tot şi ce medicamente 
le-am dat, de unde le-am luat nu mai țţineam minte cum se 
cheamă ele, toate care le-am dat şi o scârboasă m-a luat 
peste picior pentru că, după mintea ei, le-am dat copilaşilor 
doze fără socoteală. Ha! Da eu am văzut cum stă treaba: ele 
n-avea chef de muncă.. am bănuiala că era şi proaste, din 
astea angajate pe relații. Cu ce guri a sărit toate la mine! Ca 
nişte cățele. Că nu-mi dă antibiotice, nici dacă mă vede ele 
moartă. Aşa şi pe dincolo... Taca, taca, taca, taca... Mi s-a 
făcut rău şi m-a luat cu leşin de la stomac; am văzut negru 
în fața ochilor şi m-a luat nişte călduri mari la cap... 


Femeia s-a enervat şi face înspre mine gesturi de violență 
stăpânită cu mare efort. Apoi îşi pune brațele la nivelul 
şoldurilor şi ia o atitudine de om jignit şi revoltat. 


Farmacistele i-au zdruncinat nervii şi acum, repovestind 
întâmplarea, reintră în starea în care era în prezența lor. 


— Măi, mânca-v-aş ciocul vostru de spurcate şi mânca- 
mi-aţi curul, zic eu... Eram toată ofticată. N-am putut să mă 
țin în fire şi m-am înfipt cu mâna în păr la aia buzată şi ce 
mi-am scărmănat-o! Haita naibii! Uite-aşa i-am făcut, uite- 
aşa! 


Mă sperii foarte tare şi fac un pas înapoi când o văd cu 
mâinile ridicate înspre pletele mele. Mă grăbesc să dau din 
cap, în semn că înțeleg tot, ca să retez din rădăcină dorința 
de exemplificare. Mă mir cumplit de incompetența 
farmacistelor şi de lipsa lor de înțelegere. 


— N-am mai auzit aşa ceva, cum a fost posibil? Nu-mi 
vine să cred! spun şi eu plină de uimire. 


— Era cât pe ce să car nişte pumni la haimanaua care se 
tipa la mine, continuă ea cu mânie. l-am prins numai unul 
pe cocoaşă. 


Încrâncenarea-i încleştează fălcile şi am certitudinea că 
asist la una dintre cele mai incredibile transfigurări de care 
m-am bucurat în ultimii ani. 


— Noroc că m-a tras de pe ea paznicul, că altminteri o 
făceam una cu pământu”, o jucam în picioare, de-ş' lingea 
sângele de pe jos, făceam găuri cu ea în ciment, îţi spun 
sincer, mă asigură ea. 


N-are astâmpăr şi ţese în aer cu brațele o pânză de 
păianjen, când vrea să-mi arate cam cum putea să o facă 
“una cu pământul” pe farmacista fără suflet. 


Tot ce spune pare a fi adevărat şi prin gestica inegalabilă 
inspiră multă încredere istorisirii. Nicicând n-am considerat 
vreo relatare mai verosimilă decât aceasta. Nu e vorba de 


înfumurare aici, se vede cu ochiul liber că are o pricepere 
nativă în administrarea conflictelor. 


Se linişteşte vag pentru câteva secunde, în timp ce-şi 
trece limba peste buze. 


— Da paznicu', care era, sigur îl ştii, a văzut nedreptatea 
mea, a înțeles şi n-am avut nimic împotrivă... Am văzut eu 
cum râdea la mine şi-mi ținea partea, din priviri... Da’ lui i 
se făcuse de muiere şi făcea ochi dulci la mine, dacă mă 
înţelegi, auzi tu? Cumva, l-am stârnit fără să vreau.. 


Ridică din umeri cu sinceră nedumerire, apoi privirea 
căpătă nişte sclipiri bizare care prevestesc o expunere cu 
caracter dubios. 


— Pentru că ne ştim, pot să-ţi spun, că am un sex-appeal 
atrăgător, foarte puternic. Dat dracului, bate-m-ar focu să 
mă bată, că nu-s bucuroasă! Am clenci cu lipici. Numai ce 
mă vede bărbații şi li se face poftă de mine, pe loc li se 
scoală socoteala, măciucă li se face, una, două, țac-pac, 
scula-i dreaptă, mă aşteaptă! Cum mă vezi şi cum te văd! 
Da' paznicu era ceva de groază! Trebuia să-l vezi! Era căzut 
în limbă după mine. Auzi, tu? 


Fiind constrânsă de împrejurări să spună lucruri intime 
şi măgulitoare despre ea, femeia se simte puţin jenată şi-mi 
zâmbeşte cu simpatie. li răspund, zâmbindu-i cu toți dinții. 


— Şi tot dimineață, mă întorceam de la farmacie... şi unul 
care era, tot un paznic, stătea în stație la metrou... uite-aşa 
se uita la mine! Să mă mănânce, nu altceva! Fă-mi ceva de 
deochi, domnişoară! Te văd cu suflet bun. Un descântec cu 
cărbuni stinşi! 


Cererea ei mă ia pe nepregătite. Pe toată durata povestirii, 
nimic din atitudinea ei nu m-a avertizat că ar avea vreo 


suferință fizică. S-o fi apucat vreo stare de rău doar 
amintindu-şi că a fost privită pofticios? 


— Nu ştiu aşa ceva... Mă tem că nu vă pot ajuta. 


Acum dau bir cu fugiţii şi nu ştiu cum să o determin să 
se ridice de pe scaun... Eu nu cred în deochi şi cu asta 
basta! 


— Hai că te învăţ eu! Ajută-mă, că nu mai pot! Îmi 
plesneşte capul şi mă învăluie o greață de la stomac; uite- 
aşa îmi vine să vomit! Simt cum mă strânge greața la fălci şi 
se întinde spre urechi. Adu-mi repede o cană cu apă şi nişte 
chibrite. Oh! Oh! Doamne Dumnezeule, ajută-mă şi apără- 
mă! 

— N-am chibrituri. Am doar o brichetă... 


Femeia se uită la mine ca la un om fără minte, dar 
hotărăşte să-mi mai dea o şansă... 


— Am eu chibrite, tu dă încoa' o cană cu apă... Să-ţi 
cumperi chibrite, să ai în casă, şi să porți un pachet şi la 
tine, ca să ai la nevoie... 


Aduc o cană cu apă şi mă întreb cum s-o scot la capăt cu 
femeia asta care se teme de forța malefică a lui Bau-Bau... 
Doamne, Dumnezeule, ajută-mă şi apără-mă şi pe mine, de 
ea! 


— Spune Tatăl Nostru de nouă ori şi stinge 9 chibrite în 
cană. Câte unul la fiecare rugăciune. După aceea freacă-mă 
bine la tâmple şi la încheieturi. Fă-ţi pomană, te rog! Nu-i de 
şagă, domnişoară... Când te deoache un bou de om, ce faci? 
Iei pastile? Nu ştii că pastilele cele mai multe e toate 
invazive? 


— Pe mine nu mă deoache nimeni, spun eu cu 
convingere. 


— Taci din gură, ducă-se pe pustii! Sigur că te deoache, 
eşti drăguță şi chiar pocită de erai, tot te deochea ochiul 
dracului... Freacă-mă bine şi zi rugăciunea!... Hai, ce stai ca 
vițica la poartă nouă? Dă-i bătaie! Arăți de parcă eşti săracă 
cu duhu.'... Ptiuuu! Nu cumva eşti epileptică? 


— Nu, nu sunt... Dar nu-mi prea place treaba aia cu 
vițica la poartă nouă... Sună a insultă... Ce naiba? 


Mă îmbufnez. Reacţia mea neprevăzută mă ia prin 
surpindere şi pe mine. Dar, totuşi!... Cum să-mi vorbească 
aşa? E nebună? 


— Doamne fereşte! De unde ţi-a venit gândul ăsta? Aşa 
sunt eu mai nebunatică şi aşa le vorbesc doar copilaşilor 
mei, de drag... Îţi jur pe Sfânta Cruce! Cum mă vezi şi cum 
te văd! lartă-mă, te rog!.. Plec acum, dacă-i aşa! Nu vreau să 
te supăr şi să-mi pierd pâinea... 


Mă simt vinovată şi o rog să ia loc ca să-i spun Tatăl 
Nostru, după care poate să plece... O liniştesc asigurând-o 
că n-o să-şi piardă pâinea, e vina mea pentru că nu am 
simțul umorului... Ce m-a apucat? Sigur că a glumit, doar 
mi-a spus mai devreme că tot la fel a glumit şi cu 
farmacistele. Aşa-i place ei să facă ştrengării, pozne, 
shiduşii. 

Acum e din nou pe scaunul meu. Încep să spun 
rugăciunea şi mă atenționează printr-un gest făcut în 
dreptul gurii, ca şi cum ar închide un fermoar, că trebuie să 
mă rog pe şoptite... S-a lăsat pe spătarul scaunului şi stă cu 
ochii închişi, în timp ce bolboroseşte ceva... Femeia e ferm 
convinsă că dacă fac ce-mi spune, sigur se va declanşa un 
efect tămăduitor. 


Măcar să-i treacă greața ca să nu verse aici. Chiar sunt 
foarte curioasă cum o să se simtă după ce închei acest 
ritual. Gândindu-mă aiurea, pierd numărul rugăciunilor... 


nu mai ştiu de câte ori am spus “Tatăl Nostru”, însă număr 
repede chibriturile stinse în cană şi mă edific... Mai am de 
aprins un singur chibrit... Aşa, acum o frec cu apă la 
încheieturile mâinilor şi ea geme împăcată... 


O masez repede şi la tâmple, cu delicateţe, ca pe un om 
bolnav şi, spre marea mea surpriză, fața ei se destinde 
complet şi cuta dintre sprâncene dispare... După nici două 
minute, deschide ochii şi-mi zâmbeşte mulțumită. 


Pare fericită. Şi vindecată. 


— Vreau să-ți mulțumesc şi să-ți fac şi eu un bine. Uită- 
te la mine, eu ştiu nişte lucruri de magie albă şi să dau în 
cărți. 

În timp ce spune asta, pune pe masă un rând de cărți 
ciudate şi slinoase. Imaginile sunt ca rupte dintr-un 
manuscris satanist, străvechi. 


N-o interesează dacă vreau, e sigură că am nevoie, aşa că 
începe fără încuviințarea mea. 


— Te-a lăsat bărbatu' şi s-a dus după curu” lu’ alta. Lucra 
la grădina zoologică? Apare multe animale pe lângă el... Era 
cam pămpălău; un fel de fătălău. Dă-l la dracu! Nu te mai 
gândi la el! Era un bou perfect. 


De unde ştie asta? E adevărat că stă printre animale, 
doar e biolog... Ce interesant! 


— Ha! Ia uite ici, ce bine-ți pică! Ohooo! Fii atentă la 
mine: o să întâlneşti un bărbat de roşu, pe înserat, la o 
femeie de verde, foarte repede.. O să te iubească nebuneşte. 
El e soarta ta! Te măriți anul ăsta! Uită-te la mine! E bărbat, 
bărbat! Are ochii ca focul, e voinic ca un taur şi înalt ca un 
brad. Exact ca Vârtosu, ca să înţelegi, da' ceva mai înalt. 


Încep să râd şi femeia se jură că-i adevărat şi mă roagă să 
o caut şi să o scuip dacă n-o să fie aşa. O liniştesc 
spunându-i că exact aşa o să fac dacă mă prinde noul an 
nemăritată. 


Mă mir când văd că am început să fac glume 
impertinente... Intotdeauna am avut darul empatizării, dar 
nu ştiam că-l am şi pe cel al mimetismului... 


— Are o meserie periculoasă, continuă ea, exact ca 
Vârtosu... iar tu o să vrei să... ridici coada cam repede. 


Glasul ei are ceva disprețuitor şi incriminator... 


— Eşti cam, mă rog, mă tem c-o să zici iar că te jignesc; 
cum să-ți spun eu mai clar?... Sunt foarte ageră la minte şi 
vorbele mele stă în capul meu grămezi şi se buluceşte toate 
la gura şi mi-e greu şi mie, care eşti sensibilă şi mă încurcă 
tare, la exprimare... 


O asigur că nu mă supăr şi o încurajez să se exprime 
natural, aşa cum o face de obicei sau cu copiii ei... 


Femeia se relaxează şi-mi spune pe nerăsuflate ceva la 
care nu mă aşteptam... Nu chiar în forma asta... 


— Tare-ţi mai place hăndrăleala şi bărbatul ăsta o să te 
bage-n draci şi-o să ajungi ca o căţea în călduri, dacă nu te 
stăpâneşti... Fii atentă la mine: să nu-ţi desfaci cracii în fața 
lui, cu una cu două! Să nu fii curvă proastă! Întâi să-l fierbi 
un pic. Mă înţelegi, da? 


Nici prin gând nu-mi dă să fiu o curvă, cu atât mai puţin 
şi una proastă, aşa că o conving repede că n-o să mă las 
pradă poftelor trupeşti cu interlopul de care mă voi 
îndrăgosti. Nu cu una sau cu două; o să mi-l fierb încet la 
un foc micut. E mulțumită că o ascult şi continuă. 


— Buuuun! Rămâi fără slujbă şi pleci la un drum lung, în 
străinătate... Rămâi fără casă sau te muţi, oricum e de bine, 
nu te teme... Tare bine-ți mai pică!... Ascultă aici, ştiu ce 
spun! 


Rămân fără casă şi fără slujbă împotriva voinței mele? 
Chiar nu mi se pare că cele două previziuni sunt plăsmuirile 
norocului orb. O fi vorba despre demisia pe care o planific? 


— Cărţile care le citeşti te prosteşte, dar culmea-i că te şi 
ajută... Nu ştiu cum vine asta, dar aşa văd eu aici, uite şi 
tu, uită-te! 


Mă uit la cărțile terfelite, cu colțurile rupte de la prea 
multe utilizări şi dau din cap ca şi cum aş înțelege ceva... 


— Scrii o carte, aşa-i ? Eşti poetă? 

— Nu sunt poetă, spun eu. 

— Eu sunt, mă anunţă ea şi începe să-mi recite. 
Mă tratezi ca pe-o metresă? 

Javră mică şi perversă. 

Mă tratezi ca pe o slugă? 

Sânge din nas vrei să-ţi curgă..? 

By Zelika, exclamă ea. 

Deci Zelika e numele ei. Ce nume exotic! 


Ehehee! I le spuneam soțului meu, când îl iubeam... Tare 
l-am mai iubit! 

Mă hotărăsc să pun capăt acestei intâlniri şi mă ridic de 
pe scaun. Nu de alta, dar mă tem să nu încep şi eu de 
mâine să vorbesc în versuri. 


— Eşti foarte norocoasă şi-o să faci nişte schimbări bune 
în viața ta. Când te deoache cineva să scuipi între țâțe de 
trei ori şi să spui “Piei drace!”. 


Ia şnurulețul ăsta vrăjit şi poartă-l tot timpul la mâna 
dreaptă, nu-l da jos nici când te speli! 


— Îți mulțumesc pentru descântec, guriță! Mânca-ţi-aş 
dinții tăi şi pupa-te-aş pe inimă, te iubesc, să mor eu! Hai că 
plec! 


Se îndreaptă către uşă cu paşi înceți şi legănați. Exact 
înainte să închid uşa în urma eci, se întoarce spre mine şi-mi 
spune că ştie că am un semn din naştere în partea dreaptă 
a capului, mai sus un pic de ureche şi că reprezintă pecetea 
norocului. 


Închid uşa după ea şi mă gândesc la semnul din naştere. 
De unde a ştiut? E adevărat că am o mică porțiune, cât 
unghia mică, fără păr. Ciudată coincidență! 


Văd că a lăsat pe masa mea un şnuruleț roşu, cu o 
fundiță scămoşată şi chibritele. Ptiuuu! Drace! Chibriturile... 
Parcă am o uşoară durere de cap, însă îmi amintesc că 
unele medicamente sunt invazive. Dacă şi nurofenul e 
invaziv? Oare să-mi descânt ceva? Lasă, poate trece de la 
sine... 


Gazda mea, aşa cum bănuiam, s-a înşelat. Am înțeles tot 
ce mi-a spus, ba mai mult, am şi învățat câte ceva de la ea. 
Câteva minute mai târziu, gazda m-a anunțat că într-o lună 
vrea să vândă apartamentul, deci trebuie să mă mut. 
Aşadar, Zelika a avut dreptate, chiar rămân fără casă. I-o fi 
spus înainte să se întâlnească cu mine, cine ştie? 


NUNTA ARCELIEI 


Mă aşez în fața televizorului. Urmăresc un documentar 
despre un pui de rață care, din vina stăpânului, şi-a rupt un 
picioruş. O întreagă echipă de specialişti se reuneşte pe fugă 
pentru a-i face o operaţie bietei păsări. Duioşia care mă 
cuprinde mă constrânge să urmăresc emisiunea până la 
capăt. 


Întâi a fost înfierată neglijenţa fostului stăpân, apoi au 
urmat mai multe interviuri tulburătoare, luate tuturor celor 
implicaţi în acest eveniment. Îngrijorarea era la ea acasă şi 
cei doi medici ne asigurau că vor face tot ce le stă în putere 
pentru a pune rățuşca pe picioruşe. Asistentele manifestau 
o nelinişte care se acutiza, pe măsură ce momentul marii 
operații televizate se apropia. Cel mai disperat era cel mai 
puțin implicat, adică omul care urma să îngrijească rățuşca, 
după operaţie. Sigur că şi eu aş fi fost la fel în locul lui. 


Pregătise cu atenţie şi migală o cutie de pantofi, căptuşită 
cu un material pufos, de culoare galben-pai, o cameră post 
operatorie, un fel de salonaş de reanimare... 


În sfârşit, operația a reuşit! Rățuşca mai şchiopăta niţel, 
însă doctorii prezentau, pe rând, mari evoluții optimiste. 


Mi s-a luat o piatră de pe suflet, însă constat că tot mi-a 
mai rămas un fel de nelinişte. După puţin timp, îmi aduc 
aminte că eu am mâncat carne de rață şi parcă îmi vine să 
salivez şi acum la acest gând, împotriva voinţei mele. Încep 
cu uşurinţă să mă simt ca o persoană cu apucături 
primitive. Mi-e ruşine cu gândul că mie îmi place rața la 
cuptor. Prefer să o mănânc gătită cu măsline şi cel mult la o 
lună după ce a fost ucisă. Ucisăăă? 


Rața e moartă, însă nu eu sunt ucigaşul. Cât timp 
galantarele sunt pline de rațe congelate, înseamnă că mai 
sunt şi alții la fel de netrebnici ca mine... N-am auzit ca 
cineva să fi fost închis pentru asta până acum. Ştiu că dacă 
nu poftesc la o bucăţică de gorilă sau la o supă din aripioară 
de rechin, n-am de ce să mă tem. 


Aşa-mi spun toate documentarele pe care le văd. Rața e o 
pasăre “înscrisă”, încă de la stadiul de ou, în rândul 
păsărilor de sacrificiu. Ea s-a născut pentru ca eu şi alții ca 
mine să-i plănuim moartea. Aceste raționamente nu mă 
consolează, ci din contră. 


Încep apoi să dezvolt gânduri necuviincioase la adresa 
echipei medicale şi mi-l imaginez pe doctorul chirurg 
scotocind prin galantare şi pipăid cu detaşare o pulpă 
înghețată de rață. De rață moartă. Ştiu că e un gând 
meschin şi asta dovedeşte micimea mea sufletească. Sunt 
probabil un om rău. 


Dar, totuşi, oare ce fel de mâncare avea în stomac 
chirurgul în timpul operaţiei? Cred că etica profesională l-a 
împiedicat să mănânce rață la cuptor. Şi oare cine a 
mâncat-o pe mama puiului de rață? Probabil că altul decât 
chirurgul. Poate chiar eu, acum un an... Şi cine va mânca 
rățuşca operată... când va creşte ea mare? 


Acum nu mai are un stăpân oficial şi-mi vine greu să cred 
că cineva o va adopta, transformând-o în rață de agrement, 
doar pentru că a devenit vedetă pentru câteva minute. Deşi 
domnul doctor nu arată ca un amator de fructe şi legume 
proaspete, totuşi nu-l pot bănui că-şi va mânca pacientul, 
peste vreo doi ani. O salvăm pentru că mai târziu vom dori 
să o mâncăm. Nu! Ar fi absurd. Cu siguranță, doctorii 
împreună cu toată trupa lor de asistente sunt nişte 


vegetarieni convinşi şi doar invidia şi impuritatea mea 
sufletească pot plămădi astfel de gânduri... 


Dacă s-a făcut o astfel de emisiune, înseamnă că cei care 
mai preferă să mănânce rață sunt pe cale de dispariție. Stau 
chircită de ruşine şi de remuşcare câteva minute, după care 
mă îndrept spre frigider ca să mă răzbun pe un rest dintr-o 
bucată de carne de porc. Asta pentru că încă n-am văzut 
emisiunea în care i se făcea o operație urgentă la o copită. 


După primele înghițituri încep să mă gândesc la felul în 
care o fi arătat bietul animal pe vremea în care era în viață, 
când încă zburda liber şi fericit. Apoi gândul că cineva îl 
alearga cu un cuțit pentru ca eu să mă satur cu bucăți din 
el îmi face rău şi las bucată de carne pe masă. Se văd încă 
urmele dinților mei: enorme, monstruoase, criminale! 


Mă duc abătută şi gârbovită să mă aşez puțin pe pat, ca 
să-mi revin. Stau întinsă şi nemişcată. 


Aţipesc şi visez o curte splendida, cu iarba frumos 
îngrijită. În mijlocul ei admir un pâlc de panseluţe, iar 
alături, un godăcel rozaliu care gustă din floricele, cu multă 
grație porcească, clefăind cu gingăşie drăgălaşă frunzulițe şi 
petale. În timp ce-i urmăresc procesul de masticaţie care-i 
transformă gurița într-o râşniță de petale şi o stropitoare de 
salivă, deodată văd cum godacul o ia la goană prin curte şi 
începe să țipe ca din gură de om! 


Apoi observ cum încep să dispară bucăţi din el, ca şi cum 
cineva l-ar şterge cu o radieră zimțată. Bucăţile care dispar 
din el au urmele clare ale dinților mei. 


Mă trezesc lac de transpiraţie şi jur să nu mai gust 
niciodată din carnea vreunui animal terestru... sau 
extraterestru. 


E dimineaţă şi după ce fac un duş şi beau o cafea mă uit 
în frigider ca să văd dacă pot să-mi țin jurământul. 


Am brânză, iaurt, cereale, ouă, pui, peşte, scoici şi şuncă 
de Praga. Nu numai că mănânc animale de tot felul, dar văd 
că le iau şi embrionii şi laptele destinat creşterii puilor... 
Vreau să-mi schimb total meniul şi aleg să rod un măr. Mă 
simt sătulă pentru câteva minute. 


Iau o carte de istorie, “Obiceiurile romanilor” şi mă afund 
în lectura. Simt foamea, însă rezist. Ajung la capitolul “Ce 
mâncau romanii” şi mă gândesc să trec peste el, ca să nu- 
mi deschidă pofta de mâncare, însă mă răzgândesc. Ce 
naiba, sunt un om în toată firea. Cât de greu poate fi să 
mănânc doar crudități? 


La începutul lecturii, ideea de a mânca precum un 
patrician roman - limbi de potârniche fierte în ulei de nucă — 
mi se pare aberantă. Câte mii de potârnichi trebuie să ucizi 
ca să scoţi un kg de limbi? După nici trei ore, o foame 
copleşitoare pune stăpânire pe mine şi gândul la limbile de 
potârnichi devine ademenitor. E curios cum pot pofti la ceva 
ce nu am mâncat vreodată. Parcă ce importanță mai are, tot 
gust de carne are şi limba de potârniche... 


Hmmm! Mi-e aşa de foame, încât o farfurie cu doar 250 
de limbuţe mi-ar ajunge, pentru început... Prefer să fie 
preparate în stil catalan, cu mai puțin ulei şi cu niscaiva 
usturoi. 


Au trecut patru ore de când am mâncat mărul şi acum 
ştiu şi eu că nu mă mai pot păcăli, aşa că abandonez 
definitiv dieta vegetariană şi îmi pregătesc o masă generoasă 
cu ouă, brânză şi şuncă de Praga. Mă las înfrântă cu 
bucurie şi multă meschinărie. Cred că nu mai gândesc 
limpede şi toate sunt aşa de bune, ca niciodată şi cu toată 
ruşinea mă gândesc că n-am nici o şansă să devin 


vegetariană. Nu astăzi. Am mâncat carnea cu mare 
nerăbdare, mâinile îmi tremurau de plăcere şi cred că în 
viața mea n-am mestecat mai urât ca acum. Prin comparaţie 
cu mine, godacul din vis pare un exemplu de maniere alese. 


Sunt un animal rău şi nesimtit, dacă doar mirosul de 
carne mă poate băga în aşa o stare febrilă. Pentru că nu le 
omor chiar eu, mi-e foarte uşor să uit că altcineva face asta 
în locul meu şi cred că, în sinea mea, îi sunt şi 
recunoscătoare. La cât de foame îmi era, nu mai sunt chiar 
aşa de sigură că n-aş fi în stare să omor chiar eu porcul... 
Până la urmă, cine stă să-şi imagineze cum a fost ucis şi 
tranşat animalul, înainte de-a băga în gură o bucată de 
carne? 


Mă afund din nou în lectură pentru că nu-mi plac 
gândurile mele şi vreau să scap de ele... Totuşi, ideea că eu 
aş fi în stare să curm viața unei făpturi, pentru că jinduiesc 
la unele porțiuni din organismul ei, mă necăjeşte destul de 
mult. După nici cinci minute îmi formez convingerea că aş 
face asta la nevoie. 


Oare ce armă aş prefera? Mă inspir din lectură şi, după ce 
le trec în revistă pe toate, aleg arcul şi sulița. 


Faptul că pot avea destul sânge rece ca să-mi imaginez că 
aş putea vâna cu râvnă pentru carne, mă umple de dezgust 
față de propria-mi persoană. Sunt dezamăgită de mine 
pentru că mă credeam o femeie sensibilă şi un om bun. 


Cred că în condiții normele pot fi chiar aşa cum mă ştiu, 
însă, în condiții extreme, m-aş adapta, asta ca să nu spun 
că n-aş mai garanta pentru bunele mele maniere. 


Îmi amintesc apoi de nunta Arceliei, o fostă colegă de 
facultate, la care am fost acum mai bine de o lună, în Ţara 
Bascilor. Parcă văd şi acum purceluşii de lapte la proțap şi 
puii de la rotisor... un carnagiu. Îmi lasă gura apă chiar şi în 


condiţiile în care sunt sătulă. Soțul Arceliei, un rus chipeş 
cu față de prinţ, a vrut o nuntă în stil câmpenesc şi a fost 
chiar aşa cum şi-a dorit. 


Mireasa mi l-a prezentat pe vărul ei, în speranţa că ne va 
uni o iubire ca în filme. Era director adjunct la Asociaţia de 
Protecţie a Animalelor şi mi-a vorbit mult despre chinurile 
prin care trec pisicuțele abandonate sau căţeii încuiați prin 
diverse case de nişte dementi fără suflet. Pe mine m-a 
impresionat foarte mult faptul că muncea cu pasiune şi 
devotament, uneori chiar punându-şi viața în pericol. 


Ce-i drept, omul arăta destul de bine, până începea să 
râdă. Printre hohote se strecura şi un alt zgomot făcut de 
gâtul său, un fel de horcăială insistentă şi prelungă. Şi ce 
bine arăta în fotografii! 


— Trăiesc pentru aceaste viețuitoare, Beatrice. Viaţa mea 
n-ar mai avea sens dacă n-aş putea să fac meseria asta. 
Sunt ca turbat dacă văd sau aud că cineva face rău unui 
animal. 


Discuţia se purta lângă proţapul care învârtea purceluşii 
de lapte. M-am temut că o să-l apuce mila de ei şi o să facă 
o criză de nervi, aşa că l-am atras în zona puilor rotisați, iar 
apoi şi mai departe, lângă mesele cu fructe şi dulciuri. 


— Vreau să trec la budism de ceva vreme şi chiar îmi 
doresc să fac o excursie de o lună în Tibet. 


— Deosebit. Mi-ar plăcea şi mie... 
— Ce ţi-ar plăcea şi ție, Beatrice? 


La doi paşi de noi era Javier, un fost coleg de grupă şi un 
permanent adorator. Acum ştiu că în viața fiecărei femei 
există cel puţin un bărbat care o curtează fără speranţă, ani 
de zile. Cu ani în urmă credeam că doar eu mă bucuram de 
acest avantaj. 


— Să merg în Tibet, am spus eu cu voioşie... 
— Nu mai spune! Crezi în reîncarnare? 


— E o teorie destul de seducătoare. Am momente în care 
cred că e posibil... 


— Zău? Stau şi mă întreb cine o fi fost porcul ăsta din 
care gust eu acum? Când a spus, porcul ăsta, s-a uitat la 
vărul Arceliei, de parcă l-ar fi strigat pe nume. 


— Auzi, Hugo, nu te doare sufletul când vezi animalele 
astea măcelărite? Aud că eşti un mare iubitor de animale. 
Mă întreb cum se împacă teoria cu practica, în cazul tău? 


Hugo a început să horcăie sau să râdă şi i-a spus lui 
Javier că e beat, apoi l-a întrebat dacă a avut ocazia să 
salveze vreun animal, vreodată.. 


— Ocazii am avut, însă le-am ignorat. Ori de câte ori mă 
duc la pescuit mă gândesc că aş putea să nu fac asta. Până 
la urma pot să cumpăr peşte din piață, gata omorât de alții. 
Aş putea să trăiesc cu vina asta măruntă de complice la 
crimă. În schimb, ce fac eu? Sub pretextul că mă relaxez, 
omor peştii cu sânge rece. 


— Apreciez meritul sincerităţii, chiar şi la un tip ameţit de 
băutură. 


Hugo părea destul de sigur pe el şi îşi etala mărinimia 
printr-o atitudine plină de condescendenţă, față de 
beţivanul de Javier. 


— Sigur că tu, spre deosebire de mine, n-ai putea să iei 
viața unei găini, pentru că eşti un tip onest, educat şi 
sensibil. Poţi în schimb să te sacrifici şi să-i mănânci pulpa 
bine rumenită, după ce alții au omorât-o în locul tău. 
Omenia din tine nu-ţi permite să fii la fața locului în timpul 
sacrificiului. 


Hugo părea un pic nedumerit, dar încă relaxat, în timp ce 
Javier afişa un zâmbet insolent, prevestitor de atacuri 
ticăloase sub centură. 


— Asta în condiţiile în care nu ti-ar fi prea foame. Poate 
după vreo două zile de înfometare, te-ai gândi să tolerezi 
execuția. Apoi, mâncând din pulpa crocantă ai putea, cu 
inocenţă, să te faci că nu ştii despre ce-i vorba, exact ca 
acum. 


— Eu apăr drepturile animalelor pe care societatea nu le 
sacrifică din considerente biologice, necesare... 


— Aha, deci aşa îți amorțeşti conştiinţa, ca să poți avea o 
digestie bună. Şi ce înseamnă asta, mai exact? Adică, dacă 
animalul nu are un gust bun, îl aperi tu, dacă dă bine în 
tavă, nu-i mai reprezinți interesele? 


— Ce vrei să demonstrezi, Javier? 


— Că eşti la fel ca oricare dintre noi: un ipocrit! Pardon! 
Cel mai mare ipocrit! Le aperi pe unele, mai exact, pe cele la 
care încă nu salivezi imaginându-ţi-le în tigaie sau la 
proțap... Bine că te-ai născut în Europa! Dacă te năşteai în 
China, aflai destul de repede că orice viețuitoare poate fi 
mâncată şi trebuia să te adaptezi; cine ştie, poate te trezeai 
pe drumuri, fără slujbă... Ha! Ha! Ha! 


— Crezi că doar un vegetarian poate fi un iubitor de 
animale? 


— Corect! Beatrice, tu crezi că un iubitor de animale ar 
trebui să mănânce carne? 


— Cred că poţi să hrăneşti un câine care n-a mai mâncat 
de câteva zile, chiar dacă ai servit şuncă la micul dejun. Să 
nu-mi spui că ai aştepta să o facă un alt om care mănâncă 
numai vegetale. Poţi să faci mult bine, chiar dacă te ştii 
imperfect... 


— Corect. Însă în cazul ăsta nu te mai baţi cu pumnii în 
piept, nu te mai dai mare iubitor de animale. Dacă tot vrei 
să o cucereşti pe Beatrice, arată-ţi calitățile reale, nu pe cele 
inventate! Încercă să fii onest şi să recunoşti că eşti selectiv 
şi animalic. Trebuie să spui cinstit şi clar că-ți plac doar 
câteva animale, în funcţie de nivelul de frumuseţe şi doar 
dacă omul modern nu a apucat să le treacă în meniu. 


— Prin munca mea sunt salvate sute de vietăţi într-un an, 
se apără Hugo. 


— În condiţiile în care într-un an mor alte câteva sute 
pentru ca tu să-ți poți potoli pofta de carne, nu cred că e 
cazul să ai sentimentul că faci ceva unic şi deosebit. Sunt 
milioane de abatoare în întreaga lume. Aveţi ceva 
reprezentanți care să militeze şi pentru drepturile animalelor 
care intră vii şi ies cum ies...2? 


— Crezi că meseria mea nici n-ar trebui să existe? Fața 
lui Hugo arăta o dezamăgire fără limite... Intreaga lui 
prestanţă se ofilise. 


— N-am spus asta. Meseria ta e bună şi demnă de toată 
lauda, tu nu eşti în regulă. 


— Ce nu e în regulă cu mine, Javier? Faptul că încă n-am 
devenit vegetarian? Asta-i tot? 


— Ăsta-i esenţialul, frate! Cei ca tine ar trebui să-i 
convingă pe cei ca mine să mănânce mai puţină carne sau 
deloc şi să iubească necondiționat orice animal de pe 
planetă. Poţi să începi cu persoana ta... Apropos, n-ai niciun 
coleg care nu gustă carne? Dacă există măcar unul, atunci 
poate ar fi bine să-l promovați repede şi să-i urmați 
exemplul. 


Imediat, Javier a început să rânjească mefistofelic la noi, 
în timp ce flutura amuzat o bucată de şorici. Intodeauna am 


considerat că dinţii lui Javier sunt prea ascuțiți pentru un 
Homo Sapiens, însă atunci am văzut că m-am înşelat. Din 
unghiul în care se afla în acel moment, cred că aducea mai 
curând cu Satana. 


— Hugo, vrei să guşti urechea asta de porc, e foarte 
delicioasă şi atât de crocantă! 


Privirea lui căpătase sclipiri demonice, în timp ce mesteca 
ostentativ zgârciul dintr-o urechiuşă de godac. 


— Nu-ţi place? Preferi un ochi? Sper să mai găsesc unul 
care nu s-a scurs... Eu vreau codița... 


— Beatrice, vrei şi tu codiță? 


Eram ca în transă în timp ce Javier, mânat de pofte 
drăceşti, se îndrepta către purcelugşii de lapte pe care voia 
să-i mutileze cu entuziasm. 


Dumnezeule mare! Suntem cele mai nemernice animale 
ale planetei! 


M-am îndepărtat de Hugo care avea o mină oripilată în 
timp ce mesteca fără elan un crevete şi mi-am căutat altă 
companie, ceva mai agreabilă. Nici coadă de purceluş de 
lapte nu voiam să rod. 


De fapt, aş fi vrut o baghetă fermecată cu care să pot 
readuce la viață toate animalele sacrificate. Nu ştiu dacă 
dorința aceasta avea vreo legătură cu faptul că eram deja 
sătulă. 

Am găsit-o pe mireasă şi mă bucuram foarte mult pentru 


că puteam, în sfârşit, să mă bucur de o conversaţie veselă şi 
plăcută. 


Arcelia era în compania minunatului său soț, Serghei, 
care se străduia să-i explice, cu delicateţe, de ce credea el că 
bărbaţii nu sunt monogami prin natura lor. Momentul ales 


pentru acest subiect mi s-a părut prea puțin pătruns de 
inspiraţie. 


Nu aveam sentimentul că am ales compania potrivită, dar 
nici nu puteam să plec, fără să dau de bănuit că ceva nu-mi 
convine. 


Un domn la vârsta a doua reuşea să demonstreze acelaşi 
lucru, într-o manieră mult mai convingătoare; tonul răspicat 
trăda o experiență de mare anvergură în domeniul relațiilor 
amoroase simultane. 


Era o rudă de-a lui Serghei care probabil că se îmbătase, 
dacă nu mai avea puterea de-a se abține să convingă o 
mireasă de faptul că e foarte natural ca mirele să se cupleze 
spontan cu alte partenere, pentru că aşa este el programat 
genetic. 


— Arcelia, spunea domnul, o relație extraconjugală aduce 
şi beneficii, draga mea. Soțul va fi mai tandru şi mai atent 
cu tine, pentru că se va simți vinovat. În plus, virilitatea lui 
va avea numai de câştigat. Bărbatul care nu are decât o 
parteneră toată viața se moleşeşte. O soție deşteaptă va şti 
să tolereze aceste, hai să le spunem, mici escapade ale 
soțului, care vor fi în avantajul amândurora. 


Trebuie să recunosc că habar n-aveam cât de 
trebuincioase sunt relațiile adulterine ale bărbatului, pentru 
ca soția să se bucure de o viață sexuală tumultuoasă cu 
soțul ei. Chiar era prima dată când aflam că însuflețirea 
apetitului sexual într-un cuplu se poate obţine prin 
schimbarea temporară a partenerei. 


O prietenă de-a Arceliei era de-a dreptul isterizată şi se 
convulsiona teribil încercând să dovedească ideea că această 
dorință aprigă de schimbare a partenerului este valabilă şi 
pentru femei. Doar că, preciza ea, femeile au bun simț, ceea 
ce se pare că le lipseşte bărbaților care se simt îndreptățiți 


să se culce şi cu alte partenere, ascunzându-se în spatele 
unor paravane şubrede, precum testosteronul în exces, 
instinctul sexual puternic şi inevitabil, programarea 
genetică, bla, bla, bla. 


— Femeia se va bucura de un bine meritat oprobriu 
public, ţipa Mora cu fața invinețită de furie, dacă va încerca 
să anime viața sexuală a soțului căutându-şi temporar alt 
partener. E foarte curios cum doar reciproca e valabilă şi 
chiar recomandată. 


Vocea ei trăda o bogată desconsiderare care nu putea fi 
spre binele său. În plus, raționamentul ei avea un mic 
neajuns: bărbatul înşală căutându-şi o altă parteneră, nu 
un alt bărbat, decât în cazuri izolate. Prin urmare, numărul 
bărbaților care se dedau amorului interzis este cam egal cu 
cel al femeilor care fac acelaşi lucru... Eram de acord cu 
faptul că femeile au mult bun simț şi sunt şi foarte discrete. 
Oare greşesc? 


— Tu nu înţelegi, Mora, că bărbatul este construit altfel 
decât femeia? 


Domnul avea o competență avansată, fără discuție, 
dublată de o prestanţă de potentat veritabil. Mă miram şi eu 
că amica Arceliei se înhăma la o muncă sortită eşecului, din 
moment ce ea nu-mi părea expertă decât la nivel de teorie. 
Sau, oricum, avea aerul unei novice fără astâmpăr, cu 
pretenții timide de calificare. 


Mora nu înțelegea şi se avânta să combată teoriile 
bărbaților din acel cerc care se extinsese mult în doar câteva 
minute. Interesul manifestat de partea masculină față de 
farmecul temei de discuţie adunase şase bărbaţi de diferite 
vârste, printre care şi Hugo. Femeile erau în minoritate, 
doar trei la număr, cu tot cu mine. 


Amica Arceliei mai spunea că tot bărbaţii au inventat 
scuzele biologico-medicale, din motive lesne de pătruns cu 
mintea. 


Domnul care ştia despre ce vorbeşte, i-a făcut Morei o 
clarificare demnă de prestigiul său de maestru în ale 
“escapadelor” utile, din care am înţeles cu toţii că bărbatul 
nu vrea să-şi schimbe partenera la nivel mintal şi volitiv. 
Însă, vedem noi, cum să ne spună el ca să înțelegem mai 
bine? Bărbatul chiar nu poate să facă asta din punct de 
vedere biologic, pentru că aşa este el construit. Dumnezeu l- 
a făcut imperfect, oferind darul fidelității doar femeii. Şi, ca 
o bună creştină, femeia are obligația loialității. 


Cu toate că bărbatul îşi doreşte foarte mult fidelitatea, 
găseşte în el destule resurse pentru a se accepta pe sine, 
aşa nedesăvârşit cum este. 


Va pretinde această calitate de la soţia sa care are un fel 
de predispoziţie genetică pentru fidelitate. Dacă nu are 
această aplecare prin naştere, deşi el n-a mai văzut aşa 
ceva, femeia o va primi prin educație. 


Sunt şi excepţii, ne preciza el, dar aceste femei se 
sacrifică pe altarul trebuincios al prostituţiei legale. 
Nimfomanele au fost create tot pentru necesitățile excesive, 
dar fireşti, ale bărbatului oropsit de soţia lui 
neînțelegătoare. “Femeile excepţie” sunt indispensabile şi 
pentru ca bărbatul tânăr şi fără experienţă să capete 
competențele necesare unei vieți amoroase armonioase. 


Participam la o discuție aparte din care trăgeam 
învățăminte folositoare. Şi eu mă voi căsători într-o zi şi e 
bine să aflu din timp de ce mă va înşela soțul câteodată. 
Acum ştiu că o va face nu pentru că ar vrea, dar chiar nu va 
avea de ales, iar eu mă voi bucura de multiple avantaje. 
Doar dacă voi fi deşteaptă. 


De vreme ce mă apăsa un fel de angoasă la gândul că s-ar 
putea să nu reuşesc să devin chiar atât de deşteaptă, mă 
gândeam că îmi rămâne oricând şansa de a alege un soț 
moleşit sau obosit din fire. Mă întrebam cum pot să aflu 
sigur dacă am o aplecare spre fidelitate din naştere sau am 
dobândit-o prin educaţie. 


Am constatat cu nedumerire aceeaşi hibă şi la teoria 
domnului cu pregătire temeinică în domeniu: şi el crede că 
doar bărbatul călca strâmb, din necesitate, se înțelege, de 
parcă ar putea să facă asta singur. În fine... Am ţinut 
informația pentru mine, pentru că nu voiam să creadă Mora 
că lupt împotriva ei. Mă neliniştea starea ei emoțională; 
stătea cu ochii holbaţi, gata să facă un atac de cord. 


L-am văzut şi pe Javier intrând în acel grup, de câteva 
minute. Toată partea masculină era de acord cu ideea că 
bărbatul, prin naştere, e predestinat unei vieți sexuale cu 
mai multe partenere. Doar convențiile sociale îl îndepărtează 
pe el, cu nevoile lui sexuale viguroase şi neîntrerupte, de 
normalitatea sa. S-au adus cu mare iuțeală multe 
argumente medicale, psihologice, sexuale, religioase şi 
ştiințifico-fantastice... Se dădeau multe exemple din lumea 
animală. Cam toți domnii prezenți se identificau cu leul care 
fecundează liber, natural şi fără inhibiții mai multe femele. 


Doi domni se percepeau mai degrabă tigri decât lei şi 
înfățişau publicului dovezi ştiinţifice care să le susțină 
pertinența identificării. 


Dacă bărbații tigri ar fi avut posibilitatea să se vadă prin 
ochii mei, în oglinzile lor, ar fi putut admira graţia unei 
girafe şi robustețea unui hipopotam. Ce păcat că ei îşi 
refuzau plăcerea de a se arăta încântați de frumuseţea lor 
naturală! 


Javier îşi făcea favoarea de-a se asemui cu un bivol 
african. Comparațţia era puţin forțată, în condiţiile în care 
nu cred să cântărească mai mult de 50 de kg; e mai suplu 
decât mine. 


Nimeni nu voia să se compare cu o suricată, deşi 
monogamia este o mare necunoscută şi pentru ea... 


Discuţia era pe gustul tuturor domnilor din acel cerc. Era 
pentru prima dată când vedeam atâta colaborare într-un 
grup de bărbați. De obicei, măcar unul vrea să-i contrazică 
pe toți ceilalți. 


Încrederea în forțele proprii câştigase teren şi toți, fără 
excepție, căpătaseră nişte gesturi dinamice, priviri de oţel cu 
sclipiri atroce şi un interes sporit pentru subiectul în 
discuție. 


Degeaba vorbeam eu despre fidelitatea lupilor sau a 
pinguinilor. De fapt, nu chiar degeaba, întreaga audiență 
masculină a râs cu îngăduințţă. 


Bărbaţii mă priveau cu superioritate şi chiar zâmbeau la 
mine cu o încredere demnă de regele animalelor. Le păream 
simpatică şi mă tolerau cu mult cavalerism. În timp ce eu le 
apreciam bunăvoința, Hugo s-a simţit inspirat să mă 
mângâie pe păr, cu vădită afecțiune. Avea un aer nonşalant, 
cu accente protectoare şi îşi etala latura virilă a 
personalității sale, prin mişcări viguroase care susțineau o 
forță stăpânită cu greu. Cota lui de farmec personal a 
crescut vertiginos în ochii mei. 


De când Javier se simțea bivol, chiar şi el mai căpătase 
puțin farmec: avea o privire sigură, o ținută mândră şi îşi 
prezenta argumentele cu tărie... Şi uitătura lui era tot de 
bivol african: ne privea pe toți de parcă i-am fi datorat bani. 


— Exemplele din lumea animală, s-a avântat el cu mult 
aplomb, reprezintă o dovadă clară că şi bărbatul are exact 
aceleaşi necesități sexuale. Aşa cum e leul, tot aşa e şi 
bărbatul. Asta-i realitatea! Doar regulile societății moderne, 
instituția căsătoriei, mai bine zis, îl forțează pe bărbat să se 
comporte împotriva firii lui. 


Arcelia fierbea de furie. Era nunta ei şi Javier alimenta cu 
exces de zel infidelitatea care încolțise în minţile bărbaților 
invitați la nuntă. Hugo a privit-o pe Arcelia cu simpatie şi pe 
Javier pe sub gene, de parcă i-ar fi pus gând rău. 


— Auzi, Javier, l-a întrebat Hugo, înțeleg că ti-ar plăcea 
să trăieşti la fel ca un leu în savană? 


— Fără discuţie, s-a avântat admiratorul meu. 


— Eşti sigur că ţi s-ar potrivi? l-a întrebat Hugo, zâmbind 
malițios. 


— N-am nici cea mai mică îndoială, sunt bărbat, a 
precizat el cu mândrie. 


— Te uiţi vreodată la documentarele de pe Animal Planet? 
Sunt destul de instructive. Să-ţi explic: dacă pe un teritoriu 
sunt cinci sau opt leoaice şi un singur mascul, el va fi 
alungat sau ucis, dacă va fi atacat de trei masculi în acelaşi 
timp. Chiar dacă cei trei lei vor lupta împreună, doar unul 
singur va regula femelele: cel mai puternic! Ceilalţi, care au 
ajutat, se vor mulțumi să privească, în schimb se vor alege 
cu datoria de a apăra familia, punându-şi viața în pericol, 
ori de câte ori va fi cazul, fără excepție! Pentru acest efort 
vor beneficia de “partea leului” din orice pradă adusă de 
leoaice. 


Javier a făcut un gest de nedumerire cu mâna înspre 
Hugo, pe care l-am tradus cu “şi ce-i cu asta?” 


Hugo trăgea din țigară şi afişa o atitudine ofensivă şi 
vicleană. Omul chiar arăta ca o felină sigură că prada nu 
mai avea nici o şansă, spre deosebire de Javier care, 
nesimțind amenințarea, avea aerul unui hârciog curios şi 
plin de nerv. 


— Javier, mă văd nevoit să te anunț că, în cazul ăsta, 
unul ca tine n-ar regula niciodată vreo femelă. 


Javier a înghițit ultima bucăţică de prăjitură cu efortul 
care i-ar fi fost necesar pentru un pumn de cuie ruginite. 
Cineva chiar a pufnit în râs, apoi s-a făcut linişte. 


— Şi de ce crezi că eu sunt unul dintre cei care ar sta 
deoparte? 


Javier era foarte ofensat şi dădea semne că-i pe cale să se 
sufoce de atâta indignare. 


Hugo s-a mulțumit doar să rânjească semnificativ, făcând 
un gest cu capul înspre Javier, în timp ce-l măsura de jos în 
sus, cu vădit dispreț. Era de la sine înţeles că, o constituție 
atât de plăpândă ca a lui Javier, nu-i putea garanta 
pretenţiile la poziția de leu învingător. 


— Aha! Şi cei mari, aşa ca tine, câştigă întotdeauna? a 
întrebat Javier cu ranchiună. 


Am întrezărit în ochii lui Hugo o sclipire răzbunătoare 
care prevestea un atac nimicitor. 


— Mărimea contează mult în lumea animală... E 
esențială, frate! 


Cei ca mine ar mai şi pierde, poate, dar ar câştiga deseori. 
Cei ca tine, însă, rareori ajung la maturitate, Javier. Dacă 
tot vrei să o cucereşti pe Beatrice, arată-ţi calitățile reale, nu 
pe cele inventate! 


Javier a rămas fără replică. Doar îşi privea vârful 
pantofilor în timp ce se scobea printre dinți. 


Bivolul african a fost înfrânt şi obligat să revină la 
condiția inferioară şi smerită de om. Am constatat că doar 
soțul Arceliei şi Hugo şi-au păstrat înfumurarea de-a se 
identifica cu regele animalelor, în timp ce toţi ceilalți au 
redevenit, fără tragere de inimă şi împotriva voinței lor: 
girafe, hipopotami, suricate, maimuțe şi alte făpturi infidele 
de mic rang, fără mari pretenţii la coroană. 


M-am simţit îndreptăţită să-mi caut un loc confortabil, 
aşa că m-am îndreptat spre altă latură a grădinii, cu un 
pahar de şampanie în mână. 


M-am aşezat pe un balansoar situat sub un nuc falnic şi 
mă întrebam ce o să fac eu dacă viitorul meu soț mă va tot 
înlocui, din când în când? 


Aş reuşi să fiu deşteaptă sau m-aş transforma într-o 
femeie fără minte? Am preferat să aleg varianta eleganței 
nepotrivite, din simplul motiv că, nefiind decât o situație la 
nivel imaginativ, îmi permiteam să fiu chiar aşa cum aveam 
chef. 


Toată noaptea am dansat cu cei doi admiratori ai mei. 
Hugo a avut proasta inspiraţie de a-mi strecura pe furiş o 
limbă umedă în ureche, asta în timp ce dansa lipit de mine. 
După experienţa cu urechea am refuzat cu fermitate orice 
tentativă de sărut şi asta i-a cam dat peste cap priceperea 
leonină de care era aşa de mândru... Dacă aş fi ajuns în pat 
cu el, probabil că m-ar fi muşcat de ceafă. Am văzut asta pe 
Animal Planet. 


Noaptea am avut un vis care m-a lămurit în privința 
adevăratelor mele intenții vis-à-vis de infidelitatea 
partenerului. Am visat că eram încă iubita lui Carlos şi l-am 
prins cu o amantă roşcată, undeva la munte. În acel 


moment am uitat complet că trebuia să fiu o femeie ageră la 
minte care se comportă cu eleganță, aşa că i-am împins cu 
nepăsare într-o prăpastie, pe amândoi. Nu-mi amintesc să fi 
avut remuşcări, decât după ce m-am trezit. 


Visul m-a îngrozit şi îl consider şi acum un coşmar. Cum 
a fost posibil ca subconştientul meu să fie atât de crud? 
Oare în genele mele zace spiritul unui criminal odios? Cum 
să fac asta când aveam la îndemână şi alte variante, mai 
cuviincioase şi mult mai omenoase, cum ar fi: să țip la el, 
să-l bat cu o tigaie, să-l părăsesc, să-l înşel şi eu sau să fiu 
deşteaptă şi să trec cu vederea întâmplarea, copleşindu-l 
printr-o atitudine superioară? Pe urmă, găsesc cele cinci 
soluții dezagreabile; ultima cu precădere. 


Mai bine să nu-mi fac griji, pentru că dacă o să mi se 
întâmple, oricum o să procedez altfel decât îmi propun eu 
acum. Şi apoi, cum pot fi atât de înfumurată încât să cred 
că doar el ar putea să calce strâmb? 


Important e să am mare grijă, ca nu cumva, să rămână 
cineva fără suflare, din prea multă dragoste. 


TEAM-BUILDING 


Trebuie să merg într-un team-building în care suntem 
îndemnați să socializăm. Mergem pe Costa Brava timp de 
două zile. E programat încă de acum o lună. 


Stau la fereastră cu căştile la urechi, ca să evit un pic 
socializarea. Lângă mine s-a aşezat Maria, colega cea mai 
gălăgioasă, care alege să fie morocănoasă ori de câte ori 
pierde ocazia de-a se indigna din aproape orice. 


Acuz cu vinovăţie o durere de cap şi mă scuz de mama 
focului când îmi pun căştile în urechi. 


La recepţie s-a stat destul de mult pentru că am ajuns cu 
două ore mai devreme. 


Prima parte a zilei trece repede şi particip cu sârguinţă şi 
voioşie la toate jocurile interactive, psihologice şi de 
perspicacitate cu care managerul vrea să ne distreze. Am 
toată ziua aerul unui angajat model: implicat, relaxat, 
amabil, dinamic şi cu inițiative originale. 

Seara avem un fel de cină festivă, cu prezenţă obligatorie, 
urmată de dans într-un club privat. 


Cina festivă se desfăşoară pe terasa hotelului, rezervată 
integral pentru noi; suntem destul de mulți. Ne aşezăm la 
nişte mese de câte opt persoane. Nu ştiu cine a hotărât unde 
trebuie să stau eu, însă n-am niciun reproş de făcut. Sunt 
alături de cei mai buni din departament şi cred că ar trebui 
să mă simt flatată. 


În timpul mesei, după câteva pahare, încep discuţiile cu 
conotații sexuale care degenerează uşor şi repede în 
dezbateri pe marginea preferințelor fiecăruia. 


Şi cât m-am temut de asta! 
De la Maria a pornit totul. 
S-a apucat să sugă cu insistență un un os de pui. 


— Ce naiba faci cu osul ăla, a întrebat-o Carol? Îl sugi de 
două minute... Lasă-l naibii, mai cere o porție, îţi fac eu 
cinste! 


— Dar îmi place, spune Maria cu şarm şi impertinență. 


Atât i-a trebuit lui Carol! 


Carol e un macho man corporatist; seamănă cu Clive 
Owen, însă ceva mai sexy. Are un succes garantat obținut 
fără efort, aproape la orice persoană care poartă fustă. Nu 
prea aleargă după femei pentru că nu mai apucă să facă şi 
asta. Abia-i ajunge timpul pentru onorarea la termen a 
tuturor invitaţiilor. E un bărbat foarte politicos; “o femeie nu 
trebuie refuzată niciodată.” S-o refuzi înseamnă să nu-i oferi 
un minim de respect. “Cât de dobitoc trebuie să fii ca să faci 
asta?”— se miră el cu sinceritate de confrații săi care au 
concepții bizare despre relații. 


Are o disponibilitate ieşită din comun, atât în viața lui 
sentimentală aglomerată, cât şi în cea profesională. În rest, 
e un coleg săritor, amabil, uşor nesimțţit şi foarte bine 
pregătit. Trebuie să recunosc că e omul la care ar apela 
oricine când are ceva dificil de rezolvat. Are o mare abilitate 
de-a transforma orice problemă într-o bagatelă. 


Relaţia mea cu el e strict profesională. Nu vreau să mă 
încurc cu colegii de serviciu, indiferent de cât de fermecători 
sunt. Nu mă număr printre clientele lui şi pentru că am 
avut oferte bune de la concurență. Ne simpatizăm şi ne 
respectăm în egală măsură. Colegele mele îl răsfață destul 
de mult, iar Carol, în felul lui, le este fidel şi cred sincer că 
oferă servicii peste standard tuturor abonatelor. 


— Îţi place să-l sugi? Mhmm.!.. Norocos prietenul tău, 
foarte norocos, nemernicul dracului! 


Toţi râd pe înfundate şi au fețele lăţite de zâmbete 
răutăcioase şi puţin perverse. 


Maria nu pare deloc deranjată; probabil pentru că-l place 
mult pe Carol. Ba chiar îi dă apă la moară, dezvăluind 
despre ea tot felul de lucruri puţin cam prea intime... Totuşi, 
noi suntem doar colegii ei, nu cei mai buni prieteni din 
copilărie. 


Apoi constat că toţi vorbesc cu mare uşurinţă despre orice 
le trece prind gând să facă în pat, când sunt singuri sau în 
doi. Se înțelege că n-are cine ştie ce importanţă sexul 
partenerului şi nici orientările lui sexuale. 


Ceva mă avertizează că nu sunt la locul potrivit. Începe să 
mă îngrijoreze serios gândul că s-ar putea să nu trec testul 
femeii emancipate, cu vederi sexuale înalte. 


Colegii mei vorbesc cu nonşalanţă despre tot ce li se 
întâmplă pe oriunde-i apucă pofta de sex. Trei dintre ei fac 
deja schimb de adrese de site-uri care promovează 
inițiativele pentru sex în 3 sau chiar 4 doritori. 


Mă prefac ocupată cu trimiterea unui sms interminabil; 
nu vreau să afle nimeni ca la acest capitol sunt fără 
experiența cuvenită vârstei mele. Să nu faci sex cu un alt 
cuplu, hai că mai poate fi tolerat; până la urmă, pentru 
fiecare a existat un început. Dar la 27 de ani să nu ai 
argumente pentru care să-ți doreşti cât mai grabnic să te 
bucuri de acest miracol, e condamnabil. Cum să le spun că 
aşa ceva, în cazul meu, se reduce la o simplă fantezie şi că 
mi-ar plăcea să mai rămână la nivelul ăsta, cel puţin încă 
un timp, dacă nu chiar pentru totdeauna. Oamenii ăştia nu 
l-au citit pe Brukner? După ce citeşti “Luni de fiere”, înţelegi 
că unele fantezii nu trebuie puse în practică niciodată. 
Măcar unele... câteva. 


Îmi propun pentru început să am mare grijă să nu afle 
nimeni că eu am făcut sex numai cu trei bărbaţi pe toată 
durata vieții mele. Şi nici măcar cu toți trei în acelaşi timp. 
Mă întreb oare cu câţi bărbaţi ar fi decent să dezvălui că am 
făcut sex, ca să nu mă fac de râs? Sigur nu doar cu trei — e 
degradant; dezvăluirea adevărului m-ar acoperi de ruşine. 


Poate că şapte sau opt foşti parteneri mi-ar crea o 
reputație de femeie sofisticată. Nu sunt în trendul 


vremurilor, sunt o demodată, o inhibată sau un defect tot 
am eu. 


Maria ne delectează în continuare, vorbind despre orice, 
cu aerul omului care-ţi face o prezentare a unei noi 
proceduri, în PowerPoint. 


Acum ştim cu toţii că a făcut sex în trei şi puțin 
lesbianism, de probă... N-a fost chiar un vis împlinit, ne 
anunță ea. Se întreabă dacă n-a fost cumva vina partenerei; 
nu era chiar genul ei... nu e foarte sigură. Îşi propune să 
mai repete experiența, anul ăsta, în Ibitza, ca să-şi clarifice 
înclinațiile sexuale dominante. 


Toţi sunt de acord că Ibitza e locul perfect pentru aşa 
ceva. 


Ibitza a căpătat o reputație binemeritată de tărâm al 
tuturor celor cu viziuni sexuale infinite. S-ar părea că e raiul 
libertăţilor de tot felul. Locul în care nimeni nu se mai miră 
de nimic şi unde totul devine posibil... Oricât de bizară ar 
părea fantezia ta sexuală, nu trebuie să-ți faci griji odată 
ajuns în Ibitza; vei găsi pe cineva, exact la fel ca tine, care să 
te înțeleagă şi să te sprijine activ, în împlinirea visului tău 
sexual de-o viaţă. 


Maria nu mai poate fi oprită şi sper să nu reuşească 
cineva s-o întrerupă. Cât timp vorbeşte ea, eu sunt în 
siguranţă; tot ce trebuie să fac e să ascult, şi la asta chiar 
mă pricep. 


Acum ne spune că a exersat cum se cuvine şi sexul anal, 
însă nu i-a adus cine ştie ce satisfacţii până acum. Şi de la 
această experiență simte că ar putea obține mai multă 
împlinire, aşa că-şi propune să o repete, după ce va face 
rost, şi ne spune şi de unde, de ceva alifii, pentru o 
lubrifiere eficientă. 


Ei, e de la sine înțeles, continuă ea, că dacă partenerul 
vrea neapărat, asta este, va accepta de dragul lui. Ce, noi nu 
facem tot aşa? Doar ştim cum e, nu? 


S-ar părea că doar eu nu ştiu să savurez această 
desfătare de coşmar. 


Colegele mele o aprobă, dând din cap cu multă înțelegere 
față de această voluptate rafinată, în timp ce eu mă crispez 
de groază. Anal, nu! Sub nici o formă! Când aveam 14 ani 
nu eram în stare să-mi pun un supozitor, ca să-mi scadă 
temperatura. Mă ajuta mama, săraca mamă! Încep să 
calculez repede în gând, cam de câte ori e mai mare un 
penis în erecție decât un supozitor de novocalmin. 
Rezultatul mă convinge, de parcă mai era necesar, că 
trebuie să refuz cu hotărâre agresarea anală şi în următorii 
ani. 


Doamne, dar cât de extrovertiți sunt cu toţii! Oare eu de 
ce nu sunt la fel? Ce-mi lipseşte? Să nu fi băut destul? 


O mare parte din timp reuşesc să mă ţin deoparte şi sorb 
repede câteva guri dintr-un un pahar de gin, ca să mai 
capăt ceva curaj. Am mare nevoie. Mă întreb, oare ce 
atitudine ar fi mai potrivită? Nu vreau să fiu nevoită să 
particip cine ştie ce, dar nici să fiu exclusă. 


Tresar când mă aud strigată. 


— Beatrice, ce-ţi place cel mai mult? Ce crezi că trebuie 
făcut pentru ca o partidă de sex să fie de nota 10, mă aud 
întrebată de Carol. Să spui: “Wau! Ce tare a fost!” 
Formularea se vrea oarecum politicoasă. A fost construită 
cu tact, ca pentru mine. Ce vreţi, omul mă respectă. 


— Trebuie să-mi placă partenerul, îngăim eu şi mă reped 
la paharul de gin, ca să mă mai îmbărbătez un pic. 


— Lasă asta, se înțelege că la frumusețea ta te culci cu 
cine-ți place. 

Toţi se holbează la mine şi au lăbărțate pe feţe nişte 
zâmbete nesuferite. 


— Naturaleţea, determinarea, hotărârea... mă rog, lipsa 
inhibițiilor... 
— Aha! Carol mă priveşte întrebător şi puţin ironic. 


Femeile mă privesc cu indiferență, în timp ce bărbaţii nu 
se simt în largul lor... Nu le-a plăcut răspunsul meu şi parcă 
văd că or să se răzbune întrebând ceva aiurea. 


— Şi ce anume înseamnă asta? întreabă Mario, sincer 
nedumerit. 


Îmi iau un zâmbet superior, de profesionistă şi caut cu 
înfrigurare o completare care să fie la nivelul aşteptărilor. 
Carol se simte inspirat şi răspunde în locul meu. 


— Îi place să fie dominată, mă... Asta-i! 


Se uită pieziş la mine şi adăugă: Hmm, nu-i rău! Noi, 
bărbații suntem destul de orgolioşi, ne place să dominăm, 
conchide Carol. 


Se uită întrebător la ceilalți trei colegi de la masa noastră 
care răspund rânjind aprobator. 


— Altceva? Întreabă iarăşi Mario, deloc dispus să-mi dea 
o notă de trecere. 


Mă gândesc să-i dau gata şi citez un autor necunoscut şi 
pervers: “cea mai indecentă activitate din lume, nu poate fi 
făcută cu decenţă, şovăială sau sfială. Neruşinarea sau 
nesimţirea reprezintă o condiţie de bază... Toate celelalte 
sunt... detalii.” 


— Toate celelalte sunt detalii? Detalii? 


Lui Carol i s-a subțiat şi glasul de atâta indignare. Mai stă 
un pic uitându-se într-un ochi la mine şi dintr-o dată face 
fața omului căruia tocmai i-a căzut fisa. Se aplecă uşor spre 
Mario şi-i spune ceva pe înfundate care-i face pe amândoi să 
râdă cu satisfacție. 


— Acum înțeleg eu de ce eviți discuţiile despre sex, pentru 
că deja le-ai fumat pe toate... Hahahaha! Eşti tare, păpuşă! 
Detalii, hî? 


Se lăsă pe spătarul scaunului atât de tare, încât pentru 
câteva secunde am crezut că o să se prelingă pe sub masă. 
Întreaga lui atitudine strigă: “ştiam eu, am ştiut 
dintotdeauna că eşti o mica târfă”. 


Zâmbesc şi fac din ochi; dacă e sigur că le-am făcut pe 
toate, cel puțin nu mă mai deranjează cu întrebări terifiante. 


Aud râsete, chicoteli, sunete admirative, fluierături... Am 
căpătat încrederea studentului care a trecut primul examen 
din primul an de facultate. 


— Beatrice a pus punctul pe i, sunt de acord cu ea, spune 
Maria. Ce femeie vrea să se culce cu unul care nu are 
încredere în el, care şovăie, care n-are curaj să te privească 
sau care te lasă pe tine să faci totul. 


O privire sexy poate face mai mult decât o jumătate de oră 
de frecat sau lins. Părerea mea. 


Mă întreb de ce a crezut că nu-i stă în putere să 
înlocuiască “lins sau frecat” cu altceva, la fel de explicit? 


— Aşa e, spune o altă expertă: degeaba ai tehnică şi stil, 
dacă eşti nesigur, dacă n-ai îndemânarea dată de exercițiu. 


— Dezinvoltura poate fi dată şi de intensitatea trăirilor, 
nu neapărat de un exercițiu îndelungat, mă bag şi eu în 
vorbă, cu curaj. 


— Perfect, bine spus, aprobă Maria. 


— Eu ştiu să privesc destul de sexy? îl ia pe Carol gura pe 
dinainte. 


— Habar n-ai! i-o taie Maria. 
Nu sunt iubiți, dar cred că mai fac sex, din când în când. 


— Şi cum e o privire din asta sexy, mă rog?... Bă, ştie 
vreunul dintre voi ce-i asta? Adică sunt mai multe feluri sau 
doar una? 


Toţi bărbaţii prezenţi la masă, îl privesc fie cu 
superioritate, fie cu milă. 


— Hai, să-mi exemplifice cineva, insistă iritat Carol. 


Încurajaţi, bărbaţii încep să arunce spre el priviri 
libidinoase. Carol se umple de scârbă şi urlă la ei să 
înceteze... Ceilalţi îl acuză că e vina lui... Nu-i inspiră, de 
asta nu performează. 


Apoi mă pomenesc cu Carol în spatele scaunului pe care 
sunt aşezată şi simt cum îşi lipeşte față de părul meu pe 
care-l mângâie drăgăstos şi cu delicateţe, în timp ce-i îmbie 
pe ceilalți bărbaţi — şi sunt trei! — să arunce spre mine priviri 
sexy... Îmi propun să mă ţin tare, gândindu-mă la altceva. 
Dar la ce? Mi-e capul plin de idei necuviincioase. 


— Hai, băieţi, cred că ea vă poate inspira, priviți-o cât de 
sexy ştiţi, ca să învăţ şi eu, direct de la maeştri. Nu te 
superi, păpuşă, nu? 


Sunt închistată, dar zâmbesc cu gura până la urechi. E 
tot ce ştiu să fac mai bine, atunci când nu mai e nimic de 
făcut. Nu-i uşor să priveşti şase ochi care aruncă spre tine 
priviri bizare şi incitante. Unul are o uitătură feroce, de 
felină, altul se uită fix şi ispititor, în timp ce-şi îngustează 


ochii, iar cel de-al treilea reuşeşte să mă intimideze, 
mişcându-şi lent privirea dinspre bustul meu spre buze. 


Secundele trec greu când toți se holbează la tine şi-ţi 
urmăresc toate reacțiile. Colegele mele mă privesc curioase, 
cântărind cu precizie nivelul de intimidare. 


— S-a înroşit, sare Maria. 
Ceva îmi spune că şi-ar fi dorit să fie în locul meu. 


— Lăsaţi, măi animalelor, fata în pace! îmi sare în ajutor 
Ana-Maria. 


— Ei, care dintre ei a reuşit, păpuşă? mă întreabă Carol 
în timp ce continuă să-mi maseze gâtul şi umerii. 


Nu-mi place să-mi spună “păpuşă”, însă nu-l pot opri. Tot 
departamentul e plin de păpuşi. De multă vreme nici nu mai 
încerc, ce rost are? 


— Toţi trei, spun râzând. 


Nu vreau să-l laud pe Marcus, dar nici să-i dezamăgesc 
pe ceilalți doi; s-au străduit şi ei. 


— Nu te cred, ăsta-i un răspuns diplomatic, tipic pentru 
tine. Nu vrei să le răneşti orgoliul ăstora doi, însă eu cred că 
doar lui Marcus i-a ieşit treaba. 


Are dreptate, însă nu recunosc. Se duce la locul lui, după 
ce mă pupă în creştetul capului şi-mi şopteşte la ureche 
ceva despre farmecul meu sau al parfumului meu, nu sunt 
sigură. Dacă mă vedea intimidată ar fi putut să creadă că- 
mi place de el şi asta nu mi-ar fi convenit deloc. Pentru că-i 
adevărat. Mă intimidează şi pentru că mi-a invadat spațiul 
intim. Asta i s-ar întâmpla oricărei femei care n-a mai făcut 
sex de cel puţin trei luni. O fi posibil să mă înşel? 


— E cineva la masa asta care nu face sex oral, întreabă 
Carol şi ochii lui sunt ațintiți asupra mea. Toţi zâmbim sau 
râdem cu subinţelesuri greu de desluşit. De fapt, bărbații 
rânjesc în timp ce femeile chicotesc. 


— Bun. Am vrut să mă asigur că nu sunt ciudați printre 
noi. 


Discuţia despre cunilingus şi felație s-a purtat la un 
restaurant din Barcelona, altă dată; Maria ne-a exemplificat 
atunci o felație de mare clasă, folosind un marker pe post de 
penis. Trebuie să recunosc că felul în care-şi mişca limba 
era absolut uluitor. Parcă era un covoraş pe care-l scuturi 
sau o mare cu valuri. Cam aşa ceva. Nu ştie nimeni că am 
încercat să exersez acasă, în fața oglinzii, cam tot ce ne-a 
învăţat Maria. În viaţă e bine să ştii să faci cât mai multe 
lucruri şi să înveţi de la cei mai buni. 


Mario a executat tot atunci un cunilingus cu care era 
convins că ar putea să-şi ia lejer doctoratul, în caz că s-ar 
organiza vreodată aşa ceva. Obiectul lins a fost o midie 
despre care am bănuiala că suferea de gigantism. Cam toți 
de la masă au fost de acord cu el... Se înțelege că şi eu. 


— Doamnelor, vă rugăm, pe rând să ne spuneţi ce 
anume, în afară de privire, vi se pare sexy la un bărbat. Mai 
clar, ce anume vă excită cel mai repede şi de fiecare dată. Ce 
părți anatomice sau ce anume din ce face masculul? 


Discuţia a luat-o la vale rău de tot, băutura ia calea 
gâturilor fără încetare, toți par foarte incitați şi extrem de 
interesați de subiect.. 


Răspunsurile încep să curgă : 


— Trebuie să văd ceva violenţă, prefer să mă izbească de 
pereţi, să fie rău de tot şi să mă caute repede sub fustă, 
altfel nu simt mare lucru... se grăbeşte Ana-Maria. 


— Să i se scoale repede, să fie rezistent şi mie să-mi facă 
sex oral de calitate, cu două orgasme la pachet, altfel nu-l 
accept... spune Maria, în stilul ei direct, fără falsă pudoare. 


— Fesele, abdomenul încordat... felul în care îşi bagă 
limba —n-a precizat unde - şi prefer să-mi rupă chiloţii cu 
dinţii... Un cunilingus perfect “a la Mario” cu orgasme 
incluse. Cam ăsta-i esențialul, ne dă de veste Paula. 


Mario scoate o limbă mare cu care linge în aer ceva 
imaginar, deosebit de savuros; zgomotul pe care-l face 
demonstrează o poftă nestăpânită şi o pricepere fără egal. 
Cam aşa a făcut Commodus, în filmul Gladiatorul, urmărind 
o scenă de luptă din Colosseum. 


Toate femeile de la masă-l aplaudă frenetic. Şi eu la fel. 
Mario ne priveşte îndatoritor şi simte nevoia să-şi arate 
recunoştinţa punând o mână în dreptul inimii, în timp ce ne 
mulţumeşte din priviri, înclinând uşor capul, ca un mare 
actor. 


Ceilalți 3 bărbați de la masa noastră râd golăneşte, dar în 
ochii lor se citeşte invidia. 


E mare tărăboi la masă când ne surprinde cu prezența sa 
managerul nostru, Joulien, un bărbat mic de înălțime, dar 
plin de nerv şi inițiativă. E foarte curios să audă şi el despre 
ce-i vorba. 


— Vreau şi eu să râd, spune el cu un interes sincer. 


Imediat s-a lăsat o mare linişte care ne permite să auzim 
chiar şi muzica - e Buddha Bar - Sacral Nirvana. Nici dacă 
ar fi răcnit la noi n-ar fi obținut aşa un efect. Toate capetele 
de la masa noastră şi-au reluat expresiile de bussines. 
Suntem cu toţii atenți şi plini de respect față de făuritorul de 
targete. Nu ne temem de el, se înțelege, însă nu îndrăzneşte 


nimeni să-i strice reputaţia atrăgându-l în discuţii cărora nu 
le-ar face față. 


— Aaaa! Păi, începe Roberto cu bune intenții şi fără 
tragere de inimă... Vorbeam despre ultima ta metodă de 
cuantificare. Apoi afişează un zâmbet mic, inocent şi vinovat 
în acelaşi timp. 


— Amice, eşti prost? sare Carol. Ne bagi pe toți în căcat 
cu pudoarea ta de fată bătrână. Vrei să creadă Joulien că 
râdem de munca lui? Măcar dacă era adevărat...! Ascultă 
aici, Joulien! 


— Mario se dă mare expert în sex oral şi colegele noastre, 
inocente şi naive, îi venerează presupusa pricepere. 


Pe Carol nu-l macină niciodată vreun gând legat de 
efectele vorbelor lui asupra celorlalți. Paula şi Ana-Maria 
încep să chicotescă, Maria râde în hohote în timp ce bărbaţii 
duc paharele la gură. Mario se uită la Carol cu o privire 
încărcată de sictir şi face un gest cu mâna, în lehamite. 


Joulien zâmbeşte cam stingher şi afişează o grimasă de 
parcă l-a forțat cineva să sărute o broască râioasă. Ne e 
limpede că printre obişnuințele lui sexuale nu se numără şi 
cea în care excelează Mario. 


— Ce golani am angajat! Fetelor sunteți bine? 
— Daaaaaaaaaaaaaa! Răspundem toate în cor. 


Pe Joulien îl strigă cineva de la altă masă şi se 
îndepărtează râzând şi încurajându-ne să ne simțim bine. 


— Să revenim, începe Mario. 


Tac sperând vag şi cu naivitate, că nu a observat nimeni 
absența răspunsului meu. M-am înşelat. 


— E rândul tău Beatrice, îl aud pe Carol. Vrei să-ți repet 
întrebarea? 


Ştiu că nu pot să o dau în bară defilând cu pudoarea. 
Probabil că am băut suficient de mult încât să pot oferi un 
răspuns salvator. 


— Îmi place şi vreau să simt forța unui bărbat, dar fără 
brutalitate. Mai exact vreau absolut tot ce-şi doresc toate 
cele trei colege ale mele, însă fără violenţă şi fară chiloți 
rupți! Ce, îmi plac chiloţii mei! 


Cineva chiuie, altcineva fluieră şi toți râd ca nebunii 
uitându-se la mine. Râd şi eu împreună cu ei. La petreceri 
oamenii râd foarte mult. Eu, spre deosebire de ei, râd şi la 
vernisaje. 


— Super tare, frate! Asta voiam să aud. Cool! 


Carol are aerul profesorului care s-a hotărât să-mi dea 
notă maximă, pentru că l-am surprins cu potențialul meu. 
Îmi zâmbeşte gânditor şi-mi spune că sunt o femeie 
adevărată. Apoi o ia din nou cu întrebările. 


— Care dintre voi a făcut sex în avion, la peste 10.000 de 
hmm... Aud? În maşină bănuiesc că aţi făcut toţi, adăugă el 
cu nepăsare şi dispreț. 

Ba eu n-am făcut în maşină, dar nu mă dau de gol. Tac 
chitic, şi imit cu o acuratețe milimetrică indiferența 
cunoscătorului blazat... În fond şi eu am făcut sex pe un 
vapor de 5 stele... Mai “cool” decât în maşină, nu? 


— În avion, super! N-am făcut, dar mi se face poftă, aud 
vocea plină de admiraţie a Mariei. 


— Să înţelegem că tu ai făcut sex în avion, întreb eu? 


— Nu, dar e o dorință de-a mea... Un sex oral la 10.000 
de metri! Voiam să văd cine mi-a luat-o înainte. 


— O felaţie la 800 de km pe oră! Foarte tare, frate! Mario 
îşi strânge buza de jos cu dinţii, semn că-l trec toți fiorii la 
acest gând. 


— Care-s cele mai naşpa locuri în care v-aţi tras-o? 
întreabă Maria de data asta. 


— În parc, de nenumărate ori, iar în lift de 2 ori se 
grăbeşte Ana-Maria cu răspunsul. 


— Eşti banală, lasă-i pe alții care au ceva de spus... o 
repede Maria. 


Pe rând se confesează toţi, parcă suntem la concursul “cel 
mai ciudat dintre noi câştigă”. Am ocazia să aflu cum colegii 
mei şi-au dat chiloţii jos în cele mai neobişnuite locuri şi 
trebuie să recunosc că unele nu sunt chiar de mare 
inspiraţie... De la băi publice, cimitire, case părăsite, 
şanţuri, foişoare, macarale, magazine, taigaua siberiana, 
savană, pe munte, la peste 4000 de metri altitudine - în frig, 
asta da performanţă! — pe marginea drumului, la grădina 
zoologică, stadioane, WC-uri şi până la situri arheologice, iar 
Maria într-un canal, sprijinită de o conductă cu apă 
fierbinte şi chiar într-un cavou. 


Mă întreb cine a putut s-o invite în ultimele două locații, 
mă frământă această curiozitate preț de câteva minute. N-o 
întreb, pentru că pare de la sine înțeles, din moment ce 
nimeni n-a avut nelămuriri. 


Nici nu cred că le-am reținut pe toate, au fost prea multe, 
însă am învățat că se poate face sex în orice ungher în care 
încape cel puţin o persoană şi cam jumătate din cealaltă sau 
măcar organele genitale ale partenerului ori buzele şi limba 
acestuia, într-o ultimă fază. 


Se lasă apoi un moment de linişte. 


— Ştiaţi, încep eu de teamă ca Maria să nu mai întrebe 
cine ştie ce, că în unele țări din Orientul Mijlociu se admite 
să întreții relații sexuale cu un miel, dar este un păcat de 
moarte să-i mănânci carnea? 


O avalanşă de indignări întrebătoare se revarsă din toate 
părțile. 

— Hai, lasă-mă! E păcat să-l mănânce, dar nu e păcat să- 
l reguleze? 

— Păi de ce să nu-l mănânce? Nu mai este bun la gust? 

— Cum adică e păcat să-l mănânce? Mielul devine impur? 

— Cineva tot îl mănâncă până la urmă chiar şi regulat, 
nu? 

— Vă dați seama ce de oi ajung să moară de bătrânețe! 

— Staţi un pic! Nu trebuie să-l mănânce cel care a regulat 


mielul sau nu trebuie să-l mai mănânce nimeni, că n-am 
înțeles? 


Nelămurirea asta îl măcină tot pe Carol. 


— Habar n-am, spun. E posibil ca ulterior, ciobanul 
iubăreț să vândă mielul şi să ascundă cu dibăcie relația de 
dragoste, cine ştie, spun eu... Cred că interdicţia e doar 
pentru cel care l-a îmbrățişat cu afecțiune. 


— Dar de ce am sentimentul că empatizezi cu mielul, 
Carol, întreabă Maria? 


Acum toată lumea crede că bietul Carol, care este un 
mare amator de carne de miel, a gustat poate şi unul din 
ăsta, iubit voiniceşte de stăpânul lui. 


Carol s-a înroşit la față şi mă priveşte înciudat, în timp ce 
eu zâmbesc luând o față neprihănită. 


— Ja mai zi-ne din astea de cultură Beatrice, mă 
îndeamnă Maria. 


— În Liban, bărbaţii au voie, prin lege, să întreţină relaţii 
sexuale cu animalele, cu condiţia ca acestea să fie de sex 
feminin. Incălcarea acestei legi este pedepsită cu moartea. 


— Corect! Trebuie să te asiguri că ai luat animalul de sex 
opus, ce dracu, frate! 


După logica lui Carol legea e perfectă; exact la fel ar fi 
promulgat şi el una. 


— În Guam, mă avânt eu, există profesia de deflorator de 
profesie şi... atenție: e o slujbă plătită! 


— Nu pot să cred! Asta-i de mine, frate! Acolo trebuia să 
mă nasc eu, spune Carol, cu fața luminată de descoperirea 
menirii lui în viață. 

— Cu câtă plăcere şi nerăbdare aş merge la serviciu, o 
Doamne! şi ce mult overtime aş face! E pe bune? 


— Caută pe Internet şi vezi şi tu, poate mai prinzi un 
post, în Guam. 


— Oare cum se numeşte unul din ăsta care are aşa o 
meserie? — cea mai frumoasă din lume, se înțelege. Dacă-i 
plătitor de impozite, sigur are şi carte de muncă şi mă întreb 
ce scrie în ea, la rubrica profesie, se minunează Carol. Sunt 
şi eu curios. 


— Deflorator sau poate... futăcios ori futăciune, spune 
Ana-Maria, gânditoare. 


— Eu cred că futac îţi scrie în cartea de muncă, conchide 
Carol cu un aer de expert. 


— Ţi-ar plăcea să fii futac de Guam? îl întreabă intrigată 
Maria. 


Timp de două zile numai aşa a fost apelat: futacul de 
Guam. 


În clubul care a fost închiriat pentru noi, am dansat cu 
toți bărbaţii care m-au invitat. Adevărul e că n-am refuzat în 
viața mea o invitaţie la dans. De ce să fac asta? Iubesc 
muzica şi dansul de când mă ştiu. 


Bănuiam că noi, fetele, vom câştiga capital sexual masiv 
în urma discuţiilor de la masă. Ce-i drept, bărbații chiar au 
devenit mai curtenitori decât înainte, mai zâmbitori, mai 
gânditori, mai enigmatici. Lăsau în aer fraze neterminate, cu 
finaluri tărăgănate, cu dublu sens: incert şi indecent. Tot la 
fel le-am lăsat şi eu şi mi-am jucat rolul de inocentă 
incurabilă cu mare măiestrie. 


Naivitatea m-a scos din multe încurcături în care am 
intrat de-a lungul vieții mele. Nu înțeleg despre ce-i vorba şi 
cu asta basta! Am o minte foarte pură. De altfel, sunt 
convinsă că şi celelalte colege ale mele s-au bucurat de 
acelaşi nivel de atenție din partea lor. Sigur că şi băutura a 
avut partea ei de merit. 


Carol a dansat cu toate fetele, aşa cum era de aşteptat. 
Eu am primit invitaţii insistente, dar ştiu că nu am fost o 
excepţie. Cred că favorita lui este Maria, însă am observat că 
şi Mario o prețuieste mult. O place sincer şi se străduieşte 
să o cucerească. Sper să reuşească pentru că o adoră. Şi 
chiar se potrivesc. 


Pe la ora trei dimineața eu m-am retras în camera pe care 
o împart cu Maria. 


Adevărul este că am o strângere de inimă la gândul că voi 
împărți camera cu o persoană care şi-a declarat în public 
intenția de-a mai exersa un pic înclinațiile lesbi cu cineva 
mai pe gustul ei. Şi toată lumea ştie cât de mult mă 
simpatizează. Sunt singura colegă cu care n-a avut niciun 


conflict; ba mai mult, uneori mă ia separat pentru 
confidenţe de tot felul. Mi-a spus odată că sunt cea mai 
integră persoană din departament. Unde mai pui că mă 
consideră şi foarte înțeleaptă. Nu ştiu cum am reuşit. Poate 
pentru discreţie şi pentru că nu vorbesc de rău pe nimeni. 
Ei, bine, fac şi asta, din când în când, însă numai în gândul 
meu, desigur. 


Deşi sunt obosită, nu pot să adorm. Mă gândesc să ies un 
pic la aer, să mă plimb. Mă îmbrac şi ies. 


Sunt în fața hotelului în care suntem cazaţi. Paralel cu 
faleza este amenajat un parc grandios, cu multe bănci, 
arbuşti decorativi, flori şi alei şerpuitoare, acoperite cu 
lespezi neregulate din piatră albă; câteva felinare licăresc 
domol şi se armonizează feeric cu acordurile muzicale care 
se revarsă discret de la unul din barurile din apropiere. 


Merg printre pomi, apoi ies de pe aleea principală ca să 
păşesc prin iarbă, desculță. Firele de iarbă îmi pătrund 
printre degete şi eu savurez cu încântare senzația 
liniştitoare, aproape magică, în timp ce admir cerul plin de 
stele şi mă las învăluită de frumusețea magnifică a acestui 
spectacol fără egal. Încerc să descopăr constelaţiile 
cunoscute pe care le admiram împreuna cu fratele meu, 
când eram copii, şi descopăr uşor Carul Mare, chiar în 
dreapta mea. Ce splendoare, câtă măreție! Întotdeauna am 
simțit o stare de linişte adâncă, ori de câte ori am admirat 
frumusețea copleşitoare a cerului plin de stele. Parcă acele 
locuri, atât de îndepărtate, îmi sunt cunoscute, familiare, ca 
şi cum am mai fost acolo, ca şi cum mi-ar fi dor să mă 
întorc. 


Pe acest fundal sufletesc, mintea mea capătă claritate şi 
încep să-mi enumăr visele actuale şi pe cele din copilărie. 
Constat că visele din copilărie nu sunt pierdute cu totul, aşa 


cum credeam; ba mai mult, unele vise recente se confundă 
cu cele din copilărie. Cândva se vor îndeplini, îmi spun eu 
cu convingere. O să-mi dau demisia şi o să încep să fac ce- 
mi doresc de atâta amar de vreme. Îmi promit mie însămi să 
fac asta, cât mai repede, chiar luni. 


Decizia aduce cu ea o senzație de uşurare, ca şi cum m-aş 
fi debarasat de un bagaj greu. Savurez momentul şi îmi 
doresc să rămân pentru totdeauna în compania acestei stări 
de eliberare. 


Sunt scoasă brusc din reverie de un zgomot ca de creangă 
ruptă şi întorc capul în direcţia din care a venit, însă nu văd 
pe nimeni. Aruncând o privire mai atentă, zăresc un bărbat 
singur care stă pe loc. Nu mă poate vedea, pentru că sunt în 
umbra pomilor. Îl identific pe Carol care stă în spatele unei 
bănci, sprijinit de spătarul ei. Se uită la cer, la fel ca mine, 
şi stă cu mâinile în buzunare. Faţa lui e bine luminată de 
lună şi pot să citesc pe ea un fel de neliniște, de încordare. 
Are fălcile încleştate. Închide ochii pentru câteva clipe şi 
apoi îşi coboară privirea spre pământ. Tocmai mă gândeam 
dacă ar fi indicat să-mi fac simțită prezența, când ceva din 
mişcarea brațelor lui mi-a redus la tăcere aceasta intenție. 
Carol mângâie într-un mod tulburător părul blond al unei 
femei care stă în genunchi în fața lui. E un păr blond, 
lung... părul Mariei. Ochii lui Carol se înalță şi se uită fix la 
mine; zâmbeşte cu un fel de satisfacție triumfătoare, 
sfidătoare. 


Ştiu că sunt ascunsă de umbră şi că nu are cum să mă 
vadă. Totuşi, o iau la goană, pe furiş, ca o intrusă, ca o 
hoaţță... ca o perversă. 


În timp ce mă furişez, mă îmbărbătez singură: nu la mine 
se uita, nu mă putea vedea, eram în umbră. Ajung în 
cameră şi simt cum mă invadează un sentiment acut de 


ruşine. Sper şi apoi mă conving că nu am fost văzută; totul 
a fost o iluzie. Nu la mine se uita, privea aiurea, printre 
pomi... 


Şi totuşi, zâmbetul acela... 
Ce bine că unele lucruri nu pot fi dovedite niciodată! 


Mă simt vinovată pentru ce am văzut în parc, dar şi 
pentru ce am simțit în club, pentru că am vrut, dar şi 
pentru că am refuzat, pentru că tot ce fac eu pare complet 
nesănatos şi fără noimă! 


Pun capul pe pernă, deşi acum sunt mai trează decât 
înainte de plimbare şi ştiu că n-am să adorm prea repede 
sau poate n-am să dorm deloc. Mă simt inadecvată, puţin 
greşită. Mă întreb unde s-a pitit claritatea minţii şi cum pot 
să ajung la ea, din nou? 


E dimineaţă şi o vad pe Maria intrând pe uşă. Tac chitic, 
nu vreau să o tulbur cu întrebări sau alte amabilități 
matinale. Doar că ea vrea să fie deranjată, aşa că-mi 
adresează întrebări doar ca să poată răspunde la ele. 


— Ştii de unde vin? 

— Nu, scumpa... 

— Nici nu bănui? 

— Hmmm... fac eu gânditoare... De la un iubit misterios? 

— De la Mario. 

— Păi... 

Mă gândesc că am greşit; Carol era în parc astă noapte cu 
altcineva, nu cu ea... 

— Păi, ce? 


— Nu Carol e favoritul tău? 


— Carol mă cunoaşte şi nu se teme să facă sex în public, 
dacă mie aşa îmi place, înțelegi?... Dar pe Mario îl iubesc. E 
aşa de dulce! M-am întâlnit astă noapte şi cu Carol, însă mă 
rog... Ceva n-a fost ca înainte... 


Mai stă un pic şi întreabă iritată: 
— Crezi cumva că sunt o curvă? 
Mă uit la ea şi-i văd fața urâțţită de frustrare. 


— Nimeni, în afară de tine, nu are dreptul să te judece. 
Dacă alegi să faci ce-ţi place, ăsta nu poate fi decât un lucru 
bun, atâta timp cât nu faci rău nimănui... 


— Chiar aşa crezi? 


Glasul ei are o fragilitate care îmi indică gradul de 
vulnerabilitate din acest moment. Femeia asta pozează zilnic 
într-o dură fără pereche; nu sunt obişnuită să văd fața asta 
de fetiță speriată şi dezorientată. 


— Da, Maria ! 
Îi spun asta cu toată sinceritatea, privind-o în ochi. 


— Nu trebuie să te jenezi cu alegerile tale, dacă ţi-au adus 
bucurie, şi nici nu trebuie să te justifici, nu în fata mea. Tu 
pari eliberată de buna părere a celorlalți. Bănuiesc că asta 
îți dă un sentiment de libertate la care alții doar visează. 
Chiar te admir pentru asta! 


Mai stau un pic şi apoi adaug: 


— Eu mai am de lucrat cu mine în direcția asta. Când mă 
prind că mă condamn sau că îmi creez singură sentimente 
de vinovăţie pentru lucruri care mi-au plăcut şi care n-au 
rănit pe nimeni, încerc să schimb modul în care percep 
lucrurile. Nu-mi iese întotdeauna, dar perseverez... Sunt 
destul de imperfectă, Maria, şi n-am nici vocaţia sfințeniei. 


Vine şi mă pupă pe obraz, înainte să-mi spună: 


— Eşti o fată extraordinară şi mă bucur pentru că te 
cunosc. Un dialog cu tine echivalează cu o gură de aer. 
Când vorbesc cu tine, nu mă mai simt o ciudată. 


— O, da? Maria, mă flatezi, serios! 
E un compliment amețitor: “ca o gura de aer”. 


Mă face să mă simt importantă, însă eu chiar ştiu că nu 
sunt atât de bună cum crede ea. 


— Nu vreau să te flatez, chiar aşa cred eu că eşti. 


Mă uit în altă parte pentru că nu vreau să vadă cât de 
mult m-a tulburat reacția ei. 


— Îți mulțumesc. Şi tu eşti o fată pe cinste. 

Şi chiar este. Femeia asta ştie ce vrea şi a învățat să 
obțină ce-şi doreşte. Eu m-am specializat în a pierde şi când 
sunt implorată să primesc. 


Maria se pregăteşte să intre în baie, dar mă întreabă 
înainte, dacă nu cumva vreau să intru eu. 


— Vezi că o să dureze ceva mai mult duşul ăsta, mă 
avertizează ea. 


Apoi, exact cu aceeaşi seninătate, mă anunţă că deşi s-a 
culcat cu doi barbati, niciunul n-a satisfăcut-o şi că nu e 
sigură că i-ar ajunge două vibratoare pornite în acelaşi timp. 
În caz că le-ar avea la ea. 


Zâmbeşte, îşi ia o față amuzantă şi scoate spre mine un 
vârf de limbă. 


Îmi iau şi eu un aer comic şi adaug: 


— Mie nu mi-ar ajunge nici 3 vibratoare... N-am mai făcut 
sex de 3 luni... 


— Vai de mine, dacă ştiam ţi-l aduceam pe-al meu! 


La asta nu mă aşteptam. Nu ştiam că şi obiectele astea se 
pot împrumuta. 


Izbucnesc în râs. 


— Să nu te dai la mine, mă avertizează ea în timp ce trece 
doar în chiloți prin dreptul patului. Işi ţine sânii cu mâinile 
şi părul ei se mişcă splendid pe spate. 


— Nu mă ispiti, glumesc şi eu ca să prelungim momentul 
comic. 


— Auzi, Maria, dacă ai fi avut un vibrator la tine, chiar 
mi-l împrumutai? 


— Desigur. 

Maria e foarte serioasă. Devin şi eu la fel. 

— Mă însoțeşti la duş? 

Mă priveşte de parcă se aşteaptă să o iau în serios. 

— Ei, hai!! Ai înnebunit? 

— Mă, tu te temi c-o să-ţi placă. Sunt foarte bună, să ştii! 


Râde înainte să închidă uşă la baie. Râd şi eu, apoi pierd 
câteva minute crucindu-mă. 


Maria sigur e un pic sărită de pe fix, dar e o fată bună. 


Cineva bate la uşă. E Carol. Mă priveşte din uşă, cu capul 
într-o parte, ca un cățeluş. Sunt în chiloți şi am doar un 
maieu roşu pe mine. Suntem la mare, nu e ceva neobişnuit 
să umbli aşa. Sau este? 


— Pot să intru? Maria-i la baie? întreabă în timp ce încuie 
uşa. 


De ce încuie uşa? 
— Da. Să mă duc să-i spun că ai venit? 
— Pot să aştept. 


Aş vrea să fumez o ţigară, dar mă tem să nu se vadă că- 
mi tremură imperceptibil mâinile. 


— La ce oră s-a întors Maria? 
— Habar n-am, e foarte discretă. 
— Habar n-ai? se miră el. 


Nu vreau să-i spun. Dacă Maria vrea ca el să afle asta, n- 
are decât să-i spună ea, direct. Dar poate nu vrea şi ceva îmi 
spune că nu mă înşel. 


— A intrat de mult la baie? 
— Acum 3 minute. 


Mă simt de parcă aş fi goală şi iau repede o fustă albă de 
pe un fotoliu şi-o pun pe mine; e destul de scurtă, însă mă 
simt îmbrăcată. 


Carol stă sprijinit de uşa de la intrare, cu picioarele 
desfăcute şi braţele pe piept. Mă priveşte cu seriozitate. Se 
uită la fusta mea. 


— Acum te simți în siguranță? 
Se referă la fusta mea sau la ce naiba? 
— N-ar trebui? întreb zâmbind. 


Nu-mi răspunde, se uită la mine serios şi pătrunzător. 
Sunt puţin intimidată şi nu-mi găsesc locul. Sper să nu mă 
ia în braţe pentru că n-o să mai pot fi făcută responsabilă de 


faptele mele. Iar dacă ne prinde Maria, mi-e clar că nu mai 
are de ce să meargă în Ibitza. 


— Pot să fumez o ţigară pe balcon? 
— Desigur, te rog, spun repede... 


Nu trebuie să mă apropii de el! Să-l ţin la distanţă, nu 
mai puțin de un metru între noi! 


Îmi fac de lucru şi mă duc la şifonier, să-mi caut un rând 
de haine potrivite pentru micul dejun. Aleg o rochie albă cu 
bretele... şi unde-or fi chiloţii? Aşa, am găsit punga. 


— Ce ai acolo? 


Oare când a ajuns în spatele meu? Tresar jenată de acest 
episod. Arunc repede chiloţii în pungă, închid uşa la şifonier 
şi mă sprijin de el, cu mâinile la spate. Zâmbesc, la asta mă 
pricep cel mai bine. 


— Nu pot să cred că eşti aşa de pudică! 
E aşa de aproape! Nici douăzeci de cm. Se uită la mine 
într-un fel cunoscut. 


Mă ia în braţe şi simt că mai am un milimetru până 
cedez. 


Am mai văzut privirea asta, aseară, în parc.. 


Mă smulg din braţele lui, taman în mijlocul unui sărut 
ispititor şi mă strecor repede pe lângă el; ajung în balcon, 
îmi aprind o ţigară şi trag cu sete. Iată că nu-mi tremură 
mâinile, aşa cum m-aş fi aşteptat. 

Nu vine după mine, dar nici nu-mi doresc... Mă gândesc 
şi eu că poate se simte destul de ofensat încât să plece fără 
niciun avertisment. Aşa mi-ar fi convenit mie, dar nu şi lui. 

Într-un târziu îşi face apariţia în cadrul uşii şi se uită la 
mine cu o privire arțăgoasă şi acuzatoare. 


— Auzi, păpuşă! Îmi vine să-ți spun vreo câteva pe care să 
nu le mai uiţi câte zile-i avea. 


Cuvintele pocnesc precum nişte înjurături scuipate 
printre dinți. 


Mă bagă în sperieți destul de tare şi probabil că ceva din 
atitudinea mea îl face să se mai potolească. Îşi mai 
îndulceşte cu o notă expresia feței, în timp ce un zâmbet 
sarcastic se fixează în colțul buzelor; uitătura rămâne la fel 
duşmănoasă. 


Inspiră şi expiră aerul din plămâni cu zgomot, semn că 
face un mare efort de calmare, în timp ce dă din cap într-un 
fel care subliniază o dezamăgire profundă. 


Mai stă câteva secunde cu ochii pironiți la mine, 
încruntat şi încordat. Omul e plin de nervi. 


— Uită-te la mine, Beatrice, şi ține minte ce-ţi spun, e 
spre binele tău! 


Glasul lui îmi aminteşte de bunăvoință prefăcută a şefului 
mafiot care şi-a invitat acasă subalternul, vinovat de 
pierderea drogurilor, ca să-i tragă un glonț în cap; nu c-ar 
vrea, dar chiar n-are de ales. Pierderile au fost prea mari. 


— Nu te mai băga în “chestii tari”, dacă n-ai sânge-n tine! 


Nu e sigur că am înţeles, aşa că îmi mai dă ceva detalii, 
ca să se exprime pe “limba mea de fată fină”, mă lămureşte 
el. 


— Nu te apuca de lucruri pentru care ai nevoie de 
“determinare”! Spune “determinare” cu un glas subțirel — pe 
mine mă imită, desigur. 


— Rişti s-o încurci rău de tot dacă încapi pe mâna unui 
golan exact când îţi arde ţie să te opreşti ca fraiera, în 
mijlocul drumului. Ultima remarcă musteşte de dispreț. Şi 


încă ceva: nu mai umbla noaptea singură, de nebună prin 
parcuri! După miezul nopţii se pot întâmpla tot felul de 
lucruri, iar tu, tu habar n-ai să le faci față. 


Îmi aruncă o ultimă privire batjocoritoare de sus în jos şi 
pleacă trântind uşa. 


Deci, m-a văzut, nu mi s-a părut. Foarte bine! Totuşi, ce 
naiba a vrut să spună? La ce chestii tari s-a referit? Cred că 
tipul e prea desfrânat pentru mine şi îmi propun să redevin 
cea dintotdeauna. 


Maria iese de la baie şi se aruncă în pat; pare destul de 
calmă şi un pic obosită. Are destule motive. Mă întreabă 
cine a trântit uşa şi nu se miră să afle că a fost Carol. Nici 
măcar nu întreabă de ce a venit. Intru şi eu şi fac un duş; 
mă pregătesc pentru o nouă zi de jocuri şi surprize cu 
echipa managerială. 


L-am evitat pe Carol cât am mai stat în team-building. În 
autocar am stat departe de el şi am avut grijă ca privirile 
noastre să nu se încrucişeze prea des. 


O ZI LA SERVICIU - ULTIMA 


E luni şi sunt la serviciu. Intru în birou şi salut. 


Carol îmi răspunde, ca de obicei, în felul lui, altfel decât 
ceilalți oameni. 


— Te pup peste tot! 


E un răspuns inocent, față de ce primesc alte colege, ştiu 
şi eu asta. 


E una din zilele în care programele cad cu o frecvență 
uluitoare. Trebuie să mănânce o pâine şi cei de la IT, cum ar 
spune Maria în momentele ei de mare înțelepciune. Am 150 
de mail-uri necitite. Am Inboxul organizat ca la carte pentru 
un maxim de eficiență, dar chiar şi aşa, tot trebuia să vin cu 
o oră mai devreme, dacă voiam să le citesc pe cele mai 
importante. 


Îl văd pe Carol că se aşază la biroul din faţa mea. 


Are o problemă cu logarea şi până vine cineva din echipa 
de IT, foarte solicitată astăzi, va lucra aici. 


Mă aud strigată, e tot Carol. 


— Auzi, Beatrice, ai idee cine-i ăsta care seamănă cu 
Gandhi? 


Pune întrebarea în timp ce stă întors şi cu degetul 
îndreptat spre stânga. Observ un bărbat mic, slăbuț şi 
frumos bronzat; în mâna stângă ține un mănunchi de 
cabluri colorate şi două cutii mici din plastic negru. Priveşte 
dezorientat spre noi şi spre degetul lui Carol. 


— Poate colegul de la IT? spun şi eu în timp ce mă întreb 
daca micuțul Gandhi aude dialogul dintre noi. 


— Hei, Gandhi! Eşti de la IT? la mine-i problema. Carol îl 
ademeneşte cu un deget făcut cârlig. 


Da, e de la IT şi pare flatat de asemănarea cu părintele 
independenței Indiei. Nu, nu-l cheamă Gandhi. Prakash 
Sanjai Manjeet plus un nume de familie imposibil de 
pronunțat sau de scris. Preferă Manjeet. Aflăm că înseamnă 
Cuceritor al Inimii. Carol îşi dă cu părerea şi crede că-i un 


nume total nepotrivit pentru el, la fel ca şi Prakash ( 
Iluminat). Pentru că le uită pe amândouă, din când în când 
îi spune Gandhi. Manjeet n-are nimic împotrivă. 


După ce colegul indian pleacă, Carol încă se minunează 
că cineva care seamănă cu Gandhi vrea să fie strigat 
Cuceritor al Inimii. Şi măcar dacă-i rezolva problema. 


Astăzi avem o şedinţă de grupă şi un training de o oră, 
pentru o variantă nouă de program; solicitările de la clienți 
vin prin toate canalele de comunicare cunoscute. 


Observ un mail de la şefa noastră cu eficiența pe grupă. 
În fiecare lună sunt în top, nu-mi fac griji. Deschid fişierul şi 
văd că stau chiar aşa cum mă aşteptam. Nu ştiu de ce mai 
fac asta, daca vreau să-mi dau demisia. 


Mă pregătesc să-mi pun căştile exact când intră în birou 
Maria; are o întârziere de două minute. 


— Fraților, dați drumul la o fereastră ca-mi vine să vomit! 


Asta-i în loc de salut şi până ajunge la birou ne spune 
ceva despre nesimțirea fără margini a managerilor care s-au 
gândit că nu avem nevoie de chiuvete la bucătăria de la 
etajul nostru. Cum e posibil? se răsteşte la noi. Ea acum 
trebuie să-şi spele fructele la baie, lângă WC-uri, sau să 
coboare la un etaj inferior, pentru atâta lucru. 


— Te doresc, arăţi demential, iubito! Asta e răspunsul 
pentru salutul Mariei. Mie îmi miroase a Wish, comentează 
Carol. 


Eu folosesc Wish, dar n-am crezut că am turnat aşa de 
mult pe mine, încât să se simtă şi la o distanță de doi metri. 


— Să ştii că poţi să vii cu fructele spălate de acasă, 
Maria... Să nu prind pe cineva că deschide vreo fereastră! ne 
amenință Carol. De asta avem aer condiționat şi purificator. 


Aşa comunica ei în fiecare zi; trebuie să fii naiv să crezi că 
sunt cumva supăraţi. 


Maria arată splendid. Ca de obicei. Părul lung şi blond 
lăsat pe spate, machiaj impecabil. Are un corp apetisant cu 
forme accentuate, visul oricărui bărbat în toată firea. Haine 
pe corp, decolteu intimidant. E foarte înaltă pentru că astăzi 
a avut chef şi de tocuri de 10 cm. Doar Mario, Marcus şi 
Carol o pot privi de sus în jos. 


— Frate, da’ nesimțit mai eşti, i-o întoarce Maria, cu 
simpatie. Dar poate că n-am fructe acasă şi mă gândesc să- 
mi cumpăr în drum spre serviciu. Pentru varianta asta ce 
sfat deştept îmi mai oferi? Aud?! 


— Cumpără fructe care nu se spală! 
— Şi care sunt alea, istețule? 


— Alea fără coajă comestibilă. Îţi recomand bananele, 
pentru ca tu chiar ştii să le mănânci frumos. 


— Beatrice, dă-i o palmă din partea mea, nesimțţitului! N- 
am timp acum, pentru că sunt obligată să şterg biroul. Cine 
ştie ce împuțit s-a logat aici în weekend. 


— Ipohondră dementă ce eşti! Tot departamentul a fost în 
team building în wekend-ul ăsta, crezi că poţi să faci un 
efort de memorie să-ți aminteşti? — o întreabă Carol. 


— Aaa! Ai şi tu dreptate. Dar atunci de ce dracu' pute aşa 
tastatura? Uite şi mouse-ul... 


Când spune asta ridică mouse-ul la nas cu două degete; 
scârba care a cuprins-o ne convinge pe toți că mouse-ul 
duhneşte a stârv de şoricel. 


— Nu-mi vine să cred! Nu se poate! strigă cu indignare 
Maria dintr-o dată. Mario şi Paula sar repede să vadă despre 
ce-i vorba şi amândoi se holbează dezgustațţi la tastatură. 


— Cât de nesimtit trebuie să fii ca să mânânci la birou? 


Maria îşi dă capul pe spate şi rămâne cu privirea 
înțepenită spre tavan şi ceruri, în speranța că de acolo ar 
putea primi răspunsul potrivit. 


Cei care obişnuiesc să facă asta, numai eu ştiu trei 
persoane, stau cu capetele în monitoare; ce vrei, oamenii 
sunt ocupați. Şi oricum, presupuşii vinovați, din câte ştiu 
eu, mănâncă numai deasupra tastaturilor proprii, la mare 
distanță de biroul Mariei, că doar nu li s-a urât cu binele. 


Maria oftează prelung în timp ce scoate din geantă o 
pensetă pentru ajustat sprâncenele şi extrage cu mare 
dibăcie, o firimitură care s-a fixat între tastele shift şi enter. 


Arată exact ca un chirurg şi mi se pare normal din 
moment ce e studentă la facultatea de medicină. Mario e 
coleg de an cu ea, la ginecologie. 


După un proces lung de un minut, în care au încercat toți 
3 să determine originea alimentului, Maria se hotărăşte să 
arunce “putregaiul” împreună cu penseta la coşul de gunoi. 
Aud apoi “Cred că ştiu cine-i...”, “Stai să vezi ce-i fac, 
idiotului!. “M-am săturat de cretini!” şi altele, în acelaşi fel, 
care mă conving că astăzi e în toane bune. 


Mario îşi reia locul şi dă din cap cu indignare, în timp ce 
Paula merge la biroul Anei-Maria care a fost într-un apel cu 
un client şi a pierdut părți importante din eveniment. Ana- 
Maria este cea mai informată persoană pe segmentul 
întâmplărilor din viața de companie şi specialista numărul 
unu în feedback-uri negative. 


Cunosc toate teoriile care susțin importanța feedback- 
urilor, însă Ana manifestă prea mult entuziasm față de 
preocuparea asta. Numărul doi e Maria, dar la mare 
distanță. 


Maria porneşte apoi un proces anevoios de detectare a 
preferințelor culinare ale fiecăruia dintre noi, interogându- 
ne pe messenger; vrea să făurească un dosar complet cu 
dovezi irefutabile împotriva inculpatului. Eu mănânc doar 
fructe la serviciu, aşa că Sherlock nu-şi bate capul cu mine. 


Am 16 programe deschise şi peste ele răsare şi un 
messenger. E tot Maria. 


— Ce-i căcatul ăla de pe masa ta? 
Trimit un emoticon rânjit şi un semnul întrebării... 
— Touch. 


— Aruncă-l! Îți aduc eu mâine un dezinfectant folosit în 
chirurgie. 


— Serios?... 


Maria e cel mai mare duşman al microbilor de tot felul; să 
nu asculți sfaturile pline de bunăvoință ale unui viitor 
doctor, înseamnă prostie fără limite. Şi am aflat cu toții că 
Maria urăşte prostia mult mai aprig decât microbii. Nu sunt 
în măsură să o dezamăgesc şi-mi place şi reputația mea de 

“înțeleaptă” a grupei. 


— Îți mulţumesc, scumpa! Nu arunc dezinfectantul; îl 
pun în geantă ca să-l folosesc acasă. 


— N-ai de ce. La cât ai prima pauză pentru că am ceva 
să-ți spun. Vreau să mă consult cu tine. 


Trimite şi un emoticon pupăcios alături de unul care 
ridică inimi în văzduh. 

— Peste o oră, spun. Trimit şi eu un şir de buze iubăreţțe 
şi închid fereastra messenger-ului. 


E o zi la fel ca toate celelalte; mult de lucru, solicitările 
curg fără oprire, abia ai timp să te ridici ca să bei o gură de 
apă. 

În timp ce-i răspund şefei noastre la un e-mail în care-o 
lămuresc în legătură cu o situaţie rezolvată de mine, deşi 
trebuia, conform procedurii, să o trimit în alt departament, 
preiau şi un apel de la un client care mă avertizează că nu 
vrea să mă deranjeze cine ştie ce; are doar câteva nelămuriri 
la ultima factură emisă - are doar 1500 de pagini! — o 
contestaţie pentru un serviciu care n-a funcționat cât timp a 
fost în Dubai, plus recalcularea aferentă şi despăgubiri. 
Financiare şi morale! Ar mai dori şi o listă de numere de 
telefon ochioase şi senine. Cum să-mi spună el ca să 
înţeleg? Îşi ia timp de gândire câteva secunde, după care 
adaugă inspirat: nişte numere de telefon Feng-Shui, 
domnişoară! Îi mulțumesc pentru clarificare şi mă pregătesc 
să închid apelul, care pe total a durat o oră. Promit să revin 
la el cu lista de numere ochioase, senine şi Feng Shui. 


— Auzi, ce voia ăla cu care ai vorbit? Numere de telefon 
Feng-Shui? Ce înseamnă asta, frate? Şi cum adică-l suni cu 
o listă? 


Carol e nelămurit şi indignat. 
— Feng-Shui e o filosofie de viață, spun eu. Ştii şi tu... 


— Da, completează Carol. Tre' să fie unul din ăla care 
umblă cu busola prin toată casa ca să se asigure că patul 
din dormitor e fixat spre N, altfel n-are garanţia că se poate 
regula cum trebuie. Dacă-l orientează un pic pe latura nord- 
sud, riscă să-şi blocheze energiile sexuale şi chakrele. 


Am cunoscut o dată un specialist din ăsta care nu putea 
să-şi cumpere nicio pereche de chiloţi, fără să consulte 
manualul. Era complet nebun, părerea mea. 


— Deci vrea un număr de telefon încărcat cu o filosofie de 
viață? se miră şi Paula... Şi cum te-ai gândit să faci asta, 
Beatrice? Măcar ai o busolă? 


O suspectez pe Paula că-i surdă. Uneori dă semne că nu 
aude toate informaţiile, deşi stă cu ochii în gura 
interlocutorului. 


Carol o lămureşte spunându-i râzând, că eu nu am nevoie 
de busolă, dar ei i-ar trebui una, asigurând-o că se vede de 
la distanţă ca-i lipseşte. 


Paula este o colegă simpatică, doar că atunci când nu 
poate să ajute, se oferă să încurce şi la asta chiar se pricepe. 
Când e obosită reuşeşte să strice cu pricepere orice lucru 
bine făcut. Când e odihnită face totul perfect şi extrem de 
încet. Are cumva nişte abilități specifice melcului. 


N-apuc să răspund, nu că aş fi avut ce, pentru că sună 
telefonul şi preiau un apel de la un agent de vânzări 
dezlănțuit. E aproape isteric. Îmi reclamă ceva în legătură 
cu un caz rezolvat prost la noi, de una Maria. Cică nu se 
poate înțelege cu ea, aşa că speră să găsească pe cineva care 
să-şi asume responsabilitatea sau ajunge la manager, mă 
amenință el cu năduf. 


Il asigur că oricare ar fi problema o putem rezolva, fără să 
ne mai perindăm pe la manageri, însă nu pare să audă. 
Cred că se preface. 


Nu se lasă până nu-mi descrie în detaliu starea psihică 
nevricoasă în care a intrat clientul de trei zile, una demnă 
de cămaşa de forță, îmi garantează el, apoi câte apeluri de 
coşmar a avut cu “turbatul”. Mă anunţă că cei care s-au 
străduit şi i-au promis o rezolvare rapidă au reuşit să mai 
adauge, cu mare iscusință, încă vreo câteva greşeli 
ingenioase, chiar ceva mai complexe decât prima. 


— Dă-mi contul clientului şi repet întrebarea încă de 
două ori, ca să obțin răspunsul. 


În sfârşit, încep să caut gafele şi iau programele la rând. 
Am descoperit erorile şi mă apuc să le corectez, în timp ce 
colegul meu continuă, se descarcă şi el. 


Mă informează că e la capătul răbdării, că e pe cale să 
facă ceva nebunesc. Îi spun că-l înţeleg, că tocmai acum 
rezolv totul. Îi inspir încredere şi mă transformă în singura 
lui prietenă de pe lumea asta. Având în vedere noul meu 
statut, aflu apoi că mama lui e în spital, că managerul i-a 
dat o evaluare proastă timp de două luni la rând şi că luna 
asta trebuie să se reabiliteze, însă, din cauza noastră, a 
colegilor mei, se corectează el repede, nu va reuşi. Va ajunge 
pe drumuri pentru că pe nimeni nu-l interesează cu 
adevărat să-şi facă treaba, pe nimeni în afară de el şi de 
mine, completează pe nerăsuflate. 


Maria e deja în dreptul biroului meu şi vrea să-mi ia 
receptorul din mână. E agentul ei de vânzări. 


— Dă-l la mine pe dobitocul asta! I-am spus că e vina lui; 
i-am activat clientului exact ce a cerut. 


— Am rezolvat deja situația, spun eu şi mă grăbesc să 
închid apelul ca să nu mai audă şi alte insulte turuite de 
Maria. 


Maria mă anunţă că nu trebuia să-l ajut pe nenorocit şi 
începe să-mi prezinte, în detaliu, schimbul de replici pe care 
l-a avut cu el. O întrerup, spunându-i că vreau să merg în 
pauză, la o ţigară. 


— E un coleg nou, nu cunoaşte toate procedurile, încerc 
eu să-l scuz şi să scap de avalanşa de detalii. 


Dar ea nu-l poate scuza, cum pot să-i cer aşa ceva? 


Deja toţi colegii mei par a fi puşi la curent cu toate gafele 
pe care le-a făcut colegul reclamant de-a lungul timpului şi 
Maria demonstrează, în mai puțin de un minut, că e mai 
“prost ca noaptea”. Ne spune apoi că agentul de vânzări e 
un mare bou şi că mama lui sigur e o vacă. Are deja un 
excel în care-şi trece toate greşelile făcute de către cei de la 
vânzări, iar campionul e cel cu care am vorbit eu mai 
devreme. 


Mă întreb de când o cunoaşte şi pe mama lui? 


Disponibilitatea mea reprezintă un fel de amenințare la 
adresa procedurilor existente. Nu-i bine să creezi 
precedente. 


— Chiar ai un astfel de fişier, mă mir eu? 
— Da, am şi ar trebui să ai şi tu. 
— De ce? E o procedură care mi-a scăpat? 


Din felul în care Carol şi Maria încep să râdă îmi dau 
seama că nu-i chiar o procedură. 


Mă grăbesc să ajung la lift. Prima pauză e de 
cincisprezece minute; nu le pot risipi. Trebuie să-mi fac şi o 
cafea şi nu te poți aştepta ca liftul să fie chiar la etajul tău 
sau să vină repede când îl chemi. 


Maria mă însoţeşte. Are ceva pe suflet să-mi spună. Paula 
vrea să meargă şi ea, însă Maria o anunță că o să aibă o 
discuție privată cu mine, într-un fel din care se înțelege că e 
în plus. 


— Eu nu pricep de ce-ţi baţi capul cu toți idioții! Unii nu 
merită să fie ajutaţi. Tu chiar nu ştii să refuzi pe nimeni? 

— Câteodată îmi ia mai mult timp să-i refuz, decât să-i 
ajut. Ia, spune-mi, cu ce te pot ajuta, o întreb râzând? 


— Ţi-am spus că-l iubesc pe Mario... Ei, bine, am aflat că 
are pe altcineva. Dar nu înțeleg atunci de ce mi-a dat 
speranţe, de ce a petrecut noaptea cu mine? 


— De unde ştii că are pe altcineva? 


— L-am văzut aseară cu o colegă de facultate şi a 
recunoscut că uneori se mai întâlnesc intim... Sufăr foarte 
tare, nu înțeleg cum poate fi aşa? Adică şi cu mine şi cu ea? 


Acum mă văd puțin în încurcătură şi tare mă tem să nu 
se vadă pe faţa mea ceva suspect sau neplăcut. Nu pot să 
manifest atâta intoleranţă față de suferința ei şi să o rog să-l 
scuze pe Mario ca pe ea însăşi, în situații similare. 


Orice om suferă când află că este înşelat, chiar dacă şi el 
face la fel, pe furiş. Indiferent de persoana care mi se 
destăinuie, reacția este mereu aceeaşi: “eu te înşel, dar dacă 
tu nu ştii, e ca şi cum n-aş face-o; tu, în schimb, mă răneşti 
foarte tare şi pentru că o faci şi pentru că am aflat”. 


— Tu eşti pregătită pentru o relaţie de lungă durată? o 
întreb. 


— Nu mai ştiu acum, aşa am crezut... Habar n-am ce să 
fac... 


— Maria, fă exact aşa cum simţi. Dacă-l iubeşti pe Mario, 
dă-i timp să se debaraseze de fostele iubite şi spune-i ce 
simți pentru el, zic şi eu... 


Stă un pic pe gânduri şi îşi propune să se mai gândească 
dacă-i mai dă o şansă sau nu. 
— Vreau să-ți mai spun ceva, distractiv... Auzi, Carol 


visează să facă sex cu noi două, înţelegi? De fapt, de asta a 
venit atunci în cameră... Ştii? 


— Aha! Ce interesant! spun eu zâmbind cu gura până la 
urechi, ca să ascund uluiala. 


Mă uit la Maria şi râd de-a binelea. Dau din cap ca şi cum 
nu mi-ar veni să cred. Râde şi ea în timp ce se uită suspect 
de întrebător la mine. Acum nu mai am capul plin de alcool, 
aşa că mi-e foarte uşor să fiu detaşată. 


— Niciodată, draga mea, niciodată! Rămânem la nivelul de 
relație cu care ne-am obişnuit deja, da? Hai sus! S-a 
terminat pauza...Vii? El te-a pus să-mi spui asta? 


— Ooo, nu. Eu trebuia să te conving! 

— Aha. În viaţă nu poţi obţine chiar tot ce îți doreşti. Mai 
rămân şi vise neîmplinite. 

Chicotesc şi mă mir pentru că s-au gândit la asta având 
în vedere comportamentul meu de până acum. 


Maria începe să râdă imediat ce privirile ni se întâlnesc. 
Doamne, ăştia doi chiar sunt nebuni după sex. O fi posibil 
ca mie să nu-mi placă suficient de mult? Neee! Îmi place, ce 
naiba? Doar că am preferințe mai puțin originale. 


Apoi ne amintim că şefa noastră a trimis un e-mail în care 
suntem rugați să fim în birou la ora 11 fix. E ziua Aliciei şi 
trebuie să-i dăm cadoul. Maria îmi spune că a cumpărat un 
cadou separat de noi şi abia aşteaptă să i-l dea. Mă 
surprinde acest lucru, pentru că ştiu că nu se plac deloc. 


Alicia e o persoană extrem de sensibilă. Şi 
supraponderală. Ţine diverse diete, fără rezultate. De la 
ultima dietă, luată de pe nu ştiu ce site, nu numai că nu a 
slăbit, dar nici măcar nu s-a menținut. Avea 97 de kg, iar 
acum are 100. E foarte abătută. Are o față foarte frumoasă, 
cu trăsături feminine, ochi albaştri, gene lungi şi buze 
frumos conturate, nas delicat. Dacă ar slăbi, cred că ar 
putea să o pună în umbră şi pe Sharon Stone. 


Am ajuns la timp; toţi sunt în jurul biroului ei, inclusiv 
sefa noastră care-i înmânează florile şi cadoul. O pup şi-i fac 


o urare personalizată, apoi mă grăbesc să ajung la biroul 
meu. Am destulă treabă şi prăjituri mă gândesc să mănânc 
mai târziu, după ce dispare aglomerația, puțin cam jenantă. 


Tresar la zgomotul făcut de o carte trântită lângă 
tastatura mea. E Maria care mă priveşte triumfătoare; îmi 
face un semn să arunc o privire pe ea. 


— Cea mai eficientă cură de slăbire — autorul te anunță 
că, dacă urmezi sfaturile din fiecare capitol, vei slăbi 
garantat. 


— Păi, cred că o să-i placă. Du-te şi dă-i-o!! 


Alicia are deja cam tot ce s-a publicat în ultimii 10 ani pe 
tema asta. 


— Dar uită-te un pic prin ea, mă îndeamnă Maria 
shiduşă! 

O iau de pe masă şi mă uit un pic la primul capitol. 

Fiecare pagina are un singur rând scris în partea de 
mijloc: mănâncă doar 35% din cât ţi-ai pus în farfurie! 


Paginile sunt numerotate şi datate ca pentru şase luni de 
cură. Fiecare pagină are acelaşi îndemn repetat până la 
saturație pe cele 180 de foi. Asta-i tot. Cartea e o batjocură. 


— O să-i strici ziua... Eşti sigură că asta vrei? 


— Ba nu stric nimic, spune Maria cu un aer de inocență 
prefăcută. Eu chiar vreau să o ajut şi sunt dispusă să-i 
spun adevărul în față, chiar dacă o să se supere. Trebuie să 
afle şi ea că, dacă vrea să slăbească, tot ce are de făcut e să 
mănânce mai puţin. Ea e singura care n-a aflat secretul. 


— Iar vrei să intri în război? 


Dau negativ din cap, în semn de dezaprobare. Nu mă ia în 
seamă. N-ar lua pe nimeni, oricum. E foarte voluntară; tot 
timpul m-am mirat că părerea mea o interesează. 


Şi, totuşi, dacă are dreptate? Dacă nu ştie că trebuie să 
mănânce mai puțin? Mă întreb dacă n-ar trebui să-mi fie 
ruşine cu acest gând, cu această clevetire ascunsă. 


— Maria, e ziua ei, mai încerc eu, deşi ştiu sigur că nici 
un cutremur n-ar reuşi să o împiedice. 


E vorba de un război străvechi, care se poartă individual 
sau în tabere de câte doi sau patru luptători, bazat pe 
invidii, antipatii severe şi nepotriviri de caracter. Nu-mi 
place să fiu atrasă în astfel de conflicte, transformate într- 
un fel de vendete perpetue. Nu mă simt motivată, probabil. 


Apoi îmi amintesc că Maria, de ziua ei, a primit de la 
duşmanul dolofan un cadou cu totul special şi la fel de 
personalizat care, după opinia Aliciei, i se potrivea Mariei ca 
o mănuşă. 


Tot o carte, însă una de dezvoltare personală, nimic 
dubios până aici. Doar că autoarea, o celebră vedetă porno a 
lumii americane, te îndruma pas cu pas către o carieră ca a 
ei sau mult mai de succes. Dacă simți că ai potențial, te 
anunța scriitoarea, şi visul tău de-o viaţă e să faci sex non- 
stop, lasă totul baltă, rupe-te de job-ul pe care-l ai acum şi 
care nu te satisface — ea a fost contabilă la o firmă de 
construcții —înfruntă-i pe toţi cu curaj şi porneşte cu avânt 
pe drumul uimitor al împlinirii personale. Satisfacţia va fi 
uluitoare şi inegalabilă. 


Ştiu că mi s-a părut foarte nepotrivit şi nedrept gestul 
Aliciei şi m-am mirat că nu s-a gândit sa-i dea acea carte lui 
Carol. Pe el l-ar fi amuzat, chiar dacă ştiu că adevăratul lui 
vis este să devina pilot. 


Îmi amintesc că atunci Maria a răsfoit cartea zâmbind 
încurcată şi chiar a avut puterea să-i mulțumească Aliciei, 
spunând că din orice carte avem ceva de învăţat. În pauză a 
plâns la baie; numai eu am văzut-o. Maria va deveni un bun 
doctor, ştiu sigur. Ăsta este visul său din copilărie. Mama ei 
a murit când ea avea cinci ani, în timpul unei operații. 
Sufletul ei de copil n-a putut să ierte neputința medicului 
de-a salva viața mamei. Fetița de cinci ani şi-a propus să 
salveze toate mamele din lume. 


Acum Maria-i va întoarce amabilitatea Aliciei şi nimeni n- 
o va putea împiedica. 


Primesc un telefon din alt departament şi mă gândesc să 
mă duc până acolo; e o problemă ceva mai complicată şi mi- 
ar lua mult timp ca să o explic în scris; aşa că ratez 
momentul în care duşmanul a fost înfrânt şi învingătorul a 
triumfat. Am pierdut şi reacţiile publicului, mare amator de 
senzații tari. Şi mie-mi plac senzațiile tari: un zbor într-un 
balon cu aer cald sau un salt cu paraşuta... 


În faţa liftului e mare hărmălaie. Sunt doi bărbaţi şi patru 
femei gălăgioase. Salut şi îmi răspunde doar unul dintre 
bărbați, în timp ce celălalt se mulţumeşte să-mi arunce o 
privire nedumerită. Femeile, de fapt colegele mele de prin 
alte departamente, se uită la mine ca la o uşă care scârțâie. 
Domnul nedumerit e manager de două săptămâni, iar 
doamnele-i fac o curte fără perdea. Pe celălalt bărbat nu-l 
cunosc nici măcar din vedere, ceea ce înseamnă că nu e 
fumător, însă n-am nicio îndoială că e subaltern şi în directa 
subordine a managerului de față. 


Mă simt ca la teatru, rătăcită în fața unei scene, unde se 
joacă aceeaşi piesă, pe care-am mai văzut-o de câteva ori, 
din greşeală. Distribuţia e diferită, dar tema e identică. 


Actorul principal e noul manager: impozant, cu 
preocupări intelectuale complicate, sever, cu privirea ca de 
gheață. Înainte să devină actor, omul era coleg cu mine şi-l 
ştiam, după figură, din pauzele de la ţigară. Era drăguţ, 
atent, politicos. Să mi se fi părut? Acum pot să jur că l-a 
lovit o suferinţă şi ştiu sigur că ceva-i leagă limba de nu mai 
poate să răspundă la salut decât sporadic. 


Scenariul e puţin bizar şi aproape că-l ştiu pe de rost. 
Acum aştept cu interes să văd dacă reprezentaţia actuală va 
fi la fel de reuşită ca penultima. Am şi eu clasamentele mele. 


Uite, chiar acum se joacă actul în care proaspătul 
promovat se afla în mijlocul subalternilor direcți — asta e cea 
mai incitantă, şi în care toți vor începe să chicotească, 
extrem de amuzați, imediat ce şeful va deschide gura. 


Nu ştiu ce se întâmplă cu unii şefi care devin peste 
noapte extrem de spirituali. Pun pariu că până la 
promovare, nici unul nu se ştia atât de glumet. Probabil că 
unii dintre ei chiar sunt cuprinşi de mirare, la început, dar 
asta nu durează mult; cu timpul se obişnuiesc. 


Liftul a venit. Intră întâi femeile şi printre ele mă strecor 
şi eu, ca o intrusă; în calitatea mea de spectatoare, ştiu 
sigur că sunt aproape invizibilă. Subalternul se va poziționa 
în dreptul butoanelor, iar boss-ul cu spatele la uşi. Femeile 
vor sta toate cu capetele întoarse către masculul dominant, 
iar femela alfa, întotdeauna există una, va sta şăgalnic în 
fața lui. Atitudinea o recomandă pentru un viitor strălucit în 
această companie. 


Va urca toate treptele ierarhice în viteză sau direct cu 
liftul. Nu-i nimic rău în asta, se înțelege. Măcar ea îşi 
respectă visele, care se vor îndeplini, spre deosebire de ale 
mele, care stau pitite bine în ungherele creierului meu de 
angajat resemnat şi obosit. 


Deseori dau vina pe oboseală şi pe lipsa timpului, pentru 
absolut orice nu merge bine în viața mea. Inainte dădeam 
vina chiar şi pe alții sau pe conjuncturi. 


Am aflat din experienţele anterioare, că trebuie să spun 
destul de tare la ce etaj vreau să ajung, ca să elimin şansa 
unei vizite forțate în parcarea subterană. Eu stau în dreapta 
boss-ului, față în față cu subalternul devenit liftier, aşa cum 
ştiam. 


Începem să coborâm şi liftul se opreşte pe rând, la fiecare 
etaj... Cred că cei care l-au chemat s-au plictisit să-l mai 
aştepte... „Nimeni nu urcă, nimeni nu coboară” —spune 
şeful zâmbind, iar femeile încep să chicoteasca. Ba una 
dintre ele, cea mai tânără, râde încontinuu, chiar şi când 
celelalte fac mici pauze, ca să-şi mai tragă sufletul. Stă cu 
mâna la gură şi cu capul în jos, hlizind monoton. Micuța 
mea colegă nu joacă bine, e ca o cabotină cuprinsă de trac şi 
asta o va ține mulți ani pe o poziție inferioară. Ca să-şi 
mărească şansele trebuie să mai ia ceva lecţii de actorie, de 
preferat, de la maeştrii consacraţi. Sau să nu mai joace 
deloc pentru că strică piesa şi mă enervează şi pe mine! 


În sfârşit, liftul începe să urce din nou şi la etajul cinci 
coboară toți subalternii cu mult zgomot. Femeile, încă mai 
chicotesc în timp ce-şi iau la revedere în mai multe limbi 
cunoscute, însoțite de urări valabile pentru ziua curentă. 
Toţi stau grupați în fața liftului şi nu se îndura să se 
îndepărteze de sef, ca să-şi vadă de ale lor, decât în 
momentul în care uşile liftului se închid aproape cu totul. 
Piesa s-a încheiat, cortina a căzut. 


Am totuşi timp să o zăresc pe colega de 19 ani care arată 
o tristețe nesfârşită. Sunt indignată de cât de prost poate să 
joace! 


Boss-ul îşi schimbă locul; preferă să se sprijine cu spatele 
de oglindă şi să se zgâiască la mine. ÎI privesc şi eu cu 
simpatie colegială, moderată. Se miră când află că urc la 
acelaşi etaj cu el. Îmi păstrez zâmbetul mic, dar sesizabil şi 
care nu mă părăseşte niciodată. E micul meu aliat. ÎL 
exersez de mulți ani. Nu mă părăseşte nici când sunt doar 
eu cu mine, în fața oglinzii. Mama e cea care mi-a dezvăluit 
pentru prima dată, forță miraculoasă a zâmbetului. 


Îmi propun să nu uit să o sun! 


Am ajuns la destinaţie şi, spre mirarea mea, managerul 
redevine un bărbat curtenitor şi un coleg binevoitor: face un 
gest larg cu mâna dreaptă, din care înțeleg că mă lasă să ies 
prima din lift şi se repede cu badge-ul la o uşă; o deschide şi 
iarăşi face un gest cu mâna care poate fi tradus cu “Vă rog, 
intraţi”! Îi mulțumesc frumos şi-l întreb dacă ştie unde-l 
găsesc pe cel pe care-l caut; ştie cumva unde este biroul lui 
Enrique Combra? Da, cum să nu? E în subordinea lui. 


Pe etajul ăsta toţi par a fi în subordinea lui, după cât de 
popular pare. 


Se oferă să mă conducă; omul e foarte disponibil. Merge 
cu paşi mari, elastici, degajaţi; foarte potriviți poziţiei lui din 
societatea corporatistă. După ce ocolim diverse zone 
separate de pereți falşi, toți de aceeaşi culoare, mai mergem 
pe un hol îngust şi lung unde iarăşi politețea îl obligă să mă 
lase să o iau înainte, punându-mi de data asta o mână 
uşurică pe spate, cam în dreptul taliei. Gestul e doar 
prietenos. După ce-l ai pe Carol coleg de grupă timp de 
aproape trei ani, puţine gesturi ţi se mai par intime. 


Până ajungem la destinaţie aflăm unul de la altul cum ne 
cheamă şi cu ce ne ocupăm. Nu uită să manifeste respectul 
cuvenit funcției mele; lucrez în cel mai prestigios şi mai 


râvnit departament operaţional, ce naiba! Plesnesc de atâta 
inteligență şi profesionalism. Sunt crema cremelor de pe 
tort... Maria a spus odată, la o şedinţă, făcând referire la 
patru persoane din echipă, printre ele mă număram şi eu, 
că dacă n-am fi atât de frumoşi, ar putea spune că prima 
noastră calitate este inteligența. Celelalte trei persoane erau: 
Carol, Mario şi ea, bineînțeles. Faptul că par mai degrabă 
frumoasă decât inteligentă nu m-a măgulit prea mult, dar n- 
am ofensat pe nimeni dând glas indignării. 


Cel cu care trebuie să mă întâlnesc stă ghemuit în spatele 
monitorului; spinarea lui e atât de cocârjată de greutatea 
problemelor, încât imaginea lui Quasimodo mi se pare 
aproape fără cusur... Enrique pare astăzi covârşit de 
greutăţile vieții corporatiste. Fața lui arată o concentrare 
chinuită cu accente sinucigaşe. E posibil să stea prost cu 
nervii; lucrează de 10 ani în această firmă, pe aceeaşi 
poziție. Omul are o zi grea, la fel ca a mea, doar că eu joc 
destul de bine rolul angajatei de succes, pe care nimic n-o 
tulbură; sunt în permanenţă bine dispusă, calmă şi 
săritoare. 


Am învăţat că dacă te tăvăleşti pe jos de îngrijorare, 
oamenii fug de tine. N-am încercat pe pielea mea; am învățat 
din experiențele altora. Uneori şi mie îmi vine să mă crispez 
aşa, dar mai bine iau o pauză, ies la o ţigară, vorbesc cu o 
persoană simpatică şi dorința de-a mă ascunde sub birou ca 
să-mi plâng de milă, în timp ce-mi smulg părul de pe cap, 
dispare ca prin farmec. Iau lucrurile aşa cum sunt, în 
ordinea în care au venit şi le rezolv pe fiecare în parte, de 
parcă n-aş mai avea şi altceva de făcut. E cea mai bună 
metodă, deocamdată. Mama mea a inventat-o şi sunt foarte 
mândră de ea. O iubesc foarte mult! Să nu uit să o sun!... 


Managerul pleacă după ce ne salutăm politicos şi rămân 
în compania lui Enrique care nu mai găseşte în el niciun 


strop de putere, ca să-şi vină în fire. Acum îşi roade o 
unghie cu insistență şi se chiorăşte perplex la un mail 
stufos. Informațiile din mail sunt fără discuție terifiante. 
Trebuie să-l scot repede din starea asta, pentru că nu am la 
dispoziție mai mult de 10 minute alocate problemei pentru 
care am venit. Sunt un om ocupat, la fel ca toată lumea de 
pe aici. 

— Hei, Enrique! Bună! Am venit în legătură cu ajustările 
pe care trebuie să le dăm pe contul... 


Se uită la mine cu o privire de peşte mort, nu e sigur că 
am vorbit cu el, nu pare să mă recunoască. 


— Aaa! Păi, dă-le tu şi spune-mi prin e-mail cum ai făcut. 


Faţa lui se schimonoseşte ca la o durere ascuţită de 
măsea. 


— Hai să le dăm împreună, acum, ca să-ți notezi singur 
toate informațiile de care ai nevoie. 


Ultimul meu îndemn îi dă lovitura de grație: mă priveşte 
cu nedumerirea omului atacat prin surprindere. 


Până la urmă eu îi fac o favoare, nu el mie. E posibil să 
nu ştie? Nu sunt obligată să-i spun ce am făcut în contul 
unui client; poate să-şi dea seama şi singur... desigur, după 
mai multe verificări, pierzând timp preţios şi apoi 
deranjându-mă pe mine, mai târziu. Ce naiba omule, revino- 
ți şi comportă-te ca un angajat cu un minim de echilibru! 


E atât de stors de vlagă, încât fac eu toate modificările, 
direct din contul lui şi las şi comentariile care-l interesează. 
Şi doar mi-am promis să nu mai fac asta! Nu trebuie să fac 
toate treburile altuia, doar pentru că nu am descoperit cum 
pot să-l conving, fără să-l ofensez, că e de datoria lui să se 
ocupe. După patru minute, ce rapidă am fost! mă uit la el ca 
să mă asigur că a înțeles despre ce-i vorba. Nu cred că am 


mai văzut atâta neputinţă, decât în filmele cu drogați şi în 
cele cu oameni nevinovați care ajung pe scaunul electric, 
dintr-o eroare judiciară. 


— Ai o zi grea, Enrique; se vede mai mult decât îți doreşti. 
Te pot ajuta cu ceva? Când te simți copleşit de probleme e 
bine să încerci şi metoda delegării; face minuni. Nu trebuie 
să faci tu totul. 


Pun mâna pe umărul lui pentru câteva clipe, pentru că 
tocmai am citit într-o carte de psihologie că-i benefic. Uneori 
sunt foarte bună la dat sfaturi. 


— Ia o pauză, vorbeşte cu cineva drag, poate cu mama ta, 
mă avânt eu. Te ajută. 


— Am o problemă personală, pe care n-o pot ignora şi nu 
mă pot concentra.... Nu găsesc nicio soluție. Sunt varză! 


N-am ce face şi-l întreb din nou dacă-i pot fi de folos. 


I-a luat şapte minute ca să-mi spună ce-l frământă. Şi 
sunt aşa de grăbită! Poate a crezut că sunt în pauză mare... 


Pe scurt: are 32 de ani şi împarte acelaşi apartament cu 
mama lui, încă de la naşterea sa. Acum are şi el o iubită, a 
mai avut două înaintea ei. Mă lămureşte adăugând că 
mama lui e foarte pretențioasă. Şi ultima iubită are defecte, 
însă nu vrea să renunțe la ea, aşa cum îl imploră mama lui. 
Aseară s-au certat, iar maică-sa a chemat salvarea 
amenințându-l că face un infarct, pe loc, dacă nu renunţă la 
ideea lui idioată de-a se muta împreună cu “curva” într-un 
alt apartament. E convinsă că fiul ei vrea să o bage în 
mormânt. Mama lui ar vrea ca iubita să stea în apartament 
cu ei, însă fiul ştie din experienţele anterioare că nu e o idee 
foarte inspirată. Cu timpul - mai exact două luni, după mai 
multe certuri, în care el va fi făcut vinovat de către 
amândouă, iubita-şi va face bagajele şi va pleca în lumea 


mare pentru totdeauna. lubita actuală l-a sunat de 
dimineață ca să-i spună cât de tare a dezamăgit-o. 


Vrea să-l părăsească dacă nu se mută cu ea, astăzi! Acest 
ultimatum l-a aruncat în brațele disperării. Nu poate 
renunța la dragostea vieţii lui, dar nici nu vrea să-i scurteze 
viața mamei, care în această dimineață i-a dezvăluit 
valoarea asigurării pe care o va încasa el, fiul 
nerecunoscător, dacă va avea norocul să o vadă moartă în 
următoarele zile. 


Doamne, şi eu credeam că un om poate ajunge aşa de la 
supramuncă! 


— N-am nici o soluţie... Nu le pot împăca pe amândouă, 
n-am cum, spune Enrique cu o tristețe adâncă în glas. 


Acum parcă şi mie îmi vine să mă gheboşez un pic. Omul 
ăsta chiar are o problemă spinoasă de rezolvat. Mă gândesc 
că maică-sa îi promite că-şi va provoca un infarct în toată 
regula, dacă o părăseşte pentru altă femeie pe care nu poate 
să o înghită. Sigur că nu pot să-i spun că o consider o mare 
escroacă sentimentală. 


Pe de altă parte, iubita lui e la fel de dominatoare ca şi 
mama, dacă-i serveşte ultimatumuri, în condiţiile în care 
cunoaşte dependenţa fiului față de viitoarea soacră. Nu-i pot 
recomanda să se mute nici la ea. Să schimbi un tiran cu un 
dictator, nu-i chiar o soluție de dorit. Din păcate, nu ştiu 
cum să-i spun că atât iubita, cât şi mama i s-au urcat în 
creştetul capului şi nu vor să coboare de acolo. 


— Mama ta are probleme cu inima? 


— Nu... Cei de la salvare mi-au spus că are o inimă 
sănătoasă. 


Tu cum ai proceda? mă întreabă el... Sincer, cum ai face 
tu? 


Parcă întrezăresc în vocea lui o urmă de speranță. Mă 
simt obligată să-i răspund. 


— Eu cred că aş fi foarte supărat pe amândouă şi aş 
hotări să mă mut un timp singur. Se găsesc apartamente de 
închiriat la prețuri foarte bune aproape de sediul firmei. 
Cred că mi-ar trebui un timp pe care să-l petrec doar cu 
mine. După acea aş mai vedea... 


Enrique ridică sprâncenele a mirare, apoi încet, încet 
zăresc pe chipul său lumina unui zâmbet. Işi pune brațele 
după cap şi se întinde. 


— Nici o secundă nu mi-a trecut prin gând că eu aş putea 
să fiu supărat. Dar dacă mă gândesc bine, am toate motivele 
să mă supăr şi încă tare de tot. Îmi convine mai mult să fiu 
supărat, decât să mă simt vinovat. Nu m-am gândit să mă 
mut până acum. Mă simt bine cu mama; ea se ocupă de 
toate... 


Cum să-i spun eu că mi se pare destul de neobişnuit 
faptul că un bărbat de 32 de ani stă cu mama lui şi la 
vârsta asta? Ba mai mult, nici prin gând nu-i dă că s-ar 
putea simţi chiar bine mutându-se? Enrique, Enrique... 


— Cum poţi afla, dacă nici nu încerci? Doar nu crezi că 
independența e o povară? Dacă te descurci cu job-ul ăsta, 
n-am nicio îndoială că te vei descurca minunat cu nişte 
probleme gospodăreşti minuscule... 


Enrique arată acum ca un om supărat. Infinit mai bine 
decât înfrânt, cum era acum câteva minute. Consider că mi- 
am făcut treaba şi mă grăbesc să ajung din nou la biroul 
meu. 


Cine ştie câte urgențe mă mai aşteaptă; şi încă nu am 
găsit nişte numere de telefon Feng-Shui. 


Îmi iau la revedere de la Enrique şi mă bucur foarte mult 
pentru că am reuşit să-i văd spinarea în poziția verticală. E 
un băiat bun. Se gândeşte mai mult la nevoile celorlalți 
decât la ale lui. 


Când ajung la biroul meu aflu de la Ana-Maria, că la 
etajul nostru, chiar alături de noi se vor muta săptămâna 
aceasta cei de la linii dedicate; experții serverelor, paginilor 
de web etc... Aceştia se consideră nişte adevărați specialişti 
şi au față de noi o toleranță redusă. Peste ei, doar cei de la 
marketing sau vânzări manifestă mai multă aroganță. Nu 
iau în calcul angajaţii de la IT. Ei sunt deasupra tuturor 
muritorilor şi fac parte din altă categorie, cea a demiurgilor. 


Colegele mele, cele care nu au încă un partener stabil, 
manifestă un entuziasm destul de slab disimulat. Doar 
Alicia e reticentă şi speră să-şi mute cumva biroul mai 
înspre fereastră. Ea e “paranormala” echipei şi crede că va fi 
cumva atacată energetic de către răii de la linii dedicate. Toţi 
dedicațţii sunt bărbaţi, mai puţin şeful lor care-i femeie. 


Îmi pun căştile ca să mă pot concentra pe treburile mele 
şi timp de trei ore nu mă ridic de pe scaun. În pauza mare, 
pe care o reduc de la o oră la douăzeci de minute, mă 
grăbesc să ies afară la o ţigară, ca să-mi limpezesc puțin 
gândurile. 


Intru în lift şi mă gândesc la cât de ieftin am scăpat cu 
numerele de telefon Feng Shui. Până la urmă, soția 
clientului era chiar simpatică. Mă întreb ce anume din felul 
meu de-a fi a determinat-o să-mi spună atâtea lucruri 
despre familia ei? Ce fac eu de oamenii simt nevoia să-şi 
descarce sufletul imediat ce interacționează câteva minute 
cu mine? Cum reuşesc eu să încurajez asta? 


Mă simt flatată pentru încrederea care mi se oferă şi 
pentru favoarea care mi se face împărtăşindu-mi-se cele mai 


intime gânduri sau secrete de familie, însă felul în care 
firma a hotărât să ne evalueze, nu-mi permite discuții 
interminabile cu clienţii. Asta înseamnă lipsă de eficiență şi 
atunci, ca să compensez, rup părți mari din pauze. 


Din păcate nu pot rămâne multă vreme cu gândurile 
mele. Locurile de fumat consacrate sunt deja pline, iar eu 
nu vreau să socializez acum. Numai asta am făcut în 
ultimele 3 ore. Mai ştiu eu un loc, ceva mai retras, şi mă 
grăbesc să ocolesc toată clădirea ca să ajung la el, pentru 
câteva momente pe care să le petrec singură. 


Îmi aprind ţigara şi tresar când aud zgomotul unor paşi. 
Sunt apăsați, fermi, ca de bărbat. Oh! 


Nu e un bărbat, ci o altă colegă fumătoare, pe care n-o 
cunosc după nume, dar cu care mai vorbesc uneori. Dacă 
nu pot să o evit. Nu este un om rău sau neplăcut, însă 
manifestă o dependență agasantă pentru trei subiecte: 
copilul ei, de unde cumpără hainele pentru ea şi familia sa 
şi scandalurile pe care le face pe oriunde i se pare că nu este 
tratată corect. Prefer de departe primul subiect, chiar dacă 
unele detalii nu sunt chiar de mare interes. Şi-ar mai fi ceva 
care mă face să scurtez sau chiar să evit întâlnirile cu ea: 
are un obicei ciudat de-a te speria cu unele întrebări. Când 
mă întâlnesc cu ea, mă simt de parcă joc ruleta rusească. 


— Bună, ce faci? Mă întreabă colega fără nume. Stăm de 
vorbă de doi ani, nu pot să o întreb dintr-o dată “cum te 
cheamă?” Nu umblă cu badge-ul la vedere. 


— Bine, am câteva minute libere înainte de-o şedinţă de 
grupă. 


Acum sper să înceapă să vorbească despre copil pentru că 
eu nu mai ştiu ce să o întreb. Şi începe... 


Timp de cinci minute, atât îmi ia să fumez o ţigară, mi-a 
povestit despre problemele digestive ale micuței, are o diaree 
estivală de trei zile; apoi ce haine i-a mai cumpărat, cum 
arată şi de la ce firme au fost achiziționate -— de la cele mai 
renumite din lume, şi doar două scandaluri. Unul s-a 
petrecut în Austria, la un hotel de cinci stele, acum două 
săptămâni, şi altul mai vechi, desfăşurat pe o străduţă din 
Madrid. Un hoţ n-a avut ce face şi i-a furat geanta de pe 
umăr. Exact cum mi s-a întâmplat şi mie. La vârsta de 14 
ani, nu doar că şi-a recuperat geanta şi a alertat poliția, dar 
l-a şi snopit în bătaie pe amărât. A făcut lupte pe întreaga 
durată a copilăriei, iar fratele ei mai mare a învățat-o cum 
să se descurce în viață. Am toată admiraţia pentru ea, mai 
ales că eu tocmai am aflat că nu sunt în stare să mă 
descurc cu hoţii, nici la 27 de ani. 


Mai există chiar şi astăzi ceva din luptătoarea de altă 
dată: ceafa proeminentă, spatele lat, acum un picuț cam 
îngroşat, părul foarte scurt şi câteva gesturi de intimidare de 
care nu se poate separa. Oricât de paşnică ar fi discuţia, 
ştiu că le va face: îşi trage bărbia în faţă şi dă din cap într- 
un mod destul de agresiv, pe care eu îl traduc cu “Care-i 
treaba?”. Îi place mult să stea cu picioarele larg desfăcute — 
nu poartă niciodată fustă, aşa că poate să facă asta. Din 
când în când se ridica pe vârfuri. Uneori preferă să-şi mişte 
picioarele într-un fel care-mi aminteşte de nerăbdarea unui 
pugilist dornic să-i stâlcească mutra advesarului. Întreaga ei 
atitudine îți spune să-ți vezi de treaba ta, dacă nu vrei să o 
iei pe cocoaşă. Şi mie nu-mi place să mă amestec în 
treburile altora. Toată viața mea am fost o persoană 
discretă, la fel ca mama. 


Devin favorita ei doar dacă în pauza de țigară nu este 
cineva din conducerea companiei prin preajmă şi cu care 
poate purta discuții mai evoluate; în ultimul caz devin o 


necunoscută şi abia dacă-mi răspunde la salut. Nu mă 
deranjează foarte mult. Totuşi, mie-mi place să salut pe 
toată lumea. 


Mă pregătesc să sting ţigara pentru că mă grăbesc să 
ajung din nou la birou. Mai am zece minute din cele 
douăzeci, aşa că cel puțin mai ascult ceva muzică, mănânc 
o banană şi o sun pe mama. 


— Auzi? 


Aproape mă panichez, dar nu las nimic la vedere. Arunc 
ultimul fum cu agresivitate calculată în sus şi o privesc cu 
nepăsare. Nu-i plac oamenii slabi de înger. 


— De unde ţi-ai cumpărat fusta asta ? Îţi stă aiurea tare. 
Nu te superi că-ţi spun.. 


— Mie-mi place. Am luat-o din Franţa, luna trecută. 


Aproape o iau la fugă, aşa de tare vreau să-i arăt că mă 
grăbesc. Doamne, cine-i femeia asta? Mai bine mă las de 
fumat decât să mai risc întâlniri cu ea! Şi când mă gândesc 
că trebuia să mă relaxez. 


În faţa liftului prind o alta scenă veche de când firma, 
între două specialiste dintr-un departament prestigios, însă 
nu chiar la nivelul celui din care fac eu parte. Cele două 
sunt de un an în companie şi îşi manifestă disprețul față de 
cei mai noi angajaţi, din cauza cărora cică le vine să-şi ia 
lumea în cap. Pe una dintre ele o bate gândul demisonarii 
pentru că nu mai poate suporta atâta incompetenţă. Ce-i 
drept şi pe mine mă bate acelaşi gând, însă din motive mai 
puțin nobile decât ale ei. 


— Nu-mi vine să cred! Frate, ăştia care-au ieşit acum din 
training sunt total pe din afară. Nici proceduri, nici engleză. 
Eu nu înțeleg cum de-au fost angajaţi! Sunt proşti făcuți 
grămadă. 


Specialista îşi dă ochii peste cap în timp ce oftează 
prelung. Colega ei de suferință dă şi ea din cap plină de 
înțelegere. Nici ea nu mai poate suporta uşor această 
incompetenţă strigătoare la cer. 


— Nu mai e de stat aici, spune pe şoptite. 
Amândouă mă privesc de parcă mi-ar fi prietene. 


Nu se feresc de mine, nu au de ce. Sunt convinse că le 
înțeleg pentru că şi eu fac parte din garda veche şi ne ştim 
încă de pe vremea în care ele erau noi şi timorate. Probabil 
că ele cred că au fost altfel, încă de la început. 


În faţa liftului s-au mai adunat câteva persoane care au 
calitatea de-a fi îmbătrânit în acelaşi timp cu firma. Printre 
ele zăresc şi fața unui om nou. Vine liftul, urcăm şi discuţia 
continuă. 


— Eu nu înțeleg cine-i evaluează pe ultimii angajaţi! Când 
ne-am angajat noi, lucrurile se făceau cu totul şi cu totul 
altfel. Va mai amintiți? Nu puteam dormi, dacă ştiam că am 
greşit ceva. Visam şi noaptea proceduri şi rulam pagini din 
programe. Pe bune, aveam conştiinţă! Ăştia angajaţi în 
ultimul an sunt vai mama lor! O să se ducă dracului firma 
asta! M-am săturat să repar greşelile altora! 


Noua angajată se crispează de atâta umilinţă. Înghite 
foarte greu această discuţie. Nici nu se mai mişcă, zici că-i 
răstignită. 

— N-ai de unde să ştii cât de mult se frământă un coleg 
nou când ajunge noaptea în patul lui. Poate că şi el vede 
pagini din programele de bază... După ce spun asta le 
zâmbesc cu multă seninătate colegelor mele indignate. 


Profesionistele mă privesc cu surprindere şi încep să 
râdă. Li se pare că am făcut o glumă sau ce naiba? 


Uşile liftului se deschid şi expertele coboară, în timp ce- 
mi dau dreptate spunând că sigur şi angajaţii noi au 
insomnii generate de prostia din capetele lor. 


Deci ele au crezut că am fost de partea lor? Oh, Doamne! 


Am rămas în lift cu colega cea nouă şi cu un alt coleg mai 
vechi. Colega cea mică se uită într-o parte, apoi fixează cu 
hotărâre un punct interesant de pe mocheta liftului. Mi-e 
simpatică. Mă prezint şi-i spun să nu-şi strice ziua pentru 
că unii colegi sunt bântuiți de cultul personalităţii. Coborâm 
la acelaşi etaj. 


— Nu toți oamenii vechi gândesc la fel, adaug eu repede. 
Nu te cunosc, dar sunt sigură că-ți faci treaba la fel de bine, 
cum o făceam şi eu când aveam mai puţin de o lună de la 
angajare. Ifose din astea am suportat şi eu, cândva. 


— M-am simţit aşa de prost! Oftează. Împlinesc două luni 
peste trei zile. Pare tare mândră că lucrează în această firmă 
şi mă priveşte cu reală admiraţie când vede pe ce uşă vreau 
să intru. 


— În curând n-o să mai porți stigmatul angajatului nou. 
Te vei transforma într-un angajat vechi şi înfumurat. Un fel 
de dinozaur corporatist care confundă vechimea cu 
performanţele inegalabile. E o perspectivă interesantă, nu te 
încântă? 

— Niciodată n-am să mă comport urât cu ultimii veniți. 

Chiar o cred. 


Ne despărțim urându-ne diferite lucruri bune una alteia. 
Am bănuiala că peste vreo patru luni îşi va ieşi din fire 
măcar o dată, când un coleg nou va face o mare porcărie în 
contul unui client şi când ea va fi nevoită să-şi piardă 
vremea corectând-o. 


Orice angajat nou plăteşte tributul începătorului, dar pe 
lângă asta e musai să înghită şi fandoselile celor care fac 
parte din garda veche. În orice companie există o gardă 
veche. Cu timpul, omul nou se transformă în om vechi şi se 
afiliază gărzii pretoriene, în mod cutumiar, preluând în 
totalitate comportamentul disprețuitor față de noii veniți. 
Cred că pe mine m-a traumatizat rău perioada de început, 
din moment ce refuz cu încăpățânare să mă comport ciudat 
cu ultimii angajaţi. Ba cu ei mă comport deosebit de frumos. 


S-a anulat training-ul, aşa că rămânem doar cu şedinţa. 
Trebuie să-mi dau demisia astăzi! 


Aflu că timp de o oră avem o şedinţă de relaxare. Ei, asta- 
i bună! şi atunci ce naiba caută colegul meu, Antonius care 
ştiam că e liber astăzi? A venit de acasă ca să se relaxeze 
într-o şedinţă de relaxare? De la şedinţe nu lipseşte nimeni, 
dar nici măcar cei care sunt liberi? 


Mă aşez lângă Maria care stă cu mâna pe scaun ca nu 
cumva să se aşeze altcineva. 


E mare gălăgie, exact ca într-o sală de clasă. Ca de fiecare 
dată, oamenii se aşază alături de cei cu care împărtăşesc 
cam aceleaşi puncte de vedere sau convingeri. Eu sunt 
flancată de Mario şi Maria, alături de care stă Carol. Noi 
formăm o miniechipă, aşa m-au anunțat admiratorii mei 
încă de acum doi ani... În stânga lui Mario stau Marcus, 
Paula, Ana-Maria şi Roberto. Ei formează un alt grup, 
prieten cu cel din care am privilegiul să figurez. 


Îmi amintesc şi acum, cât de tare m-am revoltat aflând că 
sunt înregimentată. Acum doi ani mi-am declarat 
independența, însă cei care ştiu că sunt “de-a lor” mă 
tratează ca pe o membră de nădejde a grupului, ignorând 
ifosele mele de emancipare. 


Eu oricum îmi manifest neutralitatea şi în ziua de astăzi, 
nu în mod ostentativ, şi am obiceiul de-a interveni în 
favoarea oricui, dacă e vorba de o nedreptate, indiferent de 
grupul din care pretinde că face parte. Să stai deoparte, 
când sub ochii tăi cineva e acuzat pe nedrept, înseamnă să 
consimți la condamnarea lui. N-am fost niciodată agresivă. 
Intervenţiile mele sunt naturale, adevărul e spus cu calm, 
fără intenţii ascunse. 


Din fericire, n-au fost multe situaţii de nedreptate. În rest, 
e inflație de conflicte bazate pe antipatii, invidii şi diverse 
alte neputinţe în care trebuie să fii chiar lipsit de judecată 
ca să intervii. Sunt adulți şi se descurcă. 


În dreapta lui Carol stă şefa noastră, urmata de grupul 
intelectualilor de tip vechi, supranumiți romanii — Cezar, 
Antonius, Lucia şi Antonia. Acest mic grup se bucură de 
indiferența celorlalte două sau în cel mai nefericit caz, de 
disprețul lor. Apoi urmează Alicia care se bucură de 
indiferența tuturor. Ea nu a fost adoptată de niciun grup, 
însă întotdeauna se aliază cu cineva din tabăra romanilor, 
ca să le susțină vreo cauză. Nu contează nici persoana, nici 
cauza. Sare în apărarea lor oricând, cu mult curaj şi fără 
discernământ. Face asta în speranța că într-o zi va fi 
acceptată în mod oficial de către ei. Sper să reuşească 
pentru că îi admiră foarte mult. Uite, pentru că astăzi Alicia 
e supărată pe Maria, a ales să se aşeze la o distanţă de cinci 
scaune de ea. În mod normal, ar fi stat doar la o diferenţă de 
două locuri sau mai aproape de Carol pe care ştiu că îl 
adoră. 


Primim nişte balonaşe, câte un pix şi un cater. Apoi 
suntem rugați să scriem pe baloanele umflate ce ne displace 
cel mai mult la serviciu sau ce urâm... Trec şi eu câte ceva, 
în timp ce Mariei nu-i ajunge suprafața balonului, i-ar mai 
trebui unul, aşa că trece pe al meu ultimele nemulțumiri. 


Arunc o privire pe cele notate de ea pe balonul meu şi văd 
un alineat nou cu două inițiale TL. Adică nu-i place şefa 
noastră. Are un tupeu infinit. 


Suntem rugați să spargem apoi baloanele cu caterele şi-n 
felul ăsta ni se sugerează că deja ne simțim mai bine: 
problemele noastre au dispărut. TL-ul ne garantează că 
metoda e verificată de psihiatri, în diferite spitale de boli 
nervoase. Chiar dacă momentan nu simțim efectul de 
eliberare de care ne vorbeşte, mâine vom fi ca după o lună 
de concediu. 


— Rahat! Spune Maria cu neîncredere. 


Şefa se face că nu aude şi ne împarte cu voioşie 
bomboane pe băț, la toți. Oricât de inocent ai încerca să le 
sugi, tot se va găsi cineva care să se holbeze la tine. De ce 
naiba ne aduc bomboane din astea? Ar putea fi un mod prin 
care îl ajuţi pe subaltern să asculte mai mult şi să vorbească 
mai puțin, cine ştie? Dacă în întâlnirile private şefa te îmbie 
cu gumă de mestecat sau bomboane mentolate, ar fi bine să 
nu refuzi. Sigur ai o respirație urât mirositoare. 


Nu mai sunt atentă la ce se discută; încep să mă gândesc 
la ale mele şi-mi dau seama că nu mi-am făcut cererea de 
demisie. Mă uit la colegii mei care vorbesc tare şi râd cu 
poftă. O să-mi fie dor de ei... De unii dintre ei. Până la urmă 
nu mi-a fost chiar aşa de rău aici. Am învățat multe lucruri, 
am deprins multe abilități, mi-am făcut prieteni. Doar că 
acum vreau altceva. Vreau ceva care să-mi placă mie, în 
primul rând. Faptul că lucrez la o firmă prestigioasă nu mă 
mai mulţumeşte. Nu mă mai pot sătura doar cu acest lucru. 
Oricât de greu mi-a fost la serviciu, oamenii din afara 
companiei m-au admirat sau invidiat pentru job-ul meu, 
pentru că-l râvneau şi ei. Şi când te gândeşti că trăiam chiar 
un sentiment de mândrie care-mi ținea de cald şi-mi dădea 


puterea de-a suporta totul! Doamne, ce mod cretin de a 
gândi m-a ghidat până acum în viață! 


De s-ar termina şedinţa asta de relaxare, pentru că încep 
uşor să simt cum mă enervez. Şefa noastră pleacă pentru 
câteva minute să dea un telefon, iar Maria şi Carol mă 
întreabă ce am de sunt aşa de tăcută. Mi-e rău? 


— Nu mi-e rău. Nu-mi place munca mea; de mai bine de 
un an mă gândesc dacă să-mi dau sau nu demisia. Astăzi 
am luat decizia de-a nu mai amâna lucrurile. Vorbesc în 
şoaptă ca să mă audă doar ei. 


— Ţi-a trebuit un an ca să-ți dai seama că ai o slujbă de 
căcat, se miră Carol? De ce nu m-ai întrebat pe mine şi-ţi 
spuneam eu în doua minute despre ce-i vorba. Te hotărai 
mult mai repede. Vezi ce pățeşti dacă nu te consulți cu noi? 


— E secret, da? Eu vreau să anunț TL-ul, bine? 


— S-a făcut, păpuşă. Îmi pare rău pentru că n-o să te mai 
văd. Carol îmi zâmbeşte cu multă simpatie. Pare sincer. 


— Vai, ce rău îmi pare! Maria are lacrimi în ochii. E 
nedumerită şi contrariată la culme. Ce ai de gând să faci? O 
să păstrăm legătura, da? 


— Da, cum să nu, Maria. Bineînţeles. 


— Şi cu mine o să păstrezi legătura, nu? Ştiu că “în viață 
nu poți obține chiar tot ce îți doreşti şi că unele vise rămân 
neîmplinite”, însă putem să ne făurim altele noi. Îmi face din 
ochi, Maria-i dă un ghiont şi ne punem pe chicotit. Mă simt 
bine cu oamenii ăştia. Sigur o să-mi fie dor de ei. 


TL-ul intră şi ne întrerupe chicoteala spunându-ne că 
şedinţa se încheie pentru că a căzut serverul care găzduieşte 
paginile de web, iar clienţii sunt ca ieşiţi din minți. Ne 
bulucim spre uşă. 


Când ajung la birou, TL-ul îmi spune să trec un pic pe la 
biroul ei, când am timp. Mă loghez şi în câteva secunde apar 
cinci ferestre de messenger de la colegii mei care mă felicită 
şi mă întreabă la ce companie voi lucra. 


Adevărul e că un secret bine păstrat e doar cel 
nedezvăluit. E în siguranţă doar cât e la nivel de gând. 


Îmi vine să râd şi nu răspund la nici unul. 


Ştiu că urmează un interogatoriu riguros. Am o reputaţie 
bună, aşa că voi trece prin toate etapele. Le voi spune exact 
ce se aşteaptă să audă. Plec pentru un post de manager, la 
o altă companie. Ce naiba, doar n-am să stric eu regula 
împământenită de atâţia ani, luându-le colegilor mei 
speranța de mai bine. 


Orele au trecut în zbor, iar eu mă simt excelent. Am 
parcurs toate etapele care preced demisia cu succes şi am 
promis să mai stau trei săptămâni, atât cât să-l învăţ pe cel 
care-mi va lua locul, câte ceva despre specificul conturilor 
de care mă ocup. La sfârşitul programului fug cât pot de 
repede spre uşă de la ieşire, ca să nu mi se adreseze 
întrebări suplimentare. 


În faţa liftului prind o ultimă scenă consacrată, la fel ca şi 
celelalte peste care am dat astăzi. Revăd una dintre 
specialistele din garda veche care se plângea de noii veniți 
alături de un tip scorțos, la patru ace. Poţi să juri că 
lucrează la NASA şi chiar în clipa asta îl aşteaptă elicopterul 
personal, în fața intrării. 


E inabordabil, infatuat, pretenţios, grăbit şi foarte 
mândru de job-ul lui, exact aşa cum îl obligă să fie 
importanța funcției sale. E un elitist din marketing. Dacă 
era din vânzări, trebuia să aibă sacoul un pic şifonat de la 
orele petrecute în fata volanului şi, eventual, un Bluetooth 


fixat la ureche. N-are laptop şi nici nu e prins în vreo 
conversaţie cu vreun client. 


Ştiu de multă vreme că aproape orice angajat de la 
marketing, oricât de măruntă ar fi funcţia lui, se va plimba 
țanţos prin companie, revendicându-şi drepturile de făuritor 
de artă. Nu cred să fi întâlnit până acum vreun artist care 
să vorbească mai mult despre arta lui decât un angajat din 
departamentul de marketing. Niciunul nu vrea să încerce 
beneficiile modestiei, pentru că nu i s-ar potrivi şi probabil 
că i-ar fi peste putere să se suporte aşa. 


Cei mai mulți dintre ei se consideră creatori de marcă şi 
ne forțează pe toţi ceilalți care am avut ghinionul să lucrăm 
prin celelalte departamente, inferioare, să le ridicăm 
osanale. Doamne fereşte să intri în vorbă cu unul din ăsta 
care crede că nimic pe lumea asta nu-i mai important decât 
reclama! 


Ştiu oameni din managementul mijlociu care au renunțat 
la funcțiile lor pentru o poziție necunoscută şi fără noimă 
din marketing. Reputația departamentului de marketing 
este atât de copleşitoare, încât visul oricărui angajat 
ambițios de prin departamentele operaţionale e să ajungă şi 
el acolo, cândva. Dacă deja a avut baftă să se strecoare în 
acest departament care impune prin valoare, şi nu are vise 
foarte mari în legătură cu ierarhia, se poate culca pe o 
ureche; poate aştepta liniştit ziua pensionarii cu 
sentimentul că a făcut în viaţă lucruri la care alții doar 
visează: ce poate fi mai înălțător decât să lucrezi în 
marketing? 


Mă uit la acest urâcios care nu sare din schemă nici 
măcar cu un milimetru. Poate-i învaţă cineva în training că 
această atitudine le aduce mari foloase sau le-o impune 
regulamentul de ordine interioară, altul decât cel pe care-l 


semnez şi eu, cine ştie? Îmi vine destul de greu să cred că 
reuşitele profesionale te pot aduce în halul ăsta. 


Îmi amintesc apoi cât de mult mi-am dorit să mă strecor 
şi eu în acest departament, pentru un timp. De fapt, mi-am 
dorit atât de mult, încât nici n-am mai candidat, de teamă 
că n-o să reuşesc. Apoi mi-a trecut. 


Colega e plină de zâmbete şi încearcă din răsputeri să-i 
atragă atenţia acestui zeu al reclamei. 


— Eu te ştiu pe tine, eşti din marketing, nu-i aşa? 
— Mda.. eu ar trebui să te ştiu? 

— Graţiela. 

— Aha.. 


— Am aplicat pentru un post la voi şi aştept să fiu 
chemată la primul interviu... 


Graţiela zâmbeşte ca o linguşitoare. 
— Mda? Habar n-aveam că ne aduc oameni noi. 


Colegul din marketing face parte din garda veche şi 
atitudinea lui nepăsătoare ascunde destul de vag aceeaşi 
desconsiderare față de noii veniți. Omul îşi camuflează 
destul de prost neplăcerea de-a sta de vorbă cu potenţiali 
colegi noi. La coborârea din lift omul marketingului îi urează 
succes cu multă indiferență. 


— Sper să am noroc, spune Graţiela uitându-se la mine. 
Nu ştiu ce avea tipul ăsta. Era cam nesuferit. 


— Peste un an o să fii la fel de nesuferită, dacă obţii 
postul. 


— Eu n-am să fiu niciodată aşa! se indignează ea. 


— Ai dreptate, spun. 


N-are cum să devină. Cum ar putea, din moment ce este 
deja? Ea are şanse mari să-l depăşească şi mă gândesc că 
ar trebui să ştie asta. 


Îi urez baftă şi mă retrag în compania gândurilor 
nerostite. 


Văd deseori oameni care se miră de atitudinile neplăcute 
ale semenilor, doar când sunt nevoiți să le suporte. Rareori 
observ câte un mirat din ăsta supărat pe sine când se 
avântă în comportamente similare cu alții. 


Am observat uneori asta şi la mine şi tot ce mă ţine 
departe de această cale este inocentul aforism “ce ţie nu-ţi 
place, altuia nu-i face”. 


Problema cu acest minunat aforism este că respectându-l 
rămâi veşnic în tabăra celor care se aleg cu vânătăile. 


Am de gând să păstrez tăcerea în legătură cu ce am făcut 
astăzi... Prietenii şi cei din familia mea vor afla despre 
demisie atunci când eu îi voi considera pregătiți sau când n- 
o să mai am de ales. Singura care va şti va fi mama. Ea a 
înțeles întotdeauna repede şi uşor tot ce era dificil de 
priceput pentru toți ceilalți. Şi fratele meu ar înțelege, doar 
că nu e în țară. Cu el mi-a fost foarte uşor să comunic, de 
când mă ştiu. 


MĂTUŞA MEA MALAYA 


Astăzi este sâmbătă şi este ziua surorii mele, aşa că mă 
pregătesc să o sun. Vreau să o întreb ce program are, poate 
ieşim pe undeva. 


Am aflat că îşi doreşte un parfum de la Christian Dior, 
Hypnotic Poison, pe care l-am cumpărat de mai bine de 
două săptămâni. O să-i duc şi sticla de şampanie Dom 
Perignon din 2000 pe care am primit-o cadou de la Carlos, 
acum un an. Pentru că de ziua mea, fostul meu iubit era în 
Ungaria, sticla a rămas nedesfăcută şi nu am găsit o altă 
ocazie pentru a o desface. E o şampanie fină şi sunt sigură 
că sora mea o va aprecia aşa cum se cuvine. 


Caut repede o pungă pentru cadouri şi găsesc una 
neagră, cu o coroană aurită, discretă, în colțul din dreapta, 
sus. E tot de la Carlos. Pun mâna pe telefon şi o sun. 


— La mulți ani, Monita! Draga mea, îți doresc un an 
minunat, în care visele să... 


— Beatrice, mulțumesc drăguță! Vii pe la mine, mă 
întrerupe sora mea cea veşnic grăbită. 


— Da, cum să nu. Ai musafiri ? Pe la ce oră să... 


— Vino pe la 18 şi după aceea ieşim în oraş cu Tadeo şi 
Cid. A venit Cid, hai că închid, te aştept! Pup, pa! Mhuaaa! 
Muuaah! 


Ea mă pupă prin receptor de fiecare dată. 
— Pa... spun şi eu după ce apelul s-a întrerupt. 


Aşa e Monita, foarte energică şi pusă pe fugă. E o soră 
minunată. Nici n-aş vrea să fie altfel. Totuşi, de ce închide 
apelul când e soțul acasă? 


Mă uit la sticla de şampanie şi pe undeva regret faptul că 
nu am desfăcut-o când eram împreună cu Carlos. Ar fi 
trebuit să o desfac pur şi simplu. E o şampanie fină, cu o 
istorie veche de 300 de ani, încă de pe vremea călugărului 
benedictin Dom Perignon care se ocupa de cramele unei 
mănăstiri din regiunea Champagne. Se spune despre 


şampania Perignon că este echivalentul caviarului printre 
băuturi. Monita va fi foarte încântată, pentru că-i plac 
lucrurile de calitate şi ea, spre deosebire de mine, nu 
aşteaptă momente speciale pentru a se bucura de ele. Într- 
un fel, sora mea e la fel ca şampania: prețioasă. 


Aud soneria telefonului, e tot Monita. 


— Auzi, poţi să faci ceva pentru mine? O să-ţi fie greu, 
însă te rog mult să mă ajuţi pentru că nu am timp să mai 
fac şi asta. 


— Despre ce-i vorba? 
— Te rog să treci pe la Malaya, scumpa noastră mătuşă... 


Monita începe să chicotească... Râd şi eu, din spirit de 
imitație, deşi nu-mi prea arde. 


— M-a rugat să o împrumut cu o sută de euro şi i-am 
promis că trec pe la ea astăzi. Du-i tu, te rog, şi când ajungi 
la mine ţi-i înapoiez. Ce zici, tragi o fugă până la ea? Suni, 
întinzi banii şi fugi... Nici nu trebuie să intri. 


Monita râde ca un mic diavol. 


În sinea mea, preţ de câteva secunde, duc o luptă pe viață 
şi pe moarte cu ispita care mă ademeneşte să nu accept 
această sarcină. les învingătoare, ca de obicei. 


— E ziua ta, nu-mi dă mâna să te refuz... 


— Vezi că am reuşit să fac un schimb de ture şi poţi să 
treci pe la mine oricând doreşti... şi acum, dacă ai chef. 


Sora mea lucrează în televiziune şi pe ea e posibil să o 
găsesc la serviciu, chiar la orice oră din zi sau din noapte, 
fără să mă mir. Aşa e în televiziune, program non-stop. 


Ideea că ne putem vedea mai devreme, mă entuziasmează 
foarte mult şi anulează ca prin farmec jumătate din 
neplăcerea misiunii mele. 


— Hai că trec pe la ea, în maxim 30 de minute şi după 
aceea vin la tine, bine? 


— Perfect, eşti o soră extraordinară! N-am să uit acest 
sacrificiu, spune Monita râzând în hohote înainte să închidă 
apelul. Râd şi eu. 


Ce naiba, nu mai am 10 ani, iar mătuşa mea e doar o 
bătrânică. 


Malaya... Oh! Mi se strepezesc dinții numai când îi 
pronunț numele. Dintre toți unchii şi toate mătuşile mele, 
Malaya e de departe cea mai neplăcută. Nu ne-am certat, 
însă nu ne simpatizăm în mod natural. Suntem foarte 
diferite. 


Din păcate, lipsa ei de toleranță, manifestată cu mare 
generozitate şi cu multă râvnă pe întreaga durată a 
copilăriei mele, a lăsat sechele adânci peste care nu am 
reuşit să trec nici până în ziua de azi. Foarte rar mă gândesc 
la ea şi, atunci când se întâmplă, alung gândul, înlocuindu-l 
cu ceva plăcut. 


Hai, că sunt culmea, nu-i decât o vizită de două minute. 
Sun, salut, dau banii şi dispar. Aşa am să fac pentru că 
vreau să am o zi frumoasă. 


Mă îmbrac repede cu o rochie albă, până la genunchi, 
cumpărată de la Bershka. O îmbrac prima dată şi sunt 
destul de încântată. Am o pereche de sandale alb cu negru 
şi un rucsăcel din piele roşie. lau şampania şi caut 
parfumul, însă îmi amintesc că l-am pus în rucsac, aşa că 
nu mai pierd vremea punându-l alături de sticla de băutură. 


În timp ce mă machiez în fața oglinzii, îmi amintesc de 
cele trei verişoare ale mele, fiicele Malayei, şi de vacanțele în 
care ne întâlneam la bunici. Două erau gemene - Ilaida şi 
Dilaila, şi semănau leit cu sora lor Ilaila, mai mică doar cu 
un an. Aveau aceleaşi tunsori, erau la fel de robuste şi se 
îmbrăcau la fel. Nu-mi lăsau nici o şansă ca să nu le încurc. 
Uneori reuşeam să le deosebesc, însă doar întâmplător sau 
numai dacă le apăreau coşuri pe fată. 


Mă considerau rățuşca cea urâtă şi mă bucuram de un 
tratament pe măsură, aşa cum era firesc. Eram prea 
slăbănoagă, cam creolă pentru cât de blond era părul meu 
şi toate acestea într-un dizgrațios contrast cu ochii mei 
verzi. Le păream ciudată, urâțică, băiețoasă şi cu o memorie 
cam slăbuță, din moment ce foarte rar reuşeam să-mi dau 
seama care-i una şi care-i alta. Aveau un talent deosebit de- 
a mă ajuta să mă privesc prin ochii lor, cât timp eram 
împreună. 


Îmi amintesc că aveau un joc favorit în care eu trebuia să 
accept în permanenţă rolul zmeului, deoarece ele îşi doreau 
foarte mult roluri mai potrivite, adică cele de prințese. Când 
am făcut greşeala să cer şi eu o dată rolul de prințesă, toate 
trei au râs ca la o glumă foarte bună şi m-au liniştit 
convingându-mă că rolul zmeului mi se potrivea mănuşă. 
Una dintre ele, habar n-am care anume, mi-a spus că poate 
să facă ea pe zmeul, însă doar dacă-i fac rost de o mască 
hidoasă. Eu nu aveam nevoie de mască. Fața mea arăta 
exact aşa cum cerea rolul, din păcate. 


Şi când mă gândesc ce efort făcusem în acea zi ca să le 
par mai drăguță! Mă îmbrăcasem cu cea mai frumoasă 
rochie; fusese a Monitei. Era albă cu buline albastre. Pe față 
mă dădusem cu pudră amestecată cu făină de grâu, ca să 
par mai albă. Pentru că verişoarele mele nu mi-au dat o 
notă de trecere la testul de frumusețe, m-am supărat şi am 


urcat într-un copac din care n-am mai vrut să cobor decât 
la rugămințţile bunicului. El mi-a şters şi făina de pe față. 


Spre deosebire de mine, ele erau foarte cochete, îşi puteau 
păstra rochițele curate, nu se juleau la coate sau la 
genunchi şi n-aveau nici vânătăi. Nu urcau prin toți pomii, 
nu mâncau fructele direct din copaci, nespălate, şi nici 
desculțe prin iarbă nu alergau. Erau fine, elegante şi 
educate, aşa cum voiam şi eu să fiu, însă nu reuşeam să 
demonstrez decât contrariul. 


Deşi eram premiantă an de an, fiind a doua pe şcoală, 
totuşi aceste succese nu emoționau familia Carama, pentru 
că se considera că şcolile din Besalu nu puteau egala 
exigenţele şcolilor barceloneze. Era de la sine înţeles că eu, 
abia dacă aş fi trecut clasa, în cazul în care aş fi avut 
ghinionul de-a învăța alături de verişoarele mele. 


Malaya ne-a convins pe toți ca fetele ei nu erau premiante 
doar pentru că directoarea şcolii, o femeie extrem de urâtă, 
nu putea să o înghită pe mătuşa mea care o umilea 
involuntar cu frumusețea ei. 


O singură dată am reuşit şi eu să fac ceva care să nu fie 
subapreciat, dar chiar şi atunci cu mult ajutor din partea 
tatălui meu. 


Se considera că sunt talentată la desen şi lucrările mele 
erau expuse deseori la panoul şcolii. Într-o vară am mers la 
bunicii mei cu două picturi pe lemn, în care-i reprezentasem 
pe Donald Duck şi pe Mickey Mouse. Muncisem mult la ele, 
cam o săptămână, până le-am adus aproape de perfecțiune. 
Chiar şi sora mea, Monita, a fost impresionată. Şi doar ştiu 
ce mare economie făcea la laude. Ea era o mare 
perfecționistă şi la fel a rămas până în ziua de azi. 


Reacţia ei m-a convins că aş putea să mă înfățişez cu 
picturile în fața verişoarelor mele care, în acele vremuri, 
întruchipau comisia de evaluare supremă. 


Din păcate, am făcut greşeala de-a le spune cât timp mi-a 
luat desăvârşirea lor, moment în care, cele câteva secunde 
de glorie s-au spulberat. 


— O săptămână? Doamne, eu le-aş face într-o oră, a spus 
una dintre ele. 


— Ba cred că o oră e prea mult, cam în zece minute, a 
spus alta. 


Ultima a fost mai realistă şi a recunoscut că le-ar face în 
maxim cinci minute pe amândouă. 


Apoi au început să caute defectele; şi ce multe au găsit! 
Eu cum de nu văzusem că Mickey avea o ureche mai mare 
cu un milimetru decât cealaltă şi că Donald nu avea nările 
bine poziționate pe cioc? Aveau dreptate, nu erau reuşite 
aşa cum am crezut eu şi nici talentată nu eram dacă mi-a 
trebuit o săptămână ca să le aduc în forma aceea, 
imperfectă. 


Când eşti talentat faci un desen în câteva secunde, 
probabil. Îmi venea să plâng de ruşine, dar mă ţineam tare, 
aşa că am hotărât să le distrug: nu erau bune de nimic! Le- 
am luat repede şi am fugit cu ele în grădina din spatele 
casei. Chiar când voiam să arunc cu apă pe ele, l-am auzit 
pe tata. 


— Ce faci aici, Beatrice? 


Tata nu intervenea niciodată în jocurile noastre; uneori 
mi se părea şi cam server, dar atunci am simțit multă 
blândeţe în glasul lui. 


— Vreau să le distrug, nu sunt perfecte, tată! De fapt, nu 
sunt bune de nimic... 


— Mie-mi plac foarte mult! Pentru mine sunt perfecte. 


— Nu-i adevărat! Uite, urechea asta e mai mică şi nările 
lui Donald nu sunt... 


— Hai, dă-mi-le! Mie chiar îmi plac. 

— i le dau dacă le vrei. Uite, ia-le! Dar să ştii şi tu că nu 
sunt talentată, tăticule. Am muncit mult la ele şi asta nu 
înseamnă talent. 

— Dar ce înseamnă talent? 

— Dacă le făceam mai bine şi doar în cinci minute, poate. 

— Nimeni nu le poate face în cinci minute. 

— Ba, da, tată. Verişoarele mele pot face asta. 

Chiar atunci cele 3 verişoare ale mele au izbutit să mă 
găsească. 


Tata reuşea să intimideze pe toată lumea prin simpla lui 
prezenţă. Inclusiv pe mama verişoarelor, față de care tata 
afişa o politeţe rece, ca un sloi de gheaţă. Întotdeauna 
comportamentul lor era impecabil în prezența tatălui meu. 
Şi pe mine mă intimida tata, dar niciodată în aşa măsură şi 
oricum, doar când făceam o mare porcărie. 


— Ce faceţi, fetelor? Hai să vă arăt ce am primit de la 
Beatrice! 


— Aaaaa!... Astea? Păi noi ştim să facem unele mai 
frumoase, unchiule Miguel... şi mult mai repede. 


— Oooo! Adevărat, s-a mirat tata? 


Nu înțelegeam de ce se mai mira, doar îi spusesem şi eu 
mai devreme. 


— Da, chiar mult mai repede şi mai bine... 


— Pai, hai, apucaţi-vă de desenat! Am un perete gol pe 
care încap exact 8 tablouri. 


— Sigur, unchiule. 


Atunci eram confuză şi dezamăgită de tata care voia de la 
ele ce ceruse şi de la mine. Îmi era teamă că tablourile lor 
vor fi mai reuşite decât ale mele, şi implicit mai prețuite de 
tatăl meu. 


Aveam să aflu destul de repede că ne-am înşelat cu toții. 
Verişoarele mele au recunoscut că au nevoie de ceva mai 
mult de cinci minute de inspirație. S-au scuzat de la tata 
pentru că nu i-au putut dărui tablourile promise, dar şi-au 
luat angajamentul de-a le termina într-o săptămână, însă 
nici această făgăduială n-a fost respectată. 


Atunci am înțeles şi eu că au cam exagerat un pic cu 
durata şi execuţia. 


Peste ani aveam să aflu că tata n-a venit după mine 
întâmplător; de fapt, asistase la evaluarea picturilor mele, de 
după uşă. 


Această amintire mă face să zâmbesc şi să-l îmbrăţişez în 
gândul meu pe tata. Niciodată până atunci n-am fost sigură 
de dragostea lui. Nu-mi explic de ce. N-am nici o îndoială că 
mă iubeşte foarte mult, acum. 


Sigur că, de multă vreme nu mai încerc să le impresionez 
pe verişoarele mele. Am crescut şi am aflat şi eu că nu sunt 
deosebită decât pentru cei care mă iubesc şi de-a dreptul 
prețioasă pentru părinţii mei. lar asta-mi ajunge. 


les din casă şi, în timp ce cobor scările, îmi amintesc un 
eveniment petrecut în casa lor şi din care am înțeles că 
Malaya nu e o mătuşă rea, ci doar lipsită de diplomație. 


Eram în clasa a doua şi mă aflam într-o vizită de o zi la 
Barcelona, împreună cu tatăl meu, care venise în interes de 
serviciu. Timp de cinci ore, cât tata a fost ocupat, am stat la 
unchii mei. 


Naiba m-a pus să cercetez mai îndeaproape o egretă 
neagră, din ceramică. Am deschis vitrina în care era expusă 
şi am luat-o în mâini. Era foarte frumoasă. Aveam să aflu 
mai târziu că era un obiect extrem de valoros, adus din 
Africa de unchiul meu, pentru Malaya, înainte să o ceară în 
căsătorie. Fetele lor n-o atinseseră niciodată, pentru că 
valoarea sentimentală a egretei era uriaşă. Când verişoarele 
mele au țipat la mine pe trei voci, m-am speriat foarte tare şi 
am scăpat-o din mâini. Am încercat să o prind în ultimul 
moment, însă n-am reuşit. Frumoasa egretă zăcea pe 
parchet cu gâtul frânt şi ciocul sfărâmat. O aripă dispăruse 
de-a binelea lăsând la vedere o gaură hâdă de culoare 
cafenie. Mă simțeam exact aşa cum eram: foarte vinovată. 


— O putem repara, mama mea se pricepe foarte bine la 
lipit obiecte din ceramică. E chiar foarte pricepută, am 
încercat eu să salvez situația. 


— Cum ai îndrăznit să atingi egreta, nu ţi-am spus că nici 
măcar noi nu aveam voie să punem mâna pe ea? 


— Vai de capul tău, amărâto! 
— Până aici ţi-a fost! 
— Ia stai că o sun eu pe mama să-i spun! 


Una dintre ele deja forma numărul de telefon al Malayei. 
Mă simțeam cumplit. Chiar în timp ce adunam cioburile am 
auzit un zgomot infernal de chei în uşă. Sunetul făcut de 


yală era ca un vuiet care prevestea o calamitate. Eram 
pierdută. 


Am fugit repede în dormitorul lor şi m-am ascuns după 
uşă. Fereastra era deschisă şi eu mă întrebam dacă n-aş 
putea să scap de urgie aruncâdu-mă de la etajul patru... 
Meditam la asta cu înfrigurare. 


Malaya era nervoasă şi foarte grăbită să intre la baie 
pentru că o grăbea o diureză severă. Puteam deci să trag de 
timp. Verişoarele mele deja o informau pe mama lor, prin 
uşa de la baie, despre fapta mea. Ştiau să povestească foarte 
bine. Ascultându-le până când şi eu am început să mă 
cutremur de indignare. Eram o nemernică, fără discuție. 
Cum să dai buzna în casa cuiva şi să pui mâna pe obiectele 
interzise chiar şi pentru locatarii fireşti ai casei? Oare ce 
meritam? 


Prin fereastră pătrundeau razele soarelui şi vântul mişca 
jucăuş perdeaua. Verişoarele mele m-au găsit când eram 
deja la fereastră cu cioburile în mână. Le-am dezvăluit 
intenția de-a mă arunca în gol, ca pedeapsă supremă pentru 
răul pe care l-am făcut şi, pentru prima dată, ideea mea li s- 
a părut genială. Imediat şi-au reunit glasurile într-un 
îndemn mobilizator. 


— Da. Sari! Sari! Sari! Aruncă-te! 


Vedeam vârful unui castan şi frunzele legănate de vânt. 
Era o zi frumoasă de vară, iar eu mi-am amintit că trebuia 
să merg cu mama, a doua zi, la un magazin de încălțări ca 
să-mi cumpere o pereche de pantofi roşii. Cei mai frumoşi 
din tot magazinul şi din întregul Besalu. Erau o răsplată 
pentru notele mele bune. Mi s-a părut că o aud pe mama 
spunându-mi, aşa cum făcea de multe ori: “niciodată să nu- 
ți faci prieteni dintre cei care se bucură de răul altuia!”. 


Gândindu-mă la mama, dintr-odată n-am mai vrut să mă 
arunc. “Ei, bine, mi-am spus, atunci n-o să fac aşa cum 
vreți voi. Dacă nu mă considerați prietena voastră, atunci 
nici eu n-am să vă fac pe plac”. 


Uşa de la baie s-a deschis, dar mie nu-mi mai era frică. 
Malaya era prost dispusă, dar mie nici că-mi pasă. 


Auzindu-le pe fiicele ei cum mă îndemnau să sar pe 
fereastră, Malaya s-a schimonosit la față într-un fel care i-a 
pocit integral aspectul şi, fără nici un avertisment, a început 
să le care multe palme fetelor, cu ambele brațe, la 
întâmplare: peste capete, peste umeri, peste spinări şi pe 
unde a mai apucat, alergându-le prin toate camerele. 


Mi-am luat şi eu câteva palme, drept răsplată pentru că 
nu m-am aruncat în gol, ca pedeapsă pentru că am spart 
egreta şi pentru că râdeam prosteşte. Dacă mătuşa mea s-ar 
fi văzut cum arată la furie, sigur ar fi râs şi ea. 


I-am promis Malayei că n-o să le povestesc nimic 
părinților mei, iar ea mi-a făgăduit că o să treacă sub tăcere 
sfârşitul tragic al egretei. E adevărat că şi eu m-am ținut de 
promisiune, până am ajuns acasă. Mama a ştiut să păstreze 
secretul, nu doar față de Malaya, ci chiar şi față de tata. 
Adevărul era că tata, prin felul lui de-a fi, nu prea încuraja 
confesiunile. Față de el, până când şi pentru mine a fost 
floare la ureche să-mi țin gura. 


Din acea întâmplare am înţeles trei lucruri importante 
pentru mine: că verişoarele mele nu mă considerau prietena 
lor, că nu mai era cazul să alerg după prietenia lor şi că 
Malaya nu era o mătuşă chiar aşa de rea. l-am promis 
mamei că niciodată n-o să-mi mai dea prin gând să verific 
puterea forței gravitaționale, aruncându-mă de la etaj şi m- 
am ținut de cuvânt. 


Cu anii, verişoarele mele şi-au mai schimbat un pic 
părerea despre mine: nu mă mai consideră băiețoasă, 
pentru că nu mai urc prin toţi pomii, însă memoria mea nu 
le pare în regulă pentru că şi acum le încurc. Ultima dată le- 
am văzut acum opt ani, la înmormântarea bunicii, când mi- 
au spus cu îngăduință că facultatea aleasă de mine este 
pentru ratațţi şi că stilul meu vestimentar lasă de dorit. 


Am aflat de la mama, pe care vara ei o suna aproape 
zilnic pentru a-şi lăuda odraslele, că verişoarele mele sunt 
foarte curtate, dar nu se pot hotărî în privinţa aleşilor, 
deoarece sunt prea mulți şi atât de educați, încât le este 
foarte greu să aleagă. Toţi sunt medici chirurgi, desigur. Pe 
mine nu m-a curtat niciun chirurg. Pentru mătuşa mea e de 
la sine înțeles de ce n-am avut aşa un pretendent, doar eu 
trăiesc în confuzii. 


Munca e pe primul loc, iar seriozitatea înnăscută nu le 
permite să meargă prin cluburi aşa cum au auzit că aş face 
eu. De câte ori nu a avertizat-o pe mama că o să ajung rău 
şi că ar trebui să aibă mare grijă cu mine. Când mama a 
asigurat-o că are o încredere totală în copiii ei, Malaya s-a 
crucit. 


În câteva minute ajung în fața blocului în care locuiesc 
rudele mele. Mirosul viciat de pe scările de la intrare îmi 
aminteşte de perioada în care eram în vizite obligatorii şi 
devin, pe măsură ce urc treptele, din ce în ce mai angoasată. 


Exact la fel ca atunci. Sunt în fața uşii lor şi stau acolo 
încercând să mă calmez; neliniştea mea a atins o cotă 
alarmantă, aproape patologică. Nu-mi vine să cred că mă 
pot simți aşa! La serviciu pot rezolva cu uşurinţă orice 
problemă dificilă, a oricărui client ieşit din minţi, fără să-mi 
pierd cumpătul. 


Se aud zgomote din apartament. Televizorul e deschis, iar 
unchiul meu, cel mai bizar om pe care l-am văzut vreodată, 
o strigă cu multă dragoste pe mătuşa mea. Dimitri are 
simțul realităţii şi cred că nici nu ţine să fie întrebat dacă-l 
“mănâncă spinarea”, de către soţia lui cu limba ascuţită. 


— Aya, piticule, ai văzut tu încărcătorul de la Nokia? 


— Ai orbul găinilor, Dimitri? Mişcă-ţi curul şi ia-l de pe 
raftul cu electronice! 


— Nu-i acolo, pitic scump, l-am căutat... 


— Dacă n-aş fi eu, te-ar mânca puricii. Of! Ia-l de aici! 
Pune-ţi ochelarii, hodorogule! 


Unchiul meu e un cavaler desăvârşit în comunicarea cu 
iubita lui Malaya. Dă dovadă de multă toleranţă şi-i 
prețuieşte fiecare cuvânt, fiecare idee, orice faptă şi posibil 
chiar şi aerul pe care-l expiră aceasta. O venerează de-a 
dreptul. Omul e subjugat complet şi pentru totdeauna. 


Îmi iau inima în dinţi şi sun. 
— Cred că e Monita. Imediat, Monita! 


Vocea mătuşii mele s-a modificat radical: e drăgăstoasă, 
amabilă, gingaşă şi zglobie. 'Tot sarcasmul s-a spulberat 
într-o clipă şi sunt pe cale să mă las păcălită. Urmează apoi 
un zgomot prelung de chei, yale, zăvoare şi lanțuri. 


Unchii mei se tem de hoţi, deşi casa lor n-a fost spartă 
niciodată în ultimii 50 de ani. Ce-i drept, unchiul meu a fost 
atacat, bătut şi jefuit de două ori, în afara casei sale, acum 
15 ani. Când a fost jefuit ultima dată, atacatorii i-au luat şi 
paltonul nou-nouţ pe care mătuşa mea i-l cumpărase de la 
un magazin cu pretenţii. Am aflat asta de la mama care era 
destul de surprinsă de faptul că verişoara ei părea să sufere 
mai mult din cauza paltonului pierdut, decât dintr-un alt 


motiv... Unchiul a stat în spital o săptămână, cu un braț 
rupt şi trei copci la cap. După ce s-a întors acasă, mătuşa l- 
a certat multă vreme pentru neglijența şi incapacitatea de-a 
reține detalii importante, cum ar fi trăsăturile hoţilor sau 
alte semnalmente care ar fi putut să ducă la prinderea lor şi 
la recuperarea paltonului nou-nouţ. 


— Nu se poate, Dimitriiii!!! Vino să vezi cine a venit la noi! 


Malaya e aşa cum o ştiam. Şi-a modificat doar tunsoarea 
şi culoarea părului. Are un moț roşu ca focul, cu şuvițe 
blonde şi negre într-o învălmăşeală fistichie. Acum are aerul 
semeț al unei ciocănitori în alertă. E mult mai bine decât 
înainte, când o asemănam cu o bufniță provocatoare. 


— Eu nu pot să stau mult, am adus banii pe care vi i-a 
promis Monita... e foarte ocupată, nu a putut veni. 


Mătuşa mea stă cu o mână la cap şi cu una pe clanța 
uşii, în timp ce ochii ei joacă în lacrimi. Are în jurul capului 
o eşarfă albă, semn că o doare capul. Şi când eram copil o 
vedeam cum îşi punea eşarfa imediat ce trebuia să se apuce 
de curățenie sau de o altă sarcină neplăcută pe care unchiul 
meu o putea face oricând mai repede, mai bine şi fără dureri 
de cap. În câteva secunde apare şi capul ciufulit al 
unchiului meu, aproape la fel de plăcut surprins. Cam în 
acelaşi timp se ițesc încă trei capete, dolofane şi identice: 
Ilaida, Dilaila şi Ilaila. Doamne, sunt aproape sigură că şi 
acum am să le încurc. Le ştiam plecate în Franța, de mulți 
ani. 'Toate trei lucrează la un prestigios spital din Orange. 
Ce-o fi cu ele? 


— Beatrice, ce surpriză! Intră, te rog! Doar câteva minute, 
nu se poate! 


Mă văd înşfăcată şi pupată de amândoi. Verişoarele mele 
mă privesc cu indulgență şi mă pupă, prezentându-se pe 
rând ca să-mi uşureze procesul de identificare. E o glumă 


de-a lor mai veche, prin care vor să-mi arate că sunt pline 
de toleranţă față de cei ca mine. Fetele chiar vor să mă 
accepte aşa cum sunt. 


Din fericire, acum le pot diferenţia, pentru că cea care s-a 
prezentat Ilaila are un coş mare pe bărbie, iar Dilaila are 
părul murdar. Ilaida e perfectă. 


Uşa se încuie cu mare tărăboi după mine, în timp ce 
mătuşa mea mă trage de mână după ea. Cred că vrea să mă 
bage în bucătărie. În living ajung doar musafirii valoroşi. 
Doamne, ce bine-i mai pare că mă vede! Unchiul meu stă 
înmărmurit cu mâinile în buzunarele unor pantaloni, mult 
prea mari pentru el. Fluieră privind înspre tavan şi apoi 
către mine. După câteva secunde de uimire îşi revine şi fără 
nici un avertisment se întoarce cât poate el de repede, 
târându-şi papucii scâlciați în camera în care era înainte de 
venirea mea. Îl aşteaptă lectura unei cărți extraordinare. 
Exact la fel ca pe vremuri. 


Până ajungem în bucătărie, Malaya mă întreabă de unde 
mi-am cumpărat rochia, apoi se miră pentru că m-am dus 
până în Franța pentru a fi “batjocorită” de comercianţi. E 
convinsă că puteam să găsesc şi în Spania o rochie la fel de 
urâtă şi chiar la un preț ceva mai bun. 


Ajung în bucătărie şi pun punga cu şampania pe masă ca 
să scot suta de euro. Vreau să plec repede. 


— N-arăţi rău la față, dar dacă te-ai mai îngrăşa şi tu un 
pic... Eşti ca o scândură, spune mătuşa mea cu multă milă. 
Nu te superi că-ți spun... Ştii că mie îmi place să fiu 
sinceră... aşa sunt eu de felul meu, aşa m-am născut. 


Prin comparație cu fiicele ei, cred că arăt ca un vreasc. Şi 
nici să mă supăr nu am de ce, pentru că mi-am consolidat o 


obişnuință, încă de pe vremea primelor sincerități 
împărtăşite, acum mulți ani în urmă. 


— Măcar ceva şolduri dacă ai avea şi tu, spune Ilaila... N- 
ai nici burtă, arăţi ca un copil cu țâțe... Oricum, să ştii că 
sunt bărbaţi care se uită şi la femei subnutrite; am văzut eu 
unul înalt şi solid, cu puţină burtă. O frumuseţe! Ca din 
revistă, ce mai! Şi cu toate astea, ceva-l atrăgea la 
slăbănoagă... M-am crucit. 


Mă mir şi eu că bărbații frumoşi cu puţină burtă se uită 
la unele ca mine. Oamenii au standarde diferite de 
frumusețe şi îmi amintesc două aforisme dragi mamei mele: 
frumusețea stă în ochii privitorului şi ce-i de aruncat pentru 
unul, poate fi comoara altuia. Mama avea dreptate. 


— Ce mai fac iubiții tăi? mă întreabă Dilaila scoțându-mă 
repede din cugetările mele mărunte. 


— În acest moment nu am nici unul, Dilaila, dar voi 
rezolva problema în cel mai scurt timp. 


Din fericire, nu mă mai simt rățuşca cea urâtă. Faptul că 
mă consideră cam neserioasă nu mă deranjează foarte tare. 
E un defect minuscul pe lângă toate celelalte. Până să ajung 
aici aproape că şi uitasem cât de multe am. 


— Nu ne mai încurcă, mamă! Acum chiar ştie cum ne 
cheamă. Felicitări! exclamă veselă Dilaila. 


Verişoarele mele sunt surprinse în mod plăcut de 
schimbarea în bine a memoriei mele. 


— Facultatea ţi-a fost un pic de folos, până la urmă, mă 
gratulează cu mărinimie mătuşa mea. 


Acum nouă ani, aflând că vreau să mă înscriu la 
facultate, Malaya m-a îndrumat cu multă înțelepciune să-mi 


văd de treabă şi “să nu mai încerc marea cu degetul”. 
Facultatea este ceva foarte dificil, indiferent de profilul ales, 
şi până chiar şi fiicele ei au şansele numărate. 


— Dar dacă nu lucrezi în domeniu, tot degeaba ai făcut-o, 
apreciază cu tristețe Ilaida. 


Mătuşa mea nu e sigură că am înţeles ce mi-a spus fiica 
ei, aşa că mai completează ceva care să-mi fie de ajutor. 


— Nici dacă tragi cu puşca nu mai găseşti vreun prost! 
Persoanele de față se exclud, adăugă ea repede, ca să nu mi 
se pară că se referă la mine ca la ultimul prost în viaţă. 


Fiicele ei nu au studii superioare pentru că nu le sunt 
necesare, ele fiind foarte deştepte, dar totuşi i se pare 
nedrept ca tocmai eu să am una terminată. 


— Dar ce facultate zici că ai făcut tu, Beatrice? lartă-mă 
pentru că am uitat! 


— Istorie veche, spun eu. 


— Arheologie, mamă, sar cele trei verişoare în sprijinul 
meu. 


— Arheologie? Doamne, altceva mai de Doamne ajută n-ai 
găsit să faci? Acum, fără supărare, dar judecă şi tu: fetele 
mele salvează sute de vieți într-un an, fără studii 
superioare, şi fac față stresului din spital, în timp ce tu ai 
făcut o facultate doar ca să scormoneşti în pământ după 
oase, stârvuri, ulcele sau alte mortăciuni? Chiar nu puteai 
să scotoceşti după cadavre şi fără facultate, sincer acum? A 
cheltuit maică-ta o mulțime de bani total aiurea. 


— O să practic şi arheologia în următorii ani şi chiar mă... 
Malaya mă întrerupe cu brutalitate. 


— Lasă prostiile, Beatrice! Să spui merci pentru serviciul 
pe care-l ai şi să ţii şi cu dinţii de el! E de mirare că te-au 


angajat, ai avut mare noroc, trebuie să recunoşti asta! Mare 
grijă: norocul nu bate la uşă de două ori! 


Dacă n-aş şti cu cine am de-a face, cine ştie, poate că mi- 
ar da prin gând să mă indispun. E doar Malaya, ce 
Dumnezeu? Zâmbesc la ea şi fac nişte gesturi de liniştire, 
prin care o asigur că n-o să fac lucruri necugetate. Demisia 
mea trebuie să rămână un secret. La cât pare de pornită, 
mă întreb dacă nu cumva bănuieşte ceva... 


— Mamă, a făcut ce i-a plăcut, spune Dilaida, încercând 
să mai salveze puțin situația. Nu mai ştii cum făcea când 
era mică? Beatrice era ori în vârful pomilor, ori cu mâinile în 
pământ, scormonind după... comori... Mulţi oameni nu-şi 
pot depăşi condiţia, oricât ar încerca. 


Chicoteşte cu simpatie către mine. 
Sau poate mi s-a părut că a vrut să mă salveze... 


Verişoarele mele râd împreună cu mine. Chiar aşa făceam 
când mă săturam să fac pe zmeul ori mă supăram pe ele. 
Erau două activități dragi mie şi disprețuite de toată familia 
lor. Era şi un mod prin care reuşeam să fug de ele, însă am 
ascuns acest lucru, pentru că nu se cuvenea să le ofensez. 
Acum mă descurc şi eu cum pot. 


Cele trei verişoare împreună cu mama lor îşi clatină 
uşurel capetele şi strâng din buze cu îngăduință. Feţele lor 
exprimă multă compătimire. 


Vreau să plec, însă o vad pe Malaya întinzând mâna spre 
punga de pe masă. Punga mea! 


— Ia te uită! Nu-mi vine să cred! Fetelor, uitați-vă! 
Beatrice n-a uitat că astăzi e o zi foarte importantă! Ce ne-ai 
adus aici? Ce-i asta? O sticlă de şampanie? Dimitriiii! Vino 
să vezi ce ne-a adus Beatrice de ziua căsătoriei noastre... S- 
au împlinit 35 de ani... 


Mătuşa mea oftează gânditoare, zâmbind trist către ceva 
imaginar, plăcut şi pierdut. 


Îmi vine să mor de ciudă! Putea să întrebe dacă-i pentru 
ea, nu să presupună. Habar n-aveam că acum 100 de ani s- 
au căsătorit ei... Mă felicit pentru că nu am pus şi parfumul 
alături de şampanie. 


Mătuşa mea cercetează sticla cu indiferență, apoi ridică o 
sprânceană în semn de neplăcere. I se pare cam ieftină şi 
asta reduce mult din plăcerea surprizei. 


— Gestul contează, Beatrice, valoarea ei n-are nici o 
importanță... Gestul contează! 


Verişoarele mele privesc cu nepăsare sticla mea de 
şampanie în timp ce mestecă nişte caju. Şi când erau mici 
aveau câte ceva de ronţătit prin buzunare şi la fel ca acum 
nu se încumetau să împartă cu nimeni. 


— Dimitriiii!, strigă mătuşa mea cu voioşie. 


Numele unchiului meu e Ignacio, însă, dintr-un motiv 
prea intim pentru a putea fi dezvăluit, mătuşa mea a 
preferat dintotdeauna să-l dezmierde Dimitri. 


— Dimitriiii! Eşti surd? Vino mai repede, ce naiba eşti aşa 
de împiedicat? Ce ai omule astăzi? S-a senilizat de tot. Nu 
mă mai înțeleg cu el... 


Dimitri apare cu faţa lui care nu spune nimic, ia sticla de 
şampanie şi dispare cu ea, fără să o privească. O va depozita 
în cămara cu băuturi nedemne de-a fi băute şi pe care le vor 
face cadou atunci când vor avea vreo obligație de achitat. 
Am timp să observ faptul că unchiul meu s-a îmbrăcat 
frumos, într-un costum gri cu dungi negre. 


— N-am mai văzut şampanie din asta, e ceva nou din 
supermarket? 


Malaya e curioasă şi vrea să se lămurească. 


— Scot ăştia acum tot felul de băuturi de care n-ai mai 
auzit. Arată ca şi cum ar fi cam ieftină, dar gestul contează, 
îți repet!... Să nu fie cu chimicale, că ne fac rău la ficat. 


Malaya e foarte directă şi consideră politețea o fandoseală 
inutilă. Adevărul trebuie spus cu orice preț, în forma lui 
brută, altfel ai multe de pierdut în viață. Cumva, mă 
gândesc că poate are dreptate. 


— E o şampanie renumită, are o tradiție de 300 de ani. 
— Ei, nu mai spune ! Dimitriiii! Adu şampania încoace! 
Dă s-o văd mai bine! Mi s-a părut mie că-i din alea alese. E 

o şampanie scumpă, nerodule. Chiar nimic nu ştii? 


Se întoarce apoi către mine şi întreabă în şoaptă: cum ai 
spus că se numeşte, că n-am înţeles? 

— Dom Perignon. 

— Aha, dar sigur nu-i o făcătură?... Chinezii aştia falsifică 
tot, ştii şi tu... Dimitri! 

Apoi începe să se răstească la unchiul meu. 

— Ce-i cu tine, Dimitri? Asta-i un costum pentru ocazii 
unice, de ce l-ai îmbrăcat acum? Costumul ăsta o să-l pui 
pe tine când, cu voia lui Dumnezeu, o să treci în lumea 
sfinților; atunci chiar trebuie să arăţi bine. Dă-l jos imediat, 
omule! 

— Şampania e originală, spune şi unchiul meu, după ce- 
şi schimbă ochelarii şi citeşte fiecare literă de pe etichetă. 


Nu pare să-l intereseze faptul că n-are voie în acest 
costum decât mort. Sau poate-i surd. 


— E o şampanie foarte scumpă, adăugă el. Am băut o 
singură dată, acum 10 ani în urmă, în timpul unei vizite în 


Franța, la un restaurant. Parcă a fost ieri... Să vă 
povestesc... 


— Nu ne mai plictisi cu povestea asta, Dimitri! Am auzit-o 
de câteva mii de ori... N-are timp acum să te asculte 
depănând poveşti... şi mai plictiseşti şi fetele. Fetele noastre. 


— Aya, pitic deştept, n-am spus-o niciodată, încearcă 
unchiul meu fără succes. 


— Cum e posibil să uiţi tot timpul? Îţi spun sigur că ai 
Alzheimer. Şi chiar dacă n-ai spus-o, eu tot o ştiu. Toate 
poveştile tale sunt la fel. Mai bine spus, e una şi aceeaşi. Dă 
jos costumul ăla de mort de pe tine, imediat! I-am spus de 
sute de ori să aibă răbdare, că o să-l îmbrac cu el la 
momentul potrivit, dar am cu cine mă înțelege? 


— Dar Beatrice n-a auzit-o, pitic botos. Nu am Alzheimer, 
iar costumul e pentru oameni vii; doar tu, Aya, vrei să mă 
vezi mort în el. 


Unchiul meu zâmbeşte cu toleranţă şi apoi îşi țuguie 
buzele ca pentru un sărut drăgălaş. Malaya-l priveşte cu 
mult dezgust, înainte să-l respingă cu ambele mâini. 


— Dimitri, nervii mei sunt praf, nu-i mai toca! Du-te la 
citit, peste două ore vin să-mi prezinţi rezumatul! Ăsta o să 
moară îndrăgostit de mine. Uită-te la el, fi-mi-ar scârbă! Are 
Alzheimer, pentru că ştiu eu, şi ieri a recunoscut şi el, dar a 
uitat de la mână pân la gură. 


Vorbeşte despre el de parcă nici n-ar fi de față, însă aşa 
face ea şi el pare fericit. 


— Hai să desfacem şampania, Aya! Glasul unchiului meu 
este prietenos şi vioi ca al unui copil. 


— Doar n-ai înnebunit acum! Stai să pun masa şi să vină 
şi musafirii noştri, ce vrei să o bei aşa, fără să te vadă 


nimeni? Abia aştept să mă desfăt uitându-mă la Delfina 
cum plesneşte de invidie! Asta-i una care-i dată dracului. 
Nu o mai poți surprinde cu nimic. Aaah! 


Îşi freacă mâinile în timp ce dispare cu sticla mea de 
şampanie în living. 


— Delfina, te dau gata, fato! N-ai băut tu aşa ceva în viața 
ta, nici neam de neamul tău. I-o spun eu! 


— Dar cât costă, întrebă ea când ajunge din nou lângă 
mine? Hai că mie poţi să-mi spui, nu te formaliza! 


— Cam vreo 200 de euro, spune unchiul meu neîntrebat. 


— Două sute?!! Malaya îşi deschide larg ochii rotunzi, 
metalici, cu sclipiri veninoase. Nici nu mai clipeşte, mă 
analizează cu privirea amorțită a unui peşte mort. 


— Doamne, Beatrice, tu chiar n-ai minte! Cum să dai 
atâția bani pe o băutură, fetițo! Altă dată, când mai vrei să 
ne faci aşa o surpriză, anunță-ne ca să-ți spunem noi cam 
ce ne trebuie, drăguțo. Doar tu ştii că suntem oameni dintr- 
o bucată şi nu ne formalizăm. Mare păcat! N-o mai 
desfacem, în cazul ăsta! Cred că o putem vinde. Fetelor 
ascundeți şampania adusă de Beatrice! Ba, nu! Dimitri, 
pune-o tu în vitrina de lângă masă, ca să se vadă. Delfina 
să-şi pună pofta-n cui! Lasă că mi-o servesc eu cu apă de la 
chiuvetă. Ei, asta-i bună! Dar cine se crede? Nu pot s-o 
sufăr, dar n-am de ales, trebuia să o invit. Mă forțează să o 
invit... 


— Cum vă forțează, mă minunez eu, din greşeală. 
— Tot timpul îmi aminteşte că m-a ajutat. Adică, înţelegi? 


Nu i se pare că înţeleg şi nu mai pierde vremea mirându- 
se pentru că nu pricep lucruri evidente, aşa că mă ajută în 
lehamite. 


— Vrea să-mi spună că de fapt datorită ei fetele mele 
lucrează la spitalul din Orange. Dar eu ştiu că bărbatul ei a 
făcut ceva, pentru că el a fost în comisie. Dar nici de asta nu 
sunt sigură, pentru că fetele, aşa cum ştii, sunt foarte 
deştepte. În fine, aşa sunt oamenii: te ajută fără să le ceri 
asta şi după aia-ți scot ochii toată viața. Ca să te facă să te 
simți prost. 


Las banii pe masa din bucătărie şi mă îndrept spre uşa de 
la ieşire. Vreau să plec. 


— Unde pleci aşa? Stai să-ți dau o prăjitură! 


— Mă grăbesc, nu mai pot rămâne... Sunt foarte grăbită, 
mulțumesc! 


Nu vreau să-mi rămână printre dinți firimituri din 
prăjiturile ei uscate, negricioase şi fără pic de gust. 


— Fetele sunt foarte obosite şi pentru că ieri au avut două 
operații pe cord, îți dai seama? Să ştii că au scris o carte. 
Vreau să-ți dau un exemplar. Ele nu ţi-au spus din 
modestie şi ca să nu te simți prost, ştii cum sunt ele, 
mânca-le-ar mama! 


— Mamă, n-o mai întrista! Când îți merge prost, parcă nu 
mai ai chef să tot auzi despre reugşitele altora. Nu e cine ştie 
ce, Beatrice. 

Ilaida e plină de compasiune şi mă întreb de ce crede ea 
că-mi merge rău? Oare ce ştiu oamenii ăştia despre mine şi 
ce surse de informare îşi aleg? 


— Nu-mi merge chiar aşa de rău, Ilaida. 


— Nu ştiu mai nimic despre tine şi când oamenii sunt 
tăcuți, presupun că nu le merge bine. Scuză-mă, dacă am 
greşit! 


— N-ai de ce să te scuzi! 


Sunt la ei în vizită, nu vreau să se simtă rău din cauza 
mea. Dă-o încolo de şampanie, îmi spun! Poate că ei aveau 
mai multă nevoie de ea, decât Monita. 


Mama lor dă fuga în bibliotecă şi eu aştept lângă uşă, 
politicoasă. Şi eu îmi doresc să scriu o carte, un roman 
istoric, pentru care tot adun materiale de doi ani. Am scris 
88 de pagini. Tot mi se pare că nu sunt suficient de 
documentată. 


Cartea pe care mi-o pune în braţe Malaya e un tratat de 
medicină despre operaţiile pe cord. 


— Li s-a făcut o mare nedreptate, dar ştii tu cum sunt ele, 
l-au lăsat pe doctor să-şi aroge toate meritele. Modestia nu e 
bună la nimic, le-am spus de atâtea ori, dar nu mă ascultă. 


Malaya are lacrimi în ochi ca orice mamă care suportă cu 
greu orice injustiție făcută copiilor săi. 


— Felicitări, fetelor! E o mare realizare! Sunt foarte 
impresionată. Un tratat de medicină! 


— Să nu ne invidiezi, Beatrice. Poate, cândva, o să scrii şi 
tu, mă consolează Ilaila. Chiar dacă n-o să scrii vreodată 
tratate de medicină. 


— Când aveai zece ani scriai poveştile alea pe care le 
citeai numai tu, se însuflețeşte şi Dilaila. 


— Cine ştie, dacă te apuci acum şi o să le scrii şi ceva mai 
bine, poate chiar o să reuşeşti să publici ceva. Măcar una, 
mă încurajează Ilaida. 


— Vă felicit, încă o dată, şi vă doresc mult succes! Nu mai 
scriu poveşti, dar nu-i o idee rea. Acum chiar plec. Vă pup, 
la mulți ani şi petrecere frumoasă! 


Trebuie neapărat să fug, dacă nu vreau să asist, ca pe 
vremuri, la o prezentare a nenumăratelor calități ale 


verişoarelor mele care personifică perfecțiunea şi care nu 
suportă nici un fel de comparaţie cu una ca mine. Se 
înțelege că ele au făcut ceva în viaţă, în timp ce eu sunt doar 
una dintre nepoatele lor imperfecte, din păcate. 


Trag de lanțuri, zăvoare şi alte încuietori bizare şi cu 
puțin ajutor reuşesc să deschid uşa. Unchiul Dimitri 
împreună cu fetele lui îmi trimit multe bezele înainte să trec 
pragul, în timp ce mătuşa mea se înduioşează din nou. 


Ies pe hol şi încep să cobor scările. Înainte să ajung în 
stradă, mă opresc şi cercetez cartea scrisă de ele. 
Verişoarele mele sunt asistente medicale, iar numele lor nu 
sunt trecute pe copertă. Asta mă miră un pic... Malaya o fi 
încurcat cărțile, mi-o fi adus alta din greşeală. 


Ce ciudat! Autorul, un cunoscut profesor universitar şi 
chirurg de talie mondială, nu are coautori... Pe copertă 
apare doar numele lui. Mă minunez din nou. Apoi deschid 
cartea şi descopăr repede o notă a autorului, de mulțumire 
către mai multe persoane care l-au încurajat şi l-au susținut 
să elaboreze aceasta prestigioasă lucrare şi printre ele 
figurează şi cele ale verişoarelor mele. În concluzie, ele n-au 
scris nici un rând? Oricum, sunt sigură că au meritul de-a fi 
făcut o galerie de excepție. Bravo lor! 


Ajung în stradă şi viața mea reintră în normal. Exact când 
vreau să cobor scările la metrou, Monita mă anunță că Cid, 
soțul ei, i-a pregătit o petrecere surpriză la un restaurant 
din afara Barcelonei. Putem să ne vedem mâine, doar noi 
două, mă întreabă ea? Accept imediat şi fără mofturi. 


Mă gândesc la demisie şi mă bucur pentru că am făcut-o. 
Mai am de mers încă trei săptămâni la serviciu, potrivit 
contractului de muncă. Voi termina cartea pe care am 
început-o şi voi deschide un magazin cu obiecte decorative, 


de interior şi exterior, apoi voi continua să scriu şi voi mai 
vedea ce idei îmi vor veni pe parcurs. 


În faţa mea, pe celălalt trotuar îl văd pe interlop. Ţine de 
mână o femeie blondă, micuță, tunsă scurt. E Zelika şi pare 
foarte fericită. Deci el este Baştanul din Barceloneta! Mă 
întreb dacă Zelika are versuri şi pentru el. 


Schimb traseul şi o iau spre Catedral del Seu. 


Mă aşez pe o bancă să văd cine mi-a trimis mesaje pe 
telefon. Blanca mă anunţă că se va căsători la sfârşitul 
anului cu Armando, iar Natalie îmi spune că s-a împăcat cu 
Roberto. Ce veşti grozave! Mă bucur pentru amândouă. Am 
câteva mesaje şi de la Carla. Văd o fotografie a unui bărbat 
foarte atrăgător, înalt brunet, tuns scurt, bine făcut, cu ochi 
cenuşii. Apoi îmi spune că numele lui este Raoul, că e un 
spaniol care a trăit în Franţa şi că are 32 de ani. E inginer şi 
lucrează la o firmă care produce avioane de mici dimensiuni, 
la departamentul de testare. El face testele de zbor înainte 
ca avioanele să fie vândute. Aha! Oare despre el vorbea 
Zelika? Deci el este malacul care o sperie pe Carla şi pe care 
Fabio vrea să mi-l prezinte? S-au întors seara trecută din 
excursie şi vor să se ţină de promisiunea făcută înainte de 
plecare. Apoi mai trimite o fotografie cu Raoul. Îmi place 
zâmbetul lui, e sexy şi pare foarte sigur pe el. Îmi plac 
hainele lui, blugii şi tricoul cenuşiu. Mă întreb cum arată 
fără ele. N-am timp să mă ruşinez de acest gând pentru că 
sunt preocupată de modul în care să-l pun în practică. 


Telefonul sună din nou şi, deşi nu cunosc numărul de 
telefon, răspund totuşi. Şi ce bine am făcut! E fratele meu, 
Miguel, pe care nu l-am mai văzut de mult timp. Sufletul 
meu e plin de o bucurie fără seamăn. Aflu că acum locuieşte 
în Madrid şi că are pentru mine un bilet de avion pe care 
vrea să mi-l trimită. Vorbim verzi şi uscate. Printre altele şi- 


a amintit că eu, când eram copil, îmi doream să scriu 
poveşti. Acum ştiu şi văd clar ce voi face în următorii ani şi 
poate, cine ştie, vom deschide şi o firmă împreună. Mă 
întreabă dacă sunt pregătită pentru zbor. Mă grăbesc să-i 
răspund afirmativ. 


Însă eu zburam deja, pentru că el mi-a dat aripi. 


POSTFAȚĂ 


Cartea Emmei Blue, apărută la editura Letras, 2023, 
oferă publicului cititor un univers ideatic îndrăzneț, 
incitant, oferit cu generozitate tuturor categoriilor de vârstă. 


Alcătuit dintr-un lung şir de tentaţii imposibil de ocolit, 
cartea aduce în prim plan erosul ca un câmp de forțe 
concentrice în care valorile se amestecă într-un vârtej 
ametitor într-o lume care pare să-şi fi pierdut măreţia. 


Structurat în mai multe capitole legate prin confesiunea 
personajului martor, Beatrice, romanul are o cursivitate, o 
fluență, o savoare de limbaj, încât oferă cititorului bucuria 
de a nu se opri din citit până la sfârşit, întrucât țesătura 
romanului este plină de seva vieţii, fără egal în literatura 
româna ca problematică şi ca desfăşurare a confesiunii în 
jurul vieţii intime pe care Emma Blue o construieşte în toată 
complexitatea ei, labirintică, contrastantă, pendulând între 
păcat şi candoare, între necesitate şi fruct oprit. 


Acţiunea începe abrupt ca într-un thriller. În plină noapte 
Beatrice, aflată în Barcelona, se încumetă să iasă la 
plimbare, nebănuind pericolul şi eventualele capcane. Astfel 
este atacată de un hoţ care îi fură geanta, dar care este 


imediat returnată de un bărbat pe care îl va mai întâlni în 
altă împrejurare. Îşi continuă totuşi plimbarea, descoperă 
tumultul oraşului, al cluburilor de noapte, chiar dacă îşi dă 
seama că “n-ar fi reuşit să-l atace pe infractor nici în 
imaginaţie”. 

Întâlnirea cu prietenii Carla şi Fabio îi dezvăluie 
amăgitorul joc al relaţiilor dintre un bărbat şi o femeie, 
capcanele din jurul fidelității conjugale, ascunzişurile vieții 
intime. Eroina descoperă însă contrastul dintre esenţă şi 
aparență, dintre ceea ce vor să pară personajele şi ceea ce 
sunt în realitate, iluzia unei iubiri împlinite şi teama de 
rutina relației conjugale. Fiecare dintre parteneri căută cu 
febrilitate noi experiențe, “în deliciile extraconjugale”, 
evadând pe ascuns, dar mimând fiecare fidelitatea. Eroina 
află cu stupoare că aceste a sunt aşa-numitele “schimbări 
care să alunge rutina”( pag 39), crezând că “al doilea 
partener este cheia” ieşirii din impas. (pag 39) Beatrice nu 
este însă convinsă că asta înseamnă “înțelegerea 
Universului”, că ar fi soluția “de a accepta mai uşor 
imperjfecțiunile şi viața”( pag 39) Percepția ei este greu 
încercată, întrucât această față a lucrurilor devine pentru 
Beatrice îndoielnică, neoferind argumente cognitive. 
Judecăţile de valoare ale prietenilor ei i se par inoperabile. 
Comentariile eroinei sunt acuzatoare, pe alocuri retorice, 
menite să transmită un sentiment de amărăciune despre 
fragilitatea relațiilor conjugale, despre îmbătrânire, despre 
trecerea ireversibilă a timpului, pe un ton grav, aducând 
sub lupă complexitatea ființei umane. Mesajul este despre 
derapajele vieții, despre calitatea omului, despre demnitate 
şi despre fidelitate: “ţi se pare convenabil să ai o amantă sau 
mai multe, cât timp partenera ta inocentă şi iubitoare nu află” 


(pag 44) 


Firul epic este concentric asemenea unor linii de forță 
care vin şi pleacă, ca într-o spirală, antrenând în dialog cât 
mai multe personaje, forțe care se resping sau se atrag, într- 
un joc al aparențelor, între intrări şi ieşiri din scenă, după 
cum este însăşi viața, un nesfârşit carusel al iubirilor 
câştigate şi pierdute. Toate dialogurile par că trec printr-un 
malaxor în care întrebările fără răspuns rămân în urmă ca 
mesaje camuflate. Eroina constată cu luciditate că oamenii 
intră, cu bună ştiinţă, într-un joc al orgoliilor, se aruncă în 
valuri nesăbuit, apoi trec mai departe, căci viața îşi urmează 
cursul ei firesc. Edificator în acest sens este capitolul Team 
building... în care se comentează aprins erosul din mai 
multe perspective pe care se pare că eroina nu le acceptă. 
Este poate partea cea mai elocventă din roman, ilustrând o 
lume care şi-a pierdut măreţia, care acționează instinctual. 


În întregul ei, cartea Emmei Blue face vorbire despre 
vulnerabilitatea iubirii într-o societate în care viața, iubirea, 
relațiile se desfăşoară cu viteza luminii, nimeni nu mai are 
timp de cumpănire, de echilibru, de armonie, totul se 
derulează sub imperiul probării experiențelor imediate cât 
mai variate şi cât mai excitante, fără ca îndrăgostiții să mai 
aibă timp de clarul de lună, de nimbul iubirii, de trăinicia ei. 
Eroii trăiesc trepidant asemenea turbulențelor dintr-un 
avion care zboară fără țintă, în necunoscut. 


Mişcarea epică se desfăşoară în spaţii limitate, de regulă, 
în interioare sau într-un local, în vizită sau la vernisaj, la 
conferințe sau la întâlniri de socializare, iar în final, în 
familie. Eroina trece prin stări contradictorii, de la gelozie la 
disconfort psihic, de la confesiune la neputinţă, de la 
conveniență la neacceptare. “Gelozia îi întunecă sufletul”, 
orgoliul o face să se reîntâlnească cu fostul iubit, Carlos, 
numai pentru a se răzbuna o clipă pe noua lui iubită, trăind 
satisfacția că a înşelat-o, deşi ştia că nu va mai fi al ei 


niciodată. Între timp ia decizia să-şi dea demisia şi să scrie o 
carte. Participă la un interviu în urma căruia refuză postul, 
apoi acceptă conversații cu diverşi prieteni, moment în care 
descoperă minciuna, fragilitatea relaţiilor erotice, 
zdruncinându-i oarecum încrederea în oameni. Beatrice este 
în căutarea bărbatului perfect, dar are momente când este 
gata să nu se mai căsătorească. Îi ascultă peroraţiile unei 
doamne în vârstă care îi dă soluţii pentru o căsnicie 
durabilă: “Să te ocupi de toate treburile pe care ți le dictează 
înainte de a pleca de acasă, să te îmbraci aşa cum i se pare 
lui decent şi să râzi cu măsură „.| pag 121) Mai departe află 
de intruziunile soacrei în gestionarea situațiilor de criză şi ce 
trebuie să facă pentru a fi soția ideală. 


Discursul narativ este plin de umor, de imprevizibil, de 
răsturnări de situații, toate şubrezind sistemul de valori ale 
eroinei, gândindu-se , la un moment dat, “să se 
căsătorească cu un orfan”( 141), întrucât soacra poate fi 
“Sarsailă în straie de scumpete sau Satana... în heruvim” 
(142) 


Capitolul Instalatorul Zelika este plin de umor şi savoare 
lingvistică, transpus în alt registru stilistic, demn de paginile 
lui Miron Radu Paraschivescu. 


Zelika îşi varsă oful cu o franchețe şi limbaj savuros de 
mahala, încât Beatrice se străduieşte să-i țină isonul, 
intrând în acelaşi şuvoi de replici pline de duh, ascultând-o 
pe femeie care răbufneşte: “arde-l-ar focul de jigodie... A fugit 
cu cea mai bună prietenă a mea! două javre!” 


Femeia este de condiţie socială umilă, îşi justifică toate 
acțiunile ei neruşinate, ba chiar îi mărturiseşte că face şi 
ceva prostituție, toate acestea fiind povestite într-un limbaj 
pitoresc care culminează cu scena ghicitului, într-o 
rostogolire de predicții de tot hazul. 


Participând la nunta Arceliei, autoarea schimbă registrul 
stilistic, întrând în altă zonă umană, mai elevată, dar tot 
atât de multe imperfecțiuni şi dezamăgiri pe care le trăieşte 
cu luciditate Beatrice. Astfel află despre escapadele utile ale 
bărbaţilor, cum se încurajează şi se justifică infidelitatea lor, 
despre reuşita unei relații dacă femeia este inteligentă şi 
şireată, idei pe care Beatrice nu le poate împărtăşi nici 
măcar într-un vis în care îl împinge pe Carlos în prăpastie 
împreună cu noua lui iubită. 


De remarcat că în tot acest periplu despre avatarurile 
unei căsnicii, Beatrice nu are decât de câştigat, se 
maturizează, îşi păstrează sistemul de valori, îşi limpezeşte 
drumul, în ciuda faptului că pe unde ajunge este nevoită să 
asculte aceleaşi “discuții cu conotații sexuale” care 
degenerează uşor în dezbateri pe marginea preferințelor 
fiecăruia. Beatrice se refugiază însă în gândurile sale, 
refuzând acest mod de a înțelege viața, reflectând cu 
luciditate: “cea mai indecentă activitate din lume nu poate fi 
făcută cu decentă, şovâială sau sfială. Neruşinarea sau 
nesimţirea reprezintă o condiţie de bază” (pag 186) Această 
idee pare a fi şi mesajul cărții, făcând o pledoarie pentru 
demnitate şi încredere în valoarea supremă care este omul. 
Beatrice asistă la discuţii interminabile pline de contradicții, 
de subtilități, sugerând complexitatea sufletului omenesc. 
Pentru a întări această idee, finalul romanul ne oferă o 
imagine elocventă, o întoarcere în mijlocul familiei ca fiind 
singura valoare perenă. 


Citind romanul de la prima la ultima pagină nu poţi să nu 
reflectezi la mesajul din subsidiar potrivit căruia iubirea 
creşte asemenea nufărului care îşi extrage seva, hrănindu- 
se din smârc. Asemenea nuferilor iubirea îşi păstrează 
candoare şi puritatea, pe oricâte drumuri noroioase ar 
căuta-o omul în ascensiunea lui în viață. 


Credem cu prisosință că romanul Emmei Blue, Beatrice 
la Barcelona, îşi va găsi cititorii pe măsură capabili să 
descopere fețele contradictorii ale relaţiilor dintre oameni, 
dar şi mesajul puternic din finalul cărţii, când eroina 
dobândeşte frumusețe morală, limpezindu-şi drumul în 
viaţă. 


— Elena Netcu 


— VA URMA — 

